<header data-type="book">
<h1>得配本草</h1>
<dl class="元資料">
<div><dt>作者</dt><dd>嚴潔、施雯、洪煒全</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1761">公元1761年</data></dd></div>
<div><dt>底本</dt><dd>《<a href="../../help/reference.html#other">中國醫學大成續集·得配本草</a>》，上海科學技術出版社，2000年，ISBN: 9787532352043。</dd></div>
</dl>
</header>

<h1>魏序</h1>
<p>本草莫備於綱目，由來舊矣。其後刪繁就簡，利在省便，意為去取者，又不一書。然寒溫消補，各就其一性而專言之，即古方有君臣佐使之義，亦第就其方為輕重而泛言之，故知藥者不知方，知方者仍不知病，宜醫者之終誤於所治也。我姚嚴西亭、施澹寧、洪緝庵三先生者，文章之外，兼擅歧黃。嘗念藥之不能獨用，病之不可泛治也，博採群書，互相辨論，合為得配本草一書，凡十卷。蒐羅不亞綱目，職任專於古方，前則辨性以明其體，後乃詳治以達其用。得一藥而配數藥，一藥收數藥之功，配數藥而治數病，數病仍一藥之效，以正為配，固倡而隨，以反為配，亦克而生，運用之妙，殆無過此已。使讀是書者知藥而即知病，知病而即知所以治病，誠一以貫之者也，豈不足垂世而行遠哉。</p>
<p><u>乾隆二十六年歲在辛巳九月既望魏朝陽拜撰。</u></p>

<h1>凡例</h1>
<p>一、藥有畏惡反使，每品下先為標明，令人開卷瞭然。</p>
<p>一、藥有主治，詳載首條，使用之者得其直達之功。</p>
<p>一、藥獨入一經，以治一病，亦隨佐使而治百病。今著配偶於主治之後，使知寒熱攻補，變化無窮，苟能觸類旁通，運用自然入妙。</p>
<p>一、藥分優劣。近時用藥，但論某藥治某病，不知名同實異，功效懸殊。茲特詳加論辨，俾取資者有所考證。</p>
<p>一、藥有製法，製得其宜，性味功用為之變化。今備採雷公炮製法詳載於後。</p>
<p>一、藥有利必有害。特載禁忌於後，庶使觸目驚心，不敢輕試。</p>
<p>一、用藥治病，取其相制。每有百藥不治之症，而一物足以療之，此物之相制也。爰附怪症於各條之後。</p>
<p>一、藥有隨處可得而罕用者，如李根白皮、萱草、水芹之類，斟酌盡善而備採之。然亦有所考據，非敢妄為也。</p>
<p>一、從本草綱目為準繩，分為二十五部，共計六百五十種。水、火、土、金、石八十五種為卷一，山草、芳草八十一種為卷二，隰草、毒草九十九種為卷三，蔓草、水草、石草、苔草六十二種為卷四，穀類、菜類七十四種為卷五，果類五十種為卷六，木類、竹類、服帛類八十二種為卷七，蟲類、鱗類、介類六十七種為卷八，禽類、獸類四十種為卷九，人部十種為卷十。</p>

<h1>卷一</h1>

<h2>水部</h2>
<p>（十四種）</p>

<h3>立春雨水</h3>
<p>咸、平。宜煎發散及補中益氣藥。</p>

<h3>露水</h3>
<p>甘、平。稟肅殺之氣，潤肺殺祟。調疥癬蟲癩諸散。</p>

<h3>冬霜</h3>
<p>甘、寒。解酒熱、傷寒鼻塞。得熱酒沖服一錢半，治寒熱瘧疾。</p>

<h3>臘雪水</h3>
<p>甘、冷。瀉熱解毒。治天行時疫，洗目退赤。</p>

<h3>夏冰</h3>
<p>甘、冷。解傷寒狂熱及燒酒毒。</p>

<h3>甘瀾水</h3>
<p><u>即東流水，一名勞水。</u></p>
<p>甘、平。益脾腎，補中益氣。治陽盛陰虛，目不能瞑，及霍亂吐利。即急流水。以瓢高揚之萬遍，則甘而輕。</p>

<h3>逆流水</h3>
<p>性逆而上宣。吐風邪痰飲，及瘧疾咽喉諸病。</p>

<h3>井泉水</h3>
<p><u>一名井華水</u></p>
<p>甘、咸、平。得陰氣多。滋陰降火。解熱悶，除煩渴，宜煎補陰之藥。</p>

<h3>地漿</h3>
<p><u>一名土漿</u></p>
<p>甘、寒。治赤白痢及腹熱絞痛，蟲蜞入腹。解一切魚肉菜果諸毒。掘黃土地作坎，深三尺，以新汲水沃入，攪濁，少頃取清用之，故曰地漿。</p>

<h3>百沸湯</h3>
<p><u>即熱湯</u></p>
<p>甘、平。助陽氣，行經絡。熨霍亂轉筋入腹。</p>

<h3>陰陽水</h3>
<p><u>即生熟湯</u></p>
<p>陰陽不和，吐瀉交作，不能納食及藥，危甚者先飲數口即定。以新汲水百沸湯合一盞和勻。</p>

<h3>齏水</h3>
<p><u>此乃作黃齏菜水也</u></p>
<p>酸，咸。湧吐痰食。</p>

<h3>磨刀水</h3>
<p>咸，寒。利小便，消熱腫。治盤腸生產腸幹不上者。（以磨刀水少潤腸，煎好磁石二杯溫服，自然收上。）洗手則生癬。</p>

<h3>繰絲湯</h3>
<p>能泄水中之火，引清氣上朝於口。</p>

<h2>火部</h2>
<p>（二種）</p>

<h3>艾火</h3>
<p>灸百病。若灸諸風冷疾，入硫黃末少許尤良。</p>

<h3>燈花</h3>
<p>治喉痹，敷金瘡。小兒邪熱在心，夜啼不止，以二三顆，燈心湯調，抹乳吮之。</p>

<h2>土部</h2>
<p>（九種）</p>

<h3>黃土</h3>
<p>甘，平。治泄痢冷熱赤白，腹內熱毒絞結痛，下血。又解諸藥毒、肉毒、合口椒毒、野菌毒。得黃連，治小兒吃土。</p>

<h3>東壁土</h3>
<p>甘，溫。治脾胃濕多，吐瀉霍亂。（得太陽頻照之功，引真火生髮之氣，補土勝濕，則吐瀉自止。）</p>

<h3>胡燕窠土</h3>
<p>煎湯浴小兒，逐驚癇，除瘡疥。</p>

<h3>蚯蚓泥</h3>
<p><u>一名六一泥</u></p>
<p>甘、酸、寒。治赤白久熱痢，燒煙盡沃汁濾淨飲之。得生甘草汁、輕粉末，調塗小兒陰囊忽熱腫痛。得米醋，調敷吹乳。得綠豆粉，敷外腎生瘡。</p>

<h3>烏爹泥</h3>
<p><u>一名孩兒茶</u></p>
<p>苦、澀、平。清上膈熱，化痰生津。塗一切瘡，生肌定痛，止血收濕。得輕粉、冰片，搽下疳陰瘡。配雄黃、貝母，搽牙疳口瘡。</p>

<h3>伏龍肝</h3>
<p><u>一名灶心土</u></p>
<p>苦、辛、溫。調中燥濕，消腫止血。療赤白帶下，止尿血遺精。得黃芩、阿膠，治大便後血。得阿膠、蠶沙，治婦人血漏。得醋調，敷陰腫。得雞子清調，塗丹毒。研水飛。</p>

<h3>烏古瓦</h3>
<p>甘，寒。理損傷續斷，解心中大熱。</p>
<p>醋煅五次，研末用。</p>

<h3>墨</h3>
<p>辛，溫。止血生肌。得酒磨服，治胞衣不下。得醋磨服，治血崩。得井水磨服，治鼻衄不已。得地漿送下，治客忤。入地黃汁下，治吐血不止。</p>
<p>火煅研用，或磨用。</p>

<h3>百草霜</h3>
<p>辛，溫。消積，止血。敷口舌諸瘡，消痘疹癰腫。得棕炭，治胎動下血。配川連，治挾熱下痢。</p>

<h2>金部</h2>
<p>（十七種）</p>

<h3>金箔</h3>
<p>得余甘子、驢馬脂則體柔。畏水銀、翡翠石。惡錫。</p>
<p>辛，平。有毒。除熱避邪，鎮心肝，安魂魄。止驚悸，治風癇。殺輕粉毒。</p>
<p>百鍊者無毒，方可入藥，不得過一分。傷肌損骨，不宜多用。生者有毒殺人，中其毒者，鷓鴣肉可解。</p>

<h3>銀箔</h3>
<p>畏石亭脂、砒石、磁石、荷葉、蕈灰、羚羊角、烏賊骨、黃連、甘草、飛廉、鼠尾、龜甲、生薑、地黃、羊脂、紫蘇子。惡錫、馬目毒公、羊血。</p>
<p>辛，寒。無毒。定心神，止驚悸，除狂熱，避諸邪。得蔥白、阿膠、糯米煎服，治胎熱橫悶。得苧根，酒水煎服，治胎動欲墮。</p>
<p>凡用，只可煎汁借氣，以生藥力，勿入藥服，以消人脂。</p>

<h3>自然銅</h3>
<p><u>一名髓鉛</u></p>
<p>辛，平。散血定痛。續筋接骨。</p>
<p>火煅，醋淬七次，研末，甘草水飛過用。</p>

<h3>銅綠</h3>
<p><u>即銅青</u></p>
<p>酸、澀、性平。微毒。入足厥陰、少陽經。吐風痰，治惡瘡、疳瘡、金瘡、風弦爛眼、淚出。止血殺蟲。配滑石、杏仁，擦走馬疳。配枯礬，治口鼻瘡。</p>

<h3>鉛</h3>
<p><u>一名黑錫</u></p>
<p>畏紫背天葵。</p>
<p>甘，寒。秉北方癸水之氣，陰極之精，其體重實，其性濡滑，其色黑，內通於腎。治一切陰陽混淆，上盛下虛，氣升不降，發為嘔逆、眩暈、噎膈反胃危篤諸疾，所謂鎮墜之劑，有反正之功。但性帶陰毒，不可多服，恐傷人心胃。用鉛兩許，水煎，沖蔗汁、梨汁服，敗毒除狂。和蒸餅為丸，治反胃噦逆。（用鉛烊化，柳木捶研成粉，一兩入米醋一升，砂鍋熬膏，用陳小麥粉為餅，入鉛膏少許，蒸熟杵，丸如綠豆大，每一丸淡薑湯下。）陰火沖逆，真陽暴脫，氣喘痰鳴，入鉛於回陽湯中自愈。</p>

<h3>鉛霜</h3>
<p><u>一名鉛白霜</u></p>
<p>甘、酸、冷。墜痰去熱，定驚止瀉，蓋有奇效，但非久服常用之物。病在上焦者，宜此清鎮。以鉛打作錢，穿成串。瓦盆盛生醋，以串橫盆中，離醋二寸，仍以瓦盆覆之，置陰處，候生霜刷下。</p>

<h3>鉛粉</h3>
<p><u>即粉錫，一名胡粉，又名水粉</u></p>
<p>惡雌黃，制硫黃。</p>
<p>辛，寒。入足少陰經氣分。鎮心安神，墜痰消症，殺蟲止痢，療瘡拍汗。得蔥汁和丸，治婦人心痛。得豬脂調，塗小兒諸瘡。配硃砂，蜜和，塗瘡似蜂窠。配胭脂，敷反花瘡。和黍米淋汁溫服，治鱉瘕。配黃連，敷燕口吻瘡。和鹽熬色變，摩小兒腹脹，及腹皮青色。（不速治，須臾死。）</p>
<p>反胃嘔噦者，火氣上浮，陰陽將離也。得此鎮墜之品，加入補陰之劑，俾陽火歸元，吐病自止。</p>

<h3>黃丹</h3>
<p><u>一名鉛丹</u></p>
<p>伏砒。制硇、硫。</p>
<p>辛，微寒。味兼鹽、礬，走血分。內用：墜痰去怯。治驚癇顛狂，吐逆，消積殺蟲，治疳疾、下痢、瘧疾。外用：解熱拔毒，長肉去腐，治惡瘡腫毒，及入膏藥，為外科之要藥。得鯉魚膽汁，點眼生珠管。配黃連炒丸，治赤白痢。配建茶末，酒服，治瘧疾。和蜜水服，治小兒癉瘧。</p>
<p>水漂澄干，微火炒紫色用。</p>

<h3>密陀僧</h3>
<p><u>一名爐底</u></p>
<p>制狼毒。咸、辛、平。有小毒。走下焦，墜痰鎮驚，散腫殺蟲。治五痔，療金瘡。得桐油，調貼骨疽。配白芷、燭油，塗鼻內生瘡。配茶調服，治驚氣失音。（驚氣入心絡則瘖。）佐蛇床子，敷陰汗濕癢。和水調，塗痘瘢。</p>
<p>生研，摻小兒初生遍身如魚脬，又如水晶，破則成水流滲又生者，仍服蘇合香丸。</p>
<p>研末置瓷鍋內，重紙袋盛，柳蛀末焙之，次下東流水浸滿，火煮一伏時，去柳末、紙袋用。此藥難得其真。若銷銀爐底所結者，爛諸物，不宜輕服，但宜外敷。</p>

<h3>鐵落</h3>
<p><u>一名鐵蛾</u></p>
<p>畏磁石灰炭、皂莢、乳香、朴硝、硇砂、鹽滷、豬犬脂、荔枝。制石亭脂。</p>
<p>辛，平。下氣。治陽氣太盛，病狂善怒，癲癇瘡毒。配豬脂，敷小兒丹毒。</p>
<p>水浸一宿研，澄清飲水。</p>

<h3>針砂</h3>
<p><u>即作針家磨鑢細末也</u></p>
<p>治黃疸，消積聚腫滿，平肝氣，散癭。</p>

<h3>鐵鏽</h3>
<p><u>一名鐵衣</u></p>
<p>醋磨敷蜘蛛等傷。調油塗漆瘡疥癬。</p>

<h3>鐵漿</h3>
<p>咸，寒。解諸毒入腹。主癲癇發狂，退心經煩熱，療蛇犬齧傷。鐵久浸水，自浮青沫，名漿。</p>

<h3>鐵刀刃</h3>
<p>治蛇咬。（地漿磨服。）</p>

<h3>鐵鋸</h3>
<p>治竹木入喉。（燒赤漬酒服。）</p>

<h3>鐵斧</h3>
<p>治難產及胞衣不下。（燒赤淬酒服。）</p>

<h3>鐵鑰匙</h3>
<p>治婦人血噤失音。（生薑、醋、尿同煮飲。）</p>

<h2>石部</h2>
<p>（玉石類三種）</p>

<h3>雲母</h3>
<p>澤瀉為之使。畏鮀甲、礬石、東流水、百草上露、茅屋溜水。惡徐長卿、羊血。制汞。伏丹砂。甘，平。入手太陰經氣分。能入陰逐邪達表，入腸除垢止痢，堅肌續絕。得蜀漆、龍骨，治牝瘧多寒。得黃丹熬膏，貼癰腫。黃黑者厚而頑，赤色者並不中用，須要光瑩如水色者為上。</p>

<h3>白石英</h3>
<p>惡馬目毒公。</p>
<p>甘、辛、微溫。入手太陰、陽明經氣分。除風濕痿痹，療寒氣咳逆，利小便，治肺癰。得硃砂，治驚悸。得磁石，治耳聾。煅研，水飛用。久服、多服，則元氣下陷。</p>

<h3>紫石英</h3>
<p>長石為之使。畏扁青、附子。惡鮀甲、黃連、麥句姜。甘，溫。入手少陰、足厥陰經血分。鎮心益肝。暖子宮，除風寒。得茯苓、人參，療心中結氣。得天雄、菖蒲，治霍亂。得生薑，米醋煎，調敷癰腫毒氣。煅，醋淬，研，水飛用。血熱者禁用。</p>

<h2>石部</h2>
<p>（石類二十五種）</p>

<h3>丹砂</h3>
<p><u>一名硃砂</u></p>
<p>畏鹹水、車前、石葦、皂莢、決明、瞿麥、南星、烏頭、地榆、桑椹、紫河車、地丁、馬鞭草、地骨皮、陰地厥、白附子。惡磁石。忌諸血。甘，微寒。入手少陰經血分。納浮溜之火，降心肺之熱。安神明，除煩滿，是其降火之功。</p>
<p>辟邪祟，下死胎，乃其鎮重之力。去目翳，療瘡毒。（心為火藏，不受辛熱之品，宜用此治之。）得蜜水調服五分。預解痘毒。（多者可少，重者可輕。）得南星虎掌，去風痰。配枯礬末，治心痛。配蛤粉，治吐血。配當歸、丹參，養心血。佐棗仁、龍骨，養心氣。（抑陰火以養元氣。）得人參、茯苓，治離魂。（幻覺本形作兩人，並行並臥，不辨真假者，離魂病也。）和雞子白服一錢，治妊婦胎動。（胎死即出，未死即安。）入六一散，治暑氣內伏。入托裹散，治毒氣攻心。同生地、杞子，養腎陰。納豬心蒸食，治遺濁。研敷產後舌出不收。（暗擲盆盎作墮地聲驚之，即自收。）紫背天葵、粉甘草同煮，研末水飛用。蕎麥梗灰淋汁煮，研末水飛亦可。若火煉，則有毒殺人。</p>

<h3>水銀</h3>
<p><u>一名汞</u></p>
<p>畏磁石、砒石、黑鉛、硫黃、大棗、蜀椒、紫河車、松脂、松葉、荷葉、穀精草、金星草、萱草、夏枯草、茛菪子、雁來紅、馬蹄香、獨腳蓮、水慈菇、瓦松、忍冬。辛，寒。有毒。解五金毒，殺瘡疥蟲，墮胎絕孕。紫背天葵並夜交藤自然汁同煮，以去其毒。得鉛則凝，得硫則結，並棗肉、人唾研則碎，散失在地者得川椒、茶葉則收。頭瘡禁用。（恐入經絡，致筋骨拘攣，百藥不治也。）</p>

<h3>輕粉</h3>
<p><u>即水銀粉，一名汞粉，一名膩粉。</u></p>
<p>畏石黃、磁石。忌一切血。</p>
<p>辛，溫燥。有大毒。劫痰涎，除水濕。治瘡殺蟲。不可輕服。得生薑自然汁調搽，搔破面皮無痕跡。配沙糖，丸如麻子大，空心米飲下一丸，治小兒吃泥。配黃丹為末，治痘目生翳。（左目患吹右耳，右目患吹左耳，即退。）即水銀和白礬、食鹽，升煉成粉。用不得法，毒氣入骨而莫出。</p>

<h3>銀硃</h3>
<p>辛，溫。有毒。殺蟲劫痰。水銀煉成。爛齦攣筋，甚於輕粉。</p>

<h3>雄黃</h3>
<p><u>一名黃金石</u></p>
<p>畏南星、地黃、萵苣、地榆、黃芩、白芷、當歸、地錦、苦參、五加皮、紫河車、五葉藤、鵝腸草、雞腸草、鵝不食草、桑葉、蝟脂。苦，溫。有毒。入肝經陽分，得陽土之精。搜肝氣，瀉肝風。解百毒，治惡瘡，去死肌，療驚癇，除瘧痢，消涎積，殺諸蟲。得淮棗去核納雄黃包之，燈上燒化為末，摻走馬牙疳。得水調服五錢，治發症飲油。得黑鉛，治結陰便血。配荊芥穗末，治中風舌強。配硫黃、水粉，用頭生乳汁調，敷鼻準赤色。配白芷末酒服，治破傷風。配青黛末水服，治飲食毒。配白礬、甘草，浸陰腫如斗。配紫草末，胭脂汁調，塗痘疔。（先以銀刀挑破，搽之極效。）配蟾酥、蔥、蜜，搗敷疔瘡惡毒。配細辛為末吹鼻，治偏頭風痛。（左痛吹右，右痛吹左。）配硃砂，豬心血調服，治癲癇。赤如雞冠，明徹不臭者良。米醋入蘿蔔汁煮乾用。怪症：如有蟲走於皮內，覺聲如小兒啼，此為筋肉所化，同雷丸各一兩為末，摻豬肉片上，炙熟常服之，自愈。</p>

<h3>雌黃</h3>
<p>畏黑鉛、胡粉、芎藭、地黃、獨帚、益母、羊不食草、地榆、瓦松、五加皮、冬瓜汁。</p>
<p>辛，平，有毒。入肝經陰分，得陰土之精。為搜陰邪之嚮導，功用略同雄黃。搜肝殺蟲，解毒祛邪。得輕粉、豬脂研，敷牛皮頑癬。醋和雞子黃調，塗烏癩蟲瘡。納豬膽套指，治天蛇疔毒。冬瓜汁、益母、地榆、地黃俱可制。陰虛血燥者禁用。</p>

<h3>石膏</h3>
<p><u>一名寒水石，一名細理石</u></p>
<p>雞子為之使。畏鐵。惡莽草、巴豆、馬目毒公。</p>
<p>甘、辛、淡寒。入足陽明、手太陰、少陽經氣分。解肌發汗，清熱降火，生津止渴。治傷寒疫症，陽明頭痛，發熱惡寒，日晡潮熱，狂熱發斑，小便濁赤，大渴引飲，舌焦鼻乾，中暑自汗，目痛牙疼。得甘草、薑、蜜，治熱盛喘嗽。得桂枝，治溫瘧。得荊芥、白芷，治胃火牙疼。得蒼朮，治中暍。得半夏，達陰降逆。得黃丹，摻瘡口不斂。（生肌止痛。）配川芎、炙甘草，蔥白、茶湯調下，治風邪眼寒。配牡蠣粉，新汲水服，治鼻衄頭痛。（並滴鼻內。）配蔞仁、枳殼、郁李仁，滌鬱結之熱。使麻黃，出至陰之火。（麻黃止用二三分。）</p>
<p>石膏、凝水石各四兩，芒硝一斤，共研末，用生甘草煎汁一升五合，入前藥同煎，不住手攪令消熔，入青黛四兩和勻，傾盆結成碧雪，研末，或含或吹，或水調服，治狂熱諸症。瑩白潔淨，文如束針，軟者良。發表生用，清熱煅用，勿疑過寒而概用火煅。立夏前過服白虎湯，令人小便不禁。胃弱氣虛，血虛發熱者，禁用。火炎土燥，非苦寒之劑所除。經曰：甘先入脾。又曰：以甘瀉之。故甘寒之品，祛胃火生津液之上劑也。傷寒時疫，熱邪溢於陽明經者，非此不除。況生石膏味辛而散，使邪氣外達於肌膚。若誤用芩、連，苦燥而降，反令火邪內結，漸成不治之症。勿以川連、石膏、葛根、釵斛、竹茹等味悉除胃火，概混治之。蓋胃經之氣，涼則行，熱則滯，氣為熱所滯，致失升降之令，而食不化，宜用葛根升之散之。邪火伏於陽明氣分，宜用生石膏疏之。熱火入於胃府，升之火氣益烈，疏之結不可解，宜用川連導之使下。釵斛但清胃中虛火，竹茹專主胃府虛痰。此固各有攸當，分別用之，庶為得法。</p>

<h3>滑石</h3>
<p>石葦為之使。惡曾青。制雄黃。</p>
<p>甘、淡、寒滑。入足太陽、陽明經。利毛腠之竅，清水濕之源，除三焦濕熱。治積熱吐衄，中暑煩渴，嘔吐瀉痢，淋秘乳難，水腫腳氣，諸瘡腫毒。得蔥湯送下，治婦人轉脬。（因過忍小便而致者。）得藿香、丁香，治伏暑吐瀉。配枯白礬、煅石膏，摻陰汗，並治腳指縫爛。和車前汁塗臍，治小便不通。</p>
<p>先以刀刮淨，研粉，用丹皮同煮，去丹皮，以東流水淘過，曬乾用。燥熱精滑，孕婦病當發表者，禁用。怪症：眼赤鼻脹，大喘，渾身發斑，毛髮如鐵，乃熱毒凝結於下焦。用滑石、白礬各一兩，水三碗，煎服，不住飲。</p>

<h3>赤石脂</h3>
<p>畏芫花、豉汁。惡大黃、松脂。</p>
<p>甘、酸、溫澀。入手少陰、足陽明經。厚腸胃，除水濕。收脫肛，止崩帶，下胞胎，補心血，生肌肉。（能助火以生土，故長肌肉。）得乾薑、胡椒，醋糊丸，治大腸寒滑，小便精出。配乾薑、粳米，治久痢膿血。（以其直入下焦，故為久痢之要藥。）配破故紙，治經水過多。配伏龍肝為末，敷脫肛。配牡蠣、鹽，糊丸，治小便不禁。佐川椒、附子，治心痛徹背。研末敷臍，止汗。</p>
<p>赤入血分，白入氣分，黏舌者良。煅，醋淬研，水飛用。非寒痢白積不宜用，初病濕熱者禁用。</p>

<h3>爐甘石</h3>
<p>甘，溫。陽明經藥也。受金銀之氣，故治目疾為要藥。時珍常用爐甘石煅淬，海螵蛸、硼砂各一兩，為細末，以點諸目病，甚妙。入硃砂五錢，則性不黏。得枯礬、胭脂、麝香，吹聤耳出汁。得真蚌粉，撲陰汗濕癢。配孩兒茶，搽下疳陰瘡。配青黛、冰片，搽下疳。</p>
<p>凡用爐甘石，以炭火煅紅，童便淬，或黃連煎水淬七次，洗淨研粉，水飛過曬乾用。</p>

<h3>井泉石</h3>
<p>甘，大寒。治熱結、熱嗽、熱疳、熱眼等症。配海金沙、滑石，治膀胱熱秘。配大黃、梔子，治眼瞼腫赤。細研水飛過，不爾令人淋。</p>

<h3>無名異</h3>
<p>伏硫黃。</p>
<p>甘、咸、平。活血涼血。治金瘡折損。得陳酒送下，治打傷腫痛。得醋磨，敷瘡癰。調蔥汁，塗赤瘤丹毒。調牛膠，治腳氣腫痛。得甜瓜子一兩，乳香、沒藥各一錢，為末，每服五錢，熱酒調服，小兒三錢，治損傷接骨，外以黃米粥塗紙上，摻牡蠣末，裹定，再以竹篦夾住。研細末，捲紙作捻，點燈吹滅，黑煙熏治捲毛倒睫。</p>

<h3>石鐘乳</h3>
<p><u>一名鵝管石</u></p>
<p>蛇床為之使。畏紫石英、蓑草。惡牡丹、玄石、牡蒙、人參、術。忌羊血。伏韭實、獨蒜、胡蔥、胡荽、麥門冬、貓兒眼草。甘，溫。入足少陰經氣分。利九竅，通百節，壯元陽，療腳冷。得漏蘆、通草，下乳汁。</p>
<p>光潤輕鬆，形如鵝翎筒。沉香、藿香、甘松、白茅根水煮過，再以天葵、甘草同煮，焙研，水飛澄，過絹籠曬乾，再研收用。服鍾乳者終身忌朮、人參，犯者多死。藥石性悍，勿以補陽可種子，常服不已，以貽卒禍。況陽虛內寒者，百中不過一二，妄用之激火生風，萬病蜂起。即使宜服而久服之，亦不免淋渴癰疽之禍。</p>

<h3>石灰</h3>
<p>伏雄黃、硫黃、硇砂。去錫暈。</p>
<p>辛，溫，有毒。散血定痛，生肌長肉。止金瘡血，殺瘡蟲，去息肉，滅瘢疵，解酒酸。得雞子清，和成塊煅，敷惡瘡。得白果肉，搗貼痰核紅腫。（蜜調敷亦可。）得桑灰淋汁熬膏，點疣痣。（先以針刺破。）配牛膽汁，陰乾，止金瘡血。和飯搗丸，治斑沙痛。（陳久者良。）和鮮麻葉，搗罨損傷。（血流不止。）灰水入香油，塗湯火傷。熬黃色，水泡澄清，洗產後玉門不閉，陰挺不收。</p>
<p>風化者良，古礦灰尤佳。石灰，止血神品也。但不可著水，著水即爛肉。</p>

<h3>浮石</h3>
<p><u>一名海石</u></p>
<p>咸，寒。入手太陰經。除上焦之痰熱，清膀胱之上源。消結核，止乾渴。得牙皂，治老痰橫結。得通草，治疝氣莖腫。得鯽魚膽，治膈消。（善飲水者。）得金銀花，治疳瘡。得輕粉少許，麻油調，塗頭核腦痹。（枕後生痰核，正者為腦，側者為痹。）煅研，水飛過用。</p>

<h3>陽起石</h3>
<p>桑螵蛸為之使。畏菟絲子。惡澤瀉、雷丸、菌桂、石葵、蛇蛻皮。忌羊血。咸，溫。入命門。治下焦虛冷，陰痿，腰痹，崩漏，癥結。（腎氣不攝則漏，腎氣不運則結。）配伏龍肝，水調掃纏喉風。（更以涼藥灌入鼻中。）配鍾乳粉、附子，治元氣虛寒。</p>
<p>雲頭雨腳及鷺鷥毛者真，色白滋潤者良。煅赤，酒淬七次，研細，水飛過曬乾用。不入湯。</p>
<p>氣悍有毒，不宜輕用。</p>

<h3>磁石</h3>
<p><u>一名㶸鐵石，一名吸鐵石，一名玄石。</u></p>
<p>柴胡為之使。畏黃石脂。惡牡丹、莽草。伏丹砂。養水銀。去銅暈。殺鐵毒。消金。辛、咸，平。入足少陰經。墜炎上之火以定志，引肺金之氣以入腎。（水得金而自清，火不攻而自伏。）除煩悶，逐驚癇，聰耳明目。得硃砂、神麯，交心腎，治目昏內障。（磁石使精水不外遺，硃砂使邪火不上侵。）配人參，治陽事不起。佐熟地、萸肉，治耳聾。（相火不上，則氣清而聰。）和麵糊調塗囟上，治大腸脫肛。（入後洗去。）地榆汁煮，火煅醋淬用。入腸恐致後患，紗包入藥煎，但取其氣為妥。</p>
<p>諸石有毒，不宜久用。獨磁石性稟沖和，常服亦可。</p>

<h3>代赭石</h3>
<p><u>一名土朱</u></p>
<p>乾薑為之使。畏天雄、附子。</p>
<p>苦，寒。入手足厥陰經血分。鎮包絡之氣，除血脈之熱。療崩帶，止反胃吐衄，治驚癇疳疾。得生地汁，治吐血、衄血、下血。得冬瓜仁湯調下，治慢驚風。（瀉後不乳，目黃如金。）佐半夏，蠲痰飲。煅，醋淬七次，研，水飛過用。氣不足、津液燥者，禁用。</p>

<h3>禹餘糧</h3>
<p>牡丹為之使。制五金三黃。甘，寒。重澀。入手足陽明經血分。固下焦。治煩滿、癥瘕、腸泄、下痢，四肢不仁，骨節疼痛，久遠痔瘻。配赤石脂，治大腸咳嗽。（嗽即遺矢。）配赤石脂、牡蠣粉、烏賊骨、伏龍肝，治崩中漏下。</p>
<p>丹皮同煮，曬乾用，或火煅醋淬用。</p>

<h3>空青</h3>
<p>畏菟絲子。</p>
<p>甘、酸、寒。涼肝除熱。其殼磨翳，其漿點青盲內障。</p>
<p>產銅坑，腹中空、破之有漿者良。</p>

<h3>砒石</h3>
<p><u>一名信石，一名人言。</u></p>
<p>生者名砒黃，煉者名砒霜，尤烈。畏冷水、綠豆、醋、青鹽、蒜、硝石、水蓼、常山、益母、獨帚、菖蒲、水律、菠蔆、萵苣、鶴頂草、三角酸、鵝不食草。</p>
<p>辛、苦、咸、大熱。大毒。治痰癖，除寒哮。外用蝕敗肉，殺諸蟲。中其毒者，綠豆可解。</p>
<p>煅，醋淬七次，研，水飛曬乾用。</p>
<p>大熱之性，雖可除寒消癖，必須煅過，配綠豆末和諸藥服之，每日約服一二釐而止。豆末亦每日約服二錢，以制其毒。不然，久服之肌肉燥裂，毒氣交併，卒致後禍而不可解。</p>

<h3>礞石</h3>
<p>得焰硝良。</p>
<p>甘、咸，平。入足厥陰經氣分。平肝下氣。除結熱，治驚癇、積痰。得薄荷自然汁、生蜜調下，治急驚痰熱。（慢驚脾虛者，木香湯熟蜜調下。）配大黃末，除橫結之痰。配赤石脂，療積痰久痢。青者佳。如無星點，不入藥。入硝石等分，煅至硝盡，色如金為度，研末，水飛曬乾用。脾虛氣弱，發熱聲啞，痰血夾雜者，禁用。</p>
<p>礞石燥可除濕，老痰卻非所宜。但諸藥下過，滑潤痰滯，而隱伏之處未必能到。惟此性橫而悍，其於腸胃曲折倚伏之處，無不迅掃其根，使穢濁膩滯之痰，不得稍留胃底，故此品有滾痰之名。然痰之滯，有血虛不能潤、氣虛不能送，因之黏滯胃府，托宿腸中，關門之內，竟作貯痰之器，如用礞石降之，則痰因燥而愈澀，氣因降而益衰，終將凝結於中而莫解，烏可不審。</p>

<h3>花乳石</h3>
<p><u>一名花蕊石</u></p>
<p>酸、澀、平。入厥陰經血分。化血為水。摻金瘡、跌撲損傷、犬咬至死者。得川芎、甘菊、防風、白附子、大力子、炙甘草為末，每服臘茶下五分，治多年障翳。配黃丹，摻腳縫出水。配童便，治產婦惡血奔心，胎死腹中，胎衣不下。</p>
<p>硫黃四兩、乳石一兩為末，坭固曬乾，入瓦罐內坭封烘乾，火煅為末，水飛曬乾，瓷瓶收用。內火逼血妄行者禁用。</p>

<h3>羊肝石</h3>
<p><u>即越砥</u></p>
<p>甘，無毒。磨汁點目，除翳。燒赤投酒頻飲，破血瘕，下石淋。塗瘰癧結核。</p>

<h3>石蟹</h3>
<p>咸，寒。入足厥陰經。治天行熱疾，催生落胎，明目解毒，敷癰腫，消胬肉。</p>
<p>細研。水飛用。</p>

<h2>石部</h2>
<p>（滷石類十五種）</p>

<h3>食鹽</h3>
<p>漏蘆為之使。</p>
<p>咸、微辛、寒。走血，軟堅，潤燥，引吐。熨痛，洗風目，揩牙齒，祛蚓毒。和童便，治霍亂絞痛，通大小便。</p>
<p>煅赤，研，河水煎沸啜之，探吐熱痰數升，病笑不休，即愈。多食損肺，失色、膚黑、損筋。痰嗽、哮症、血病、消渴、水腫，皆禁用。</p>

<h3>青鹽</h3>
<p><u>即戎鹽</u></p>
<p>干汞。制丹砂。解芫青、斑蝥毒。</p>
<p>咸，寒。入足少陰經血分。助水臟，平血熱，降邪火，消熱痰。去症、殺蟲，止血、堅骨，固齒、明目。佐杜仲，補肝陰。君川椒，明目。同冰片，止牙痛。煮桑葉，洗爛眼。</p>
<p>西羌來者，不經煎煉，方稜明瑩，青色者良。燥藥以青鹽水拌蒸或拌炒則潤，亦能引諸藥以入腎。嘔吐者禁用。</p>

<h3>凝水石</h3>
<p><u>一名寒水石，一名鹽精石。</u></p>
<p>畏地榆。制丹砂。解巴豆毒。</p>
<p>辛、咸、寒。入足少陰經血分。涼血降火。治時氣熱盛，五臟伏熱，皮如火燒，傷寒勞復，堅齒明目，塗小兒丹毒。得硃砂、甘草、冰片研細末，摻牙齦出血。得滑石、葵子，治男女轉脬。（過忍小便而致者。）鹵地積鹽之下滲入土中，年久至泉，結而成石，清瑩有齒，稜如馬牙硝，入水即化。以生薑自然汁煮乾，研用。胃弱者禁用。</p>
<p>古方所用寒水石，是此石。唐宋諸方寒水石，是石膏。近方寒水石，是長石、方解石。</p>

<h3>太乙玄精石</h3>
<p><u>即玄精石</u></p>
<p>制硫黃、丹砂。</p>
<p>咸，寒。治暑火熱瀉，療傷寒壯熱。湯火傷，調油敷。已破者，乾摻。得牛黃、硃砂、冰片，摻重舌涎出。（先以針挑去血，鹽湯漱口。）得生甘草，治目中赤脈。配半夏、硫黃，治寒熱霍亂。配硫黃、硝石，治上盛下虛，救陰助陽，有扶危拯逆之功。</p>
<p>鹹鹵津液，流滲入土，年久結成石，片片狀如龜背，六角，青白瑩徹者良。今世所用玄精，乃絳州山中所出絳石，非玄精也。</p>

<h3>朴硝</h3>
<p><u>一名皮硝，一名鹽硝。</u></p>
<p>石葦為之使。畏京三稜。惡麥句姜。</p>
<p>辛、苦、咸、微寒。有小毒。逐六腑積聚，散三焦火鬱。治天行熱疾，除停痰痞滿，療傷寒發狂，利大小便，落死胎。得獨蒜、大黃搗餅，貼痞塊。配殭蠶、硼砂、腦子，吹風熱喉痹。配硫黃、白礬、滑石，治伏暑瀉痢。配礬石、大麥粥，治女勞黑疸。（發熱惡寒，膀胱急，小腹滿，身黃額黑，腹脹如水，大便溏黑，小便黃。）</p>
<p>瓷瓶煅赤，投硝石於內，每四兩，用雞腸草、柏子仁共廿五個，丸如珠子大，以丸煅盡為度。虛極似實等症，勿得誤投。孕婦禁用。朴硝黃者傷人，赤者殺人。</p>

<h3>芒硝</h3>
<p><u>一名盆硝，一名英硝。</u></p>
<p>辛、苦、咸，大寒。盪滌三焦腸胃之實熱，消除胸膈壅淤之痰痞。得鼠黏子，治大便癰毒。得水調，塗火焰丹毒。得童便溫服，下死胎。配豬膽汁，塗豌豆毒瘡。和沉香末，破下焦陽結。研末，吹喉痹不通。（並治重舌、鵝口。）</p>
<p>朴硝再煎煉，傾盆凝結，在上有芒者為芒硝，有牙者為馬牙硝。大伐下焦真陰，不宜輕用。</p>

<h3>風化硝</h3>
<p>辛、咸、溫。升散三焦之火，消除心肺之痰。治小兒驚熱。得人乳，塗頭面暴熱腫痛。得川連，點目赤腫痛。以芒硝置風日中，硝盡水氣，輕白如粉，為風化硝。無真實者禁用。</p>

<h3>玄明粉</h3>
<p>辛、甘、冷。去胃中實熱，蕩腸中宿垢。消腫破結，除痰積，洗目腫。得硃砂，治傷寒發狂。和童便，治熱厥心痛。朴硝以長流水煎化，同萊菔煮，再同甘草煎，入瓦罐火煅，去其鹹寒之性，收用。胃虛無實熱者禁用。</p>
<p>朴硝、芒硝、玄明粉，皆通大腸之實結，而虛秘者用之，禍如反掌。然虛實之分，難於審認。七情所傷，怫鬱於內，變為熱壅，結於腸胃則便堅，堅則生火，熾於五內，諸症蜂起，急須通滯，迫不待時。經曰：熱淫於內，治以鹹寒。不妨於滋補中佐硝、粉以盪滌其火，豈得拘於內傷之虛，禁用通劑，而遷延待斃耶。若邪熱傷於陰分，大腸枯燥，秘結不行者，硝、粉甚不相宜。但重滋其陰，以宣其血氣，加麻仁、蔞仁、杏仁、郁李仁之類以利之。如因邪火之熾，用硝、黃推蕩之，末有不重傷其陰而死者也。故虛火反成實結，實邪久成虛秘，務須審之再三，知之確當，應用與否，庶可無誤。</p>

<h3>硝石</h3>
<p><u>一名焰硝，一名火硝。</u></p>
<p>火為之使。畏女菀、杏仁、竹葉、粥。惡曾青、苦參、苦菜。柔五金。化七十二石為水。</p>
<p>辛、苦、微咸。有毒。陰中之陽也。而氣大溫，其性上升。散三焦火鬱，調五臟虛寒。得竹瀝，點重舌、鵝口。配雄黃，研細末，點少許入眥內，治諸心腹痛。凡用，溶化投甘草入內，即伏火。</p>
<p>朴硝下降，屬水，氣寒。硝石為造炮焰硝，上升，屬火，氣大溫。</p>
<p>怪症：屍厥四肢冰冷，不省人事，腹如雷鳴，宜灸氣海七壯，內服火硝五錢、硫黃二兩，為末，薑、附湯下。</p>

<h3>硇砂</h3>
<p><u>一名透骨將軍</u></p>
<p>畏一切酸、漿水、醋、烏梅、牡蠣、卷柏、蘿蔔、獨帚、羊蹄、商陸、冬瓜、蒼耳、蠶沙、海螵蛸、羊𩩅骨、羊躑躅、魚醒草、河豚魚膠。忌羊血。消五金八石。</p>
<p>咸、苦、辛，熱。有毒。治癥瘕肉積，破結血頑痰，又能盡化三焦之痼疾。其性能消金石、腐腸胃，不宜服。服之化心為血。</p>
<p>白淨者良。水飛醋煮乾如霜，刮下用。</p>
<p>中其毒者，以生綠豆研汁，飲二三升解之。</p>

<h3>硼砂</h3>
<p><u>一名鵬砂，一名盆砂。</u></p>
<p>畏知母、蕓薹、紫蘇、甑帶、何首烏、鵝不食草。制汞。啞銅。</p>
<p>甘、微咸，涼。治上焦痰熱，瘕結，喉痹，骨哽，惡瘡弩肉，翳障，口齒諸病。得生薑片，蘸揩木舌腫強。得冰片少許，研細末，燈草蘸點弩肉翳障。配牙硝，治咽喉谷賊腫痛。配白梅，治咽喉腫痛。</p>
<p>出西南部。西部者白如明礬，南部者黃如桃膠。</p>

<h3>石硫黃</h3>
<p>會青、石亭脂為之使。畏細辛、朴硝、鐵、醋、黑錫、豬肉、鴨汁、余甘子、桑灰、益母、大鹽、車前、黃柏、石葦、蕎麥、獨帚、地骨皮、地榆、蛇床、蓖麻、菟絲、蠶沙、紫荷、菠蔆、桑白皮、馬鞭草。忌禽獸血。</p>
<p>酸，有毒。大熱純陽，入足少陰經。去冷積，止水脹，殺臟蟲，除寒邪。得半夏，治久年哮喘。得艾葉，治陰毒傷寒。得雞子煎香油，調搽疥瘡。得枯礬，治氣虛暴瀉。配雄黃為末，綿裹，塞耳卒聾閉。配滑石，治傷暑吐瀉。燒煙燻嗅，咳逆打呃立止。研細末，摻諸瘡胬肉如蛇出數寸。</p>
<p>黃色瑩淨者良。用萊菔剜空，入硫黃合定，糠火煨熟，以紫背浮萍、青蒿汁煮，汁盡為度，再用百部、柳蚛、東流水煮，皂莢水淘去黑漿用，或用豬大腸煮爛用。陰虛者禁用。</p>
<p>人生一身，陽常有餘，陰常不足。每見虛熱者，補陰之劑，投之半載一年，未即有效，遂以滋陰為無濟，不若補陽以生陰。且云怯病內必有蟲以食其髓，惟硫黃下補命門，兼可殺蟲，因之日服寸匕，以期速效。詎知陽火日盛，陰水益燥，速之使斃，而莫之知也。且果系虛寒，亦應補氣以回陽。乃用此酷烈之藥，而毒之死，何哉。</p>

<h3>礬石</h3>
<p><u>即白明礬</u></p>
<p>甘草為之使。畏麻黃、紅心灰藋。惡牡蠣。</p>
<p>酸、咸、澀。入肝肺二經。燥濕解毒，殺蟲墜濁，追涎化痰，除風去熱，止血定痛，蝕惡肉，生好肉，除痼熱在骨髓。治驚癇喉痹，風眼齒痛，鼻中息肉，脫肛漏下，陰挺陰蝕，疔毒惡瘡，瘰癧疥癬，虎犬蛇蟲咬傷。得肉桂，治木舌腫強。得皂角末，吐中風痰厥。得甘草，水磨，洗目赤腫痛。得硃砂，敷小兒鵝口。得銅綠，泡水，洗爛弦風眼。得蓖麻仁、鹽梅肉、麝香，杵丸錦裹，塞鼻中息肉。得細茶葉五錢、生白礬一兩，蜜為丸如梧子大，治風痰癇病。（一歲十丸。）配黃丹，搽口舌生瘡。配好黃蠟，溶化為丸，治毒氣內攻，護膜止瀉，托裡化膿。配鹽，搽牙關緊急，並點懸癰垂長。配牡蠣粉，酒下，治男婦遺尿。配黃蠟、陳橘皮，治婦人黃疸。（如經水不調，或房事觸犯致此疾者，用調經湯下。）研生白礬吹喉痹腫閉。蘸石榴皮擦皮癬。</p>
<p>生用解毒，煅用生肌。煅過即為枯礬。多服損心肺、傷骨。</p>
<p>怪症：遍身生瘡，狀如蛇頭，此熱毒鬱於內，寒氣包於外，久之從皮肉攻出，故外形如此。</p>
<p>用蠟礬丸服之自愈。</p>

<h3>綠礬</h3>
<p><u>一名皂礬，一名青礬，煅赤者名礬紅。</u></p>
<p>畏醋。</p>
<p>酸、涼。消積滯，燥脾濕。治喉痹、口疳、蟲牙、惡瘡疥癬。得平胃散，治黃疸。得紅曲、山楂，消肉積。得大棗，去核入礬燒研，搽小兒甜瘡，及耳生爛瘡。</p>
<p>醋拌入瓷瓶煅過用。服此終身忌蕎麥。</p>
<p>昔人往往以青礬為膽礬，誤矣。</p>

<h3>膽礬</h3>
<p><u>即石膽</u></p>
<p>水英為之使。畏菌桂、芫花、辛夷、白薇。</p>
<p>辛、酸，寒。有毒。入足少陽經。湧吐風熱痰涎，發散風木相火。殺蟲消癰，療咽喉口齒瘡。得醋，灌百蟲入耳。（漱喉吐痰涎，喉痹立效。）得蜜調，敷諸痔腫痛。配龍膽草，煅煙盡紅透，出火氣，研細末，搽走馬牙疳臭爛極急者，神效。</p>
<p>配炒白殭蠶，研吹喉痹喉氣。入黑棗內煅研，敷牙疳。</p>
<p>塗銅鐵上燒之，紅者為真。明亮如翠琉璃，似鴨嘴色者為上。</p>

<h1>卷二</h1>

<h2>草部</h2>
<p>（山草類五十種）</p>

<h3>甘草</h3>
<p>朮、苦參、乾漆為之使。惡遠志。反大戟、芫花、甘遂、海藻。忌豬肉。</p>
<p>甘。入手少陰、足陽明、太陰、厥陰經氣分。益精養氣瀉火和中，健脾胃，解百毒，和絡血，緩肝急，祛邪熱，堅筋骨，長肌肉，療瘡毒。得豬膽汁炙為末，米泔調，灌嬰兒月內、目閉不開，或腫羞明，或出血者，名慢肝風。得桔梗，清咽喉。配大豆汁，解百藥毒，奇驗。佐陳皮，和氣。佐茯苓，泄脹。入汗劑，解肌。入涼劑，瀉熱。入峻劑，緩正氣。入辛熱藥，溫散血中之結。入潤劑，養陰血。入辛涼藥，行肝胃汙濁之血。（宜用頭。）</p>
<p>大而結緊斷文者為佳，謂之粉草。瀉心火，敗火毒，緩腎急，和絡血，宜生用。梢止莖中痛，去胸中熱。節能消腫毒。和中補脾胃，粳米拌炒，或蜜炙用。酒家、嘔家、酒痢初起、中滿者，禁用。</p>

<h3>黃耆</h3>
<p>茯苓為之使。惡白蘚皮、龜甲。</p>
<p>甘，微溫。入手太陰經，兼入足太陰氣分。助氣補血。固腠理，益脾胃，托瘡瘍，止盜汗。（固氣之功。）得棗仁，止自汗。配乾薑，暖三焦。配川連，治腸風下血。配茯苓，治氣虛白濁。配川芎、糯米，治胎動、腹痛、下黃汁。佐當歸，補血。使升、柴，發汗。</p>
<p>補虛，蜜炒。嘈雜病，乳炒。解毒，鹽水炒。胃虛，米泔炒。暖胃，除瀉痢，酒拌炒。瀉心火，退虛熱，托瘡瘍，生用。恐滯氣，加桑白皮數分。血枯（助氣生火，血愈枯也。）中風，（陽氣升，風益疾，痰益盛。）火動生痰，內臟虛甚，（升氣於表也。）上熱下寒，（氣升，上益熱，下益寒。）痘色不潤，（助氣，血愈枯。）肝氣不和，（黃耆能動三焦之火。）皆禁用。怪症：四肢節脫，但有皮連，不能舉動，此筋解也。用黃耆三兩，酒浸一宿，焙研，酒下二錢，至愈而止。</p>
<p>黃耆補氣，而氣有內外之分。氣之衛於脈外者，在內之衛氣也。氣之行於肌表者，在外之衛氣也。肌表之氣，補宜黃耆。五內之氣，補宜人參。若內氣虛乏，用黃耆升提於表，外氣日見有餘，而內氣愈使不足，久之血無所攝，營氣亦覺消散，虛損之所以由補而成也。故內外虛氣之治，各有其道，不諳其道而混治之，是猶盲人之不見黑白也。</p>

<h3>人參</h3>
<p><u>一名黃參</u></p>
<p>茯苓、馬藺為之使。畏五靈脂。惡皂莢、黑豆、滷咸、人溲。反藜蘆。忌鐵器。動紫石英。</p>
<p>甘、微苦。生微涼，熟微溫。入手太陰經氣分。能通行十二經，大補肺中元氣，肺氣旺則四臟之氣皆旺，補陽以生陰，崇土以制火。陽氣暴脫，能回之於無何有之鄉。陰血崩潰，能障之於已決裂之後。陽氣虛者，固所必需。陰血虛者，亦不可缺。（有一等真陰虧損，而邪火爍於表裡，神魂躁動，內外枯熱，真正陰虛之證，若過服之，反能助熱，所謂陽旺則陰愈消，當用純甘壯水之品。）得茯苓，瀉腎熱。（腎臟虛則熱。）得當歸，活血。配廣皮，理氣。配磁石，治喘咳。（氣虛上浮。）配蘇木，治血瘀發喘。配藜蘆，湧吐痰在胸膈。佐石菖蒲、蓮肉，治產後不語。佐羊肉，補形。使龍骨，攝精。入峻補藥，崇土以制相火。入消導藥，運行益健。入大寒藥，扶胃使不減食。入發散藥，驅邪有力。（宜少用以佐之。）</p>
<p>去蘆，隔紙焙熟用。土虛火旺，宜生用。脾虛肺怯，宜熟用。補元恐其助火，加天冬制之。恐氣滯，加川貝理之。加枇杷葉，並治反胃。久虛目疾者，煎汁頻洗自愈。肺熱，精涸火炎，血熱妄行者，皆禁用。（以其能升五臟之陽。）怪症：遍身皮肉混混如波浪聲，癢不可忍，搔之血出不止，謂之氣奔。用人參、苦杖、青鹽、細辛各一兩，作一服，煎服自愈。</p>
<p><u>參鬚</u></p>
<p>下泄虛邪。</p>
<p><u>參蘆</u></p>
<p>湧吐痰涎。體虛者可代瓜蒂。丹溪曰：參補陽中之陰，蘆瀉太陰之陽也。</p>
<p>用參之誤，一由於症，一由於脈。陰虛火從內炎，濡潤之劑，填補其內，或半載，或一年，奏功不速。輒疑養陰之藥其力緩，非補氣不足以生陰，必用參其功始速，投人參於滋水之劑，胃氣暫壯，飲食加增，恰有似乎神旺者，因即逐日用之，以祈速效。豈知陰虛火炎者，更非肺熱之謂，肺熱者元陰虧而邪火爍金，用參恐補氣以助火，肺熱還傷其肺。若精液枯涸，譬如天干地燥，溪水斷流，惟有滋水以潤其燥烈而已。進人參則升氣助火，未有不燥烈而死者。此由外症不愈之誤也。時行外感邪氣，流於隧道，脈絡為邪所窒塞而不通，按之非空虛則細弱，甚至微小如發，漂疾皮毛，略按全無，幾欲脫而未脫。醫者認作脫症，急用人參以回元氣，反使邪氣內著，火毒鬱於里，寒厥見於外，更用薑、附以助參力，意以元陽復寒氣自除，竟視人參為救人聖藥，自恃為按脈無差，致令胃陰涸竭，五內枯槁，速之死而莫可救藥者。此由脈息虛微之誤也。參之誤傷者甚眾，茲特著其兩端，以為司命者之戒。</p>

<h3>上黨參</h3>
<p>甘，平。入手足太陰經氣分。補養中氣，調和脾胃。得黃耆，實衛。配石蓮，止痢。君當歸，活血。佐棗仁，補心。補肺，蜜拌蒸熟。補脾，恐其氣滯，加桑皮數分，或加廣皮亦可。氣滯怒火盛者禁用。</p>
<p><u>上黨參膏</u></p>
<p>清肺金，補元氣，開聲音，助筋力。</p>
<p>制膏法：用黨參軟甜者一斤切片，沙參半斤切片，桂圓肉四兩，水煎濃汁，滴水成珠，用瓷器盛貯。每用一酒杯，空心滾水沖服，衝入煎藥亦可。</p>

<h3>北沙參</h3>
<p><u>一名白參，一名鈴兒參。</u></p>
<p>惡防己。反藜蘆。</p>
<p>甘，平，微苦，微寒。入手太陰經。補陰以制陽，清金以滋水。治久咳肺痿，皮熱瘙癢，驚煩，嘈雜，多眠，疝痛，長肌肉，消癰腫。得糯米，助脾陰。配生地，涼血熱。佐柴葛，去邪火。合玄參，止干嗽。</p>
<p>氣味清薄，宜加倍用。肺氣寒，虛氣上浮者，禁用。</p>

<h3>薺苨</h3>
<p><u>一名甜桔梗，一名杏參。</u></p>
<p>甘，寒。入手太陰經。解上焦熱邪，利肺氣，解百藥毒。治咳嗽、消渴、強中，瘡毒疔腫。</p>

<h3>桔梗</h3>
<p>節皮為之使。畏白芨、龍膽草。忌豬肉。伏砒。</p>
<p>辛、苦、平。入手太陰經氣分。行表達竅，開提氣血，能載諸藥上浮，以消鬱結。治痰壅喘促，鼻塞，肺癰，乾咳，目赤，喉痹咽痛，齒痛口瘡，胸膈刺痛，腹痛腸鳴。配梔子、大黃，治目赤腫痛。配大力子、大黃，治疫毒。配阿膠，治肺痿。配訶子，治失音。配茴香，燒研敷牙疳臭爛。配枳殼，利胸膈。君甘草，治少陰咽痛，及肺癰咳嗽吐膿如粳米粥者。入涼膈散，則不峻下。入補血藥，清理咽喉。入治痢藥，開肺氣之鬱於大腸。入治嗽藥，散火邪之鬱於肺中。</p>
<p>刮去浮皮，米泔浸，微炒。若欲專用降劑，此物不宜同用。諸氣上浮，血病火炎，二者禁用。</p>

<h3>黃精</h3>
<p><u>一名仙人餘糧，一名龍銜，一名救窮草。</u></p>
<p>忌梅實。</p>
<p>甘，平。入足太陰經。補中氣，潤心肺，安五臟，填精髓，助筋骨，下三蟲。得蔓菁，養肝血。配杞子，補精氣。洗淨砂泥，蒸曬九次用。陰盛者服之，致泄瀉痞滿。氣滯者禁用。</p>

<h3>萎蕤</h3>
<p><u>一名玉竹</u></p>
<p>畏滷咸。</p>
<p>甘，平。入手足太陰、少陰經。柔潤補虛，善息肝風。治虛勞寒熱痁瘧，風溫自汗灼熱，頭疼目痛眥爛，男子濕注腰疼，小便頻數失精，一切虛損挾風濕諸症。用代參、地，大有殊功。得薄荷、生薑，治目痛昏暗。得芭蕉根、滑石，治卒淋。得葵子、龍膽草、茯苓、前胡，</p>
<p>治小兒癇病後身面虛腫。配赤芍、當歸、黃連，煎湯熏洗眼赤澀痛。</p>
<p>竹刀刮去皮節，蒸用。止嗽，蜜水拌蒸。去風，酒拌蒸。</p>

<h3>知母</h3>
<p>得黃柏及酒良。伏硼砂、鹽。</p>
<p>辛，苦，寒。入足少陰、手太陰經氣分。瀉腎火，除骨蒸，退邪熱，滋化源。療初痢腰痛，治久瘧酷熱，消痰定嗽，止渴除煩。得人參，治子煩。得地黃，潤腎燥。得萊菔子、杏仁，治久嗽氣急。配麥冬，清肺火。揀肥潤里白者，去毛，銅刀切片。犯鐵器，損腎。欲上行，酒拌焙燥。欲下行，鹽水潤焙。</p>
<p>腸胃滑泄，虛損發熱，二者禁用。</p>
<p>邪熱伏於肺中，不能生水，膀胱絕其化源，秘塞不通，用知母清金，而泉源滋長，此所以有知母補陰之謂。若真水不足，膀胱失氣化之司，速當補腎，使陰氣行而陽自化，便自通也。</p>
<p>知母苦寒，大傷腎水，尤宜禁用。</p>

<h3>肉蓯蓉</h3>
<p>忌銅、鐵。</p>
<p>味鹹，性溫。入命門，兼入足少陰經血分。壯陽強陰。除莖中虛痛，腰膝寒疼，陰冷不孕。同鱔魚為末，黃精汁為丸服之，力增十倍。得山萸肉、北五味，治善食中消。得沉香，治汗多虛秘。合菟絲子，治尿血泄精。佐精羊肉，治精敗面黑。（腎中無火精亦敗）</p>
<p>酒浸，刷去浮甲，劈破中心，去肉筋膜如竹絲草樣者。有此能隔人心前氣不散，令人上氣也。漂極淡，蒸半日用，以酥炙用亦可。潤大便不須炙。大便滑，精不固，火盛便秘，陽道易舉，心虛氣脹，皆禁用。</p>

<h3>鎖陽</h3>
<p>甘，溫。入足少陰經血分。益精興陽，潤腸壯筋。佐虎骨膠，治痿弱。</p>
<p>酥炙。禁用與蓯蓉同。</p>

<h3>天麻</h3>
<p><u>即赤箭，一名定風草。</u></p>
<p>辛，溫。入足厥陰經氣分。止風虛眩暈，通血脈九竅。治癇定驚，治風疏痰，有自內達外之功。配川芎，治肝虛頭痛。（肝氣喜暢。）配白朮，去濕。</p>
<p>用蒺藜子同煮，去子，以濕紙包煨熟，取出切片，酒浸一宿，焙乾用。</p>
<p>肝虛則勁，膽不滋養，則風動於中，此肝膽性氣之風，非外感天氣也。天麻定肝膽之內風。但血虛者，畏其助火，火熾則風益勁。宜於補血之劑，加此為使，然亦不可久用，多則三四服而止。</p>

<h3>冬白朮</h3>
<p><u>一名吃力伽</u></p>
<p>防風、地榆為之使。忌桃、李、雀肉、菘菜、青魚。甘、苦，性溫。入足太陰、陽明經氣分。補脾溫胃，和中燥濕，益氣生血。進飲食，治勞倦，化症癖，除嘔吐，消痰飲，療黃疸，逐水腫，止瀉痢，收自汗，長肌肉。理心下急滿，利腰間血滯。去風寒濕痹，定痛安胎。得當歸、白芍，補血。得半夏，止嘔吐。配薑、桂，治五飲。（一留飲，水停心下。二癖飲，水在兩脅。三痰飲，水在胃中。四溢飲，水在五臟。五流飲，水在腸間。）配蓮肉，止瀉痢。配茯苓，利水道。君枳實，化癥瘕。佐人參、黃耆，補氣止汗。佐川連，去濕火。佐黃芩，安胎清熱。合車前，除腫脹。入廣皮，生津液。產於潛者，氣清味甘，最佳。今甚難得。即浙江諸山野出者，呼為天生術，亦佳。冬朮甘而柔軟，夏術苦而燥烈，功用大有不同，不可不辨。入風痹藥中宜生用，一云補中氣生用。燥脾胃，陳壁土拌炒。和胃，米泔浸炒。補氣，蜜水拌炒。理氣，枳殼汁炒。恐其性燥，乳拌蒸熟。去滯，薑汁炒。除脹，麩皮拌炒。去水，蒼朮拌炒。治瀉痢，炒黑存性。胸腹嘈雜，（恐助脾胃之火。）肝腎動氣，（恐傷陰氣。）怒氣傷肝，（術能引肝邪以入脾。）脾陰不足，（術能耗液。）潰瘍，（氣閉膿生而多痛。）奔豚，（術能增氣。）哮喘，（術多閉氣。）煩渴，（術性燥。）痘已成膿，（術性燥。）九者禁用。脾本陰臟，固惡濕，又惡燥，太潤未免泥濘，太燥反成頑土，如不審其燥濕，動以白朮為補脾開胃之品而妄用之，脾陰虛乏，津液益耗，且令中氣愈滯，胃口愈閉，肺金絕其元，腎水增其燥，陰受其害，不可勝數。若脾氣虛乏，或因虛不能制濕者，用之乃為得當。</p>

<h3>白朮膏</h3>
<p>補土不傷於水。治脾虛久痢甚效。下焦陰氣不脫，而上焦陽氣驟脫者，大有起死回生之功。</p>
<p>制膏法：用於術十斤，切片，米飲浸一晝夜，煎濃汁，去渣，再煎至滴水成珠，入白蜜四兩，煎數百滾，取起，置之瓷盆，候凝裂片，焙燥聽用。</p>

<h3>蒼朮</h3>
<p>防風、地榆為之使。忌桃、李、雀肉、菘菜、青魚。甘、苦、辛，溫。入足太陰、陽明經。燥胃強脾，發汗除濕。治風寒濕痹，山嵐瘴氣，霍亂吐瀉，心腹急痛，水腫脹滿，筋骨痿⿸疒躄。療濕痰留飲，或挾瘀血成窠囊，及脾濕下流，腸風帶濁。得熟地、乾薑，治面黃食少。得梔子，解術性之燥。得川椒醋丸，治飧瀉久痢。得川柏，治痿⿸疒躄。（加牛膝更好。）得米泔浸一宿，焙為末，蒸餅丸，治好食生米。得羊肝一具，撒術末四兩，扎縛，以粟米水入砂鍋煮熟食，治小兒癖疾，及青盲雀目。（以熱氣熏目，臨臥食。）配香附，解六郁。（痰、火、氣、血、濕、熱。）燒煙，辟邪惡屍氣。茅山產者佳。糯米泔浸一宿，焙乾用，或以脂麻研碎同炒用。白露後米泔水浸，置屋上曬露一月，轉燥為清，能發散頭風痰濕。燥結多汗，脾虛脹悶，陰虛津枯者，禁用。怪症：腹中如石，臍中出水，旋變作蟲行，繞身匝癢難忍，撥掃不盡，此濕氣凝結也。外用蒼朮煎濃湯浴之，內服蒼朮末，入麝香少許，水調下，自愈。</p>

<h3>狗脊</h3>
<p><u>即金毛狗脊</u></p>
<p>萆薢為之使。惡莎草、敗醬。</p>
<p>微苦，微溫。入足少陰經氣分。去風濕，療失溺，治傷中，利關節。配當歸，治病後足腫。佐鹿茸、艾，治寒濕帶下。</p>
<p>火燎去毛，切碎，酒浸蒸，取出曬乾用。腎虛有火者禁用。（其性溫燥。）</p>

<h3>貫眾</h3>
<p><u>一名黑狗脊</u></p>
<p>雚菌、赤小豆為之使。制三黃、汞。伏石鐘乳。化五金。</p>
<p>苦、寒、微毒。入足厥陰經。解邪熱，止鼻衄，除血淋，驅諸毒，殺三蟲，破癥瘕，療金瘡。病因內感而發之於外者，多效。配蘇木，治咳嗽膿血。配升麻、甘草、赤芍，發痘。配縮砂、甘草，為粗末，綿包少許，含咽汁，治雞魚骨哽。煅炭，童便、酒下，治乳癰。</p>
<p>置水缸中，用水制飲食，令人疫氣不染。</p>

<h3>巴戟天</h3>
<p>覆盆子為之使。惡雷丸、丹參、朝生。辛、甘，溫。入足少陰經血分。助陽起陰。治一切風濕水腫，少腹引陰冷痛，夜寐夢交精泄。得純陰藥，有既濟之功。君大黃，治飲酒腳氣。滾水浸去心。助陽，杞子煎汁浸蒸。去風濕，好酒拌炒。攝精，金櫻子汁拌炒。理腎氣，菊花同煮。火旺泄精，陰水虛乏，小便不利，口舌乾燥，四者禁用。巴戟、鎖陽，暖腎經之寒。熟地、杞子，制腎臟之熱。腎臟虛多熱，腎經虛多寒，經臟不同，水火判別，毋得誤用。</p>

<h3>遠志</h3>
<p>得茯苓、龍骨、冬葵子良。畏珍珠、蜚蠊、藜蘆、齊蛤。殺天雄、附子、烏頭毒。辛、苦，溫。入手足少陰經氣分。開心氣，去心邪，利九竅，散癰腫。得甘草、陳皮，治脾經鬱結。配川貝、茯神，除痰鬱，開心竅。佐茯苓，入腎經以泄邪。佐麥冬，散心郁以寧神。（若無邪，則散心之正氣。）研末搐鼻，治腦風頭痛。米泔水浸，槌碎去心用，不去心令人悶絕，再用甘草湯泡一宿，漉出曬乾或焙乾用。生用則戟人咽喉。心虛不寐，（用之則有怔忡之患。）腎氣不足，（用之恐過提腎氣。）二者禁用。遠志一味，今皆以為補心安神之劑，其實消散心腎之氣。心腎一虛，鼓動龍雷之火，而莫有底止，虛怯者實所禁用。惟心氣鬱結，痰涎壅塞心竅，致有神呆健忘、寤寐不寧等症，用以豁痰利氣則可。若謂益精強志，使心腎交密，萬萬不能。觀仲淳經疏，九如化裁，自知從來之誤。</p>

<h3>小草</h3>
<p><u>即遠志苗</u></p>
<p>去血中鬱熱，散少陰風結。痘熱不起，用以發之。</p>

<h3>淫羊藿</h3>
<p><u>一名仙靈脾</u></p>
<p>得酒良。薯蕷、紫芝為之使。</p>
<p>辛，溫。入足少陰經氣分，兼入手足陽明三焦命門。助相火，強精氣，除風冷，解拘攣。得覆盆、北味，治三焦冷嗽。配威靈仙，治痘疹入目。君生薑、茶葉，治氣脹不食。浸無灰酒，治偏風不仁。</p>
<p>去花枝洗淨，銼細末，每斤用羊脂四兩拌炒，脂盡為度。禁用與巴戟同。</p>
<p>巴戟、鎖陽、仙茅、淫羊藿，均須生地汁浸透，焙乾用。再重用滋陰之劑，以制其熱，庶無陽旺陰虧之患。今人動以此為種子良方，服之者多致陽亢陰竭，精液乾涸，反受其害，則惑之甚者也。</p>

<h3>仙茅</h3>
<p>忌牛肉、牛乳，並忌鐵器。</p>
<p>辛，溫。有毒。入足少陰，兼足厥陰經血分。助相火，除風冷，強筋骨，益肌膚。得杞子、茴香，治腰腳攣痹。配焦朮、甘草，治冷氣不食。</p>
<p>清水洗淨，竹刀刮去皮，以烏豆汁浸，或糯米泔浸，去赤汁出毒，酒蒸極熟用。陰虛相火動者禁用。中其毒，則舌脹出口，急煎大黃、芒硝飲之。復出，芒硝、大黃末敷舌即解。</p>

<h3>玄參</h3>
<p><u>一名黑參</u></p>
<p>惡黃耆、乾薑、大棗、山茱萸。反藜蘆。</p>
<p>微苦，微寒。入足少陰經。清上焦氤氳之熱，滋下焦少陰之水。治傷寒沉昏身熱，療溫瘧寒熱發頤，退無根浮游之火，為清肅樞機之劑。得花粉，治痰結熱癰。配大力子，治急喉痹風。配甘草、桔梗，治咽喉腫痛。配升麻、甘草，治發斑咽痛。佐二地，除陰虛火動。煮豬肝，治赤脈貫瞳。研末，敷年久瘰癧，塞鼻瘡。</p>
<p>用蒲草重重相隔，蒸熟焙用。勿犯銅鐵器，犯則噎喉傷目。脾虛泄瀉，腎經痘，二者禁用。</p>
<p>腎水本寒，虛則燥熱，非涼補不能滋。水之不足，至有虛而宜溫養者，亦腎經之不足也，由精水虛乏，腎氣散而無附，故爾。所以補水之中，宜加人參、杞子、菟絲之類，以助其陽，陽氣盛，陰水自生，非滋水專恃乎涼劑也。但補水之陽，先天之不足者居多。滋水之陰，後天之失守者過半。且近今天賦日薄，生水之源日淺，人之真水，稟受無多，而戕賊之者十有八九，酒色之徒，勞傷之輩，將此一勺之水，消耗殆盡，未有不損乎其臟者，所以陰虛火動者比比矣。李士材云：腎之經虛則寒，腎之臟虛則熱。玄參助補陰之劑以滋水，勞瘵者所必需也。</p>

<h3>地榆</h3>
<p>得發良。惡麥冬。伏丹砂、雄黃、硫黃。苦、微酸、澀，微寒。入手陽明、足厥陰經。專理下焦血分，除下焦濕熱。治吐衄崩中，腸風血痢膿血，諸瘻瘡瘍惡肉，虎犬蛇蟲傷毒，及產後陰氣散失。亦斂盜汗。得犀角，治熱痢。（心熱下血。）配黃芩，治瘡癢。（火盛則痛，火微則癢。）配蒼朮，治腸風痛癢不止。佐砂仁、甘草，治下血腹痛。止血，炒黑用上截。其梢能行血。</p>

<h3>丹參</h3>
<p><u>一名赤參，一名奔馬草。</u></p>
<p>畏鹽水。反藜蘆。苦，微寒。入手少陰、厥陰經血分。養血活血，生新血，去宿血。治風邪留熱，除產後煩熱，開心腹結氣，調女人經脈，有孕能安，死胎可落，愈冷熱癆，止骨節痛。配白芷、芍藥、豬脂，敷乳癰。配查炭、益母草，酒炒，清血瘀。丹參、茯神、犀角、川連辰炒、赤石脂、淡竹葉、玄明粉，俱治心經之火，而用之各有攸當。心血不足以養神，神不安而虛火動者，丹參補之。心怯弱而火氣欲發者，茯神鎮之。心怯甚而虛火上炎、驚悸畢見者，辰砂降之。心血虧而心火橫發者，赤石脂斂之。心受暑熱而脈來混濁者，淡竹葉清之。熱邪熾盛而心脈勁急者，川連平之。心火鬱結而心脈沉急者，犀角發之。心火燔灼而病多狂躁者，玄明粉滌之。若不分輕重以治，非但治之無效，抑且陰受其殃。</p>

<h3>紫參</h3>
<p><u>一名牡蒙</u></p>
<p>畏辛夷。苦，寒。入足厥陰經血分。破結逐瘀。通九竅，利二便，退寒熱，除瘧痢。（瘧有蓄血則狂，腸胃濕熱，致血瘀而成血痢。）配阿膠、烏梅，治吐血。配甘草、龍芽草，治血痢。</p>

<h3>紫草</h3>
<p>苦，寒。入手足厥陰經血分。主血中鬱熱，去心腹邪氣。利二便，解黃疸，消腫脹，托痘疹，化紫斑，利九竅，通脈絡，達皮毛。配木香，治痘毒血熱。配栝蔞仁，治癰疽便秘。配藍葉、黃連、木香，治火黃身熱。（身有赤黑點者不可治。）去根髭，取嫩茸，以甘草水浸炒用。血熱者生用。脾虛者酒淨焙，或同糯米炒用。脾氣虛、便滑者，禁用。</p>

<h3>白頭翁</h3>
<p>得酒良。蠡實為之使。</p>
<p>苦，寒。入手足陽明經血分。治熱毒血痢，療吐血衄血，祛溫瘧陽狂，消癭瘤瘰癧，塗疔瘡疽癰，圍毒氣散漫。配川連、木香，治下痢咽痛。配陳皮、川連、川柏，治挾熱痢。</p>
<p>白頭翁臨風偏靜，又能驅風。</p>

<h3>白芨</h3>
<p>紫石英為之使。畏杏仁、李核仁。惡理石。反烏頭。</p>
<p>苦、澀、微寒。入手太陰經。治肺傷吐血，敷手足皸裂，湯火灼傷，金瘡疥癬，惡瘡癰毒，敗疽死肌，去腐生新。得羊肝，蘸末，治肝血吐逆。得酒調服，治跌打骨折。配米飲，止肺傷吐血。配榴皮，艾醋湯下，治心痛。配黃絹、丹皮，補脬破損。和津敷山根上，止鼻衄。（仍以水服一錢。）</p>
<p>或研用，或磨用。</p>

<h3>三七</h3>
<p><u>一名山漆</u></p>
<p>甘、微苦、溫。入足厥陰經血分。止血散血，定痛，治一切血病。得生地、阿膠，治吐衄。</p>
<p>（活血之力。）得當歸、川芎，治惡血。</p>
<p>味微甘而苦，頗似人參，以末摻豬血中，血化為水者真。腫毒，醋磨塗，刃杖傷，嚼塗。血痢崩下，煎汁服。血虛吐衄，血熱妄行，能損新血，無瘀者禁用。</p>

<h3>川黃連</h3>
<p>黃芩、龍骨、理石為之使。畏牛膝、款冬。惡冷水、菊花、玄參、白殭蠶、白蘚皮、芫花。忌豬肉。殺烏頭、巴豆、輕粉毒。</p>
<p>大苦，大寒。入手少陰經氣分。瀉心脾，涼肝膽，清三焦，解熱毒，燥濕開鬱。治心竅惡血，陽毒發狂，驚悸煩躁，噁心痞滿，吞酸吐酸，心腹諸痛，腸澼瀉痢，疳疾蟲症，癰疽瘡疥，暴赤目痛，牙疳口瘡，孕婦腹中兒啼，胎驚子煩，陰戶腫痛。得木香，治熱滯。得枳殼，治痔瘡。得肉桂，使心腎相交。得吳茱萸，治挾熱下痢。得白芍，瀉脾火。得石膏，瀉胃火。</p>
<p>得知母，瀉腎火。得黃芩，瀉肺火。得木通，瀉小腸火。得川柏，瀉膀胱火。得槐米，瀉大腸火。得山梔，瀉三焦火。配煨獨頭蒜，治臟毒下血。配川椒，安蛔蟲。配蘆薈末，蜜湯服，治小兒疳疾。加蟾炭等分，青黛減半，麝香少許，搽走馬牙疳。配茯苓，去濕熱，治白淫。佐龍膽草，瀉肝膽火。佐枳實，消痞氣火脹。佐花粉，解煩渴。使細辛，治口瘡，止下血。</p>
<p>各經瀉火藥得川連，其力愈猛。</p>
<p>瀉心火，生用。火在上，酒炒；火在下，童便炒；火在中，薑汁炒；伏火，鹽水炒；火在氣分而痛，吳茱萸拌炒。食積成火，黃土炒；止瀉，壁土炒；肝膽火，醋炒或膽汁炒；熱結於下，朴硝拌炒。血中伏火，乾漆拌炒。虛熱妄用，必致格陽。（真陰益乏。）久服反化為熱。（連性燥而不潤。）不可食豬肉，恐令人作瀉。邪火橫逆，非至苦至寒之品不能退其熱勢。然發熱初起，邪火正欲攻擊而出，投川連遏抑其火，則邪將盤結而不散，致內傷氣血，熱邪愈炎，所謂寒之益熱也。又熱久陰氣大傷，胃液乾枯，宜急救胃陰，以制陽火，涼潤之劑在所必需。若用苦燥者治其熱，則愈燥而愈熱。蓋苦以降氣，氣降則陰不生，燥以耗血，血亡則津益竭，由是畏火起與邪火交相攻擊，其斃也可立而待。</p>

<h3>胡黃連</h3>
<p>惡菊花、玄參、白蘚皮。忌豬肉，恐漏精。解巴豆毒。</p>
<p>大苦，大寒。入足厥陰、少陰經血分。大伐臟腑邪熱，善殺蟲，搜窠毒。消果積，療瀉痢，退胎蒸，除溫瘧，小兒盜汗驚疳，大人傷寒咳嗽。得川連、硃砂，治疳熱霍亂。得鵝膽、雞子清，調塗痔瘡腫痛不可忍。配梔子、豬膽，治傷寒勞復。配烏梅、灶下土，治血痢。配黃連為末，用黃瓜一個，去瓤留蓋，入藥合定，麵裹煨熟，去面，搗丸綠豆大，量兒大小溫水下，治小兒黃疸。同豬𦚠、當歸、甘草，治黴瘡。米泔浸，柳木火焙乾用。</p>

<h3>黃芩</h3>
<p><u>舊根中空而枯者名片芩，又名枯芩。新根內實者名子芩，又名條芩。</u></p>
<p>龍骨、山茱萸為之使。畏丹砂、牡丹、藜蘆。惡蔥。</p>
<p>苦，寒。入手太陰、少陽、陽明經氣分。瀉三焦實火，祛肌表邪熱，利氣鬱，消膈痰，解喉腥，化斑疹，治瘡瘍，通腸閉，止熱痛，涼血安胎。得黃耆、白蘞、赤小豆，治鼠瘻。得厚朴、川連，止腹痛。得白芍，治下痢。得桑白皮，瀉肺火。得白朮，安胎。得米醋浸，炙七次為末，水服，治吐衄崩中下血。得酒炒為末服，治灸瘡出血。（一人灸至五壯，血出不止如尿，手冷欲絕，服此即止。）配人參為末，治小兒驚啼。配白芷、細茶，治眉眶痛。酒炒，上行。生用，下行。豬膽汁炒，瀉肝膽火。片芩瀉肺胃上焦之火，子芩瀉大腸下焦之火。痘疹灌漿時，大腸無火，肺氣虛弱，血虛胎動，皆禁用。黃芩、山梔、甘菊、知母、麥冬、沙參、桑皮、地骨皮、花粉、紫菀，皆制肺金之火。蓋肺本清肅之府，最畏者惟火。故氣熱而欲泄之，桑皮、地骨皮之類。邪火而欲泄之，山梔、黃芩之類。金枯於火而欲泄之，沙參、麥冬之類。痰火而欲泄之，紫菀、花粉之類。木火侮金而欲泄之，甘菊、黃芩之類。腎火爍金而欲泄之，知母、地骨皮之類。其餘各經之火，皆能侵犯肺金，務在各祛其火，不治肺而肺無不治，勿得專用黃芩以治肺火。</p>

<h3>秦艽</h3>
<p>菖蒲為之使。畏牛乳。</p>
<p>辛、苦、溫。入手足陽明經氣分，去風濕寒痹，療黃疸酒毒，舒筋養血。（皆祛濕之功。）得肉桂，治產後中風。得牛乳，治傷寒煩渴，及發背初起，並治五種黃疸。（一種誤食鼠糞作黃，多涕痰，目有赤脈，憔悴面赤噁心者是也。）配阿膠、艾，治胎動不安。佐柴胡，治風濕骨蒸。（風入骨，故熱。）</p>
<p>左紋者良，右紋者髮腳氣。以布刷去黃白毛，童便浸一宿，炒乾用。</p>
<p>腎虛便多，血虛筋痛，二者禁用。</p>

<h3>柴胡</h3>
<p>半夏為之使。畏女菀、藜蘆。惡皂莢。</p>
<p>苦、微辛，微寒。入足少陽、厥陰經。在經主氣，在臟主血。宣暢氣血，散郁調經，升陽氣，平相火。治傷寒瘧疾，寒熱往來，頭角疼痛，心下煩熱，嘔吐脅疼，口苦耳聾，婦人熱入血室，小兒痘症疳熱，散十二經瘡疽熱痛。</p>
<p>得益氣藥，升陽氣。得清氣藥，散邪熱。得甘草，治餘熱伏暑。得硃砂、獖豬膽汁，治小兒遍身如火。配人參，治虛勞邪熱。配決明子，治眼目昏暗。佐地骨皮，治邪熱骨蒸。和白虎湯，療邪熱煩渴。行厥陰，川連為佐。行少陽，黃芩為佐。</p>
<p>產銀州銀縣者良。外感，生用，多用。升氣，酒炒，少用。下降用梢，上升用根。有汗咳者，蜜炒。癆疳，用銀柴胡。犯火便無效。太陽病，（用此引盜入門。）病入陰經。（用此重傷其表。）病在肝腎，（用此經絡不合。）陰虛火動痰喘，（宜清不宜升。）虛寒嘔吐，（愈升則愈吐。）五者皆禁用。怪症：腸胃極癢難忍，扒搔不得，或伸噫，小便之餘，略覺可忍，此火氣鬱結也。用柴胡為君，合芍藥、山梔、花粉，重劑投之自愈。</p>
<p>本經柴胡並未言及治勞，而勞熱症誤用之，害人不淺。然有一種虛勞，復受邪熱，因邪熱而愈成勞損者，柴胡在所必需。今人知勞熱禁用之論，概不敢使，此又不知權變者也。</p>

<h3>前胡</h3>
<p>半夏為之使。畏藜蘆。惡皂莢。</p>
<p>辛、苦、微寒。入手足太陰、陽明、足厥陰經氣分。功端下氣降火，清肺熱，散風邪。化痰熱，定喘嗽，止嘔逆，除煩悶，治小兒疳熱。得桔梗，治熱痰咳逆。去皮及髭丫，甜竹瀝浸潤，曬乾用。氣虛逆滿，病非外邪實熱者，禁用。</p>

<h3>防風</h3>
<p>畏萆薢。惡乾薑、藜蘆、白蘞、芫花。制黃耆。殺附子毒。</p>
<p>辛、甘，性溫。太陽經本藥，又入手足太陰、陽明經，又隨諸經之藥所引而入。治風去濕之要藥，此為潤劑。散風，治一身盡痛，目赤冷淚，腸風下血。去濕，除四肢癱瘓，遍體濕瘡。能解諸藥毒。得白朮、牡蠣，治虛風自汗。得黃耆、白芍，止自汗。配白芷、細茶，治偏正頭風。配浮小麥，止自汗。配炒黑蒲黃，治崩中下血。配南星末、童便，治破傷風。配白芨、柏子仁，等分為末，人乳調，塗小兒解顱。（一日一換。）佐陽起石、禹餘糧，治婦人胞冷。</p>
<p>產青州者良。上部病，用身。下部病，用梢。止汗，麩炒。叉頭者，令人發狂。叉尾者，發人痼疾。元氣虛，病不因風濕者，禁用。</p>
<p>子　療風更優。</p>

<h3>獨活</h3>
<p>蠡實為之使。</p>
<p>辛、苦、微溫。入足少陰經氣分。治本經伏風，頭痛喘逆，目眩齒痛，下焦寒濕，兩足痛痹，腰腹疼痛，奔豚疝瘕。君地黃，治風熱齒痛。使細辛，療少陰頭疼。</p>
<p>切片，拌淫羊藿蒸，曬乾用，或去皮焙用。陰虛者禁用。（為補血之使，亦能舒筋活絡，但不宜久用。）盛夏不宜輕用。</p>
<p>羌活治遊風，獨活理伏風。羌活散營衛之邪，獨活溫營衛之氣。羌活有發表之功，獨活有助表之力。</p>

<h3>羌活</h3>
<p>蠡實為之使。</p>
<p>辛、苦、性溫，氣雄而散。入足太陽經氣分，以理遊風。治風濕相搏，本經頭痛，骨節痠疼，一身盡痛，失音不語，口眼歪斜，目赤膚癢，疽癰血癩。配獨活、松節，酒煎，治歷節風痛。君川芎、當歸，治頭痛脊強而厥。（太陽、少陰、督脈為病。）使細辛，治少陰頭痛。（少陰入頂。）和萊菔子同炒香，只取羌活為末，每服二錢，溫酒下，治風水浮腫。</p>
<p>製法與獨活同。除風濕，宜重用。表風寒，須輕用。氣血虛而遍身痛者禁用。</p>
<p>怪症：眼睛忽垂至鼻如黑角，澀痛不可忍，或時時大便血出，甚痛，此名肝脹。用羌活一兩煎服。</p>
<p>今之發熱頭痛者，動用羌活湯。不知辛散藥治風寒則效，若以治時疫毒火熾盛，益增燥烈，旋即胃陰乾枯而斃。或者疫氣舍於膜原，溢於太陽，則達原飲內略加數分亦可。</p>

<h3>升麻</h3>
<p>辛、微苦，微溫。入手陽明、足太陰經氣分。風邪客於陽明，非升不散。陽氣陷於至陰，非升不舉。消瘡癰，解百毒。得蔥白、白芷，緩帶脈之急。佐乾葛、石膏，治胃火齒痛。同葛根，治脾土火鬱。（胃傷寒冷，陽氣鬱而成火。）同當歸、肉蓯蓉、懷牛膝，通大便虛燥。里白外黑，緊實者良，名鬼臉升麻。多用則散，少用則升，蜜炙使不驟升。</p>
<p>柴胡引少陽清氣上行，升麻引陽明清氣上行。傷寒初病太陽，痘疹見標，下元不足，（升散元氣益虧。）陰虛火炎，四者禁用。</p>

<h3>苦參</h3>
<p>玄參為之使。惡貝母、漏蘆、菟絲子。反藜蘆。伏汞。制雌黃、焰硝。</p>
<p>苦、寒。入足少陰經。治濕鬱伏熱，煩躁口渴，大風癩疾，目痛流淚，癰腫斑疹，腸風瀉血，熱痢腹痛，黃疸遺濁，赤白帶下，小便赤澀，殺疳蟲，解酒毒。得枯礬，治齒縫出血、鼻瘡膿臭。得枳殼，治風癩熱毒。配牡蠣，治赤白帶下。配白朮、牡蠣、雄豬肚，治夢遺。配生地、黃芩，治妊娠尿難。佐荊芥，治腎臟風毒。</p>
<p>糯米泔浸一宿去腥氣，蒸用。醋炒，治少腹熱痛。酒炒，治時症熱結。肝腎虛而無熱者禁用。（苦傷陰水。）久服病腰。</p>

<h3>白蘚皮</h3>
<p><u>一名白膻</u></p>
<p>惡桔梗、茯苓、萆薢、螵蛸。</p>
<p>苦、寒、性燥。入足太陰、陽明經。除濕熱，治諸黃，利九竅，通關節，祛風痹，行水道，療疥癬鼠瘻，退女人陰腫。酒拌炒。下部虛寒者禁用。</p>

<h3>延胡索</h3>
<p><u>一名玄胡索</u></p>
<p>苦、辛、溫。入手足太陰、厥陰經血分。能行血中氣滯、氣中血滯。理一身內外上下諸痛，調月經，止痢疾，利小便，破症癖跌撲凝瘀，善落胎，治產後諸血病。得乳香、鉤藤，治盤腸氣痛。配全蠍，治疝氣危急。配川楝子，治熱厥心痛。（並治小便不通。）配益母草，行產婦惡血。</p>
<p>破血，生用。調血，炒用。行血，酒炒。止血，醋炒。上部，酒炒。中部，醋炒。下部，鹽水炒。虛人血逆，當兼補藥用。經事先期，虛而崩漏，或經血枯少不利，產後虛運，或氣虛作痛者，皆禁用。</p>

<h3>川貝母</h3>
<p>厚朴、白薇為之使。畏秦艽、莽草、礬石。惡桃花。反烏頭。</p>
<p>辛、苦、微寒。入手太陰經氣分。開心胸鬱結之氣，降肺火咳逆之痰。治淋疝乳難，消喉痹瘰癧，解小腸邪熱，療肺痿咯血。得厚朴，化痰降氣。配白芷，消便癰腫痛。配苦參、當歸，治妊娠尿難。配連翹，治癭瘤。配栝蔞，開結痰。（導熱下行，痰氣自利。）配桔梗，下氣止嗽。</p>
<p>川中平藩者味甘最佳，象山者味苦。去時感火痰，去心糯米拌炒，米熟為度，去米用。胃寒者薑汁炒。貝母中有獨顆不作兩片無皺者，號曰丹龍精，不入藥，誤服令人筋脈不收。惟以黃精、小藍汁服之立解。</p>
<p>寒痰停飲，噁心冷瀉，二者禁用。</p>
<p>川貝降肺經之火痰，杏仁行肺經之寒痰，白附去肺經之風痰，蔞仁滌肺經之結痰。肺經之虛痰，非阿膠不下。肺經之毒痰，非硝石不除。若濕痰發於脾經，半夏驅之使不滯。痰氣伏於脾經，旋覆推之使不停。血痰結於脾經，冬花開之使不積。又有濕熱在脾胃而成痰者，槐角理之，痰自清豁而弗生。實痰留於胃腑而致脹者，玄明蕩之，痰自消歸於烏有。如因痰而胃痛，蠃殼止之。宿痰而成囊，蒼朮除之。豁痰迷於心竅，遠志為功。破心經之痰鬱，賴有蕤仁。礞石滾痰之滯，肺經獨爽。鐵花開痰之結，肝臟自泰。腎經得青鹽，痰火頓息。腎中入蛤粉，痰熱皆除。至於腎經之虛痰，牡蠣逆之而見功。腎水泛為痰，熟地補之而奏續。膈上之痰，兼火者青黛療之，兼燥者花粉降之。惟大黃能下頑痰於腸胃，枳實能散積痰之稠黏。更有相火逆結之痰，解之者在殭蠶。脅下寒結之痰，豁之者需白芥。經絡中之風痰，南星可祛。鬱則荊瀝導之，結則牽牛散之，熱則竹瀝行之。驚風而生痰飲，非攻之不退，全竭之力也。風熱多致痰壅，非吐之不平，白礬之力也。常山逐痰積，狼毒開惡痰，檳榔墜痰癖，慈菇吐痰癇，川蓼子決風痰之上壅，馬兜鈴下梅核之痰丸。諸藥各有專治，諸痰別有分消。不知痰所從來，不審藥所職司，動以川、半為治痰之品，一概混施，未有能濟者也。</p>

<h3>土貝母</h3>
<p>大苦，性寒。解毒化痰，散郁除熱。療乳癰，祛痘毒。</p>

<h3>山慈菇</h3>
<p><u>一名金燈</u></p>
<p>甘、微辛、寒。有小毒。入足陽明經。清熱散結。治疔腫、惡瘡、瘰癧，解諸毒。配茶清，吐風痰癇病。配蒼耳草，治癰疽疔腫。</p>
<p>去毛殼用。敷腫毒，醋磨。</p>

<h3>白茅根</h3>
<p>甘，寒。入手少陰、太陰，兼入足太陰、陽明經。善理血病。治吐衄諸血，瘀血血閉，經水不調，淋瀝崩中。除伏熱煩渴，胃熱噦逆，肺熱喘急。消水腫黃疸，通五淋，解酒毒。配葛根，治溫病熱噦。汁煮豬肉，治五種黃疸。配枇杷葉，治冷啘（因熱盛飲水，暴作冷啘。）止血、治產淋，用花亦良。癰癤未潰者，用針，酒煎服，一針潰一孔，二針二孔。消瘀血，童便浸搗汁用。</p>

<h3>龍膽草</h3>
<p>貫眾、赤小豆為之使。惡地黃、防葵。</p>
<p>大苦，大寒。入足少陽、厥陰經氣分。瀉二經之邪熱，治下焦之濕腫。殺蛔蟲，療黃疸，通淋秘，愈驚疳，止瀉痢，消瘡癰，去喉痛，除目赤。得蒼耳子，治耳病。（濕熱除也。）得柴胡，治目疾。配防風，治小兒盜汗。佐大麥芽，治谷疸。和雞子清，治傷寒發狂。拌豬膽汁，治病後盜汗。</p>
<p>甘草水浸一宿，曝乾用。生用，下行。酒炒，上行。蜜炒，中行。豬膽汁拌炒，降火愈速。</p>
<p>空心禁服。（令人溺不禁，太苦則下泄也。）</p>
<p>大損胃氣，無實火者禁用。</p>

<h3>細辛</h3>
<p>曾青、棗根為之使。畏滑石、硝石。惡黃耆、狼毒、山茱萸。反藜蘆。忌生菜、貍肉。</p>
<p>辛、苦、溫。入足少陰、厥陰經血分。溫經發散。治風寒風濕，頭痛脊強，咳逆上氣，水停心下，痰結驚癇，喉痹咽閉，口瘡齒䘌，目淚倒睫，耳聾鼻齆，腰足痹痛，拘攣濕癢，奔豚瘕疝，乳結便澀。得黃蠟為丸，綿裹塞耳聾。使川連，摻口瘡齒䘌。使桂心，治客忤。研末吹鼻中，治暗風卒倒，不省人事。（並治鼻中息肉。）</p>
<p>產畢陰者良，北產者細莖色紫，味辛香。揀去雙葉者，田瓜水浸一宿，曝乾用。風熱、陰虛、血虛頭痛者，禁用。</p>
<p>其性極辛烈。氣血兩虛者，但用一二分，亦能見效，多則三四分而止。如用至七八分以及一錢，真氣散，虛氣上壅，一時悶絕。</p>

<h3>白薇</h3>
<p>畏黃耆、乾薑、大棗、山茱萸、大黃、大戟、乾漆。</p>
<p>苦、咸、寒。陽明衝任之藥。利陰氣，下水氣。治風溫灼熱，自汗身重，多眠鼻鼾，語言難出，及溫瘧血厥，熱淋遺尿。得白芍，治血淋熱淋，及婦人遺尿。（不拘胎前產後。）配貝母、冬花、百部，治肺實鼻塞。配石膏、竹茹、甘草、桂枝，治胎前虛煩嘔逆。佐人參、當歸、甘草，治血厥。（出汗過多，血少陽氣獨上，氣塞不行，故身如死。氣過血還，陰陽復通，故移時方寤。婦人尤多此症。）</p>
<p>去須酒洗，或糯米泔浸一宿，蒸用。血虛氣弱者禁用。</p>

<h3>白前</h3>
<p><u>一名嗽藥</u></p>
<p>忌豬羊肉、菘菜、飴糖。</p>
<p>辛、甘、微寒。入手太陰經氣分。下胸脅逆氣，咳嗽上氣，呼吸喉中作水雞聲。（痰氣壅盛也。）配紫菀、半夏、大戟，治久咳上氣。（體腫、短氣、脹滿，晝夜不得臥，喉中常作水雞聲。）配桔梗、桑皮，治久嗽吐血。佐蒼朮，治濕腫。焙研為末，溫酒服二錢，治久嗽㗇呷不得眠。</p>
<p>去頭須，以生甘草水浸一宿，焙用。</p>
<p>味苦者非真也。似牛膝粗長而堅直易斷者，白前也。短小柔軟而能彎不斷者，白薇也。氣虛，虛痰，二者禁用。</p>

<h2>草部</h2>
<p>（芳草類三十一種）</p>

<h3>當歸</h3>
<p>畏菖蒲、生薑、海藻、牡蒙。惡䕡茹、濕面。制雄黃。</p>
<p>甘，辛，溫。入手少陰、足厥陰、太陰經血分，血中氣藥。行血和血，養營調氣，去風散寒。療瘧痢痘疹，癰疽瘡瘍，止頭痛、心腹、腰脊、肢節，筋骨諸痛。（皆活血之功。）得茯苓，降氣。配白芍，養營。配人參、黃耆，補陰中之陽。配紅花，治月經逆行。（從口鼻出，先以好京墨磨汁服，止之。）君黃耆，治血虛發熱。（症似白虎，但脈不長實，誤服白虎湯即死。）佐荊芥，治產後中風。佐柴、葛，散表。入瀉白散，活痰。入失笑散，破血。合桂、附、吳茱萸，逐沉寒。同大黃、芒硝，破熱結。</p>
<p>頭止血，（上行。）尾破血，（下行。）身和血，酒洗。吐血，醋炒。脾虛，粳米或土炒。治痰，薑汁炒。止血、活血，童便炒。恐散氣，芍藥汁炒。大便滑泄，自汗，（辛散氣。）肺虛，（辛歸肺，肺氣散也。）肝火盛，（歸性溫。）吐血初止，（歸動血。）脾虛不食，（恐其散氣潤腸。）六者禁用。</p>
<p>當歸，言血之當歸經絡也。正使血之有餘者，不至泛溢於外。如血虛而用之，則虛虛矣。惟得生地、白芍以為之佐，亦有活血之功。</p>

<h3>芎藭</h3>
<p><u>一名川芎</u></p>
<p>白芷為之使。畏黃連。伏雌黃。</p>
<p>辛，溫。入手足厥陰經氣分，血中氣藥。上行頭目，下行血海。散風寒，療頭痛，破瘀蓄，調經脈。治寒痹筋攣，目淚多涕，痘瘡不發，血痢滯痛，心脅諸痛。得細辛，治金瘡。得麥曲，治濕瀉。得牡蠣，治頭風吐逆。得臘茶，療產風頭痛。配地黃，止崩漏。（血不滯。）配參、耆，補元陽。（理氣之功。）配薄荷、朴硝，為末，少許吹鼻中，治小兒腦熱，目閉赤腫。佐槐子，治風熱上衝。佐犀角、牛黃、細茶，去痰火、清目疾。</p>
<p>川產，里白不油、辛甘者良。上行，少用。下行，多用。白芷同蒸，焙乾去芷用。單服久服，肝木反受金氣之賊。（辛歸肺，肺氣偏勝，肝反受刑，久則偏絕而猝死。）氣升痰喘，火劇中滿，脾虛食少，（辛散氣。）火鬱頭痛，皆禁用。</p>
<p>怪症：產後兩乳忽長，細小如腸，垂過小腹，痛不可忍，危亡須臾，名曰乳懸。川芎、當歸各一斤，以半斤銼散，於瓦器內用水濃煎頻服，以一斤半切片燒煙，令將口鼻吸菸。用盡未愈，再作一料，仍以蓖麻子一粒，貼其頂心。</p>

<h3>撫芎藭</h3>
<p>郁在中焦，用此以開提其氣，氣升則鬱自降，為通陰陽血氣之使。（與川芎不同。）</p>
<p>當歸為行氣動血之藥，多服久服，則血氣消耗，筋力漸馳，猶漸成虛弱者。況芎藭走散真氣，與細辛、辛夷不遠，豈得為常服之劑。出江南者為撫芎。</p>

<h3>蛇床子</h3>
<p>惡牡丹、貝母、巴豆。伏硫黃。</p>
<p>辛、苦、溫。入石腎命門、手少陽經氣分。開鬱滯，祛風濕。療瘡癬諸痹。煎湯洗浴，立除皮瘡及大風瘙癢。得烏梅，洗陰脫陰痛。（寒氣散也。）得川連、輕粉，吹耳內濕瘡。配白礬，煎湯洗婦人陰癢。（能殺蟲。）佐菟絲子，療陽痿。（寒濕去也。）</p>
<p>去殼取仁，微炒殺其毒則不辣，酒浸曬乾，以地黃汁拌蒸，焙乾用。或用濃藍汁、百部汁同浸，漉出曬乾，再以生地汁拌蒸，曬乾用。若作湯洗瘡，生用。</p>

<h3>藁本</h3>
<p>畏青葙子。惡䕡茹。</p>
<p>辛、苦、溫。入足太陽經氣分。主寒氣客於巨陽，止顛頂痛連齒頰。治腹中急痛，療婦人腫疝。（皆太陽風濕所致。）配木香，治霧露之清邪中於上焦。配蒼朮，治大實心痛。（寒濕故也。）配白芷末，夜擦旦梳，去頭垢白屑。</p>
<p>頭痛挾虛內熱，春夏陽症頭痛者，禁用。</p>
<p>頭痛不有使藥以為之引，則無效。然引經各有專司，勿得混用。陽明當用白芷，少陽應用柴胡，太陰蒼朮為宜，厥陰川芎有效，少陰細辛略用，太陽藁本奏功。</p>

<h3>白芷</h3>
<p>當歸為之使。惡旋覆花。制雄黃、硫黃。</p>
<p>辛，溫。入手足陽明經氣分。其氣芳香，通竅發汗，除濕散風。退熱止痛，排膿生肌。凡鼻淵目淚，頭疼頰熱，眉稜骨痛，牙痛瘡瘻，項生塊磊，崩帶腸風，敗膿腥穢，因風濕致疾者，皆可施治。解砒石、蛇蟲毒。得辰砂，治盜汗不止，（濕熱去也。）並擦風熱牙痛。得荊芥、臘茶，治風寒流涕。得椿根皮，治濕熱帶下。配黃芩，治眉稜骨痛。（濕熱致痛。）配白芥子、生薑汁，調塗腳氣腫痛。配紅葵根、白芍、枯礬，以蠟化丸，治帶下敗膿。（如膿盡，以他藥補之。）佐蔞仁，治乳癰。和豬血，治血風。</p>
<p>色白氣香者佳。削去皮切碎，用黃精等分拌蒸兩次，曬乾去黃精用。提女人崩帶，炒炭用。去面上䵟斑，生用。其性燥烈而發散，血虛、氣虛者，禁用。癰疽已潰者勿用。</p>
<p>怪症：飢飽失時，不能消化，腹中生鱉，行止無常，人形削瘦者，用白芷為君，合雄黃、白馬尿和丸，童便下三錢，每日不斷，至愈而止。</p>

<h3>白芍藥</h3>
<p>須丸、（一作雷丸）烏藥、沒藥為之使。畏硝石、鱉甲、小薊。惡石斛、芒硝。反藜蘆。</p>
<p>酸、苦、微甘，微寒。入手足太陰、足厥陰經血分。瀉木中之火，土中之木，固腠理，和血脈，收陰氣，退虛熱，緩中止痛，除煩止渴。治脾熱易飢，瀉痢後重，血虛腹痛，胎熱不安。得乾薑，治年久赤白帶下。得犀角，治衄血咯血。配香附、熟艾，治經水不止。配川芎，瀉肝。配薑、棗，溫經。配川連、黃芩，治瀉痢。配甘草，止腹痛並治消渴引飲。（肝火瀉，胃熱解也。）君炒柏葉，治崩中下血。佐人參，補氣。佐白朮，補脾。用桂枝煎酒浸炒，治四肢痘瘡癢𤹀。（脾虛也。）研末酒服半錢，治痘脹痛，或地紅血散。</p>
<p>伐肝，生用。補肝，炒用。後重，生用。血溢，醋炒。補脾，酒炒。滋血，蜜炒。除寒，姜炒。多用，伐肝。少用，斂陰。（收少陰之精氣。）</p>
<p>脾氣虛寒，下痢純血，產後，（恐伐生生之氣。若少用，亦可斂陰。）三者禁用。</p>

<h3>赤芍藥</h3>
<p>畏惡反使，與白芍藥同。</p>
<p>酸、苦，微寒。入足厥陰經血分。行血中之滯。通經閉，治血痹，利小腸，除疝瘕，瀉血熱，退目赤，消癰腫，療痘毒。得檳榔，治五淋。配香附，治血崩帶下。血虛，瘡潰無實熱者，禁用。</p>

<h3>牡丹皮</h3>
<p>畏菟絲子、貝母、大黃。忌蔥、蒜、胡荽。伏砒。以烏賊骨針其樹，必枯。</p>
<p>辛、苦，微寒。入手足少陰、厥陰經血分。瀉心胞伏火，清膻中正氣，除血中內熱，退無汗骨蒸。（以其善行血滯，滯去而鬱熱自解。）滯下胞胎，治驚癇，除瘛瘲療癰腫，行瘀血。配防風，治㿗疝偏墜。入辛涼藥，領清氣以達外竅。入滋腎藥，使精神互藏其宅。</p>
<p>川生者，內外俱紫，治肝之有餘。亳州生者，外紫內白，治肝之不足。胃虛者，酒拌蒸。實熱者，生用。胃氣虛寒，相火衰者，勿用。（以其涼少陰之火。）</p>
<p>牡丹皮清神中之火以涼心，地骨皮清志中之火以安腎。丹皮治無汗之骨蒸，地骨皮治有汗之骨蒸。</p>
<p>丹皮、川柏，皆除水中之火，然一清燥火，一降邪火，判不相合。蓋腎惡燥，燥則水不歸元，宜用辛以潤之、涼以清之，丹皮為力。腎欲堅，以火傷之則不堅，宜從其性以補之，川柏為使。故川柏退邪火之勝劑，勿得以丹皮為穩於川柏，而置川柏於無用也。</p>

<h3>木香</h3>
<p>辛、苦、溫。入三焦氣分，通上下諸氣。止九種心痛，逐冷氣，消食積，除霍亂吐瀉，破痃癖症塊，止下痢後重，能健脾安胎。君散藥則泄，佐補藥則補。痘出不快者，用之更宜。得木瓜，治霍亂轉筋腹痛。得黃芩、川連，治暴痢。得川柏、防己，治腳氣腫痛。配煨姜，治冷滯。配枳殼、甘草，治小兒陰莖腫或痛縮。配沒藥，療便濁。（如因熱邪而濁者，不宜用。）配冬瓜子，治閉目不語。（中氣不省也。）佐薑、桂，和脾胃。使皂角，治心痛。合檳榔，療中下氣結。</p>
<p>理氣，生用不見火。實腸，麵裹煨用。痰氣，磨汁。治痢，川連制。溫補調氣，入藥煎服。</p>
<p>臟腑燥熱，胃氣虛弱，陰虛及氣脫者，禁用。</p>
<p>氣滯於上，火鬱於中，則脾氣不醒。木香破滯而醒脾，使脾得淫氣於心，散精於肝，氣血調和，而肝脾之病自除。然今人氣多虛弱，血常不足，投香散之味，恐耗氣而燥血，氣血反滯而不暢，宜益氣滋陰為主，佐以木香，內調氣血，乃為盡善。</p>

<h3>甘松香</h3>
<p>甘，溫。芳香能開脾郁，少加入脾胃藥中，甚醒脾氣。煎湯淋洗腳氣膝浮。君玄參為末，焚熏勞瘵。產於川西松州。其味甘者佳。</p>

<h3>山柰</h3>
<p><u>一名山辣，一名三柰。</u></p>
<p>辛，溫。入足太陰經。暖中辟惡，治心腹冷氣痛，寒濕霍亂，風蟲牙痛。配丁香、當歸、甘草，治心腹冷痛。</p>

<h3>高良薑</h3>
<p>辛，熱。入足太陰、陽明經，暖胃散寒。治胃脘冷痛，霍亂瀉痢，冷痹瘴瘧。得香附，治胃口滯痛。得茯苓，治胃寒噫逆。配乾薑、豬膽，治脾虛寒瘧。配粳米，治霍亂腹疼。微炒，或東壁土拌炒，或吳茱萸煎湯浸炒。瀉因傷暑，痛由內虛，或兼內熱者，禁用。</p>

<h3>紅豆蔻</h3>
<p><u>即良薑子</u></p>
<p>辛，熱。入手足太陰經。溫肺醒脾，散寒燥濕，解酒毒，消食積。治霍亂吐瀉，心腹絞痛。東壁土拌炒，或吳茱萸泡湯浸炒。動火致衄，傷目，不可常用。脾肺素有伏火者禁用。</p>

<h3>草豆蔻</h3>
<p><u>一名草果</u></p>
<p>味辛、微香，性溫。陽也、浮也。入足太陰、陽明經。達膜原，破鬱結，除寒燥濕，消積化痰。治瘴癘寒瘧，殺諸魚肉毒。同知母，治寒熱瘴瘧。（草果治太陰獨勝之寒，知母治太陰獨勝之熱。）同熟附子、薑、棗，治脾寒瘧疾。（寒多熱少，或單寒不熱，或大便泄，小便多，不能食。）</p>
<p>滇廣所產，形如訶子，皮黑厚而稜密，子粗而辛臭。麵裹，煻火煨熟，去皮研用。瘧不由於瘴癘，氣不實、邪不盛者，禁用。</p>

<h3>白豆蔻</h3>
<p><u>俗呼豆仁</u></p>
<p>辛，大溫。味薄氣厚，輕清而升，陽也、浮也。入手太陰經。散胸中滯氣，去感寒腹痛，溫脾暖胃。治赤眼暴發，去太陽經目內大眥紅筋。楊士瀛云：白豆蔻治脾虛瘧疾，嘔吐寒熱，能消能磨，流行三焦，營衛一轉，諸證自平。</p>
<p>舶來者佳。去殼微焙，研細用。火升作嘔，因熱腹痛，氣虛諸症，皆禁用。</p>

<h3>縮砂密</h3>
<p><u>俗呼砂仁</u></p>
<p>得訶子、鱉甲、白蕪荑良。吳茱萸、青皮為使，入肝。白豆蔻、檀香為使，入肺。人參、益智仁為使，入脾。黃柏、茯苓為使，入腎。赤白石脂為使，入大小腸。</p>
<p>辛，溫。入手足太陰、陽明、足少陰經氣分。醒脾胃通行結滯，引諸藥歸宿丹田。消食安胎，除腥穢，祛寒痰。治嘔吐瀉痢，脹痞腹痛，霍亂轉筋，奔豚骨哽。配土狗一個等分，研和酒服，治遍身腫滿，陰器亦腫。配熟附子、乾薑、厚朴、陳皮，治冷滑下痢不禁。</p>
<p>安胎，帶殼炒熟研用。陰虛者，宜鹽水浸透炒黑用。理腎氣，熟地汁拌蒸用。痰膈脹滿，蘿蔔汁浸透焙燥用。孕婦氣虛，血熱胎動，肺熱咳嗽，氣虛腫滿，四者禁用。</p>

<h3>益智仁</h3>
<p>辛，溫。入足太陰經氣分。能於土中益火，兼治下焦虛寒。開鬱散結，溫中進食，攝唾涎，縮小便。治冷氣腹痛，嘔吐泄瀉，及心氣不足，泄精崩帶。得茯神、遠志、甘草，治赤濁。配烏藥、山藥，治溲數。配厚朴、薑、棗，治白濁腹滿。同山藥，補脾胃。</p>
<p>鹽拌炒，去鹽研用，或鹽水炒亦可。怪症：腹脹多時，忽瀉不止，諸藥不效，此氣脫也。用益智仁二兩，煎濃汁服之，立愈。</p>

<h3>蓽茇</h3>
<p><u>一名蓽撥</u></p>
<p>辛，熱。入手足陽明經氣分，溫中下氣。散風寒，療頭痛。治水瀉腸鳴嘔逆，醋心牙痛，鼻淵、痃癖、陰疝。得訶子、人參、肉桂、乾薑，治虛冷腸鳴神效。配胡椒，化蠟丸麻子大，治風蟲牙痛。（每以一丸塞孔中。）配肉桂、良薑，治暴泄身冷。配大黃、麝香，治瘴氣成塊。研末㗜鼻，隨左右，治偏頭風痛，及鼻流清涕，並擦牙疼。</p>
<p>去挺用頭，以醋浸一宿，焙乾，刮去皮粟子令淨，乃用。如不制，令人傷肺。多用損耳目，泄真氣，動脾火。</p>

<h3>肉豆蔻</h3>
<p><u>一名肉果</u></p>
<p>辛，溫。入手足陽明經。理脾暖胃，溫中下氣。化痰飲，消宿食，解酒毒，辟惡氣。治積冷除心腹脹痛，澀大腸止瀉痢滑泄，及小兒胃寒，傷乳吐瀉。配木香，下氣消脹。（脾健運，氣自下。）配補骨脂，使戊癸化火，以運穀氣。勿犯銅、鐵器，糯米粉裹煨熟，或麵裹煨熟，去油淨用。滯下初起，及暴注火瀉者，禁用。</p>
<p>肉果補土中之火，制土之濕也，亦所以潤土之燥。蓋脾本濕，虛則燥，然其燥有二，如夏火灼干之燥，如秋涼清肅之燥。火盛以致燥者，當用水潤之，生熟地、麥冬之類是也。寒肅以致燥者，宜假火蒸之，肉果、附子之類是也。用寒用熱，治毋混施。</p>

<h3>補骨脂</h3>
<p><u>一名破故紙</u></p>
<p>得胡桃、胡麻良。惡甘草。忌諸血、蕓薹。辛、苦，大溫。入命門、手厥陰經。暖腎臟以壯元陽，補相火以通君火。治腎冷精滑，帶濁遺尿，腹冷溏泄，腰膝痠疼，陰冷囊濕。得肉果、大棗為丸，治脾腎虛泄。（或加木香。）得山梔、茯神，治上熱下寒。配茴香、肉桂，治血瘀腰疼。配胡桃、杜仲，治風寒腰痛。暖上焦，酒炒蒸。暖腎，鹽水炒。恐其性燥，乳拌蒸，胡麻、胡桃拌蒸亦可。恐其熱入心臟，童便浸蒸。陰虛下陷，內熱煩渴，眩運氣虛，懷妊（溫燥氣降。）心胞熱、二便結者，禁用。</p>
<p>怪症：玉莖不痿，精滑不止，時時如針刺，捏之則脃，名腎漏。配韭子各一兩，每三錢，水煎，日服三次，至愈而止。氣不歸腎，動用破故紙納之。豈知氣之上泛，由精水之不足，水虛則生火，破故紙補命門之火，以火濟火，真水益涸，虛火益熾，火有餘、便是氣，其氣更浮於上而不下。且此動胞絡之火，君相火熾，煩而且躁，其病未有不危者矣。莫若重投熟地，佐以茯苓、磁石，加砂仁為使，則氣自歸元，乃至穩至當之劑也。</p>

<h3>薑黃</h3>
<p>苦、辛、溫。入足太陰兼足厥陰經血分。破血下氣。除風熱，消癰腫，功力烈於鬱金。配肉桂，治心痛難忍，及產後血塊痛。片子薑黃善理血中之氣。治手臂風痹疼痛。以扁如乾薑形者，為片子薑黃。血虛者禁用。</p>

<h3>鬱金</h3>
<p>辛、苦、寒。入手少陰、厥陰經。涼心散郁，破血下氣。治血氣心腹諸痛，婦人經脈逆行，吐血衄血，產後血敗衝心，失心顛狂，痰迷心竅，痘毒入心，挑生蠱毒。得甘草、豬心血、冰片，治痘毒入心。得明礬，治痰癡。配蔥白，治尿血。配升麻，治挑生蠱毒。（嶺南有挑生之害於飲食中者，魚肉能反生於人腹中，須此解之。）佐藜蘆，決風痰壅滯。佐槐花，解熱毒。調韭汁、薑汁、童便，治逆經。沖淡竹瀝，降痰火。（氣降火亦降。）搗末用，或磨汁用。陰虛火炎，氣虛脹滯，吐血不關氣鬱者，禁用。</p>

<h3>蓬莪朮</h3>
<p><u>音述，一名蒁藥。</u></p>
<p>得醋、酒良。</p>
<p>辛、苦、溫。入足厥陰經氣分。破氣中之血。凡氣血凝結作痛者俱效。配木香，療冷氣攻心。使阿魏，治小兒盤腸。（積邪破也。）</p>
<p>此物極堅硬難搗，須麵裹煨透，乘熱搗之。以醋炒，或以酒炒，能引入血分。或磨用，宜合參、術，不損元氣。</p>
<p>病患積塊，攻之始破其結，補之益助其邪。然攻之不得其方，致令元氣日虧，積聚愈逞，醫者每致束手。當此惟有外用散氣消積膏藥，內用補氣滋陰等劑，庶幾攻補並得其效，莪朮非可輕進也。</p>

<h3>荊三稜</h3>
<p>苦，平。入足厥陰經血分。破血中之氣。散一切血積氣結，症癖堅硬作痛，消腫，通乳，墮胎。得丁香，治反胃噁心。（血膈。）配大黃，治痃癖。</p>
<p>赤眼、毒眼，磨汁搽。蛇虎傷，為末摻。欲其入氣，火泡。欲其入血，醋炒。真氣虛、素有血症者，禁用。怪症：渾身燎泡如棠梨狀，每個出水，有石一片如指甲大，其泡復生，抽盡肌肉即死。急用三稜、莪朮各五兩，為末，分三服，酒調連進治之，愈。</p>
<p>破積非猛烈之藥不奏功，然必身體壯健，飲食如常，用此攻之，積自消散。若元氣不足，中氣不運，以成積塊者，攻之無不速斃。東垣五積方，皆用人參助其元氣、健其脾胃，但使癥瘕漸次消磨，不專用克削之藥，意深慎也。務宜斟酌用之。</p>

<h3>莎草香附子</h3>
<p><u>俗呼香附</u></p>
<p>得芎藭、蒼朮、醋、童便良。</p>
<p>辛、微苦。入足厥陰及手少陽經氣分。通行十二經及奇經八脈氣分。通兩脅，解諸郁，引血藥至氣分而生血。（氣滯則血不生，疏之即所以生之。）治一切血凝氣滯所致等症。得夏枯草，治睛痛。（肝氣疏不痛。）得黑川梔、川連，降鬱火。得藿香、甘草，治妊娠惡阻。得海藻，治㿗疝。得參、耆，治虛怯。（補之不滯，則氣自生。）得茯神，交心腎。（心腎之氣不滯則交。）得川芎、蒼朮，治諸郁頭痛。得歸、地，補陰血。（氣滯則血不生。）得真艾葉，暖子宮，治心腹諸痛。得紫蘇，散外邪。配廣木香，疏中氣。配厚朴、半夏，決壅脹。配沉香，升降諸氣。配檀香，理氣醒脾。配荔枝核，治血氣刺痛。配細茶，治頭痛。</p>
<p>生用，上行胸膈、外達皮膚。熟用，下走肝腎、外徹腰足。解血鬱，生用。止血，炒黑。理腎氣，青鹽水炒。氣滯，酒炒。消肝積，醋炒。化痰消核，薑汁炒。散痞，童便炒。潤燥，鹽水炒。入涼補藥，童便浸煮乾炒炭用。癰腫瘡瘍，煎湯代茶。久服助火耗血散氣。氣虛作脹，血虛內熱，月事先期，精血枯閉，皆禁用。香附、川芎、薄荷、木賊、天麻、紫草、柴胡，皆入肝經以散肝氣，而其間亦當分別施治。</p>
<p>柴胡表肝經之風熱，川芎升肝經之血氣，香附解肝經之鬱結，木賊散肝經之寒邪，天麻通肝臟之血脈，薄荷去肝經之風火，紫草敗肝中之熱毒。治之各有攸當，勿得雜投以傷肝氣。</p>

<h3>藿香</h3>
<p>辛、甘，微溫。入足太陰、陽明經氣分。溫中快氣，理脾和胃，為吐逆要藥。治上中二焦邪氣壅滯，霍亂吐瀉，心腹絞痛，去惡氣，療水毒，除飲酒口臭。得滑石，治暑月吐瀉。（加丁香，尤效。）配豆仁，治飲酒口臭。廣產者良。葉主散，莖主通。胃弱胃熱而嘔，陰虛火旺者，禁用。</p>

<h3>薰草</h3>
<p><u>一名蕙草，一名香草，一名零陵香。</u></p>
<p>伏三黃、硃砂。</p>
<p>辛，溫。入足太陰、陽明經。治心腹惡氣，齒痛鼻塞。得升麻、細辛，治牙齒腫痛。得川連、當歸，治傷寒下痢。配木香，治五色痢。配蓽茇，擦風蟲牙痛。配白芷，治頭風白屑。多服作喘，耗散真氣。</p>

<h3>蘭草</h3>
<p><u>一名省頭草，一名孩兒菊，亦名香草。</u></p>
<p>辛，平。入手足太陰、足陽明經氣分。除陳氣，（肥甘積滯不化之氣。）止消渴，利水道，消痰癖，療膽疸，辟惡氣，散癰腫，調月經，解中牛馬蠱毒。</p>
<p>蘭草、澤蘭，一類二種，俱生水旁下濕處。紫莖、素枝、赤節、綠葉，葉對節生，有細齒，但以莖圓節長，葉光有歧者為蘭草。莖微方，節短，葉有毛者為澤蘭。嫩時並可採而佩之。胃氣虛者禁用。</p>

<h3>澤蘭</h3>
<p><u>亦名孩兒菊</u></p>
<p>防己為之使。</p>
<p>苦、辛、溫。入足厥陰，兼足太陰經血分。破宿血，去癥瘕，兼除痰癖、蠱蟲，能療目痛癰腫。配防己，治產後水腫。配當歸，治月水不利。</p>
<p>煎湯熏洗產後陰戶燥熱，遂成翻花。（再加枯礬煎洗之即安。）</p>
<p>根名地筍，主治同。血虛枯秘者禁用。</p>
<p>怪症：忽然疼痛，或遍身疼痛異常，名鬼箭風。用澤蘭一兩，桃仁三十粒，酒水各半煎服。</p>

<h3>香薷</h3>
<p><u>音柔</u></p>
<p>忌山白桃，並忌見火。</p>
<p>辛，溫。入手太陰、足陽明經氣分。發散暑邪，通利小便。治霍亂轉筋，胸腹絞痛，嘔逆泄瀉，遍身水腫，腳氣寒熱，口中臭氣。配厚朴，治陰暑。配白朮，治水腫。</p>
<p>陳者良。宜冷飲，若熱服令人吐瀉。火盛氣虛，寒中陰臟，陰虛有熱者，禁用。</p>
<p>夏日之香薷，如冬月之麻黃，散寒邪使陽氣得升也。陽氣為陰寒所遏，一切吐瀉等症，從此蜂起，所謂陰暑也，香薷為宜。若暑熱淫於五內，症必大熱大渴，氣喘汗泄，吐瀉不止，元氣消耗，所謂陽暑也，非白虎、清暑益氣等湯不可。倘用香薷散其真氣，助其燥熱，未有不誤者矣。</p>

<h3>薄荷</h3>
<p>辛、微苦，微涼。入手太陰、足厥陰經氣分。散風熱，清頭目，利咽喉口齒耳鼻諸病。治心腹惡氣，脹滿霍亂，小兒驚熱，風痰血痢，瘰癧瘡疥，風瘙癮疹。亦治蜂蠆蛇蠍貓傷。（薄荷，貓之酒也。）配生地、春茶，治腦熱鼻淵。配花粉，治熱痰。配蟬蛻、殭蠶，治風瘙癮疹。配生薑汁，治眼弦赤爛。配白蜜、白糖，化痰利咽膈。入逍遙散，疏肝鬱。搗取自然汁，滴聤耳。搗取自然汁，和薑汁、白蜜，擦舌胎語澀。揉葉塞鼻，止衄血。（取汁滴鼻中即止。）</p>
<p>產蘇州者名龍腦薄荷，方莖中虛，似蘇葉而微長，齒密面皺，其氣芳香，消散風熱，其力尤勝。兼能理血。</p>
<p>新病瘥人，服之令虛汗不止。瘦弱人，久服動消渴病。肺虛咳嗽，客寒無熱，陰虛發熱，痘後吐瀉者，皆禁用。</p>

<h3>紫蘇</h3>
<p>忌同鯉魚食。</p>
<p>辛，溫。入手太陰經氣分。溫中發表，散寒去風，行氣和血，止痛安胎。濕熱滯而瀉痢者，少佐三四分疏解其氣，亦頗有效。得香附、麻黃，發汗解肌。得橘皮、砂仁，行氣安胎。得桔梗、枳殼，利膈寬腸。配藿香、烏藥，溫中除痛。配杏仁、蘿蔔子，消痰定喘。配木瓜、厚朴，解暑濕腳氣。佐川芎、當歸，散血，搗罨傷損出血及蛇犬傷。作羹，解魚蟹毒。痘前乾熱者暫用。氣虛自汗，脾虛滑泄者，禁用。</p>
<p><u>梗</u></p>
<p>疏肝利肺，理氣和血，解鬱止痛，定嗽安胎。</p>
<p>去節用。</p>
<p><u>子</u></p>
<p>降氣定喘，寬腸開鬱，利大小便，溫中祛寒，消痰止嗽。得川貝，降氣止嗽。配蘿蔔子、桑白皮，治消渴變水。（服此令水從小便出。）研末，入粳米煮粥，和蔥、椒、薑、豉食，治風寒濕痹。炒熟研碎用。治冷氣，良薑拌炒用。腸滑氣虛，虛氣上逆，嘔吐頻頻者，禁用。</p>

<h3>荊芥</h3>
<p><u>即假蘇。一名姜芥。</u></p>
<p>反魚、蟹、河豚、驢肉。</p>
<p>辛、苦、溫。入足厥陰經氣分，兼入血分。散瘀破結，通利血脈。祛風邪，清頭目，利咽喉，消瘡毒。治中風口噤，身直項強，口面喎斜，目中黑花，及吐衄崩中，腸風血痢，產風血暈，最能祛血中之風，為風病血病瘡病產後要藥。得童便，治產後中風。配靈脂炭，止惡露不止。配生石膏，治風熱頭痛。配槐花炭，治大便下血。配縮砂末，糯米飲下，治小便尿血。佐桃仁，治產後血暈。（若喘，加杏仁、炙甘草。）調陳皮湯，治口鼻出血如湧泉。（因酒色太過者。）血暈用穗。止血，炒炭。散風，生用。敷毒，醋調。止崩漏，童便炒黑。表虛有汗者禁用。風在皮裡膜外者，荊芥主之。風在骨肉者，防風主之。</p>

<h1>卷三</h1>

<h2>草部</h2>
<p>（隰草類七十二種）</p>

<h3>菊花</h3>
<p>朮、枸杞根、桑根白皮、青葙葉為之使。</p>
<p>甘，平。入手太陰，兼足少陽經血分。清金氣，平木火。一切胸中煩熱，血中鬱熱，四肢遊風。肌膚濕痹，頭目眩暈者，俱無不治。配石膏、川芎，治風熱頭疼。配杞子，蜜丸，治陰虛目疾。白花，肺虛者宜之。黃花，肺熱者宜之。去心蒂，地骨皮煎汁拌蒸，曬乾用。去風熱，生用。入補藥，酒拌蒸，曬乾用。味苦者傷胃氣，勿用。</p>

<h3>苗</h3>
<p>搗爛，可熏洗女人陰腫。</p>
<p>根、葉、配地丁、花粉，消癰毒疔瘡。根能清溲便。</p>

<h3>苦薏</h3>
<p><u>即野菊</u></p>
<p>辛、苦，溫。有小毒。能傷胃氣，只宜搗敷癰毒瘰癧。（冬月用乾者。）連根帶葉搗汁，好酒沖服，散氣破血，並治癰腫疔毒。（再以渣敷之。）</p>
<p>花小，味苦。</p>

<h3>菴䕡子</h3>
<p>荊實、薏苡為之使。</p>
<p>苦、辛，微寒。入足厥陰經血分。散五臟鬱血，行腹中水氣。治閃挫跌撲，療骨節疼痛。產後血痛，童便煮。</p>

<h3>艾</h3>
<p>苦酒、香附為之使。</p>
<p>辛、苦，溫。走足三陰，通十二經，兼入奇經脈絡。理氣血，闢諸疫。搜僻處接應之蟲，除寒濕不時之痢。得生薑，治男女下血。得乾薑，驅冷氣。得烏梅，治盜汗。（熱在陰分而汗者，不宜用。）配香附，理氣以治腹痛。佐阿膠，安胎，兼治虛痢。（虛熱而胎不安者，不宜用。）搗汁飲，治一切冷氣。燒灰，吹鼻血不止。產蘄州者為勝。可灸百病，可入煎丸。酒製助其焰，醋炒制其燥火。灸下行，入藥上行。煎</p>
<p>服宜鮮，灸火宜陳，久搗至柔爛如綿，焙燥用。產後血虛生熱，陰虛火動血燥者，禁用。久服多服，熱氣上衝，併發內毒。</p>

<h3>茵陳蒿</h3>
<p>伏硇砂。</p>
<p>苦，微寒。入足太陽、太陰經氣分。利水燥濕。治瘴瘧，療疝瘕。得附子、乾薑，治陰黃。得白蘚皮，治癇黃如金。配秫米、麥曲釀酒，治攣急。佐大黃、梔子，治濕熱。佐桃仁，治血黃。佐蒼朮、厚朴，治濕黃。佐枳實、山楂，治食積發黃。佐知母、黃柏，治火黃。佐車前子、木通，治黃而小便不利。去根用。勿犯火。熱甚發黃，無濕氣，二者禁用。</p>

<h3>青蒿</h3>
<p>伏硫黃。</p>
<p>苦、微辛，微寒。入手少陰、足少陽、厥陰經血分。其氣芬香，與胃獨宜。治婦人血氣腹滿，退陰火伏留。搗敷金瘡。得豆豉，治赤白痢。配桂心，治寒熱瘧。配赤檉柳，祛時行邪熱。佐鱉甲，治溫瘧。（但熱不寒為溫瘧。）佐人參，治虛汗。入滋補藥，治骨蒸虛勞。（和童便搗汁熬膏。）</p>
<p>使子勿使葉，使根勿使莖。治骨蒸，取子童便制。治痢去濕熱，用葉，或搗汁更妙。</p>

<h3>益母草</h3>
<p><u>即茺蔚</u></p>
<p>制硫黃、雌黃、砒石。忌鐵。</p>
<p>辛、苦、平。入足厥陰經血分。行血而新血不傷，養血而瘀血不滯。利二便，治產後血脹，療血逆大熱，消乳癰，解蛇毒。得山楂炭，治產後血不止。得陳鹽梅炭，止赤痢。入涼血藥，治熱血貫瞳人。佐當歸，去風熱。搗汁，滴聤耳。醋調，敷馬齧。</p>
<p>白花入氣分，紅花入血分。或酒拌蒸，或蜜水炒。去瘀生用。崩漏，瞳子散大，二者禁用。</p>

<h3>茺蔚子</h3>
<p><u>即益母子</u></p>
<p>制硫黃、砒石。</p>
<p>辛、甘、微溫。入足厥陰經血分。除風熱，明眼目，調經水，惟子為良。治瘡腫，消水氣，行鬱血，莖葉為良。</p>
<p>或炒用，或蒸熟烈日曬燥用。禁用與益母草同。</p>

<h3>薇銜</h3>
<p><u>即鹿銜草</u></p>
<p>得秦皮良。</p>
<p>苦，微寒。入足陽明、厥陰、少陰經。治風濕痹痛癰腫。配澤瀉、白朮，治酒風自汗。（身熱懈惰、汗出如浴、惡風少氣、病名酒風。）配白附子末，薄荷湯下，療破傷風。</p>
<p>婦人服之，絕產無子。</p>

<h3>夏枯草</h3>
<p>土瓜為之使。伏汞砂。</p>
<p>微辛、微苦，氣寒。入足厥陰經氣分。解陰中鬱結之熱，通血脈凝滯之氣。合香附、貝母，治頭瘡瘰癧。調茶清、香附、甘草，治目珠熱痛。土瓜水浸，焙燥用。治目痛，沙糖水浸，焙乾用。氣虛者禁用。</p>

<h3>劉寄奴</h3>
<p>苦，溫。入心脾二經血分。下氣破血。消癰腫毒，治湯火傷。配茶清，治大小便血。配烏梅、白姜，治下痢赤白。（並治陰陽交帶，不問赤白，如赤加烏梅，白加姜。）</p>
<p>湯火傷者，先以鹽摻之，後摻寄奴末。子研，以熱水泡之，治腸瀉無度，下咽即止。</p>
<p>脾虛作瀉者禁用。多服令人泄瀉。</p>

<h3>旋覆花</h3>
<p><u>一名金沸草</u></p>
<p>苦、辛，溫。入手太陰、陽明經氣分。降心脾伏飲，去五臟寒熱，除脅下氣滿，破膈痰如漆。止嘔逆，平驚悸。（痰水去也。）</p>
<p>配地蔥、新絳，治半產漏下。配赭石、半夏，治噫氣痞硬。</p>
<p>去皮蒂蕊殼，蒸用。入藥須絹包煎，恐妨肺而反嗽。氣虛，大腸冷利，陰虛燥咳，三者禁用。</p>

<h3>青葙子</h3>
<p><u>一名草決明</u></p>
<p>味苦，微寒。入手少陰、足厥陰經。清肝火之上衝，祛心經之邪熱。皮膚風濕，目中翳障，皆可施治。瞳子散大者禁用。（恐散陰氣。）怪症：眼見似有蟲飛，以手捉之則無，此肝經病也。用青葙子合元明粉、羌活、棗仁為末，水送下。</p>

<h3>雞冠花</h3>
<p>甘，涼。入血分。治痔瘻下血，赤白下痢，崩中帶下。得椿根白皮，治結陰便血。配防風，治下血脫肛。入苦酒，治吐血不止。煎黃酒，治帶下。分赤白，炒用。</p>

<h3>紅花</h3>
<p>得酒良。</p>
<p>辛、甘、苦，溫。入手少陰、足厥陰經血分。破瘀血，行新血，散腫止痛。（血行痛自止。）</p>
<p>配當歸，活血。配肉桂，散瘀。破血，多用，酒煮。養血，少用，水煮。產後勿宜過用，使血行不止而死。</p>
<p>子　吞數粒，使痘瘡不染。痘子黑陷者，用子酒浸曬乾，微炒研用。</p>

<h3>胭脂</h3>
<p><u>即紅花汁所造</u></p>
<p>甘，平。活血。痘將出時，以此塗眼四圍，痘不入目。兼解疔毒。配蛤粉，敷乳頭裂破。</p>

<h3>大薊</h3>
<p>甘，涼。破血，退熱，消癰。除沃漏崩中，去蜘蠍咬毒。得酒，治九竅出血。配小薊，治崩中。（血瘀則妄行。）</p>

<h3>小薊</h3>
<p>涼血。婦人痘疹，月經妄行者，最宜。</p>
<p>葉　療癰腫。（大薊葉消腫，小薊葉行血。）</p>
<p>搗汁，入童便和酒飲。</p>

<h3>川續斷</h3>
<p>地黃為之使。惡雷丸。</p>
<p>苦、辛，微溫、微澀。入足厥陰經氣分。通血脈，理筋骨，疏肝氣，利關節。一切崩漏，金瘡折跌，癰毒血痢等症，惟此治之，則血氣流暢而自療。配杜仲，治漏胎。佐人參，扶脾氣。去梗、筋，酒浸炒。入血崩金瘡藥，生用。草茅根形相似，誤服令人筋軟。初痢勿用。（疏而兼補。）怒氣鬱者禁用。（性溫。）</p>

<h3>漏蘆</h3>
<p>連翹為之使。</p>
<p>咸，寒。入手足陽明經。散熱毒，治谷賊，通經下乳，排膿止痛，解痘殺蟲。配生薑、地龍，治歷節風痛。</p>
<p>莖如油麻，枯黑如漆者真。甘草拌蒸。氣虛者禁用。</p>

<h3>苧麻</h3>
<p>甘，寒。入足陽明、太陽經血分。治胎前產後心煩，天行熱病，兼利小便而通子戶，清淫欲之瘀熱。配建蓮、糯米，固胎元。配白銀，治胎動腹痛不可忍。根　甘，寒。入足厥陰經血分。瀉熱散瘀。得蛤粉，通小便。搗汁飲，治骨哽。（並治蠶咬人毒入肉。）</p>

<h3>大青</h3>
<p>微苦，大寒。入足陽明、手少陰經。解時行頭痛，心胃熱毒。治傷寒熱狂，黃疸熱痢。配好酒，治肚皮青黑。（血氣失養，風寒乘之也。）佐犀角、梔子，治陽毒發斑。</p>
<p>脾胃虛寒者禁用。</p>

<h3>小青</h3>
<p>微苦，寒。入手足陽明經。治血痢腹痛，敷癰腫瘡癤。得白芷，治蛇螫傷毒。配沙糖，治中暑神昏。</p>

<h3>葫蘆巴</h3>
<p>苦，大溫。入命門。壯丹田之元陽，除冷氣之潛伏。得茴香、川楝，治奔豚。（寒熱氣。）得蕎麥、茴香，治疝瘕。得破故紙、木瓜，治濕腳氣。配桃仁，治膀胱氣。</p>
<p>酒蒸用，或炒熟用。陰血不足者禁用。</p>

<h3>馬藺子</h3>
<p><u>一名蠡實</u></p>
<p>辛、平。入陽明經血分。瀉濕熱，消酒毒，治疝痛，祛冷積。得升麻，治喉痹（根、葉、汁俱可。）配乾薑、黃連，治水利。（忌豬肉、冷水。）取根、葉搗汁服，治絞腸痧。</p>
<p>冷疝，醋炒。瀉痢，酒炒。濕熱，童便炒。燥熱者禁用。久服令人瀉。</p>

<h3>惡實</h3>
<p><u>一名大力子，一名牛蒡子，一名鼠黏子。</u></p>
<p>辛、平。入手太陰經。降肺氣而不燥，祛滯氣以利腰。療瘡瘍，以其解熱之功。消風毒，以其辛散之力。得旋覆花，治痰厥頭痛。配荊芥、桔梗、甘草，治咽喉痘疹。配薄荷、浮萍，治風熱癮疹。配羌活，治歷節腫痛。配蔞仁，治時疫積熱。佐生石膏，治頭痛連睛。</p>
<p>牙痛，生研綿裹噙患處，去黃水即愈。酒蒸去霜用，炒熟亦可。泄瀉，痘症虛寒，氣血虛弱，三者禁用。</p>
<p>根，苦、寒。入手太陰經。治天行時症熱煩，一切風疾惡瘡，止咳嗽，療齒痛。得生地、杞子、牛膝，袋盛浸酒，治十年風疾。絞汁和蜜溫服，治中風。和豬脂搗，貼積年惡瘡及反花瘡。</p>
<p>竹刀刮淨，蒸熟曝乾用。不爾令人慾吐。禁忌與子同。</p>

<h3>蒼耳子</h3>
<p><u>即葈耳</u></p>
<p>忌豬肉、馬肉、米泔。伏硇砂。</p>
<p>甘、苦，溫。有小毒。治風濕周痹，四肢攣痛，能善通頂腦，療頭風目暗，鼻淵息肉，瘰癧瘡疥。解谿毒，殺疳蟲。配葶藶子為末，治小便不利。炒熟去刺用，或酒拌蒸過用。根、莖、葉（一名常思草，一名縑絲草。）忌豬肉、馬肉、米泔。伏硇砂。苦、辛，微寒。有小毒。治諸風攻腦，頭暈悶絕，疔毒惡瘡，大風癘疾，及毒在骨髓，腰膝疼痛。解諸毒。採得去心，取黃精以竹刀細切拌蒸，從巳至亥時，去黃精，陰乾用。</p>
<p>夏令時採取熬膏，以新瓷罐貯封，貼一切疔癤無頭腫毒。如牙疼，敷牙上。喉痹，敷舌上，或噙化一二匙亦佳。</p>

<h3>天名精</h3>
<p><u>一名皺面草，一名活鹿草，一名蝦蟆藍。</u></p>
<p>垣衣、地黃為之使。</p>
<p>甘、辛，寒。破血瘕，瀉邪熱，吐痰瘧，開喉閉，止牙疼，敷瘡癰。搗汁，和豬肉汁，治蟲痛。搗汁獨服，吐痰瘧。　</p>
<p>配酒糟，搗和敷疔瘡。入青礬少許，點喉腫。</p>
<p>搗生汁用，令人吐。</p>

<h3>鶴蝨</h3>
<p><u>即天名精子</u></p>
<p>辛、苦，涼。有小毒。治蟲咬心腹攻痛之要藥，止瘧疾，消痰氣。搗末，拌淡醋，治蟲痛攻心。搗末，和肥肉汁，治蟲痛。</p>
<p>怪症：大腸蟲出不斷，斷之復生，行坐不得。用鶴蝨末五錢，水調服之。</p>

<h3>豨薟草</h3>
<p>苦、辛，有小毒。生寒，熟溫。入足厥陰經血分。專治風濕四肢麻痹，筋骨疼痛，腰膝軟弱。</p>
<p>蜜、酒拌蒸，曬九次用。或搗汁熬膏，加生地、甘草、白蜜收之，酒調下。生搗汁服，令人吐。陰血不足，脾腎兩虛，二者禁用。</p>

<h3>青箬</h3>
<p>甘，寒。入手太陰，兼入足厥陰經。清肺氣，利小便，止諸血。得糯米湯下，治腸風下血。</p>
<p>（燒炭。）配滑石燒炭，治男婦轉脬。配蠶紙燒炭，治月水不止。配面燒炭，治肺熱鼻衄。燒炭研末，入麝香少許，治小腹氣痛，尿白如注，兼治痘瘡倒黶。</p>
<p>煎汁煮藥，清熱涼血。燒炭，止血。肝寒者禁用。</p>

<h3>葦莖</h3>
<p><u>即蘆干</u></p>
<p>甘，寒。入手少陰、太陰經血分。行周身氣血，（熱邪去，血氣自行。）除上焦虛熱。佐竹茹、糯米、薑汁，治霍亂煩渴。佐桃仁、米仁、瓜瓣，治肺癰咳嗽。（吐出膿血而愈。）</p>
<p>蘆干外皮燒炭入蚌粉少許，麥冬湯送下，治吐血不止。煎汁，去渣入藥服。</p>

<h3>蘆根</h3>
<p>忌巴豆。</p>
<p>甘，寒。入足陽明經。退邪熱，下逆氣，止嘔噦，除煩渴，（甘能益胃，寒能降火。）療便數勞復。解魚鱉肉毒。配竹茹、麥冬，治霍亂煩悶。（熱除嘔自止。）配地骨皮、麥冬、橘皮、生薑，治肺痿骨蒸。</p>
<p>逆水生，黃泡肥厚者良。去須節黃皮，搗汁用。出泥浮水中者，不可用。</p>

<h3>甘蕉根</h3>
<p><u>即芭蕉</u></p>
<p>甘，大寒。入足陽明經。治天行熱狂，除煩悶消渴，解結熱癰痛，療產後血脹。（血熱而脹。）得旱蓮草，治血淋澀痛。搗敷丹毒。</p>
<p>霜降後尤佳，取汁用。多服動冷氣。胃弱脾弱，腫毒系陰分者，禁用。</p>

<h3>麻黃</h3>
<p>厚朴、白薇為之使。惡辛夷、石葦。</p>
<p>辛、微苦、溫。入足太陽，兼手太陰經氣分。氣味輕揚，善通腠理，宣達皮毛，大能發汗，去營中寒邪，泄衛中風熱。治傷寒頭項痛，腰脊強，發熱惡寒，體痛無汗，及咳逆斑毒，風水腫脹，是其所宜。余當審症施治。如妄用誤汗，為害不淺。得肉桂，治風痹冷痛。佐半夏，治心下悸病。（寒氣泄也。）佐射干，治肺痿上氣。（寒氣外包，火氣不能達，故痿。）使石膏，出至陰之邪火。（為石膏之使。）</p>
<p>鐵甲痘極硬不灌漿者，酒煮炒黑煎服，痘即爛，便有生肌。</p>
<p>發汗用莖，折去根節，先煎十餘沸，以竹片掠去浮沫。沫能令人煩，根節能止汗，故去之。</p>
<p>或蜜拌炒用亦可。惟冬月在表真有寒邪者宜之。凡服麻黃藥，須避風一日，不爾，病復作難療。用麻黃汗不止，冷水浸頭髮，用牡蠣、糯米粉撲之。寒邪在裡，脈不浮緊有力，傷風有汗，素有血症，真陰內虛，衛氣不足，春時瘟疫，發熱惡寒，無頭疼身痛拘急等症，皆禁用。（時症亦有頭疼身痛拘急者，宜細察之。）</p>
<p>根、節。甘，平。引補氣之藥外至衛分而止汗。得黃耆、牡蠣、小麥，治諸虛自汗。配黃耆、當歸，治產後虛汗。和牡蠣粉、粟粉等分為末，生絹袋盛貯，盜汗出即撲，手摩之。夏月止汗，雜粉撲之。折去莖，不可和入同用。莖能發汗，故去之。麻黃，惟身首拘急而痛，六脈浮緊有力，可用。蓋北地霜降後，受嚴寒之正氣，為真正傷寒，初起邪在太陽經，用此升散寒氣，是其所宜。若但感冒寒濕，或時邪疫症，惡寒發熱者，用之則衛氣大傷，津液乾燥，立斃而不可救。況驍悍之藥，過汗則心血動，吐衄不止。過表則真氣傷，汗出無了，猝成大患。惟寒水溢於肌膚，遍身腫脹，用此發汗，使水氣外泄，亦劫奪之一法也。</p>

<h3>木賊</h3>
<p>甘、微苦，微溫。入足厥陰經血分。散肝木之風濕，升血中之鬱火，解肌發汗，去目翳，療腸風。虛者可代麻黃。得餘糧石，治赤白崩中。配槐子，治腸澼。配地榆，治脫肛。佐牛角䚡，治休息下痢。肝氣虛，血虛目不明，怒氣與傷熱暴赤腫痛者，禁用。</p>
<p>穀精去星障，木賊去翳障。甘菊養目，而星翳不能除。</p>

<h3>龍鬚草</h3>
<p><u>即席草</u></p>
<p>苦，微寒。入手少陰、太陽經氣分。除心腹邪氣，療莖中熱痛。敗席功用相同。</p>

<h3>燈心草</h3>
<p>甘、淡，寒。入手少陰經氣分。降心火，瀉肺熱，利小腸，退水腫。配麥冬，引心火下降。佐紅花，治喉風。佐鱉甲，治瘡痘煩喘。和丹砂，治衄血。煅炭和輕粉，治陰疳。煅炭，吹喉風閉塞。煅炭塗乳頭飲兒，止夜啼。心氣虛者禁用。多服、久服，令人目暗。</p>
<p>燒炭法：用淡竹筒一個，將燈草築實，黃泥封口，火煅通紅，用濕草紙裹貯，不令出氣，候冷劈開，其中即成炭也。</p>

<h3>生地</h3>
<p>得酒、麥門冬、薑汁、縮砂良。畏蕪荑、萊菔子。惡貝母。忌蔥、蒜、蘿蔔、諸血。甘涼，微苦。入手足少陰、厥陰，及手太陽經血分。其生血以清陰火，舉世皆知。能生氣以行陽分，人多不曉。（血足氣得所歸，所謂藉精生氣。）一切驚悸經枯，掌中熱，勞劣痿厥，吐衄、崩漏、便秘等症，均此治之。消穀食，（大便下，則中氣動而食自化。）實脾胃，（濕熱去，脾胃自實。）亦奏其功。得玄參，定精意。得竹茹，息驚氣。麥冬為佐，復脈內之陰。當歸為佐，和少陽之血。配地龍，治鼻衄交流。佐天門冬，引肺氣入生精之處。使羚羊角，起陰氣固封蟄之本。使通草，導小腸鬱熱。調雞子白，治胎動。調蜜酒，治熱傳心肺。君茯苓，除濕熱傷脾。和車前汁，治血淋。（生地通血脈之源。）鮮用則寒，乾用則涼。上升，酒炒。痰膈，薑汁炒。入腎，青鹽水炒。陰火咳嗽，童便拌炒。犯銅、鐵器，令人腎消。胃氣虛寒，陽氣衰少，胸腹痞悶，三者禁用。世人動云生地妨胃，其能開胃，人實不曉。惟胃中陽氣不足者，服之則胃氣不運，而飲食減。若胃陰虛而胃土乾燥，致胃氣不運者，生地滋其陰以清其火，而胃氣從此運行，飲食自然漸進。不知者妄加議論，真不啻膠柱鼓瑟也。至時行熱症，生地尤為切要，邪火鬱於胃，胃陰乾涸，勢難救藥，若胃中陰血未乾，斷無不可救藥之理，惟生地實所以滋胃陰也。陰汁上充，則汗湧於肌表而經邪解，陰血下潤，則穢泄於二便而腑邪出，所謂金令一行，酷熱頓消也。故火邪溢於陽明經，沖生地汁於白虎湯中，戰汗而頓解。邪熱入於陽明腑，沖生地汁於陷胸湯中，便通而自退。更有火生痰、痰生火，交結於中，和生地汁於竹油、薑汁中，則譫語直視等症即除。如無生地，可用乾地黃，滾水浸透，絞汁沖服，防其泥滯，加枳殼或川貝疏之，且氣道通，邪氣外達，而病自霍然。近人多以生地為補劑，又疑妨胃，畏不敢用，即用之亦一二錢而止，五六錢而止，入諸藥同煎，半成熟地，使邪滯於內而莫出，泥於膈而胃閉，遂視此為害人之品，禁不入方，致令胃陰枯涸，多有不可救藥者，亦由用之不善也。</p>

<h3>熟地黃</h3>
<p>畏、惡、忌與生地同。</p>
<p>甘、微溫，微苦。入手足少陰、厥陰經血分。補真陰，填骨髓。凡陰虛火炎，水泛為痰，津枯無汗，煩躁不寧，耳目聾瞶，神氣散失，脂膏殘薄，小水不利，大便不實，痿痹不仁，宿滯不化，真陽不回等症，非此不療。得烏梅，引入骨髓。得砂仁，納氣歸陰。得炒乾姜，治產後血塊。得丹皮，滋陰涼血。使玄參，消陰火。合當歸，治胎痛。加牛膝，治脛股腹痛。（血不足也。）和牡蠣，消陰火之痰。痰多，薑汁炒。行血，酒炒。潤腸，人乳炒。納氣、理氣，砂仁炒。降火，童便煮。攝精，金櫻子汁煮。補脾胃，炒炭存性。如煮熟未經蒸曬九次，寒涼之性未除，只算得心經涼劑，損胃陽，傷胃氣，不可妄用。若陰虛火動者，半生半熟之品，適得其宜。熟地味甘而滯，甘為脾之所悅，雖滋腎實大益於土。經云：味過於甘，腎氣為土所掩，而不上交於心，心亦不得下交於腎，腎氣不沖而獨沉，是有權而無衡也。人之忽然死者，正惟生氣不交，而獨絕於內故爾。宜用辛涼者為之使，甘合辛而發散，則內氣常通，心腎交結，自無喘滿之患。且腎氣動而不滯，精升而化氣，金氣亦從水中生矣。肺氣亦歸於腎，補斂之劑，何妨略加理氣之味一二分，或五六分，俾補劑更為有力也。</p>

<h3>懷牛膝</h3>
<p>畏白前、白蘚皮。惡螢火、龜甲、陸英。忌牛肉。</p>
<p>苦、酸、平。入足厥陰、少陰經血分。益肝腎之精氣，破瘀血之癥結。治筋骨痿痹，久瘧下痢，淋痛尿血，並心腹諸痛。又能引火下行，並療喉痹齒痛。連葉搗汁，頻點眼生珠管。得杜仲，補肝。得蓯蓉，益腎。配川斷肉，強腰膝。（氣不滯則健。）配車前子，理陽氣。去蘆並泥砂。下行，生用。滋補，焙用，或黃精汁浸、酒拌蒸數十次用。破血敷金瘡，生用。引火下趨，童便炒。引諸藥至膝蓋，生熟俱可用。失精，血崩，氣陷腿腫，臟寒便滑，中氣不足，小便自利，俱禁用。</p>

<h3>川牛膝</h3>
<p>辛、酸、苦。入肝經。去風治痹。配茄皮，治風痛。</p>

<h3>土牛膝</h3>
<p><u>即天名精根</u></p>
<p>去風破血。春夏用葉，秋冬用根，葉汁尤速。</p>

<h3>紫菀</h3>
<p>款冬為之使。畏茵陳。惡天雄、瞿麥、藁本、雷丸、遠志。</p>
<p>苦、辛、平、微溫。入手太陰、少陰經血分。泄上炎之火，散結滯之氣。治痰血，利小便，開喉痹，退驚癇。（氣痛諸症悉退。）配生地、麥冬，入心以寧神。配丹皮、白芍，入胃以清熱。配款冬、百部、烏梅，治久嗽。配白前、半夏，治水氣。去頭須，洗淨，蜜水浸，焙乾用。</p>
<p>肺氣結滯，鬱而為熱，致肺葉焦枯，久嗽不止，用紫菀散之，則肺竅通而鬱熱自除。若陰虛肺液乾枯，服散氣走液之劑，為害不淺。人何以此為癆嗽之聖藥，不究其源而妄用之，致陰受其害而不之知也。若滋陰重劑內，加紫菀四五分以通其滯，亦可。</p>

<h3>麥門冬</h3>
<p>地黃、車前為之使。畏苦參、青葙、木耳。惡款冬、苦芙、苦瓠。忌鯽魚。伏石鐘乳。</p>
<p>甘平、微苦，涼。入手少陰、太陰經氣分。生上焦之津液，清胸膈之渴煩。治嘔吐止吐衄，消痰嗽，止泄精，療痿厥，去支滿，散結氣。得烏梅，治下痢口渴。得犀角，治乳汁不下。得桔梗，清金氣之郁。得荷葉，清膽腑之氣。佐地黃、阿膠，潤經血。佐生地、川貝，治吐衄。心能令人煩，去心，忌鐵。入涼藥，生用。入補藥，酒浸，糯米拌蒸亦可。氣虛胃寒者禁用。</p>

<h3>萱草</h3>
<p><u>即鹿蔥</u></p>
<p>甘，涼。入手足太陰二經。上清胸膈，以除煩熱。下走陰分，以治尿赤。安五臟，解酒疸。</p>
<p>花亦可用。</p>
<p>根　甘，涼。治大熱大衄，利水通淋，止帶療疸。得生薑，治大便後血。配席草，治通身水腫。酒疸，取汁服。吐衄，稍加薑汁。乳癰，和酒服，渣可敷。</p>

<h3>淡竹葉</h3>
<p><u>根名碎骨子</u></p>
<p>甘、淡、寒。葉，去煩熱，利小便，清心。根，能墮胎、催生。</p>
<p>此非淡竹之葉，另是一種，近時藥店中所用俱是此草。其功用雖大同小異，然根能破血，娠婦忌用，不可不識。</p>

<h3>葵子</h3>
<p>黃芩為之使。</p>
<p>甘、淡、寒。滑。入足太陰經氣分。滑腸達竅，下乳滑胎，消腫，通關格，利二便。根葉同功。得砂仁，治乳癰。配牛膝，下胞衣。拌豬脂，通關格。（大小便不通欲死者。）拌人乳，利大便。秋種過冬，至春作子，名冬葵子，入藥用。若春葵子，不宜入藥。氣虛下陷，脾虛腸滑，二者禁用。怪症：有人手足忽長倒生肉刺，如錐，痛不可忍，但食葵菜即愈。</p>

<h3>蜀葵花</h3>
<p>甘，寒。赤者治赤帶，白者治白帶。赤者治血燥，白者治氣燥。</p>

<h3>燈籠草</h3>
<p><u>一名酸漿</u></p>
<p>伏白礬。煮三黃。煉硝、硫。</p>
<p>苦，寒。入手太陰經氣分。利濕熱，治咽痛，消痰嗽。</p>
<p>入滋陰清火藥，療虛人咳嗽。</p>

<h3>敗醬</h3>
<p><u>即苦菜</u></p>
<p>苦，平。入足厥陰，兼入足陽明經。破血排膿。去疽痔，除癰腫。配米仁、附子，下腹癰。</p>
<p>入四物，治惡露不止。</p>

<h3>款冬花</h3>
<p>得紫菀良。杏仁為之使。畏貝母、麻黃、辛夷、黃芩、黃耆、連翹、青葙。惡玄參、皂莢、硝石。</p>
<p>辛，溫。入手太陰經氣分。開痰止嗽，下氣除煩。卻喉痹，療肺痿。配白薇、貝母、百部，治鼻塞。配川連，敷口疳。燒煙以筒吸菸之，治久嗽。</p>
<p>去蒂、梗、殼，甘草水浸一宿，曬乾用。蜜水拌更潤。陰虛火動，肺氣虛咳，二者禁用。</p>

<h3>決明子</h3>
<p>耆實為之使。惡大麻子。</p>
<p>甘、苦，微寒。入足厥陰經。除肝熱，和肝氣。凡因血熱，以致頭風、鼻衄、腫毒、目翳赤淚、唇口青色者，均得此而愈。得生甘草，治發背初起。配地膚子，治青盲雀目。</p>

<h3>地膚子</h3>
<p>苦、甘，寒。入足太陽經氣分。利膀胱水，去皮膚熱。除客熱丹腫，療㿗疝溲數，煎洗一切瘡疥。得生地，治風熱赤眼。得甘草，治虛熱。配生薑、熱酒，治雷頭風腫。佐地榆、黃芩，治血痢。佐白朮、肉桂，治狐疝陰㿗。（忌生蔥、桃、李。）</p>
<p>葉，苦、寒。煎湯洗浴，去皮間風熱。頻洗眼，除雀盲澀痛。搗汁服，治泄瀉淋症。</p>

<h3>瞿麥</h3>
<p><u>一名石竹</u></p>
<p>牡丹、蓑草為之使。惡螵蛸。伏丹砂。</p>
<p>苦，寒。入足太陽，兼手少陰經。破血熱之鬱結，決上焦之癰腫。利小便，去目翳。得蒲黃，治產後淋。配蔞仁、雞子，治便秘。配蔥白、梔子，治熱結淋血。煎濃汁服之，下子死腹中。</p>
<p>只用蕊殼，不用莖、葉，若同用令人氣噎、小便不禁。以䈽竹瀝浸漉曬用。小腸虛者禁用。</p>

<h3>王不留行</h3>
<p><u>一名金盞銀臺</u></p>
<p>甘、苦、平。入手少陰、足厥陰經血分。通血脈，治諸淋，下乳汁，催生產，療瘡瘍，除風痹。（血氣不行，則風毒不去，營衛逆於肉裡則生癰。）配川柏，蒸餅丸彈子大，青黛為衣，線穿掛風處，冷水化服一丸，治誤吞鐵、石、骨、刺不下。內服，酒蒸焙用。出肉中竹木刺，搗敷。孕婦、失血、崩漏者，禁用。</p>

<h3>長春花</h3>
<p><u>即金盞草</u></p>
<p>酸，寒。入足陽明經。專治腸痔下血不止。</p>

<h3>葶藶子</h3>
<p>得酒、大棗良。榆皮為之使。惡白殭蠶、石龍芮。</p>
<p>辛、苦，大寒。入手太陰，兼足太陽經氣分。大泄陽分之氣閉，下瀉膀胱之留熱。膈中痰飲喘促，得此能療。肺中水氣膹急，非此不除。（水結由於氣熱，惟此清之。）得大棗，治肺壅，不傷胃。配防己，治陽水暴腫。</p>
<p>酒淘淨曬乾，紙上同糯米炒，去米研用。虛人禁用。（泄真氣也。）仲景曰：葶藶傅頭瘡，藥氣入腦殺人。</p>

<h3>車前子</h3>
<p>常山為之使。</p>
<p>甘、微咸，寒。入足太陽經氣分。利水道，除濕熱，去胸痹，療翳障。清肺肝之風熱，通尿管之澀痛。配牛膝，疏肝利水。配菟絲，補虛明目。入補藥，酒蒸搗研。入瀉藥，炒研。陽氣下陷者禁用。</p>
<p>怪症：欲大便不見糞，而清水傾流，欲小便不見尿，而稀糞前出，此名易腸。乃暑熱氣橫於闌門也。車前子三兩，煎服，一口頓飲二三碗，二便自正。如因怒以致此疾者，逍遙散加升麻治之。真陽動則精竅開，陰氣常致下泄。然命門之火動於心意之邪，亦由濕熱為患也。小便利則濕熱外泄，不致內動真火，俾精竅常閉，而漏泄之害自除，車前所以治遺泄也。若無濕熱而腎氣不固，或肺氣不能下攝，或心虛不能下交，或肝膽受驚，相火內炎，以致精泄者，妄用車前利水竅，反使陰氣泄於下，陰火動於中，癆損所由成也。用澤瀉、木通、燈草利水等藥，切宜斟酌，慎勿妄投，以致後悔。根、葉可伏硫黃、五礬、粉霜。</p>
<p>甘，寒。入手太陽、陽明經氣分。治尿血血痢，明目通淋，消瘕除瘀。</p>

<h3>鳳頸草</h3>
<p><u>即馬鞭草</u></p>
<p>伏丹砂、硫黃。</p>
<p>苦，微寒。入手陽明、足厥陰經血分。行血止血，療下部䘌瘡。配鼠尾草，治腹腫。配生薑、黃酒，治乳癰。根辛、澀，溫。治赤白下痢初起，焙研末，米飲服。苗、葉搗汁和酒服，治血熱及瘡毒。</p>

<h3>旱蓮草</h3>
<p><u>即鱧腸。一名金陵草。</u></p>
<p>甘、酸、涼。入足少陰經血分。涼血滋陰。療臟毒，退腎熱。灸瘡發洪血不止者，敷之立已。（血涼，諸病皆除。）得車前，治溺血。得川連，治熱痢。佐綠豆，治熱脹。入熱酒，治痔瘻。（用汁沖。）</p>
<p>利水，童便煮。恐妨胃，薑汁蒸。研末服，治臟毒。胃弱便溏，腎氣虛寒者，禁用。</p>

<h3>連翹</h3>
<p>苦，涼。入足少陰、手陽明、少陰、厥陰經氣分。瀉六經之血熱，散諸瘡之腫毒，利水通經，殺蟲排膿。配木通，瀉心火。佐芝麻末，治瘰癧。同鼠黏，療痘毒。合大黃，治馬刀。癰疽潰後，熱由於虛，二者禁用。</p>

<h3>根</h3>
<p><u>名連軺</u></p>
<p>苦，寒。下熱氣。專治傷寒瘀熱發黃者，導濕熱從小便而出。</p>

<h3>藍葉</h3>
<p>苦、甘、寒。入足厥陰經。降火解毒，能使敗血分歸經絡。愈疔腫金瘡，追鱉瘕脹痛，解百藥諸毒，止瘟疫熱狂，消赤眼暴發，退小兒壯熱。得雄鼠糞，治陰陽易。配川柏末，摻耳疳。佐石灰丸，治痞塞。（麵糊調。）加麝香、雄黃，點蜘蛛傷。搗汁，塗唇瘡。虛作瀉者禁用。</p>
<p>怪症：蜘蛛咬頭上，一宿，咬處有二道赤色，細如箸，繞項上，從胸前下至心，經兩宿，頭面腫疼，大如數升碗，肚漸腫，幾至不救。取藍汁一碗，以蜘蛛投之，入汁而死。又取藍汁加麝香、雄黃，更以一蛛投入，隨化為水，遂即點於咬處，兩日悉平，作小瘡而愈。</p>

<h3>藍澱</h3>
<p>辛、苦、寒。入手少陰經。解時行熱毒，敷熱壅成瘡。止吐衄，治噎膈。（膈有蟲頭向上，用靛能制之。）</p>

<h3>青黛</h3>
<p>咸，寒。入足厥陰、太陰經血分。除鬱火，解熱毒。殺小兒疳蟲，散時疫赤斑，消膈痰，止血痢。配川連，洗風熱眼。佐蒲黃，治重舌脹。冷水調服，治內熱吐血。入四物湯，治產後發狂。入馬齒莧，搗敷瘰癧未穿。合黃柏末，摻耳疳出汁。水飛淨用。陰虛火炎者禁用。</p>

<h3>蓼實</h3>
<p>辛，溫。明目溫中，消腫下水，能消酒積。配香薷，治霍亂煩渴。調白蜜、雞子白，塗頭瘡。炒用，消散之氣稍緩。多食損陽。</p>
<p>苗、葉。辛，溫。入手太陽、陽明經氣分。除邪氣，理中焦。配香豉，治霍亂轉筋。</p>
<p>久服令人寒熱，損髓減氣。</p>

<h3>萹蓄</h3>
<p><u>一名扁竹</u></p>
<p>苦，平。入足太陽經。去濕熱，治霍亂，殺三蟲，理瘡疥，療黃疸，止赤淋。（蓄能破血。）</p>
<p>醋炒，治蛔攻心痛。煮麵，治痔瘡腫痛。多服泄精氣。</p>

<h3>沙苑蒺藜</h3>
<p>烏頭為之使。</p>
<p>甘，溫。入足少陰經氣分。固腎水之泄，暖少陰之精。其能去燥熱、治煩渴，療尿血、止餘瀝，皆得精之固而並效也。得甘菊，除風熱。入魚膠，攝精髓。入補劑，炒熟。入涼藥，生用。嚼之有豆氣，大如芝麻，狀如羊腎，帶綠色者真。</p>

<h3>白蒺藜</h3>
<p>苦、辛、溫。入足厥陰，兼入手太陰經氣分。去風濕，瀉肺氣。乳閉可通，癥瘕可療，陰潰可消，帶下可止，並治一切咳逆、肺痿喉痹、明目腫毒等症，皆藉此辛散之力也。</p>
<p>如菱角，白色。治風，黃酒拌蒸。清肺，雞子清炒。治目中赤脈，人乳拌蒸。通月水，當歸汁煮。肝虛，受孕，二者禁用。（以破血故也。）</p>

<h3>穀精草</h3>
<p>甘，平。入足厥陰經。專治頭風目翳，能療疳積傷睛。風濕喉痹，亦可用以為佐。配地龍、乳香薰鼻，治腦痛。配蛤粉、豬肝，治痘後目翳。人乳或童便拌蒸，隨症制之。血虛病目者禁用。</p>

<h3>海金沙</h3>
<p><u>一名竹園荽</u></p>
<p>甘，寒。淡滲。入手足太陽經血分。去臍下滿悶，消膀胱濕熱。得臘茶、生薑，治癃秘。得滑石、甘草梢，治膏淋。得梔子，治熱狂。得白朮、甘草、牽牛，治脾濕腫滿。</p>
<p>真陰不足者禁用。</p>

<h3>紫花地丁</h3>
<p>辛、苦、寒。治有名癰疽，無名腫毒，兼治乳癤痘疔。</p>

<h2>草部</h2>
<p>（毒草類二十七種）</p>

<h3>大黃</h3>
<p>黃芩為之使。惡乾漆。忌冷水。</p>
<p>苦，大寒。入足太陰、手足陽明、厥陰經血分。性沉而不浮，用走而不守。盪滌腸胃之邪結，祛除經絡之瘀血，滾頑痰，散熱毒，痘初起血中熱毒盛者宜之。得杏仁，療損傷瘀血。得生地汁，治吐血刺痛。得牡蠣、殭蠶，治時疫疙瘩惡症。配桃仁，療女子血秘。合芒硝，治傷寒發黃。同川連，治傷寒痞滿。欲速行、下行，生用。欲緩行，煎熟用。欲上行，酒浸炒用。破瘀血，韭汁炒。加殭蠶、姜糊丸，蜜湯下，治大頭瘟。血枯經閉，血虛便秘，病在氣分、不在血分者，禁用。</p>
<p>怪症：灸瘡瘡肉成片，痛不可忍，此血肉熱極也，用硝、黃各五錢水送，得微利即愈。仲景百勞丸用大黃以理勞傷。蓋內熱既久，瘀血停於經絡，必得將軍開豁其路，則肝脾通暢，推陳而致新，清升而濁降，骨蒸自除，癆症自愈也。然須蒸熟入滋補之劑以治之，庶幾通者通、補者補，兩收其效。</p>

<h3>商陸</h3>
<p>得大蒜良。忌犬肉。伏硇砂、砒石、雌黃。</p>
<p>苦、辛、冷。有毒。入足太陰，兼足太陽經氣分。行水氣直達下焦。配麝香，搗貼臍上，利小便、消水腫。（誤服消後復作，不可救藥。）取花白者根，銅刀刮去皮，薄切，以東流水浸兩晝夜，漉出架甑蒸，以黑豆葉一重，商陸一重，如此蒸半日，熟透，去豆葉曬乾用。如無豆葉，以豆代之。外貼赤者尤利。赤者服之痢血不止，殺人。白者煎服，亦能殺人。商陸、大戟、甘遂、萹蓄、芫花、蕘花、狼毒等味，下氣除水，極有神效，而其大傷元氣，正非小可。宜用外敷臍腹，加麝香、牙皂，引藥氣以入內，使水氣從二便而出，乃為無害。</p>
<p>即不然，必須制透，佐補氣藥，庶幾真氣不盡絕也。</p>

<h3>狼毒</h3>
<p>大豆為之使。惡麥句姜。畏醋、占斯、密陀僧。</p>
<p>苦、辛、平。有大毒。入手太陰，兼少陰經氣分。治咳逆上氣，除胸下積癖，及痰飲癥瘕，去惡瘡鼠瘻。配秦艽，治惡疾風瘡。配附子，治心腹連痛。醋炒用。</p>

<h3>䕡茹</h3>
<p><u>白者名草䕡茹</u></p>
<p>甘草為之使。惡麥門冬。</p>
<p>辛，寒，有小毒。排膿殺蟲。破癥瘕，除熱痹，去死肌，退風熱。配海螵蛸丸服，治婦人血枯，（血瘀而枯。）配苦酒、豬脂，塗甲疽。</p>

<h3>大戟</h3>
<p>得棗良。小豆為之使。畏菖蒲、蘆葦、鼠屎。惡薯蕷。反甘草。（菖蒲解之。）</p>
<p>苦，寒，有毒。入三陰、足太陽經。瀉內外上下之水溢。驅蟲毒，破癥結，逐血瘀，除痰飲。配乾薑為散，治水腫喘急。煮大棗，治水腫。（去戟取棗食之。）泔水浸洗，再用漿水煮乾，去骨用。宜採正根用。若誤用旁附，則冷瀉不禁，即煎薺苨湯解之。妄用殺人。</p>

<h3>澤漆</h3>
<p><u>一名貓兒眼睛草</u></p>
<p>小豆為之使。惡薯蕷。</p>
<p>辛、苦、微寒。入手陽明、太陽經氣分。消痰行水，止瘧退熱。配大黃，療伏瘕。調香油，搽癬瘡。熬膏，貼瘰癧。氣血虛者禁用。</p>

<h3>甘遂</h3>
<p>瓜蒂為之使。惡遠志。反甘草。</p>
<p>甘、苦、寒。有毒。入足少陰經氣分。直達水結之處，攻決隧道之水。（行十二經，水從穀道而出。）配大黃、阿膠，治血結。配豬苓、澤瀉，治轉脬。配甘草，治心下留飲。（腎主水，凝則為痰飲，溢則為腫脹。泄腎經之濕，治痰飲之本也。）末摻雄豬腰子內，煨熟，日服一片，治洪水腫脹。麵裹煨透。妄用大損元氣，腹脹而死。</p>

<h3>千金子</h3>
<p><u>即續隨子，一名聯步。</u></p>
<p>辛，溫，有毒。宣一切宿滯，下水最速。腹內諸疾，研碎酒服，不過三顆，當下惡物。去殼取白者，研爛，以紙包壓去油，取霜用。有毒損人，不可輕用。惟在用之得法，亦要藥也。</p>

<h3>蓖麻子</h3>
<p>忌炒豆。伏丹砂、粉霜。</p>
<p>辛、甘、熱。有毒。其力收吸，能拔病氣以出肌表。其性善走，能開諸竅以通經絡。治瘰癧，追瘡膿。配乳香、食鹽，搗餅貼太陽穴，治風氣頭痛。配羊脂、山甲，少加麝香，以油煎膏，日摩數次，治偏風。去殼，取油塗紙，燒煙燻之，治舌上出血及喉痹舌腫等症。一切腫毒，痛不可忍，研敷立止。禁用內服。服之不得食豆，犯之脹死。</p>
<p>怪症：兩乳細小如腸，垂過小腹，痛不可忍，名乳懸。用蓖麻子貼頂，再煎芎歸湯頻服，並此二味燒煙吸之。</p>

<h3>常山</h3>
<p>畏石乳。忌蔥、菘菜。伏砒石。</p>
<p>辛、苦、寒。有毒。入足厥陰經氣分。能引吐行水，祛老痰積飲，截諸瘧必效。配小麥、竹葉，入心，治溫瘧。（散心火。）配烏梅、穿山甲，入肝。配草果、檳榔，入脾。配秫米、麻黃，入肺。配龍骨、附子，入腎。佐丹砂，劫諸瘧。佐甘草，治肺瘧。（一吐而愈。）佐大黃，治熱瘧。（一利而愈。）佐川連，治久瘧。佐檳榔，治瘴瘧。（入膜原，除瘧之窠。）佐烏梅，治腎瘧。生用則吐，熟用稍緩。酒浸一宿，曬乾，甘草水拌蒸，或栝蔞汁拌炒用，或醋拌炒。瘧非瘴氣積痰而成者禁用。非好酒浸透炒熟，禁用。（恐令人吐。）</p>

<h3>蜀漆</h3>
<p><u>即常山苗</u></p>
<p>桔梗為之使。栝蔞為之使。惡貫眾。忌蔥、茗。</p>
<p>辛、苦、溫。有毒。入手足厥陰經。其氣升散，其性飛騰，能開陰伏之氣，能劫蓄結之痰。破血行水，消痞截瘧。得煅雲母、龍骨，治牝瘧獨寒不熱。得牡蠣粉、麻黃、甘草，治牡瘧獨熱不冷。配大黃、葶藶子，療心下伏瘕。甘草拌蒸。生用性升，炒炭稍緩。胃虛，老幼虛弱，二者禁用。</p>

<h3>藜蘆</h3>
<p>黃連為之使。畏蔥白。惡大黃。反人參、沙參、紫參、丹參、苦參、細辛、芍藥。</p>
<p>辛、苦、寒。吐上膈風涎，暗風癇病，去積年膿血泄痢，殺諸蟲毒，去死肌，（服之吐不止，飲蔥湯即止。）又能通頂令人嚏。得雄黃蜜調，點鼻中息肉。和豬脂調敷反花惡瘡。曬乾研末，入麝香少許，吹鼻，治諸風頭痛。（或入黃連末少許。）生用令人吐。去頭，糯米泔浸，煮透曬乾用。氣血虛者禁服。</p>

<h3>附子</h3>
<p><u>俗呼黑附子</u></p>
<p>地膽為之使。畏防風、甘草、人參、黃耆、黑豆、綠豆、烏韭、童溲、犀角。惡蜈蚣。忌豉汁。大辛，大熱。有大毒。入手少陰經，通行十二經絡。主六腑沉寒，回三陰厥逆。雄壯悍烈之性，斬關奪門之氣，非大寒直中陰經，及真陽虛散幾脫，不宜輕用。引補氣藥，追復失散之元陽。引補血藥，滋養不足之真陰。引發散藥，驅逐在表之風寒。引溫暖藥，祛除在裡之冷濕。得蜀椒、食鹽，下達命門。配乾薑，治中寒昏困。配黑山梔，治寒疝諸痛。配生薑，治腎厥頭痛。配肉果粥丸，治臟寒脾泄。配白朮，治寒濕。配半夏、生薑，治胃中冷痰。配澤瀉、燈心，治小便虛秘。（兩尺脈沉微者可用。）配煅石膏等分為末，入麝香少許，茶酒任下，治頭痛。合荊芥，治產後瘛瘲。（生用為宜。若血虛生熱、熱生風者，投之立斃。）合肉桂，補命門相火。童便浸，粗紙包煨熟，去皮、臍，切塊，再用川連、甘草、黑豆、童便煎湯，乘熱浸透，曬乾用。或三味煎濃汁，去渣，入附子煮透用。回陽，童便制。壯表，麵裹煨。一法或蜜炙用，或蜜煎用。中其毒者，生甘草、犀角、川連，煎湯服之可解。</p>
<p>怪症：兩足心凸腫，頭黑硬如釘，脛骨生碎孔，骨髓流出不止，身發寒顫，但思吃酒，不想飲食，此肝腎冷熱相吞也。用製附子研末調塗，內服韭子湯，效。</p>
<p>世人僅見陽虛無熱者，投之有起死之功，而不知陰虛火動者，下咽無救死之法。何竟以附子為補劑，虛弱者非此不可。因見水虧火炎，滋陰多不見效，動以為寒涼傷胃，溫補可除大熱，必須參、附，然後見功。涼補既久，暫投一二，或者暫覺爽健。豈知內火一起，變害非常，即使復進涼補，求日前之安泰而不可得。又見傷寒陽症，時疫火症，大半手足厥逆，舌苔粉白，喜熱飲，大惡寒涼，錯認為內真寒、外假熱，進附、桂以助命門之火，且曰浮游之火，附、桂引之，而火自歸元，因之枉殺人命，不可勝指。</p>

<h3>川烏頭</h3>
<p><u>即附子母</u></p>
<p>遠志、莽草為之使。畏飴糖、黑豆、冷水。惡藜蘆。忌豉汁。反半夏、栝蔞、貝母、白蘞、白芨。伏丹砂、砒石。辛，熱。有大毒。除寒濕，行經散風，助陽退陰，功同黑附子而稍緩。黑附子回陽逐寒，川烏頭溫脾去風。配桑白皮，煎乾搗丸，治陰水腫滿。（忌油膩酒面魚肉。）配生梔子研，治濕熱寒鬱，心腹冷痛，疝氣。（加炒茴香蔥酒下，更效。）</p>
<p>製法與附子同。</p>

<h3>側子</h3>
<p><u>一名漏籃子</u></p>
<p>畏、惡與附子同。</p>
<p>辛，大熱，有大毒。主發散四肢，充達皮毛，為治風之藥。</p>
<p>附烏頭而上出者為側子，散生最小者為漏籃子。製法與附子同。</p>

<h3>天雄</h3>
<p>遠志為之使。惡腐婢。忌豉汁。</p>
<p>辛，熱，有大毒。通九竅，利皮膚。治風痰冷痹，發汗，又能止陰汗，亦風家之要藥。始種不生附子、側子，經年獨長大者，為天雄。製法與附子同。</p>

<h3>草烏頭</h3>
<p>畏、惡、反、使，與川烏頭同。</p>
<p>辛，熱，有大毒，為至毒之藥。非風頑急疾，不可輕用。得巴豆，搗點疔毒。（根自拔出。）用醋熬膏，貼疔毒。（次日根出。）</p>
<p>野生於他處者為草烏頭。或生用，或炮用，或以烏大豆同煮去其毒，或以豆腐同煮透亦可。連莖搗，濾汁曬乾取膏，名射罔，作毒箭以射禽獸，十步即倒。中人亦死，宜速解之。中射罔毒，以甘草、藍汁、小豆葉、浮萍、薺苨、冷水解之。</p>

<h3>白附子</h3>
<p>得火良。</p>
<p>辛、甘，大溫，有小毒。入足陽明經氣分。能引藥勢上行。逐風痰，驅寒濕。一切頭面百病，心痛血痹，陰囊濕癢，急慢驚風，痘瘡風寒不解，四肢頭面不起者，用以散解甚效。配南星、半夏，生研豬膽丸，治小兒暑風痰迷搐搦。配殭蠶、全蠍，等分生研為末，熱酒下，治中風口喎。配藿香，等分為末米飲下，治小兒吐逆不止。炮用。脾虛慢驚，陰虛中風，二者禁用。</p>

<h3>南星</h3>
<p><u>即虎掌</u></p>
<p>得火、牛膽良。蜀漆為之使。畏附子、乾薑、防風、生薑。惡莽草。伏雄黃、丹砂、焰硝。</p>
<p>辛、苦、溫。有毒。入手足太陰經。主風痰之流滯，（半夏走腸胃，南星走經絡。）祛四肢之麻痹。散血攻積，下氣墮胎。敷疥癬瘡毒，並蛇咬損傷。得防風，治麻木。配川柏，使下行。配蒼朮、生薑，治痰濕臂痛。配荊芥、薑汁，治風痰頭痛。配石菖蒲，塗口喎舌糜。佐天麻，療吐瀉驚風。君琥珀、硃砂，除痰迷心竅。配冰片，等分，五月五日午時合之，以指黏末揩牙齒左右，開中風口噤目瞑，無門下藥危症。</p>
<p>白礬湯或皂角汁浸三日夜，曬乾，再酒浸一宿，蒸至不麻而止，或生薑渣、黃坭包煨熟，去坭焙用。得火炮則不毒。虛痰、燥痰禁用。</p>
<p>造南星曲法：以薑汁、礬湯，和南星末作小餅子，安籃內，楮葉包蓋，待上黃衣，乃取曬收之。造膽星法：以南星生研末，臘月取黃牯牛膽汁和勻，納入膽中，懸風處干之。年久者彌佳。</p>
<p>雖曰南星主痰，半夏主濕，然濕痰橫行經絡，壅滯不通，至語言費力，身手痠疼者，惟南星為能，合諸藥開導其痰，而濕氣頓消。其有濕生火、火生痰，痰火相搏而成風象，口眼喎斜，手足癱瘓，諸症悉見者、惟半夏為能，從清火之劑，以降其濕，而風痰悉化。總在用之者得當耳。</p>

<h3>半夏</h3>
<p>射干、柴胡為之使。畏生薑、乾薑、秦皮、龜甲、雄黃。惡皂莢。反烏頭。忌海藻、羊肉、羊血、飴糖。</p>
<p>辛，溫，有毒。入足太陰、陽明、少陽經氣分。利竅和胃，而通陰陽，為除濕化痰開鬱止嘔之聖藥。發聲音，救暴卒，治不眠，療帶濁，除癭瘤，消痞結，治驚悸，止瘧疾。配秫米，和脾胃。（濕去故也。）配豬苓、牡蠣，治夢遺。配白蘞，治金刃入骨。入苦寒藥，能散火。（辛以散之。）入氣分藥，和中氣。（濕氣去，中氣和。）入陰分藥，散鬱熱。（辛以散之。）佐滋陰藥，能開燥。（濕熱下行，則臟腑潤。）佐竹茹，治驚悸。（痰聚經絡則心驚。）佐蔞仁，治邪熱結胸。佐芩、連，治火痰、老痰。佐薑、附，治寒痰、濕痰。研末吹鼻，治五絕。並治產時子腸先出、產後不收者，名盤腸產，頻㗜鼻中則上也。</p>
<p>皂莢、白礬煮熟，薑汁拌制。如驚痰，膽汁拌炒用。亦可造麴：濕痰，薑汁白礬湯拌和造。</p>
<p>風痰，薑汁、皂莢汁拌和造。火痰薑汁、竹瀝拌和造。寒痰，薑汁、白芥子末拌和造。肺病咳嗽，癆瘵吐痰，陰虛血少，痰因火動，孕婦、（配生薑則無害。）汗家、渴家、血家，並禁用。</p>

<h3>蚤休</h3>
<p><u>一名紫河車，一名草甘遂，一名白甘遂</u></p>
<p>伏雄黃、丹砂、硼砂及鹽。</p>
<p>苦，寒，有毒。入足厥陰經。治驚癇癲疾，瘧疾寒熱，及陰蝕癰腫，瘰癧蛇毒。研末冷水服五分，治小兒胎風，手足搐搦。</p>
<p>洗淨焙用。醋磨，敷癰腫蛇毒甚效。此係毒草，不可輕服。</p>

<h3>射干</h3>
<p><u>一名烏扇，一名烏翣，又呼紫蝴蝶根。</u></p>
<p>辛、苦、微寒，有毒。入手太陰，兼足厥陰經氣分。瀉上焦實熱，降厥陰相火。行肝脾之積痰，則結核自消。散心脾之老血，則癥瘕自除。利大腸，除瘧母，搗汁療喉痹不通，治陰疝刺痛。得杏仁、北五味，稍加麻黃，治喉中水雞聲。配萱草根、白蜜，搗敷乳癰初腫。配黃芩、桔梗、生甘草，治喉痹。射干花、山豆根陰乾為末，吹咽喉腫痛神效。</p>
<p>採根切片，米泔浸一日，䈽竹葉同煮半日，曬乾用。取汁和醋蕩喉，引涎。虛者禁用。</p>

<h3>玉簪</h3>
<p>甘、辛、寒，有毒。用根搗汁，解一切諸毒，下一切骨哽。塗消癰腫。婦人乳癰初起，但取根擂酒服之，仍以渣敷腫處即消。亦可取牙落齒。凡服不可著牙齒，能損牙齒也。</p>

<h3>鳳仙花</h3>
<p><u>一名金鳳仙，一名染指甲草。</u></p>
<p>甘，溫。活血，消積。治腰脅引痛不可忍。</p>
<p>根、葉　苦、甘、辛。有小毒。散血通經，軟堅透骨。化諸骨哽，及誤吞銅鐵。塗杖瘡腫痛。</p>

<h3>急性子</h3>
<p><u>即鳳仙花子</u></p>
<p>微苦，溫，有小毒。通竅、透骨、軟堅。下骨哽，開噎膈。</p>
<p>微炒用。服者不可著齒，多用亦戟人咽。</p>

<h3>芫花</h3>
<p>得醋良。決明為之使。反甘草。</p>
<p>辛、苦，溫。有毒。入手太陰經。逐水飲痰癖，從至高之分，而直達下焦。治五水在五臟，皮膚脹滿，喘急咳嗽，胸脅腰痛。並療風痹瘴瘧，亦可毒魚。（五水者，風水、皮水、正水、石水、黃汗也。）得硃砂，蜜丸棗湯下，治久瘧結癖。配椒目，等分燒末水服，治酒疸、尿黃，心懊痛，足脛滿。配大棗、芒硝，治水腫支飲。青布浸汁覆胸，治天行煩亂。搗汁浸線一夜，可擊落痔瘡。數年陳久者良。以醋煮十餘沸，去醋，水浸一宿，曬乾用，則毒滅，或以醋炒者次之。少用取效甚捷，多用損人真元。虛者誤服，必致夭折。</p>

<h3>蕘花</h3>
<p>苦、辛，微寒。有毒。能下十二經水，盪滌胸中邪癖。治咽喉腫痛，頑痰咳逆。炒令赤色用。氣血弱者禁用。</p>

<h1>卷四</h1>

<h2>草部</h2>
<p>（蔓草類三十七種）</p>

<h3>菟絲子</h3>
<p>得酒良。薯蕷、松脂為之使。惡雚菌。</p>
<p>辛、甘、平。性溫。入足三陰經血分。稟中和之氣，凝正陽之性，溫而不燥。益精髓，堅筋骨。治夢交泄精，尿血餘瀝，赤白帶濁，腰疼膝冷，去風明目，止瀉固精。得元參，補腎陰而不燥。配熟地，補營氣而不熱。配麥冬，治赤濁。配肉豆蔻，進飲食。（胃暖則開。）佐益智仁，暖衛氣。使車前子，治橫生。調雞子白，治目暗。米泔水淘洗，酒浸四五日，蒸曬四五次，研作餅，焙乾用。補腎氣，淡鹽水拌炒。暖脾胃，黃精汁煮。暖肌肉，酒拌炒。治泄瀉，酒米拌炒。孕婦，（其性滑。）血崩，（溫能行血。）陽強，便結，腎藏有火，陰虛火動，六者禁用。天碧草子形相似而味酸澀，不宜入藥。</p>
<p>此物無根，假氣而生。元精衰者，以此補之，所謂以假治假也。惟莖中寒、精自出者，用此溫補之品，精得所養而自止。若緣虛火流遺，服之水益無定，愈補而愈溢矣。</p>

<h3>五味子</h3>
<p>蓯蓉為之使。惡萎蕤。勝烏頭。</p>
<p>皮肉甘、酸，核苦、辛，其性皆溫。入手太陰經血分，兼入足少陰經氣分。斂肺經耗散之氣，歸腎臟散失之元。收瞳子之散大，斂陰陽之汗溢。退虛熱，止煩渴，定喘止嗽，壯水鎮陽。佐半夏，治痰。佐阿膠，定喘。佐乾薑，治冬月寒嗽。佐參、耆，治夏季困乏。佐蔓荊子，洗爛弦風眼。佐麥冬、五倍，治黃昏咳嗽。合吳茱萸，治腎泄。（即五更瀉。）入醋糊為丸，治脅背穿痛。黃昏嗽，乃火氣浮入肺中，不宜用涼劑，宜五味子、倍子斂而降之。</p>
<p>癆嗽，宜用北者。風寒，宜用南者。滋補藥，用熟。治虛火，用生。斂肺，少用。滋陰，多用。止瀉，槌碎。益腎，勿研。潤肺滋水，蜜可拌蒸。多用遏抑經道，則元氣不暢，鬱而為火。嗽痢初起有實火者禁用。仲景八味丸去附子、入五味子，以收攝真元，俾丹田暖熱，熟腐五穀，最為穩妥。蓋腎藏精，精盛則火得所養而不散，較附子之助火以涸水，相去天淵。</p>

<h3>覆盆子</h3>
<p>甘、酸、溫。入足少陰、厥陰經。止腎臟之虛泄，療肺氣之虛寒。補肝臟，明耳目，壯陽治痿。得益智仁，治小便頻數。佐破故紙，治陽事不起。去皮蒂，酒煮用。戒酒、面、油膩。</p>
<p>葉　研細末，綿裹，浸人乳，點青盲目暗，能使視物如常。</p>

<h3>使君子</h3>
<p>甘，溫。入足太陰、陽明經。除食熱，療疳蟲。健脾胃，止泄痢。治白濁，利小便。配蘆薈，治脾疳。</p>
<p>去殼，或生、或熟聽用。殺蟲，宜上半月空腹拌青糖食之，即其殼煎湯送下。無食積者禁用。</p>
<p>服此忌食熱物、熱茶，犯之即瀉。</p>

<h3>木鱉子</h3>
<p>忌食豬肉。</p>
<p>苦，寒，有大毒。入手陽明經。治疳積，消痞塊，療瀉痢，通大腸。（宜外用，勿輕服。）得肉桂，敷腳氣腫痛。和黃柏、芙蓉葉，搗敷陰疝。喉痹腫痛，醋磨漱之，以吐痰涎。癰腫痔癧，醋磨敷之，以解熱毒。油者勿用。若服之中其毒，立即發噤而死。（用子一枚切片，好酒一碗煎透，去木鱉飲之，治瘋犬傷，亦無礙。）</p>

<h3>番木鱉</h3>
<p>苦，寒，消痞塊，散乳癰，治喉痹，塗丹毒。配豆根、青木香，吹喉痹。配木香、膽礬末，掃喉風。</p>
<p>水磨切片，炒研。或醋、或蜜，調圍腫毒。消陰毒，加藤黃。勿宜煎服。</p>

<h3>馬兜鈴</h3>
<p>苦、辛、寒。入手太陰經氣分。止嗽降氣。（嗽久肺氣熱，以此涼之，氣降而嗽止。）得甘草，治肺氣喘急。燒煙，熏痔瘻䘌瘡。咽中如梅核，吐不出，咽不下，心下悶熱，煎服一兩即愈。（名梅核痰。）</p>
<p>去膈膜，取淨子炒用。湯劑中用多亦作吐。肺挾虛寒者禁用。</p>

<h3>獨行根</h3>
<p><u>即兜鈴根，一名土青木香。</u></p>
<p>用二三兩搗爛，蛛網裹，敷疔，其根即出。陰於腫痛，其汁沖酒服立效。</p>
<p>有毒，不可多服，吐利不止。</p>

<h3>預知子</h3>
<p>苦，寒。治天行溫病，利小便，治痰癖，催生殺蟲。配雄黃、乳香，治厲風。</p>

<h3>牽牛子</h3>
<p><u>即黑白醜</u></p>
<p>得乾薑、青木香良。</p>
<p>辛，熱，有毒。入手太陰經氣分，兼能下達命門。治氣分之水脹，利大腸之風秘。走經絡，消結痰，破血下胎。得皂角，治痰壅腸結。得川楝子，治濕熱便秘。（精隧阻塞，則二便秘，加穿山甲、茴香更有力。）淘去浮者，酒拌蒸熟，曬乾碾去皮麩，取頭末用。亦有半生、半熟用者。辛熱雄烈，泄人元氣。病在血分，脾胃虛弱而痞滿者，禁用。</p>

<h3>凌霄花</h3>
<p><u>即紫葳</u></p>
<p>甘、酸、微寒。入手足厥陰經血分。能去血中伏火。治產乳余疾，崩中，癥瘕血閉，寒熱，及血熱生風之症。浸好酒，治糞後血。調鯉魚膽，搽陰戶瘡。</p>
<p>童便拌蒸用。不可近鼻，聞之傷腦。血虛者禁用。（以其破血也。）</p>

<h3>薔薇根</h3>
<p><u>一名牆蘼</u></p>
<p>苦、澀而冷。入手足陽明經。除風火濕熱，療遺尿血痢，治喉痹瘡癬，能生肌殺蟲。根白皮煎汁含漱，治牙痛口糜。</p>
<p>酒淨，搗汁沖藥。</p>

<h3>營實</h3>
<p><u>即薔薇子</u></p>
<p>酸，微寒。入陽明經，治上焦有熱好瞑，療瘡疽，利關節。佐枸杞子、地膚子，治眼熱昏暗。</p>

<h3>月季花</h3>
<p><u>一名月月紅</u></p>
<p>甘，溫。活血。敷毒，治痘瘡。觸經穢而變色。採子含，痛牙立止。</p>

<h3>栝蔞</h3>
<p><u>一名瓜蔞</u></p>
<p>枸杞為之使。畏牛膝、乾漆。惡乾薑。反烏頭。</p>
<p>甘，寒。潤下。入手少陰經絡。盪滌胸膈之邪熱，消除肺經之結痰。潤腸胃，療乳癰。降上焦氣逆，止消渴喘嗽。得赤小豆，治腸風下血。得烏梅，治咳血。配蔥白、神麯，治酒澼嘔吐。配青黛、香附，治婦人夜熱。佐川連，治便毒。佐枳實，治結胸。取汁和蜜，入朴硝少許，治時疾狂悶發黃。通大便，研酒調下，或炒香酒下。恐滑腸，去油用。咳嗽，明礬制，或蛤粉和炒。氣味悍劣，善動噁心，中氣虛者禁用。</p>

<h3>天花粉</h3>
<p><u>即栝蔞根</u></p>
<p>枸杞為之使。畏牛膝、乾漆。惡乾薑。</p>
<p>甘、微苦、酸、微寒。入足太陰，兼手少陰經。內走經絡，解時熱煩滿。清肺火，降膈痰，止消渴，潤乾燥，消癰腫，長肌肉，利小便，治黃疸，除酒毒，療熱疝。得乳香，治乳癰。得白蜜，治發黃。配牡蠣為散，治百合病渴。配淡竹瀝，治傷寒煩渴。配赤小豆，敷癰毒。入辛酸藥，導腫氣。入滋補藥，治消渴。胃虛濕痰，亡陽作渴，病在表者，禁用。（雖渴亦勿用。）</p>
<p>莖、葉，酸，寒。專治中熱傷暑。</p>

<h3>王瓜根</h3>
<p><u>即土瓜</u></p>
<p>苦，寒。入手足陽明經。治熱病，療黃疸，通經利便，下乳散癰。配白石脂、桂心、菟絲子、牡蠣，治腎虛溲如泔。配黃酒，通乳汁。取汁和伏龍肝，治發斑。虛者禁用。</p>
<p>子　酸、苦，平。入手太陰、陽明經。佐地黃、川連，治下血。</p>

<h3>葛根</h3>
<p>甘、辛，涼。入陽明，兼入足太陰經氣分。少用，鼓胃生津止渴。多用，解肌發表退熱。治陽明頭痛，煩熱嘔逆，解酒毒，治溫瘧。得蔥白，治陽明頭痛。佐健脾藥，有醒脾之功。佐粟米，治熱渴虛煩。同升、柴，有散火之力。（陽氣鬱於脾胃者，狀如表症，而飲食如常。）生葛汁解溫病，並治大熱吐衄。（如無鮮者，滾水泡絞汁沖服。）多用傷胃氣。（升散太過。）太陽病初起勿用。（誤用引賊破家。）表虛多汗，痘疹見點後，俱不宜用。花辛、甘，入足陽明經。消酒積，去腸風。因酒已成弱者禁用。</p>

<h3>天門冬</h3>
<p>地黃、貝母、垣衣為之使。畏曾青、浮萍。忌鯉魚、鐵器。制雄黃、硇砂。</p>
<p>甘、苦，寒。入手太陰、足少陰經氣分。清金降火，滋陰潤燥，治嗽消痰，祛煩解渴。療肺癰，止吐血。除足下熱痛，虛勞骨蒸。麥冬清心降火，天冬滋腎助元，其保肺陰則一也。得紫菀、飴糖，治肺痿咳嗽。得烏藥，治小腸偏墜。得川貝，止吐血。配花粉，治痰熱結胸。</p>
<p>配人參，定虛喘。佐玄參，治口瘡。佐熟地，補腎水。</p>
<p>去心皮，酒拌蒸，曬用。服此誤食鯉魚者，浮萍汁解之。脾胃虛寒者禁用。</p>

<h3>百部</h3>
<p>甘、苦、微溫。入手太陰經氣分。潤肺氣，止咳嗽，殺疳蛔及寸白諸蟲，療疥癬及蟲蠶咬毒。配生薑，治寒嗽。配秦艽，薰衣去蝨。搗取汁，和蜜煎如飴，治三十年嗽。</p>
<p>竹刀劈，去心皮花，酒浸焙用。熱嗽、水虧火炎者禁用。</p>

<h3>何首烏</h3>
<p>茯苓為之使。忌蔥、蒜、蘿蔔、諸血、無鱗魚，又忌與燥熱藥同用。伏硃砂。</p>
<p>苦、澀、微溫。入足厥陰、少陰經血分。養血補肝，固精益腎。健筋骨，烏髭發，除腹冷，祛腸風，療久瘧，止久痢，瀉肝風，消瘰癧癰腫。治皮膚風痛，薑汁調敷，文火熨之，三次自愈。配胡麻，治癘風。佐牛膝，治軟風。研末，津調封臍中，止自汗。和艾葉煎濃汁，洗疥癬。</p>
<p>白者入氣分，赤者入血分。勿犯鐵器，泔浸，竹刀刮去皮切片，以黑豆拌，蒸曬九次用。生平陽泥土者，服之血塞，令人麻木。</p>

<h3>萆薢</h3>
<p>薏苡為之使。畏前胡、柴胡、牡蠣、大黃、葵根。</p>
<p>甘、苦、平。入足陽明、厥陰經氣分，去風濕而固下焦，能治周痹癰緩，關節老血，膀胱宿水，陰痿失溺，便時莖痛，白濁如膏，及痔瘻惡瘡。得石菖蒲、益智仁、烏藥，治白濁頻數。佐杜仲，治腰腳痹軟。佐旋覆花、虎頭骨，治頭痛發汗。拌鹽炒服，治小便數痛。（腐物熱毒流入小腸故也。與淋症澀痛不同。）利小水，鹽水炒。去風濕，酒拌炒。小便自利，及無風濕而有前症者，皆禁用。小便混濁，病有不同。或陰火熾盛於腸胃，或熱邪鬱結於膀胱，或腎水不足而腎氣不能化，若以萆薢燥濕之劑投之，則火愈烈而水益虧，濁者愈濁矣。惟腸胃中風濕內鬱而溺濁者，服萆薢分清飲始效。</p>

<h3>土茯苓</h3>
<p><u>一名土萆薢，一名仙遺糧。</u></p>
<p>忌茶茗、鐵器、發物及牛羊雞鵝魚肉、燒酒、發麵、房勞。</p>
<p>甘、淡。入足陽明、厥陰經氣分。理濁分清，去風除濕。專療惡瘡癰腫。解汞粉、銀硃毒。（惡瘡，即楊梅毒瘡。）</p>

<h3>白蘞</h3>
<p>代赭石為之使。反烏頭。</p>
<p>甘、苦、微寒。殺火毒，散結氣。治陰腫帶下，腸風痔瘻，瘰癧癰腫，生肌止痛。得藜蘆為末，酒調敷癰腫。配白芨，治金瘡出血。</p>

<h3>山豆根</h3>
<p>苦，寒。入手太陰、少陰經。瀉實熱，解痘毒，清咽喉，降心火。療人馬急黃，止腹痛下痢。治諸瘡瘍，解諸藥毒。蛇犬蜘蛛傷者，俱可搗敷。同橘皮，治霍亂吐痢。同白藥子，治喉風急症。齦腫齒痛，搗汁含咽。</p>
<p>虛火炎肺、咽喉腫痛者禁用。</p>

<h3>黃藥子</h3>
<p>苦，平。涼血降火，消癭解毒。治產後時疫熱狂。配紅花，治血暈。配防己，治吐衄。（風熱去，血自止。）浸酒飲。</p>

<h3>白藥子</h3>
<p>辛，涼。散血降火，消痰治渴。解毒，吐天行熱病。煅炭，糯米飲送，治吐血不止。加朴硝，吹喉中熱塞。</p>

<h3>威靈仙</h3>
<p>忌茶、麵湯。</p>
<p>苦，溫。入太陽經，兼達十二經絡。宣五臟，通經脈，去腹中冷滯，行胸中痰水。治瘧疾，祛腸風，療折傷，除症積。周身風注痠疼，痘後兩手腫痛，惟此實為要藥。配雞冠花，治腸風瀉血。佐木瓜，治腰腳病。佐川烏、五靈脂，治手足麻。佐補氣藥，為宣通氣道之助。合炙龜甲，治臨產交骨不開。醋、酒、童便俱可炒用，隨症制之。其色深黑，如黃若白者，不堪用。氣虛血弱者禁用。（疏臟腑真氣。）</p>
<p>怪症：手足指尖疼痛異常，久則十指俱落，此過服涼劑，致四肢受火鬱之結而然。用靈仙酒調敷，內服清火利水之藥而愈。病後十指流水不止者，亦用此法治之。</p>

<h3>茜草</h3>
<p>畏鼠姑。制雄黃。</p>
<p>苦，涼。入足厥陰經血分。行血通經。除黴毒，療乳癰。配黑豆、炙甘草，煮，治血渴。配石榴皮，治脫肛。佐烏梅、生地，治鼻衄不止。佐阿膠、側柏，療婦人敗血。勿犯鉛、鐵器。酒炒，行血。童便炒，止血。血虛吐衄，泄瀉不食，二者禁用。</p>

<h3>漢防己</h3>
<p>殷孽為之使。畏萆薢、女菀、滷咸。惡細辛。殺雄黃、消石毒。</p>
<p>苦、辛、寒。足太陽本藥。行十二經絡，瀉下焦血分濕熱。祛風水，除溫瘧，退癰腫，療蟲瘡。得葵子，通小便淋澀。配知、柏，去下焦濕腫。配桃仁，治大便秘。佐膽草，治脅痛。使膽星，治熱痰。合威靈，治肩臂痛。心與花大黃色者真。去風，用木防己。治水，用漢防己。酒洗，同車前根蒸熟用。熱在上焦勿用。（防己下焦藥。）氣分風熱，小便不通，元氣虛弱，陰虛內熱，病後虛渴，皆禁用。</p>

<h3>通草</h3>
<p><u>古名通脫木</u></p>
<p>甘、淡、微寒。入手太陰、足陽明經氣分。瀉肺氣，利陰竅，下五淋，通乳汁。能使經絡流行，營衛通暢。（以能開厥陰之關也。）佐琥珀、茯苓，瀉火利水。</p>
<p>中寒者勿用。</p>

<h3>木通</h3>
<p><u>古名通草</u></p>
<p>苦、淡、平。入手厥陰、手足太陽經氣分。泄三焦之邪熱，而歸小腸。通九竅之血脈，而利關節。治水腫浮大，療君火上炎，催生下乳，退喉痹，去脾疸，理鼻齆，開耳聾，散癰腫。配生地黃、炙甘草、竹葉，治心熱尿赤。</p>
<p>腎氣虛，心氣弱，汗不徹，口舌燥，孕婦，皆禁用。此藥昔所不用，以其大泄心腎之氣。素染虛症，或病久氣血兩虧者，用之元氣衰脫，多無救藥。節酒洗曬乾，治痘後發癰。</p>

<h3>鉤藤鉤</h3>
<p>甘、苦、微寒。入手足厥陰經。平肝風，除心熱，祛肝風而不燥。小兒客忤瘛瘲，大人頭旋目眩，能通心胞於肝木，風靜火息，則諸症自除。相火為病者，可用以為使。得硝石、炙甘草，治驚熱。得甘草，治驚癇。配紫草，發斑疹。</p>
<p>純用鉤力大，久煎力薄。</p>

<h3>絡石</h3>
<p>杜仲、牡丹為之使。畏貝母、菖蒲。惡鐵落。殺殷孽毒。</p>
<p>苦，溫。入足厥陰經氣分。強筋骨，利關節，療風熱癰腫。配射干、山梔，治毒氣攻喉。配參、苓、龍骨，治白濁已甚。（腎虛土邪干之，謂之土淫，如冬則土堅水清，夏則土燥水濁也。俾水火既濟，源潔而流自清矣。）</p>
<p>貼石而生，或生於牆。葉如茶匙，有尖葉、圓葉，功用相同。洗淨，甘草湯浸，曬乾用。絡木生者勿用。</p>

<h3>木蓮</h3>
<p><u>一名木饅頭，一名薜荔。</u></p>
<p>甘、酸、寒。入手太陽、足陽明經血分。下乳消腫，固精止血。得小茴香，治陰潰囊腫。配茯苓、豬苓，治大腸脫下。配棕皮、烏梅、粉草，治酒痢。入豬前蹄煮食，通乳汁。</p>
<p>揩去毛，研細，黃酒溫服，治癰疽。（用四十九個。）</p>
<p>活血，生用。止血，煅用。</p>
<p>葉　搗汁，和蜜飲數升，治發背，以渣敷之，必愈。</p>
<p>藤　搗汁，塗白癜風、癧瘍、惡瘡、疥癬。</p>

<h3>忍冬藤花</h3>
<p><u>一名金銀藤</u></p>
<p>伏硫。制汞。</p>
<p>甘，平、微寒。入足陽明、太陰經。去風火，除氣脹，解熱痢，消腫毒。得黃耆、當歸、甘草，托癰疽。得粉草，解熱毒下痢。研末調糖常服，能稀痘。研爛拌酒，敷瘡毒。煎取濃汁和溫酒服，治五種屍疰。（飛屍，遊走皮膚，洞穿臟腑。遁屍，附骨入肉，攻鑿血脈。風屍，淫躍四末，不知痛之所在。沉屍，纏結臟腑，沖引心脅。屍注，舉身沉重，精神錯雜。）藤、葉，皆可用，花尤佳。酒煮服，搗汁和酒飲亦可。</p>
<p>人將癰毒，半載前常口燥思飲水，食過即飢，宜先服淨銀花膏解之。</p>

<h3>天仙藤</h3>
<p>苦，溫。入足太陰經氣分。流氣活血。治風勞心腹疼痛。配香附、烏藥、陳皮、炙甘草，等分為末，治妊婦水腫。配片子薑黃、製半夏，治痰注臂痛。同麻黃，治傷寒發汗。同大黃，墮胎氣。</p>
<p>治濕氣，薑汁炒。行氣利水，酒拌炒。氣血虛者禁用。</p>

<h2>草部</h2>
<p>（水草類七種）</p>

<h3>澤瀉</h3>
<p>畏海蛤、文蛤。忌鐵。</p>
<p>甘、淡、微咸。入足太陽、少陰經氣分。走膀胱，開氣化之源。通水道，降肺金之氣。去脬垢，療尿血，止淋瀝，收陰汗，消腫脹，除瀉痢。凡痘瘡小便赤澀者，用此為宜。配白朮，治支飲。配薇銜、白朮，治酒風。</p>
<p>健脾，生用或酒炒用。滋陰利水，鹽水炒。多服昏目。腎虛者禁用。</p>
<p>怪症：口鼻中氣出。盤旋不散，凝如黑蓋，過十日，漸至胸肩，與肉相連，堅勝金石，無由飲食，多因瘧後得之。用澤瀉煎服三碗，連服四五日，自愈。</p>
<p>小便不通，用澤瀉之類利之。豈知膀胱癃秘，有不一而治者。如肺氣虛，虛則氣上逆，逆則溺短而澀，病在上焦氣分，用茯苓、澤瀉、車前理水之上源，則下便自利。若火邪爍於肺金，心火移於小腸而小水不利，宜黃芩、麥冬之品清之。有膀胱本寒，虛則為熱，病在下焦血分而溺水不通，宜用知、柏去膀胱之熱，桂心開水道之竅。有腎水虧而陰火下降，尿管澀、莖中痛者，宜二地、二冬，滋陰補腎以利之。再有宿垢結於大腸，大便不通，致小便不行者，但當通其大便，則小水不治而自利。澤瀉、車前，更為不宜。淡滲之劑，寧容概施乎。</p>

<h3>蒲蒻</h3>
<p><u>一名蒲筍</u></p>
<p>甘，寒。去燥熱，利小便，止消渴，和血脈。療妊娠勞熱，治胎動血崩。配粟米煮食，治熱毒痢。</p>
<p>蒲初生中心白者，曰蒻，可煮汁煎藥。</p>

<h3>蒲黃</h3>
<p>甘，平。入手足厥陰經血分。涼血活血。專治一切血病，心腹諸痛，兼除癃秘遺精，止兒枕痛，敷舌腫滿。得五靈脂，治少腹諸病。配阿膠、生地汁，治口耳大衄。（急以帛系兩乳，止乃已。）</p>
<p>行血，生用。止血，炒黑。勿犯鐵器。</p>

<h3>水萍</h3>
<p>辛，寒。入手太陰經。發汗，祛風，利水。治一切風熱腫毒，風濕麻痹，無名風疾，及腳氣撲傷。佐犀角、鉤藤，治夾驚傷寒。佐四物、黃芩，治身體虛癢。入鯉魚腹內麻油、酒煮，治楊梅瘡初發。研爛，入冰片少許，貼眼上，治胬肉攀睛。</p>
<p>紫背者佳。揀淨，以竹篩攤曬，候乾用。取鮮者煮汁，浴遍身風疾惡瘡。燒煙，闢蚊。發汗勝於麻黃。血虛膚燥，（服之血涸則死。）氣虛風痛，（服之汗出不止。）二者禁用。</p>

<h3>海藻</h3>
<p>反甘草。苦、咸，寒。軟堅泄熱。消癭瘤，止㿗疝，散頸核，除浮腫，去痰飲，通淋秘。得甘草，治瘰癧馬刀。（反者並用，其功益烈。）配殭蠶，治蛇盤瘰癧。</p>
<p>淡白酒洗去鹽水，再用生烏豆、紫背天葵同蒸，曬乾用。用之不當，令人瘦削。</p>

<h3>海帶</h3>
<p>咸，寒。治水病，去風濕，消癭瘤，催產難。</p>

<h3>昆布</h3>
<p>咸，寒。軟堅破結，利水消腫。除潰疝，去頑痰，治癭瘤。配海藻，治項下卒腫。洗淨用。</p>

<h2>草部</h2>
<p>（石草類十種）</p>

<h3>石菖蒲</h3>
<p>秦皮、秦艽為之使。惡麻黃、地膽。忌飴糖、羊肉、鐵器。</p>
<p>辛、苦、溫。入手少陰、足厥陰經氣分。宣五臟，通九竅。溫腸胃，治霍亂，療濕痹，愈瘡疥，止心痛，祛頭風，除中惡，殺諸蟲，皆其通氣之力也。配白麵，治肺虛吐血。配破故紙，治赤白帶下。配蛇床，搽陰汗濕癢。灌生汁，蘇卒中。浴濃湯，治溫瘧。佐四君，治下痢噤口。佐犀角、地黃，治神昏。（熱邪去，則胞絡清。）搗末，獖豬心蒸食，治癲癇。生溪間者不可用。種於瓦器中，一寸九節者佳。取鮮者洗淨去毛，木器搗碎，犯銅鐵令人吐逆。治痢，米泔浸蒸熟用。治風，桑枝同蒸。通心氣，蜜炒搗汁服。解巴豆、大戟毒。</p>
<p>心喜散而惡塞，亦喜斂而畏散。石菖蒲實心臟所大忌也。苟非確見心氣之結，不宜輕用，用亦不過為諸藥之使，五六分而止。</p>

<h3>石斛</h3>
<p><u>即金釵石斛</u></p>
<p>陸英為之使。畏殭蠶、雷丸。惡凝水石、巴豆。</p>
<p>甘、淡、微寒。入足太陰、少陰，兼入足陽明經。清腎中浮火，而攝元氣。除胃中虛熱，而止煩渴。清中有補，補中有清，但力薄必須合生地奏功。配菟絲，除冷痹。（精氣足也。）佐生地，厚腸胃。（濕熱去也。虛寒者用之，泄瀉不止。）佐以川芎搐鼻，治睫毛倒入。使以生薑煎服，治陰濕餘瀝。光澤如金釵，股短，中實味甘者佳。鹽水拌炒，補腎兼清腎火、清胃火，酒浸亦可，熬膏更好。長而中虛味苦者為木斛，用之損人。</p>

<h3>釵斛</h3>
<p>苦，寒。入足陽明、太陰經。胃火熾盛，嘈雜善飢，營中蘊熱，煩悶多汗，大有清解之功。</p>

<h3>骨碎補</h3>
<p><u>一名猴姜</u></p>
<p>忌羊肉、羊血、蕓薹菜。</p>
<p>辛、苦、溫。入足少陰經。堅腎固齒。治耳鳴久瀉，痿痹折傷，去骨中毒風。佐六味煎服，療齒痛。入豬腎煨食，治久瀉。燒炭存性，米飲或酒服，治腸風失血。瓦鍋慢火炒黑為末，擦齒痛出血神效。去毛，蜜拌蒸曬。擦齒，炒黑。敷傷處，粥調。</p>

<h3>石葦</h3>
<p><u>一名石皮</u></p>
<p>石菖蒲良。滑石、杏仁、射干為之使。制丹砂、礬石。</p>
<p>甘、苦、微寒。入足太陽，兼入手太陰經。通膀胱，清肺火。治淋瀝遺溺，療癰疽發背。配檳榔、薑湯，治氣熱咳嗽。配滑石末，治淋痛。</p>
<p>去黃毛、梗，微炙。治發背，酒調服。除煩熱，羊脂炒。黃毛射人肺，令人咳，不可療。真陰虛者禁用。</p>

<h3>金星草</h3>
<p><u>一名七星草</u></p>
<p>制三黃、砂汞、礬石。</p>
<p>苦，寒。涼血解熱，通淋。製藥毒。配乾薑，治熱毒下血。其星可敷腳膝爛瘡。</p>
<p>年老者禁用。</p>

<h3>景天</h3>
<p><u>一名慎火草</u></p>
<p>可煅硃砂。</p>
<p>苦、酸、寒。有小毒。入手少陰經。解熱毒，祛遊風，治赤眼，療帶下。配鹽搗汁，塗風疹。入醋搗，塗丹毒。</p>

<h3>佛甲草</h3>
<p><u>俗呼佛指甲</u></p>
<p>甘，寒。微毒。貼湯火傷。配酒漿調，敷瘡毒。（已潰者勿用。）</p>

<h3>石胡荽</h3>
<p><u>一名鵝不食草</u></p>
<p>制砒石、雄黃。</p>
<p>辛，溫。入手太陰經氣分。利九竅，吐風痰，除痰瘧，散痧疹，利二便，拔腫毒，落息肉，治金瘡。配川山甲、歸尾，搗敷一切腫毒。佐青黛、川芎，㗜鼻，治目中星障。</p>
<p>酒拌蒸。齊痘瘡，酒煎噴。除頭面外，凡遍身及衣帳噴之，辟惡除穢。氣虛胃弱者禁用。</p>

<h3>酢漿草</h3>
<p><u>即酸漿草</u></p>
<p>制砂汞、硇礬、砒石。</p>
<p>酸，寒。入手陽明，兼太陽經。治淋帶，解熱毒，洗痔痛脫肛，塗湯火蛇蠍傷。配車前草汁、沙糖，通二便。</p>

<h2>草部</h2>
<p>（苔草類八種）</p>

<h3>苔衣</h3>
<p><u>即陟釐，一名水苔。</u></p>
<p>辛，平。消穀止瀉。（利水故也。）得黃耆，治臟毒。搗汁，治天行時病。</p>
<p>怪症：身上及頭面肌肉浮腫，狀如蛇者，用雨滴階前磚上苔痕一錢，水化，塗蛇頭上即消。</p>

<h3>乾薹</h3>
<p><u>即海苔，俗呼苔菜。</u></p>
<p>咸，寒。治癭瘤結氣，止嘔吐心煩，消茶積，貼瘡毒。</p>
<p>燒末吹鼻，止衄血。</p>

<h3>船底苔</h3>
<p>甘，冷。去邪熱，調五臟。解天行熱毒，止五淋吐衄。手背腫，湯浸搗敷。</p>

<h3>垣衣</h3>
<p>酸，冷。入手少陰經。主暴熱暴風口噤，金瘡，黃疸，心煩。</p>
<p>苔生牆垣者，止衄，搗汁用。敷湯火傷，燒研油調用。</p>

<h3>屋遊</h3>
<p>甘，寒。入手足太陽經。理水氣，止消渴，治皮熱，寒熱往來。配鹽湯漱口，治熱毒牙齦宣露。</p>
<p>苔生瓦上者。治衄，新汲水送下。</p>

<h3>卷柏</h3>
<p>辛，平。除五臟邪氣，治陰中作痛。收脫肛，暖水臟，療風眩，消癥瘕。配地榆，治下血。</p>
<p>配側柏，治腸紅。生在山上者。鹽水煮，曬乾用。</p>

<h3>桑錢</h3>
<p><u>即桑樹上白蘚</u></p>
<p>苦，平。入足太陰、手陽明經。健脾澀腸。止衄吐血，腸風崩帶熱咳，並宜用之。</p>

<h3>馬勃</h3>
<p>辛，平。入手太陰經。清肺金，散血熱，解頭毒，治咽喉。佐鼠黏、元參，治溫毒發頤。拌沙糖、井水，治積熱吐血。生朽木上，狀如肺肝，色紫，彈之粉出。</p>

<h1>卷五</h1>

<h2>谷部</h2>
<p>（麻麥稻粟類十四種）</p>

<h3>芝麻</h3>
<p><u>即胡麻，一名巨勝。</u></p>
<p>甘，平。入足三陰經血分。補精髓，潤五臟，通經絡，滑肌膚。治尿血，祛頭風，敷諸毒不合，並陰癢生瘡。得蔓荊，治熱淋莖痛。得白蜜蒸餌，治百病。配連翹，治小兒瘰癧。嚼生芝麻，綿包與兒咂之，下胎毒。烏色者佳。敷瘡，生嚼。滑痰，生用。逐風，酒蒸。入補，蒸曬。炒食，不生風病。精滑，脾滑，牙疼，口渴，四者禁用。（麻雖潤而偏致口燥。）</p>
<p>秸　淡，寒。燒灰，點痣，去惡肉。配豆腐，治鹽哮。花　甘，寒。潤大腸。身上生肉丁，擦之即愈。配苦參，治瘡疥。</p>
<p>油　甘，微寒。入手陽明經。解天行熱毒，涼血潤燥，生肌止痛。得皮硝少許，治小兒便秘。合白蜜，治難產，兼下死胎。</p>
<p>生榨者良。宜生用，若煎服，與火無異。多服困脾損聲，精滑者禁用。</p>

<h3>亞麻</h3>
<p><u>一名鱉蝨胡麻</u></p>
<p>甘，微溫。入陽明經。散風熱，解濕毒。</p>

<h3>大麻仁</h3>
<p><u>一名火麻</u></p>
<p>畏茯苓、牡蠣、白薇。</p>
<p>甘，平。滑利。入足太陰，兼手陽明經血分。理女子經脈，治汗多胃燥，除里結後重，去皮膚頑痹，能催生下乳。合蘇子研汁煮粥，治虛風便秘。同紫菀、杏仁煎服，治大便不利。（肺氣潤，便自利。）以蔥、椒、鹽豉入麻仁粥食之，治風水腹大，腰臍重痛。</p>
<p>去殼研用。多食滑精痿陽髮帶疾。</p>
<p>怪症：腸頭出寸許，痛苦非常，干則自落，又出又落，名截腸。宜於初起麻油浸之，食大麻仁汁數升而愈。</p>

<h3>小麥</h3>
<p>畏漢椒、蘿蔔。</p>
<p>甘，微寒。入手少陰、足太陰經氣分。養心補脾，助五臟，厚腸胃。除煩渴咽燥，止吐血漏血。利小便，收虛汗。治心熱不睡，陰虛骨蒸。敷癰腫損傷。得通草，治五淋。調海藻，消癭瘤。略炒研細，以京墨汁或藕節汁調服，止內損吐血。</p>
<p>新麥性熱，陳麥和平。產北地者佳。去皮即溫，補虛養氣。連皮用，除煩熱。炒研，治瀉痢。新者勿用。（壅氣助濕熱也。）</p>
<p><u>浮小麥</u></p>
<p>甘，涼。除骨蒸虛熱，止虛汗盜汗。</p>
<p>水淘浮起者。焙用。</p>
<p><u>麩皮</u></p>
<p>甘，涼。入手陽明經。除熱，調中消穀，止痢止痛，散血。得牡蠣，止產後虛汗。和醋炒熱，熨走氣作痛，並罯跌撲損傷。</p>
<p><u>小粉</u></p>
<p>甘，涼。入手少陰經。和五臟，調經絡。得米醋熬膏，攤紙中剪一孔，貼癰腫未破者神效。（粉先炒黃色，後入醋熬。）</p>
<p>最易滯膈，宜合通氣藥用。隔年小粉，愈久者愈佳。</p>
<p><u>麥苗</u></p>
<p>辛，寒。入手少陰、太陽經氣分。解時疾，除煩悶，退膈熱，去酒疸。</p>
<p><u>麥奴</u></p>
<p>辛，寒。入手少陰經。治陽毒溫毒，熱渴狂煩及溫瘧。</p>
<p>麥穗將熟，上有黑黴者，為麥奴。</p>

<h3>大麥</h3>
<p>石蜜為之使。</p>
<p>咸、平、涼。入足陽明經。調中益氣，涼血實胃，滑肌膚，除煩渴。配薑汁、蜂蜜，治卒患淋痛。開胃，炒用。</p>

<h3>蕎麥</h3>
<p>甘，寒。入足太陰、陽明經。降氣寬腸。下沉積，敷爛痘，除瀉痢，止帶濁。佐大黃，通積血。佐小茴香，治疝氣。調沙糖水，治噤口痢疾。調雞子清，治白濁帶下。同淡菜食，治瘰癧。</p>
<p>炒用。多食動風。脾胃虛寒者禁用。和豆腐、雞、豬、羊肉、黃魚食，即患熱風，落鬚眉。</p>

<h3>糯米</h3>
<p>甘，溫。入手足太陰經。補脾胃，固肺氣，堅大便，縮小便，收自汗，發痘瘡。解芫青、斑蝥毒。得石菖蒲、牡蠣粉，治小便太多，或淋濁如脂膏。得黃耆、川芎，治胎動不安，下黃水。配蓮子、墨汁，治勞心吐血。配山藥調服，治瀉痢。入豬肚煮食，治虛勞。清水研服，治吐逆不休。</p>
<p>炒熟入藥不滯。煮粥食，解痘毒。多食昏五臟，緩筋骨，發風氣，生濕熱。素有痰熱風病，及脾病不能轉輸，食之最能發病成積。病人及小兒，最宜忌之。</p>
<p><u>米泔</u></p>
<p>甘，涼。止煩渴、霍亂，解毒。食鴨肉不化者，頓飲即消。</p>

<h3>粳米</h3>
<p>甘，平。得天地中和之氣，同造化生育之功。和五臟，通血脈，壯筋骨，長肌肉。晚收色白者，得金氣多，性涼入肺，清熱除煩，解渴、涼血、利便；早米粉，撲小兒初生無皮。粳米粉，撲自汗不止。頻嚼白米，臥時塗小兒甜瘡。</p>
<p>粳有早、中、晚三收。北粳涼，南粳溫。赤粳熱，白粳涼。新粳熱，陳粳涼。凡人嗜生米，久成米瘕，治之以雞屎白。不可和蒼耳食，令人卒心痛，急燒倉米灰和蜜漿服之，不爾即死。</p>

<h3>陳米</h3>
<p><u>即陳倉米</u></p>
<p>甘、淡。寬中調胃，消食止瀉，利溲去濕熱，解口渴。配麥芽、黃連，治暑月吐瀉。配赤石脂、乾薑，煮熟取汁，治魚腦痢。陳倉米三升，水一斗，煮汁澄清飲，治霍亂大渴重症。</p>

<h3>秫米</h3>
<p><u>即糯秫蒸黃者</u></p>
<p>甘、酸，微溫。入手太陰經氣分。治肺瘧，及陽盛陰虛，夜不得眠。及食鵝鴨成瘕，妊娠下黃汁。去寒熱，利大腸。拌沙糖，治久痢。煮鯽魚，治赤痢。（加蔥更好。）杉木水調米粉，敷漆瘡。</p>
<p>炒用入藥不滯。氣滯者禁用。</p>

<h3>高梁</h3>
<p><u>即蜀黍，一名蘆粟。</u></p>
<p>甘、澀，溫。調中益氣，澀腸胃，止霍亂。</p>
<p>根煮汁服，利小便，止喘滿。燒灰酒服，治產難有效。</p>

<h3>薏苡仁</h3>
<p><u>俗呼米仁</u></p>
<p>甘、淡，微寒。入足陽明、手太陰經氣分。除筋骨中邪氣不仁，（筋受寒則急，熱則縮，濕則弛，寒熱皆因於濕也。）利腸胃，消水腫。（合郁李仁更效。）治肺痿肺癰，開心氣，並治腳氣、筋急、拘攣。（陽明主潤宗筋，宗筋主束骨而利機關，陽明虛則宗筋縱弛。）利小便熱淋。殺蛔，墮胎。配附子，治周痹。配桔梗，治牙齒䘌痛。配麻黃、杏仁、甘草，治風濕身疼。佐敗醬，化膿為水。蘸熟豬肺，治肺損咯血。</p>
<p>微炒用，治疝氣。引藥下行，鹽水煮，或用壁土炒。治瀉痢，糯米拌炒。治肺癰、利二便，生用。腎水不足，脾陰不足，氣虛下陷，妊婦，四者禁用。</p>

<h3>御米</h3>
<p><u>即罌粟子</u></p>
<p>甘，平。治瀉痢，逐邪熱，潤燥解毒。療反胃噎食，祛胸中痰滯。</p>
<p>多食利二便，動膀胱氣。</p>
<p><u>殼</u></p>
<p>得醋、烏梅、橘皮良。</p>
<p>酸、澀、微寒。入足少陰經。止久嗽久痢，固脫肛，澀遺精，止心腹筋骨諸痛。得烏梅為末，治久嗽自汗。得大棗、烏梅，治水瀉不止。得陳皮、烏梅，治熱痢便血。配厚朴，治久痢不止。（忌生冷。）配檳榔為末，治小兒赤白痢。（赤痢蜜服，白痢沙糖服，忌口。）</p>
<p>去筋膜，蜜炙、醋炒俱可用。加烏梅合用，乃為得法。濕熱瀉痢、痰嗽，凡初起者禁用。</p>

<h3>阿芙蓉</h3>
<p><u>一名阿片</u></p>
<p>忌醋。</p>
<p>酸、澀、溫。微毒。入足少陰經。澀精固腸。配香連丸，治久痢不止。</p>
<p>即罌粟花津液，其結青苞時，午後以針刺外面青皮，勿損裡面硬皮，或三五處，次早津出，竹刀刮取，陰乾用。</p>

<h2>谷部</h2>
<p>（豆類七種）</p>

<h3>黑大豆</h3>
<p>得前胡、杏仁、牡蠣、烏喙、諸膽汁、石蜜良。惡五參、龍膽。忌蓖麻子、厚朴。並忌食豬肉。</p>
<p>甘，寒。入足少陰經。補腎鎮心，調中下氣，去風活血，治水消脹。治陰毒，（腸脅疼痛如打。）搗敷一切腫毒。解百毒。得甘草，解百毒。配赤小豆、綠豆末，醋調塗痘後毒。佐花粉，治腎渴。煮黃酒，治便血。拌牛膽，療目暗。生平，炒食熱，煎食寒，作豉冷。去皮炒熟，酒沃之，飲其汁，活血。炒炭，酒淋服，祛風。氣不順者禁用。小者名馬料豆。鹽水煮，清水下，尤能補腎。</p>

<h3>大豆黃卷</h3>
<p>得前胡、杏仁、牡蠣、天雄、鼠屎、石蜜、諸膽汁良。惡海藻龍膽、五參。</p>
<p>甘，平。入足少陰經氣分。除胃熱，療濕痹。配大黃、橘皮、青蔥，治水腫喘急。以井華水浸黑大豆，候生芽五寸，陰乾用。</p>
<p><u>黑殼</u></p>
<p>研末，調香油，敷皮瘡。</p>

<h3>赤小豆</h3>
<p>甘、酸。入手少陰、太陽經。行水散血，消腫排膿。通乳汁，下胞衣。得鯉魚，治腳氣。得通草，下心氣。得杏仁，泄肉裡濕熱。配雞子白，敷痘後癰毒。配苧根末，治癰疽神效。佐桑皮，去水腫。合黃蠟，治水穀積痢。</p>
<p>多服泄津液，令人枯燥。</p>

<h3>綠豆</h3>
<p>反榧子殼。忌同鯉魚、鮓食。</p>
<p>甘，寒。入手少陰、足陽明經氣分。解熱毒，除煩渴，利小便，厚腸胃，消腫脹，散風火。能調和五臟，行十二經脈。解一切藥草、牛馬、金石諸毒。得大麻仁，消血痢。配赤小豆，解痘毒。</p>
<p>連皮用。</p>
<p><u>粉</u></p>
<p>敷癰腫，消丹毒。配乳香三分之一，燈心研勻，生甘草湯常下一錢，治疽毒內攻。</p>
<p>撲爛痘，治損傷，炒紫色水調敷。</p>
<p><u>芽</u></p>
<p>甘，平。解酒毒，利三焦。（花解酒毒更效。）</p>
<p><u>皮</u></p>
<p>甘，寒。解熱毒，退目翳。配甘菊、穀精、粟泔、柿餅，煮乾，單食柿餅，每日三服，治痘後目翳，半月而愈。</p>

<h3>豇豆</h3>
<p>甘，平。入足太陰、少陰經氣分。調營衛，療虛瀉。得鹽少許，補腎氣。</p>
<p>脾氣虛者炒用。氣滯便結者禁用。</p>

<h3>白扁豆</h3>
<p>甘、淡。入足太陰經氣分。調和脾胃，通利三焦，化清降濁，消暑除濕。治霍亂，療嘔逆，止泄瀉，解消渴；配花粉，治消渴飲水；配龍芽，療腸風下血；配香薷，治寒熱吐瀉；合綠豆，解熱毒痢。</p>
<p>炒研用。恐氣滯，同陳皮炒。治吐瀉，醋製。止濕火吐血，炒炭。</p>
<p>單食多食，壅氣傷脾。</p>
<p><u>花</u></p>
<p>米飲調末，治赤白帶下。入鹽少許，療血崩不止。</p>
<p><u>葉</u></p>
<p>搗汁，治霍亂吐瀉轉筋。罨蛇咬毒。</p>

<h3>刀豆</h3>
<p>甘，平。溫中下氣。利腸胃，治呃逆。炒炭，止吐血。</p>

<h2>谷部</h2>
<p>（造釀類十三種）</p>

<h3>淡豆豉</h3>
<p>得醋良。</p>
<p>苦，寒。入手太陰經。調中下氣，發汗解肌。治傷寒溫瘧，時行熱病，寒熱頭痛，煩躁滿悶，發斑嘔逆，懊憹不眠，及血痢腹痛。得薤白，治痢疾。配蔥白煎，發汗。（肘後用代麻黃湯。）配生梔子，探吐煩悶。佐杏仁，開膈氣。</p>
<p>傷寒時症，宜下不宜汗者禁用。</p>
<p>怪症：肉出如錐、痛癢非常、不能飲食、此血壅也。若不速治，潰膿不已，服豆豉湯則愈。</p>
<p>外用赤蔥皮燒灰淋洗之。</p>

<h3>蒸餅</h3>
<p>甘，平。消食化滯，益氣養脾，和血止汗。利三焦，通水道。得御米殼、白蜜，共炒為末，蜜丸，治下痢腹痛。炒用。</p>

<h3>小麥曲</h3>
<p>甘，平。調中下氣，消食開胃。通膈氣，消痰逆，除煩破結。</p>
<p>炒用。</p>

<h3>六神麯</h3>
<p>甘、辛、溫。入足陽明經。調中和胃，化水穀，消積滯。治痰逆，霍亂腹痛，泄痢脹滿，癥結，及產後回乳。得吳萸，治暴泄不止。</p>
<p>孕婦忌用。造麴法：三伏日，以白麵百斤，青蒿、蒼耳、野蓼各取自然汁三升，杏仁搗泥、赤小豆為末各三升，通和作餅，麻葉或楮葉包罯，如造醬黃法，待生黃衣曬收之。陳久者良。炒黃研用。</p>

<h3>紅曲</h3>
<p>甘，溫。入足陽明、太陰經血分。消食活血，治赤白痢。配香附、乳香末，治心腹痛。入六一散，治濕熱痢。煎黃酒服，治血氣痛。煎童便服，治怒傷吐血。</p>

<h3>穀芽</h3>
<p>甘，溫。入足陽明、太陰經。快脾開胃，消食下氣，溫中化積，為健脾溫中之聖藥。</p>

<h3>麥芽</h3>
<p>咸，溫。入足陽明經。除痰飲，化癥結。治一切米麥果積，治婦人乳秘成癰。得川椒、乾薑，治谷勞嗜臥。炒黑用。多服傷腎氣。孕婦禁用。</p>

<h3>飴糖</h3>
<p>甘，溫。入足太陰經。補中益氣，健脾化痰，潤肺止嗽。治咽痛，止吐血。解附子、草烏頭毒。中滿、吐逆、牙疳及腎病者忌用。</p>

<h3>醋</h3>
<p><u>一名苦酒</u></p>
<p>制四黃、丹砂、膽礬、常山。</p>
<p>酸、苦，溫。入足厥陰經。散水下氣，散瘀解毒。塗消癰腫，療心腹痛。磨青木香，治卒心痛。磨南星，敷瘰癧，調生大黃，塗腫毒。調釜底墨，敷舌腫脹。調雄黃，塗蛇齧。漬川黃柏，含漱口瘡。</p>
<p>感冒外邪，及脾病手足屈伸不便者，禁用。服茯苓、丹參者忌之。</p>
<p>怪症：渾身蝨出數升，血肉俱壞，痛癢異常，但吃冷水，號哭不止，身齒皆黑，舌尖流血不已，此濕熱傷於脾腎也。用鹽醋常服之，自除。</p>

<h3>酒</h3>
<p><u>即米酒</u></p>
<p>畏枳梖、葛花、赤豆花、綠豆粉。忌諸甜物及乳同食。</p>
<p>辛、甘，大熱。行十二經絡。通血脈，利筋骨，溫腸胃，潤皮膚，引藥勢上行。少飲則和血行氣，壯神禦寒，辟邪逐穢。過飲則傷神耗血，損胃爍精。配生地汁，治產後血秘。</p>

<h3>燒酒</h3>
<p>辛、甘，大熱。開鬱消積，通膈除痰，祛寒截瘧，殺蟲驅瘴，辟邪逐穢。治水泄，止冷痛，滴耳中積垢結塊。（半時辰即可鉗出。）</p>
<p>得飛鹽，治冷氣心痛。和井水，治吐逆不止。和豬脂、香油、蜂蜜，治寒痰咳嗽。</p>
<p>同薑、蒜食生痔。（綠豆粉可解其毒。）</p>
<p>黃酒、燒酒，俱可治病，但最能發濕中之熱。若貪飲太過，相火上炎，肺因火而痰嗽，脾因火而困怠，胃因火而嘔吐，心因火而昏狂，肝因火而善怒，膽因火而發黃，腎因火而精枯，大腸因火而瀉痢，甚則失明，消渴嘔血，痰喘肺痿，癆瘵，反胃噎隔，鼓脹瘛瘲，癰疽痔瘻，流禍不小，可不慎歟。</p>

<h3>老酒糟</h3>
<p>甘，辛。溫中消食，除冷殺腥。罨跌傷，行瘀血，敷蛇咬諸毒。</p>

<h3>米皮糠</h3>
<p><u>即米秕</u></p>
<p>甘，平。入手足陽明經。蜜丸服，通腸開胃，下氣磨積。</p>

<h2>菜部</h2>
<p>（葷辛類十四種）</p>

<h3>韭菜</h3>
<p>辛，溫。入足厥陰經，血中行氣。入足少陰經，壯陽助腎。能散瘀血，逐停痰，寬胸膈，治反胃。開中風失音，消中惡腹脹，止遺精白濁，除胸腹痃癖。得桔梗，治血留胃脘作痛。（右脈澀，關脈沉。）得鼠糞為引，解至陰燥熱。得鹽少許，搗箍蛇犬傷。配半夏，治胸痹刺痛。和五苓散，治腎氣攻心。和薑汁，治產怒嘔綠水。和童便，止經脈逆行。炙豭鼠屎，治陰陽易病。</p>
<p>生行血，熟補中。根汁下瘀血。治噎隔，用鹽醋拌。治下痢，葉煮鯽魚食。同牛肉食，生寸白蟲。同蜜食，損人。病後食，多困。酒後食，昏神。久食多食，兩目不明。</p>
<p>怪症：發熱有光，以手近之，如猛火燒炙，用韭汁一茶杯，和酒下，連進數服，吐如蛇狀即愈。</p>
<p><u>韭黃</u></p>
<p>未出土者。多滯氣，以其抑鬱不伸也。食之傷人心氣。治牙蟲，燒煙燻。</p>
<p><u>韭子</u></p>
<p>伏乳香、石鐘乳。</p>
<p>辛，溫。入足厥陰經。補肝及命門。除夢交，止泄精溺血，及遺尿帶濁，筋痿膝冷。得龍骨、桑螵蛸，治漏精。配破故紙，治強中。（玉莖強硬不痿，精流不住，時時如針刺，捏之則痛，病名強中。）</p>
<p>揀淨蒸熟，曬乾去黑皮，炒用。治帶濁，醋炒酒下。腎火盛而遺精者禁用。</p>

<h3>蔥莖白</h3>
<p>忌食蜜。</p>
<p>辛、平、溫。入手太陰、足陽明經氣分。通陽氣而達表，行經絡而散寒。治面目浮腫，心腹急痛。其根發汗，無微不達。得紫蘇，通血壅。得鬱金，治溺血。得川芎，治胎動下血，病痛搶心。得乳香，搗塗陰囊腫痛。配大棗，治霍亂煩躁。配淡豆豉、生薑、鹽，熨臍，治大小便秘。合鉛粉，止蛔蟲心痛。入粳米粥，治赤白痢疾。和蜜，搗敷疔瘡惡腫。煎生薑飲，治妊娠傷寒。蔥管吹鹽入玉莖內，治小便不通，及轉脬危急。</p>
<p>青熱、白冷，連須用。腳氣賁豚，連須煎服。脫陽厥逆，炒熨臍間。跌撲金瘡，炒熟搗爛，乘熱塗之，冷即再易。瘡疥水腫，煎葉頻洗。虛氣上升者禁用。服地黃、常山人忌食蔥。</p>
<p>怪症：面上及遍體生瘡，光彩如貓眼，絕無膿血，痛癢非常，飲食減少，名曰寒瘡。多將蔥、韭拌雞、魚、肉食之自愈。</p>

<h3>薤</h3>
<p>辛、苦、溫、滑。入手陽明經。調中助陽，散血生肌。泄大腸氣滯，消風寒水腫。配栝蔞，治胸痹作痛。（加白酒更好。）配當歸，治胎動冷痛。佐川柏，治赤痢不止。和羊腎炒，治產後諸痢。</p>
<p>與牛肉同食，成瘕。</p>

<h3>葫</h3>
<p><u>一名大蒜</u></p>
<p>辛，溫，有毒。入足太陰、陽明經。通五臟，達諸竅，破冷氣，去風濕，除邪惡，化癥瘕，消水腫，制陰毒。得川連，治腸風下血。（煨熟搗丸。）配平胃散，治噎氣。配淡豆豉，蒸餅搗丸，治小兒氣淋。合黃丹，治瘧痢。（煨熟搗丸。）合乳香，治腹痛。（煨熟搗丸。）蘸鯽魚食，治膈氣。搗田蠃貼臍，治水腫。搗膏貼足心，能引熱下行，治乾溼霍亂，吐血衄血，腦瀉鼻淵，泄瀉暴痢，腳肚轉筋。</p>
<p>獨頭者尤佳。中暑，和地漿搗服。灸瘡，切片，上加艾灸之。消癰，和麻油調敷。多食傷脾肺，耗肝血，損目昏神。內有痰火，服補藥者禁用。同蜜食殺人。</p>
<p>怪症：眉毛動搖，目不能交睫，喚之不應，但能飲食，經日不愈。用蒜三兩取汁，酒下。</p>

<h3>蕓薹</h3>
<p><u>一名油菜</u></p>
<p>伏蓬砂。</p>
<p>辛，溫。入手太陰經。破血散結。治遊風丹腫，產後血風，乳吹乳癰。配蔓荊根、雞子清，貼風熱腫毒。和蜜，治血痢腹痛。搗汁調大黃、芒硝、生鐵衣，塗天火熱瘡。（初起似痱，漸如水泡，似火燒，瘡赤色，急速能殺人。）</p>
<p>酒拌蒸，治風。醋拌蒸，治血。陽氣虛，腰腳痼疾者，禁用。</p>
<p><u>子</u></p>
<p>辛，溫。行血破氣，消腫散結。止遺泄，治夢交，及一切赤丹熱腫，血痔金瘡，產難，產後心腹諸疾。配當歸、桂心、赤芍，等分酒服，治產後心腹諸痛。配炙甘草，治臟毒。（子生用。）配生地、姜酒、童便，治產後血逆。治產難歌：黃金花結粟米實，細研酒下十五粒，露丹功效妙如神，難產之時能救急。</p>
<p>或童便蒸，或酒蒸，或炒用。血虛者禁用。</p>

<h3>芥菜</h3>
<p>辛，溫。入手太陰經。利膈開胃，通肺豁痰，能除腎經邪氣。多食昏眼發瘡。同鯽魚食發水腫。</p>
<p><u>子</u></p>
<p>辛，熱。入手太陰經。利九竅，通經絡，溫中散寒，下氣豁痰。治嘔吐咳嗽，麻痹癰腫，及婦人經閉。研末水調塗頂囟，止衄血。調豬膽，塗癰毒腫痛。搗汁曬濃，擦小兒唇緊。搗生薑，塗撲損瘀血。</p>
<p>炒用。多食動火昏目，泄氣傷精。陰虛火盛、氣虛久嗽者禁用。</p>
<p>怪症：手足指甲，忽生倒肉刺，痛不可忍，此濕氣結於脾土也。煮芥菜常食之。</p>

<h3>白芥子</h3>
<p>辛，溫。入手太陰經氣分。通經絡，散水飲，除瘧癖，治喘嗽。痰在脅下皮裡膜外，非此不達。炒研蒸餅丸，治腹中冷氣。</p>
<p>生研，水調貼足心，引毒歸下，令痘疹不入目。肺氣虛、胃中熱者禁用。</p>

<h3>蘿蔔</h3>
<p><u>即萊菔根</u></p>
<p>伏硇砂。</p>
<p>辛、甘、冷。入手足太陰、陽明、少陽經。祛邪熱，寬胸膈，制酒面毒，消豆腐積。治喉痹口瘡，偏正頭痛，肺痿失音，咳嗽吐衄，痰癖食積，噤口痢疾，大腸脫肛，小便淋濁，及湯泡火灼，跌撲損傷。</p>
<p>搗取自然汁，或和薑汁，或和白蜜服。或生搗敷罨。氣陷血少者禁用。服何首烏、地黃諸補藥者，忌之。</p>
<p><u>子</u></p>
<p>辛、甘、平。生升熟降。升則吐痰涎，散風寒，發瘡疹。降則化食除脹，下氣消痰。（有推牆倒壁之功。）利二便，除氣痛。配牙皂煎服，吐中風口噤。配杏仁，治久嗽。和水生研汁服，吐風痰。和醋研，敷腫毒。</p>
<p>虛弱者禁用。服補藥者忌之。</p>

<h3>生薑</h3>
<p>秦椒為之使。惡黃芩、黃連、天鼠糞。殺半夏、南星、茛菪毒。</p>
<p>辛，溫。入手太陰、足陽明經氣分。祛寒發表，解鬱調中。開寒痰，止嘔噦，（姜為嘔家聖藥。）去穢惡，通神明。得梓皮，泄肌表濕熱。配大棗，和營衛。佐杏仁，下胸膈冷氣。佐半夏，治心痞嘔噦。和梨汁、竹瀝，能橫行散結。和雨茶，治下痢。入二陳、四君，止嘔吐水瀉。合蔥白，發表邪。搗汁和童便，治五中卒暴，乾霍亂。（五中者，中風、中氣、中暑、中毒、中惡。）</p>
<p>生薑、蔥頭、萊菔子，共研炒熱，絹包罨胸脹處，分兩包，冷則輪換罨，治虛人結胸，汗出而愈。</p>
<p>生用，發散。熟用，和中。搗汁，通竅、開隔、豁痰。救卒暴，治水腫，用皮。止嘔瀉，煨用。血症，炒炭。多食令人寒熱。</p>
<p>怪症：毛竅出血不止，皮脹如鼓，須臾目鼻口被氣脹合，此名脈溢。急飲生薑汁並水各二杯，自愈。不愈，再服。又產時用力太過，育膜受傷，出有肉線一條，長數尺，痛苦欲絕。先服失笑散，用生薑三斤，搗碎，拌麻油二斤，炒至油盡，用熟絹五尺，摺作數層，將線輕輕盛起，屈曲一團，納入水道，再用絹袋兜姜，縛在肉線下熏之。姜冷，熨斗熨熱，使受姜氣。如姜氣已過，再用前法，再熨治之。四五日內線必然收入。若肉線一斷，無可救藥矣。</p>
<p><u>乾生薑</u></p>
<p>辛，溫。入手太陰經氣分。治嗽溫中。治脹滿霍亂，腹痛冷痢，血閉。病人虛而冷，宜加之。</p>

<h3>乾薑</h3>
<p>畏、惡、反、使，與生薑同。</p>
<p>辛，熱。入手少陰、足太陰經氣分。生則逐寒邪而發散，熟則除胃冷而守中。開臟腑，通肢節，逐沉寒，散結氣。治停痰宿食，嘔吐瀉痢，霍亂轉筋，寒濕諸痛，痞滿症積，陰寒諸毒，撲損瘀血。得北味，攝膀胱之氣。配良薑，溫脾以祛瘧。佐人參，助陽以復陰。合附子，回腎中之陽。</p>
<p>母姜去皮曬乾者為乾薑，白淨結實，又曰白姜。凡入藥並宜炮用。入止瀉藥，煨用。入溫中藥，泡用。入止血藥，炒炭用。孕婦服之，令胎內消。氣虛者服之，傷元。陰虛內熱多汗者禁用。</p>
<p>服乾薑以治中者必僭上，宜大棗補之，甘草緩之。</p>
<p><u>炮姜</u></p>
<p><u>即乾薑水淨炙黃者</u></p>
<p>辛、苦、熱。入足太陰經血分，守而不走。燥脾胃之寒濕，除臍腹之寒痞，暖心氣，溫肝經。（心本熱，肝本溫，虛則寒冷。）能去惡生新，使陽生陰長，故吐衄下血，有陰無陽者宜之。佐當歸，治血痢。（中氣溫，血自歸經。）入四物，治產熱。（木土得養而熱退。）</p>
<p>止血，炒炭。忌用同乾薑。</p>
<p>痢亦有因熱而下血者，產後多因血虛而生熱者，若概用炮姜治之，益增內熱，而血不止，愈爍其陰，而熱更甚。急宜涼補養其血，以去其熱，炮姜非所治也。</p>

<h3>蒿菜</h3>
<p>辛，溫。入足陽明經。利腸胃，通血脈，除膈中臭氣。泄瀉者禁用。</p>

<h3>水芹</h3>
<p>甘，平。去熱除煩，養精保血。退急黃，利二便，女子赤白帶下，男子尿血淋痛。芹有赤白二種，赤芹害人不可食。</p>
<p>蛇喜嗜芹，春夏之交，遺精於此，恐誤食中毒。</p>

<h3>茴香</h3>
<p><u>俗呼八角茴香</u></p>
<p>辛、甘、溫。入手足少陰、太陽經氣分。補命門，暖丹田，開胃下食，調中止嘔。治膀胱冷氣，㿗疝陰疼，胸腹冷痛，霍亂脹悶，乾溼腳氣。得枳殼，麩炒研末，鹽酒調服，治脅下刺痛。得杏仁、蔥白，治疝氣。配荔枝核，治小腸氣墜。配川楝子，等分為末酒服，治腎消飲水。（小便如膏油。）</p>
<p>鹽水炒，或酒炒。多食損目發瘡。</p>

<h3>小茴香</h3>
<p>辛，平。入足少陰經。運脾開胃，理氣消食。治霍亂嘔逆，腹冷氣脹，閃挫腰疼。炒研用。肺胃有熱及熱毒盛者禁用。</p>

<h2>菜部</h2>
<p>（柔滑類十三種）</p>

<h3>菠菜</h3>
<p><u>即菠薐</u></p>
<p>制砒汞。伏雌黃、硫黃。</p>
<p>甘，冷，滑。入手太陽、陽明經。通腸胃，利臟腑。行血脈，解酒毒，下氣調中，止渴潤燥。得雞內金，治消渴。多食令人腳軟。腹冷者禁食。</p>

<h3>菾菜</h3>
<p><u>一名莙薘菜</u></p>
<p>甘、苦、大寒。滑。通心膈，利五臟。解時熱毒痢。薺菜</p>
<p>甘，涼。入足厥陰經。利肝益胃，和中明目。治痢，燒炭用。</p>
<p><u>根</u></p>
<p>配葶藶，等分為末蜜丸，陳皮湯下，治腫滿腹大。</p>

<h3>繁縷</h3>
<p><u>一名鵝腸菜</u></p>
<p>甘、微咸。破血，下乳。治積年瘡痔。</p>
<p>燒焦，搗和蚯蚓糞，敷陰瘡潰爛，痛不可忍。（禁酒面五辛熱食。）</p>
<p>陰乾用。</p>

<h3>莧菜</h3>
<p>甘，冷，利。入手太陽、陽明經。除熱通竅，滑胎逐瘀。配粳米，治產後痢。（紫者利氣，更好。）煎湯，洗漆瘡。紅者入血分，紫者入氣分。</p>
<p>子　甘，寒。入足厥陰經。治肝風客熱，療翳目黑花，利二便，殺蛔蟲。</p>

<h3>馬齒莧</h3>
<p>酸，寒。入手太陽、陽明經。散血解毒，去風殺蟲。利大便，退寒熱，治疳痢，療虛汗。得五加皮、蒼朮，治筋骨痛。汁和雞子白煎服，治赤白帶下。</p>
<p>搗汁，能利惡物。搗敷，火丹惡瘡。和石灰三分之二，搗敷疔瘡。脾胃不實，血虛氣浮者，禁用。</p>

<h3>蒲公英</h3>
<p><u>一名黃花地丁</u></p>
<p>辛、苦，微寒。入足太陰、陽明經。解食毒，散滯氣，化熱毒，消疔腫。治淋通乳，敷諸瘡，塗狐刺。（諸蟲精汁遺諸物上，干久有毒，人手觸之成疾，名狐尿刺，慘痛不眠，取厚汁塗之即愈。）同忍冬藤煎湯，入少酒服，治乳癰。</p>
<p>搗汁和酒服。</p>

<h3>芋艿</h3>
<p>辛，平，滑。寬腸胃，充肌膚，破宿血，去死肌。</p>

<h3>薯蕷</h3>
<p><u>一名山藥</u></p>
<p>紫芝為之使。惡甘遂。</p>
<p>甘，平。入手足太陰經血分，兼入足少陰經氣分。補脾陰，調肺氣。治虛熱乾咳，遺精泄瀉，遊風眼眩，驚悸健忘。生者搗敷瘡毒，能消腫硬。（合蓖麻子更效。）得菟絲子，止遺泄。配人參，補肺氣。佐羊肉，補脾陰。佐熟地，固腎水。合米仁，治泄瀉。</p>
<p>入補脾藥，微炒。入補肺藥，乳拌蒸。治陰火，生用。恐氣滯，佐以陳皮。力薄須倍用。陰虛火動者，久必脾氣衰敗，泄瀉不止，用白朮、米仁以燥土，腎水益致乾涸，惟此同芡實、蓮子以實之，則補土不妨於水，乃為善治。</p>

<h3>零餘子</h3>
<p><u>即山藥藤上所結之子</u></p>
<p>甘，平。入足少陰經。補虛損，強腰脊，益腎水。</p>

<h3>百合</h3>
<p>甘、苦、平。入手太陰及手少陰經。潤肺寧心，清熱止嗽，利二便，除浮腫，療虛痞，退寒熱，定驚悸，止涕淚，治傷寒百合病。（行住坐臥不定。）得川貝母，降肺氣。配款冬花，治痰血。</p>
<p>白花者入藥。鮮者可煎可煮，乾者作粉食，最益人。腸滑者禁用。多服傷脾氣。（中氣寒則下陷。）</p>

<h3>白菜</h3>
<p>利二便，止熱嗽，敷丹腫。</p>

<h3>竹筍</h3>
<p>甘，寒。入手陽明經。利膈下氣，消熱痰，通二便。</p>
<p>煎湯煮藥。脾胃弱者不宜食。同羊肝食，令人目盲。</p>

<h2>菜部</h2>
<p>（蔬菜類四種）</p>

<h3>茄</h3>
<p>甘，寒。散血消腫。老裂者燒灰，敷乳頭裂。醋磨，敷腫毒。經霜者，連蒂燒存性，為末酒服，治腸風下血。糟茄或醬茄，細嚼咽汁，療喉痹腫痛。隔年糟茄燒灰，擦牙齒痛。</p>
<p><u>蒂</u></p>
<p>燒灰，治口瘡。鮮蒂蘸硫黃末，擦癜風。（白癜用白茄蒂，紫癜用紫茄蒂。）</p>

<h3>冬瓜</h3>
<p>甘，微寒。入手太陽、陽明經。除心胸滿，去頭面熱，利大小便，壓丹石毒。貼癰腫，磨痱子。用赤小豆填滿瓜中，糯穀糠煨乾，為末糊丸，冬瓜湯下，每日三服，可治水腫。久病陰虛者忌用。九月不可食，令人反胃，須被霜食之乃佳。</p>
<p><u>子</u></p>
<p>甘，平。入足厥陰經。除煩明目。治腸癰，去皮風。中寒者禁用。</p>

<h3>越瓜</h3>
<p><u>一名稍瓜</u></p>
<p>甘，寒。解酒毒，去煩熱，利小水，止消渴。</p>
<p>能發冷痢，小兒禁食。</p>

<h3>絲瓜</h3>
<p>甘，平、冷。入手太陰經。涼血解毒，化痰消腫。治腸風，療崩漏，通臟腑脈絡，利大小腸秘。得燈心、蔥白，治小兒浮腫。得槐花燒研，治下血危篤。配棕櫚炭，治血崩不止。配五倍子，搽玉莖瘡痛。入涼血藥，治吐衄不止。</p>
<p>經霜雪者。煅炭存性，治痘後毒氣，吐血不止。</p>
<p><u>子</u></p>
<p>通經絡，解熱毒。搗汁，入穀道，導大便不通，捷如響應。佐蘆根、桃仁，治癰腫肺癰。</p>
<p>脾虛者禁用。（恐致泄瀉。）藤、根　解熱毒，止久痢，治腦漏，殺三蟲。配川椒、燈心，煎湯漱口，治牙宣露痛。經霜雪者更良。</p>

<h2>菜部</h2>
<p>（水菜類五種）</p>

<h3>菰</h3>
<p><u>即茭白</u></p>
<p>解熱除煩。利小便，清胃熱，取汁飲。燒灰調雞子清，敷腫毒。</p>

<h3>紫菜</h3>
<p>甘，寒。消痰軟堅。治咽喉熱氣煩塞。</p>
<p>多食腹痛、吐沫，飲熱醋少許即消。</p>

<h3>石花菜</h3>
<p>甘、咸、大寒。性滑。去上焦浮熱。</p>
<p>煎汁凝服。多食發下部虛寒。</p>

<h3>鹿角菜</h3>
<p>甘，大寒，性滑。治骨蒸勞熱，解面熱。</p>
<p>洗去泥砂。多食、久食，發痼疾，損腰腎。</p>

<h3>海粉</h3>
<p>咸，寒。行肝腎二經。散癭瘤，解熱毒。</p>

<h2>菜部</h2>
<p>（芝栭類四種）</p>

<h3>木耳</h3>
<p>甘，平。有小毒。得髮炭，治崩中。得木賊，治冷淚。</p>
<p>炒見煙為度。</p>

<h3>香蕈</h3>
<p>甘，平。醒脾益氣，破血去風。</p>

<h3>蘑菇蕈</h3>
<p>甘，寒。益腸胃，化痰理氣。</p>

<h3>地耳</h3>
<p>甘，寒。明目益氣，久服令人有子。</p>

<h1>卷六</h1>

<h2>果部</h2>
<p>（五果類八種）</p>

<h3>李根白皮</h3>
<p>甘，大寒。止消渴心煩，解暴熱丹毒，治奔豚氣，療赤白痢。</p>

<h3>杏仁</h3>
<p>得火良。畏⿱艹⿳宀吅哀草。惡黃芩、黃耆、葛根。</p>
<p>甘、苦、溫。入手太陰經氣分。瀉肺降氣，行痰散結，潤燥解肌，消食積，通大便，解錫毒，殺狗毒，逐奔豚，殺蟲蛔。得陳皮，治便秘。配天冬，潤心肺。佐柿餅，治咯血。合紫菀，利小便。（開水中之氣以解結。）</p>
<p>湯浸，去皮尖炒黃，或麩炒研用。發散，連皮尖研用。雙仁者有毒，不可用。肺虛而咳，虛火炎肺，二者禁用。</p>
<p>怪症：舌尖穿斷，血出不止，先以米醋刷斷處，其血立止，仍用蒲黃、杏仁，再加月石少許為末，蜜調含化。</p>

<h3>巴旦杏仁</h3>
<p>甘、平、溫。止咳下氣，消心腹逆悶。虛嗽者禁用。</p>

<h3>梅</h3>
<p><u>白梅</u></p>
<p><u>名鹽梅、霜梅。</u></p>
<p>酸、咸、平。治瀉痢煩渴，療霍亂嘔吐。配輕粉、香油，塗癰疽。</p>
<p>配生礬末，為丸含咽，治喉痹乳蛾。同皂角燒炭，敷發背。（發熱茶清調，不發熱醋調。）</p>
<p>取大青梅以鹽汁漬之，日曬夜漬，十日成矣，久乃上霜。</p>
<p><u>葉</u></p>
<p>酸，平。治休息痢及霍亂，煎濃汁飲之。夏衣生黴點，煎湯洗之即去。配棕櫚炭，治月水不止。</p>
<p><u>花</u></p>
<p>甘、酸、平。發痘解毒。</p>

<h3>烏梅</h3>
<p>忌豬肉。</p>
<p>酸、澀、溫。入手足太陰經氣分，兼入足厥陰經血分。斂肺澀腸，生津止渴。治久嗽瀉痢，反胃噎膈，虛勞骨蒸，霍亂勞瘧，蛔厥吐利，止血湧痰，醒酒殺蟲。去黑痣，蝕惡肉。解魚毒硫黃毒。得川連，治赤痢腸痛。配建茶、乾薑，治休息痢。佐麥冬，治產後痢渴。入補脾藥，止久泄虛脫。湯浸去核，搗丸如棗大，納入穀道，導大便不通。</p>
<p>去核煅炭，敷瘡蝕惡肉立效。其核中仁，能清婦人子臟風氣積滯。病宜發散，瘧痢初起者，禁用。</p>
<p>怪症：下頰忽落，用烏梅口銜一枚，外用南星末，薑汁調塗兩頰，一夜即上。</p>

<h3>桃</h3>
<p><u>桃梟</u></p>
<p><u>即桃實著樹經冬不落者。又名桃奴。</u></p>
<p>苦，微溫。有小毒。治疰忤，療中惡，破伏梁，止邪瘧。炒炭米飲下，治吐血。</p>
<p>酒拌蒸，去核焙乾用。</p>
<p><u>桃仁</u></p>
<p>香附為之使。甘、苦、平。入手足厥陰經血分。去滯生新，緩肝潤燥。治血結畜血，瘀血症瘕，血滯風痹，血痢經閉，熱入血室，產後血病，心腹諸痛。闢疰忤，殺三蟲，潤大便，止瘧疾。配元胡、川楝子，治肝厥胃痛。入小柴胡湯，治熱入血室。</p>
<p>行血，連皮尖生用。潤燥活血，浸去皮尖炒用，或麩皮同炒研用。雙仁者有毒，不可用。一切血虛致經閉、便秘等症，俱禁用。</p>
<p><u>桃花</u></p>
<p>苦，平。入足陽明經。散滯血，破石淋，逐痰飲，療積痛，殺三蟲，化痘毒。（痘出二三日，焦紫及丹者，此可治之。）得溫酒，治痰飲宿水及腳氣腫痛。和麵服，下燥糞。搗豬脂，敷膿瘻。</p>
<p>清晨帶露摘取，飯上蒸熟，焙乾用，或揀淨以絹袋盛懸檐下令乾用。千葉者令人鼻衄不止，不可用。多用則瀉。</p>
<p><u>桃膠</u></p>
<p>苦，平。和血益氣。治下痢，止痛。配通草、石膏，治血淋作痛。配沉香、蒲黃，治產後下痢。（亦治血痢腹痛。）和水熬成膏，酒化服，治痘黶發搐。</p>
<p>樹汁溢出成膠，以桑灰湯浸過，曬乾用。如服食，當依法修煉。</p>
<p><u>桃葉</u></p>
<p>苦、辛。一切瘡蟲屍蟲。諸蟲入耳，蟲蝕陰戶，裹葉塞之自除。</p>
<p>採嫩者，名桃心，入藥尤勝。</p>
<p><u>桃枝</u></p>
<p>酒煎飲，治卒心痛。煮湯浴，不染天行疫癘。</p>
<p><u>桃蠹</u></p>
<p><u>即樹中蛀蟲</u></p>
<p>去邪惡。</p>
<p>桃樹根白皮　治齒䘌。</p>

<h3>栗子</h3>
<p>咸，溫。入足太陰、少陰經氣分。厚腸胃，健腰足。生嚼塗筋骨斷碎腫痛，及金刃傷、小兒口瘡。或風乾，或火煨用。多食滯脾戀膈，風濕病者禁用。</p>
<p><u>慄楔</u></p>
<p>咸，平。入足少陰經氣分。大有補腎之功，治筋骨風痛，活血尤效。一毯三顆，其中扁者，慄楔也。</p>
<p><u>毛毯</u></p>
<p><u>即慄外刺包</u></p>
<p>煮汁，洗火丹毒腫，燒灰敷亦效。</p>
<p><u>黑殼</u></p>
<p>煮汁飲，止反胃消渴，並止瀉血。</p>

<h3>大棗</h3>
<p>忌與蔥同食。</p>
<p>甘，溫。入足太陰經血分。補中益氣，生津液，和百藥，益五臟，潤心肺，調營衛。殺烏頭、附子、天雄毒。得生薑，和營衛。佐小麥、炙甘草，治臟躁。（無故悲泣。）</p>
<p>治卒心痛訣云：一個烏梅二個棗，七枚杏仁一處搗，男酒女醋送下之，不害心疼直到老。入藥須用青州及晉地曬乾大棗為良，亦有用膠棗之肥大者。蒸熟者為膠棗，去核煮，治脾虛作脹。多服生蟲損齒，壅脾作脹。生者更不宜食。齒病、疳病、蟲病、風疾、痰熱、中滿，皆禁用。</p>

<h3>紅棗</h3>
<p>功用與大棗相仿，差不及爾。</p>

<h2>果部</h2>
<p>（山果類十六種）</p>

<h3>梨</h3>
<p>甘、微酸，寒。潤心肺，利二便。治煩渴，除痰嗽，祛賊風，解酒毒。配母丁香，治反胃。（將丁香入梨內，紙包煨熟，去丁香食之。）和小黑豆，治痰喘。和白蜜、薑汁，治痰嗽。和水搗取汁，入粳米煮粥，治小兒心臟風熱昏躁。取汁，以綿裹黃連浸汁，頻點熱眼。</p>
<p>生用，消六腑之熱。熟用，滋五內之陰。實火，生用。虛火，蒸熟用。湯火傷，搗爛敷之。梨與萊菔相間收藏，則不爛。乳婦血虛，脾虛泄瀉，二者禁用。</p>

<h3>棠梨枝葉</h3>
<p>酸、甘、澀、寒。治霍亂吐瀉，轉筋腹痛，同木瓜煎汁細呷之。</p>

<h3>海棠子</h3>
<p>酸、甘、平。止瀉痢。</p>

<h3>木瓜</h3>
<p>酸、澀、溫。入手足太陰，兼足厥陰經血分。和胃理脾，伐肝斂肺。專治筋病，能療暑濕。（血為熱迫，筋轉而痛。氣為濕滯，筋緩而軟。木瓜涼血收脫，故可並治。）得桑葉，治霍亂腹痛。配檳榔，治腳氣衝心。配杜仲酒，治久痢。（木瓜醒筋骨之濕，杜仲合筋骨之離，用以收之，痢疾自止。）佐生地，加乳、沒，治項強筋急。（肝腎受邪也。）和青鹽、甘菊、艾茸，治腎臟虛冷，氣攻腹脅，脹滿疼痛。</p>
<p>調鱔魚涎，貼反花痔瘡。</p>
<p>宣州陳久者良。勿犯鐵器，以銅刀切片。多食損齒及骨，病癃閉。血虛腳軟者禁用。</p>
<p><u>枝、葉</u></p>
<p>酸、澀、溫。治熱痢。</p>

<h3>山楂</h3>
<p><u>一名棠梂子，一名山裡果。</u></p>
<p>酸、甘、微溫。入足太陰、陽明經。消積散瘀，破氣化痰。理瘡瘍，除兒枕，療疝氣，發痘疹。得紫草煎酒調服，發痘疹。得茴香，治偏墜疝氣。配鹿茸，治老人腰痛。入艾湯調服，治腸風下血。</p>
<p>去核用。核能化食磨積，治疝，催生。研碎，化瘀。勿研，消食。童便浸，薑汁炒炭，去積血甚效。氣虛便溏，脾虛不食，二者禁用。服人參者忌之。</p>

<h3>烘柿</h3>
<p><u>即紅柿</u></p>
<p>甘、澀、寒。入手足太陰經血分。止口乾，壓胃熱，通耳鼻。（肺腎二臟之火上炎，則外竅閉而不通，火氣下降，外竅自清。）</p>
<p>忌與酒同食。又忌蟹，恐致腹痛。多食引痰飲上升。</p>
<p><u>柿干</u></p>
<p>甘、澀、平。入手足太陰經血分。潤肺寧嗽。療肺痿，去腸風。得粳米、豆豉，治耳聾鼻塞。得青黛、竹茹，治痰血。燒炭，治下血。同飯蒸食，治反胃。柿餅一個，煮汁熱飲，治產後咳逆。</p>
<p><u>柿霜</u></p>
<p>甘，涼。入手太陰經。生津止渴，化痰寧嗽，清心肺鬱熱。治咽喉口瘡，止勞傷吐血。配柿蒂炭，敷臁瘡。</p>
<p><u>柿蒂</u></p>
<p>煮汁服，治呃逆。加丁香、生薑，開痰散郁，其功甚疾。</p>
<p>丁香柿蒂湯，治呃逆也。而不知有病後氣虛之呃。脾胃傷氣，水挾相火，直衝清道而呃。邪火遏抑，誤服參、術，閉於中焦而呃。虛人陰乏，陽氣暴逆於下，至上焦而不能出則呃。若概以柿蒂湯投之，其呃未有不甚者也。</p>

<h3>石榴皮</h3>
<p>酸、澀、溫。治痢攝精。療崩中帶下，止腸風下血，祛筋骨風痛，除目流冷淚，洗腳瘡濕爛。得茄梗，治腸血。（血在糞前者效。）配檳榔，殺蟲。</p>
<p>勿犯鐵。或煎用，或焙用，或燒炭存性用。</p>
<p><u>千葉石榴花</u></p>
<p>酸、澀、平。治心熱吐血。得蜀葵，燒炭吹鼻，治衄血。同石灰，敷金瘡。</p>

<h3>橘子</h3>
<p>生痰聚氣，病人不可食。若皮赤而味甘者，食之可化痰除熱。</p>
<p><u>橘核</u></p>
<p>苦，平。入足厥陰經。治㿗疝。得杜仲，炒研末鹽湯下，治腰脅痛。配荔枝、川楝、山楂、茴香諸核，治下焦積塊。（以核治核也。）去殼炒用。</p>
<p><u>橘葉</u></p>
<p>苦，平。入足厥陰經。行肝氣，導胸膈逆氣，消腫散毒。乳癰脅痛，用之引經。搗汁飲，治肺癰。（吐出膿血即愈。）搗爛，敷乳癰。</p>
<p>怪症：喉間生肉，層層疊起，不痛不癢，臭氣從竅而出，飲食日減，肌肉日瘦。煎橘葉湯連服之愈。</p>
<p><u>橘皮</u></p>
<p><u>即黃橘皮，一名紅皮，年久者曰陳皮。產廣中者曰廣皮，尤良。</u></p>
<p>辛、苦，溫。入手足太陰經氣分。導滯消痰，調中快膈，運胃氣，利水穀。止嘔逆，通五淋，除膀胱留熱，去寸白蟲蠱。解魚腥毒。得川連、豬膽，治小兒疳瘦。得麝香，治乳癰。（研末酒下。）配乾薑，治寒呃。配竹茹，治熱呃。配白朮，補脾。配人參，補肺。配花粉，治咳嗽。配炙甘草、鹽，治痰氣。配藿香，治霍亂。配檳榔，治氣脹。佐桃仁，治大腸血秘。佐杏仁，治大腸氣秘。合生薑、半夏，治嘔噦厥冷。</p>
<p>去白名橘紅，消痰下氣，發表邪，理肺經血分之郁。留白和中氣，理脾胃氣分之滯。治痰，薑汁炒。下氣，童便炒。理下焦，鹽水炒。虛人氣滯，生甘草、烏梅汁煮炒。汗家，血家，痘疹灌漿時，俱禁用。</p>
<p><u>青皮</u></p>
<p>辛、苦、溫。入足厥陰、少陽經氣分。破堅癖，散滯氣，消積食，除疝瘕。柴胡疏上焦肝氣，青皮理下焦肝氣。配厚朴、檳榔，達膜原之邪。配枳殼、肉桂，治脅痛。佐人參、、鱉甲，消瘧母。和酒服，治乳內結核。</p>
<p>橘未黃而青色者。醋炒黑用，能入血分。最能發汗，（皮能達表，辛能發散。）氣虛及有汗者禁用。</p>

<h3>枸櫞</h3>
<p>辛、酸、溫。除心頭痰水，治心下氣痛。煮酒飲，治痰氣咳嗽。</p>

<h3>金橘皮</h3>
<p><u>一名金柑</u></p>
<p>酸、甘、溫。下氣快膈，止渴解酲，闢臭。</p>

<h3>枸橘</h3>
<p><u>一名臭橘</u></p>
<p>辛，溫。治下痢膿血後重，同萆薢炒存性研，茶調服。又治喉瘻，消腫導毒。煎湯，洗病後腳腫。</p>
<p>怪症：咽喉生瘡，層層如疊，不痛，日久有竅出臭氣，廢飲食。臭橘葉煎湯連服愈。</p>

<h3>枳實</h3>
<p>辛、苦，微寒。入足太陰、陽明經氣分。破結氣，消堅積，泄下焦濕熱，除中脘火邪，止上氣喘咳。治結胸痞滿，痰癖癥結，水腫脅脹，胸腹閉痛，嘔逆瀉痢。配芍藥，治腹痛。配黃耆，治腸風下血。佐大黃，推邪穢。佐蔞仁，消痞結。</p>
<p>麩炒炭用。大損真元，非邪實者，不可誤用。孕婦及氣血虛者禁用。</p>
<p><u>枳殼</u></p>
<p>苦、酸、微寒。入手太陰、陽明經氣分。破氣勝濕，化痰消食。泄肺氣，除胸痞，止嘔逆，消腫脹，寬腸胃，治瀉痢，療痔腫，散風疹。得桂枝、薑、棗，治脅骨疼痛。得木香，治呃噫。得黃連、木香，治赤白痢。得檳榔、黃連，治痞滿。得甘草，治小兒二便秘澀。佐川連、槐蕊，滅諸痔腫痛。佐石膏、蔞仁，祛時疫熱邪。入黃耆煎湯，浸產後腸出。</p>
<p>商州陳久者良。去穰核，以麩炒焦，去麩用。柑柚皮性寒，不宜入藥。脾虛服之，氣滯作脹。氣血弱者禁用。</p>
<p>先儒常云：去風莫如活血，血行風亦從之而去。然氣閉於內，風邪無由外出，蓋血隨氣行，氣滯血不能流，血滯風亦不散。又曰：內風無不從積氣以化，氣散而風自不生。活血之劑，宜加枳殼佐之。醫方云：枳殼散肌膚之麻癢，殊有神效，所謂氣行風自滅也。</p>

<h3>枇杷</h3>
<p>甘、酸、平。止渴下氣。利肺氣，止吐逆，除上焦熱，潤五臟。</p>
<p>多食發痰熱，傷脾。同炙肉及熱麵食，令人患熱黃疾。</p>
<p><u>葉</u></p>
<p>苦，平。入手太陰、足陽明經氣分。清肺和胃，降氣清火。消痰止嗽，及嘔噦口渴。（下氣之功。）得茅根，治溫病發噦。得梔子，治赤鼻面瘡。配人參、丁香，治反胃嘔噦。焙焦研末，茶服，止衄血。</p>
<p>刷去毛，潔淨。毛射入肺，令咳不已。胃病，薑汁塗炙。肺病，蜂蜜塗炙。虛寒嘔吐，風寒咳嗽者，禁用。</p>

<h3>楊梅</h3>
<p>酸、甘，溫。生津止渴，能滌腸胃，除煩憒惡氣。燒灰服，斷下痢甚驗。其核仁治腳氣。（取仁法：以柿漆拌核暴之，則自出裂也。）</p>
<p>多食發熱、衄血，損齒及筋。忌生蔥同食。（發瘡致痰。）</p>

<h3>銀杏</h3>
<p><u>一名白果</u></p>
<p>甘、苦、澀。有小毒。入手太陰經。熟用：益肺氣，定喘嗽，縮小便，止帶濁。生用：降痰，消毒殺蟲。配百藥煎，治腸風。配麻黃、甘草，治哮喘。</p>
<p>多食壅氣動風，發驚暴厥。（白鯗湯可解。）</p>

<h3>胡桃</h3>
<p><u>一名羌桃，一名核桃。</u></p>
<p>制銅毒。</p>
<p>甘，溫。肉潤皮澀。入足少陰經。補命門，利三焦，溫肺潤腸。治虛寒喘嗽，腰腳重痛，心腹疝痛，止血痢，發痘瘡。得全蠍、燒研酒服，治便毒。得溫酒，治損傷。得生薑，治痰嗽。（並治食物醋心。）得杏仁，治喘嗽。配破故紙、杜仲、萆薢，為丸，溫酒鹽湯任下，強筋壯骨。潤燥，去皮用。斂澀，連皮用。食酸齒齼，細嚼胡桃肉即解。肺有痰熱，命門火盛，泄瀉不已者，禁用。</p>

<h2>果部</h2>
<p>（夷果類八種）</p>

<h3>荔枝</h3>
<p>甘、酸、溫。入足厥陰經。散無形質之滯氣。治瘤⿸疒贅赤腫，發小兒痘瘡。燒炭，治呃逆不止，擦風牙疼痛。配白梅，貼疔腫。</p>
<p>鮮者多食即發熱，煩渴，齦腫，衄血，發痘癢。（以殼浸水飲之，或飲蜜水一杯，便解。）病齒䘌及火病人尤忌之。</p>
<p><u>殼</u></p>
<p>煎湯，發痘。燒煙，解痘穢。</p>
<p><u>核</u></p>
<p>甘、澀，溫。入足厥陰、少陰經。散滯氣，闢寒邪。治㿗疝，療心痛；得醋，治脾痛不止。配青皮、茴香，酒下，治腎腫如斗。調香附，米飲下，治血氣攻痛；和木香，治胃脘寒疼。煅炭存性，研末用。</p>
<p><u>花、根</u></p>
<p>煎湯含咽，治喉痹立愈。</p>

<h3>龍眼</h3>
<p><u>一名圓眼</u></p>
<p>甘，平，潤。入手少陰、足太陰經血分。益脾胃，葆心血，潤五臟，治怔忡。蒸熟細嚼，生津。膈滿者禁用。過食潤腸不助脾。</p>
<p><u>核</u></p>
<p>研末，敷金瘡出血。同胡椒研末，汗出時擦之，治狐臭。</p>

<h3>橄欖</h3>
<p><u>一名青果</u></p>
<p>甘、酸、澀、溫。入手太陰、足陽明經。下氣生津，消食開胃，解酒止瀉。治咽喉痛及骨哽，解諸毒，止下血。（燒研米飲下，血自止。）配兒茶，麻油調敷下疳。配荔枝核、山楂核、橄欖核，等分，燒存性研末，茴香湯下，治陰腎㿗腫。小兒落地時，用橄欖一個炒研，硃砂末和勻，嚼生脂麻一口，吐唾和末，絹包，與兒吮咂一時辰，預解痘毒。解魚毒，煮汁服。魚骨鯁，嚼汁咽。核炒研末，調豬脂，塗唇裂。燒研油調，塗凍瘡。多服聚火氣於胃。（去兩頭，不熱。）</p>

<h3>榧實</h3>
<p>反綠豆，能殺人。</p>
<p>甘、澀、平。入手太陰經氣分。助筋骨，行營衛，潤肺氣，助陽道，去蟲蠱，消穀食。配蕪荑、杏仁、肉桂，蜜丸含咽，治口咽痛癢。</p>
<p>去殼衣蒸用，生嚼亦可。多食引火入肺，大腸受傷。忌同鵝肉食。（生斷節風。）</p>

<h3>松子仁</h3>
<p><u>即海松子。一名羅松子。</u></p>
<p>甘，溫。潤心肺，益陰氣。配胡桃肉、蜜，治肺燥咳嗽；配百部、杏仁，治寒嗽；配柏子仁、麻仁，治虛秘。</p>

<h3>檳榔</h3>
<p>苦、辛、溫。入手足陽明經氣分。泄胃中至高之氣，墜諸藥至於下極，達膜原而散疫邪。治瀉痢，破滯氣，攻堅積，止諸痛，消痰癖，殺三蟲，除水脹，療瘴瘧。得童便，治腳氣上衝。（或入薑汁。）得橘皮，治金瘡嘔惡。配良薑，治心脾作痛。配麥冬，治大便秘及血淋。配枳實、黃連，治傷寒痞滿。</p>
<p>雞心狀正穩心不虛，破之作錦紋者為佳。勿見火，煎湯，洗毛髮生蝨。瘧非瘴氣，氣虛下陷，似痢非痢者，禁用。</p>

<h3>大腹皮</h3>
<p><u>即大腹檳榔皮</u></p>
<p>辛，微溫。入手足太陰經氣分。降逆氣以除脹，利腸胃以去滯。一切膜原冷熱之氣，致陰陽不能升降，鼓脹浮腫等症，此為良劑。</p>
<p>檳榔泄有形之積滯，腹皮散無形之氣滯。</p>
<p>水洗去黑水，用酒再洗，更以大豆汁洗淨，曬乾用，或入火煨用。氣虛者禁用。</p>

<h3>枳椇子</h3>
<p><u>一名雞距子</u></p>
<p>反烏頭。</p>
<p>甘，平。止渴除煩。利二便，解酒毒。（葛根解酒而發散，枳椇解酒則不散。）</p>
<p>多食發蛔蟲。脾胃虛寒者禁用。</p>

<h2>果部</h2>
<p>（味果類五種）</p>

<h3>蜀椒</h3>
<p>得鹽良。杏仁為之使。畏款冬花、防風、附子、雄黃、冷水、麻仁漿。</p>
<p>辛，熱，有毒。入手足太陰經，兼入命門氣分。通上焦君火之陽，達下焦命門之氣。開腠理，行血脈，散寒濕，化症癖，止泄瀉，殺蛔蟲，療溫瘧，去痰飲；得醋煎熟，入白礬稍許服，治傷寒嘔衄。得生地自然汁煎稠和丸，治元臟傷憊。配烏梅，伐肝氣。配益智仁，縮小便。配茯苓，蜜丸，補益心腎。配茴香，棗肉丸，治久瀉。配蒼朮，醋丸，治飧泄不化。炒熱，布裹椒，包陰囊腫大，疼悶欲死。炒熱，熨冷濕諸痛。</p>
<p>服藥嘔吐，加川椒。（蛔見此自服。）</p>
<p>去核，微炒出汗，搗去裡面黃殼，取紅用。酒蒸，或鹽水炒，隨症制之。多用傷氣失明。肺脾有熱，陰火虛盛者，禁用。閉口者殺人。</p>
<p><u>子</u></p>
<p><u>名椒目</u></p>
<p>苦，寒。專行水道。治水蠱，定痰喘。</p>
<p>得豬上唇，治盜汗。</p>
<p>或生用，或微炒用。</p>
<p><u>葉</u></p>
<p>和蔥、艾、醋搗，罨內外腎吊，及霍亂轉筋。</p>

<h3>胡椒</h3>
<p>辛，熱。有毒。入足陽明經氣分。除寒濕，下膈氣。治一切風冷、積滯、痰飲、瀉痢諸痛，殺一切魚肉鱉蕈諸毒。得木香、蠍梢，治背膜寒癖。配綠豆，為末，治冷熱下痢。（一歲各一粒。）使芒硝，治大小便秘。入麝香，治傷寒呃逆。多用動血傷氣，發瘡昏目。因熱致病者禁用。</p>

<h3>畢澄茄</h3>
<p>辛，微溫。入足太陽經氣分。散膀胱冷氣，祛脾胃寒邪。得豆蔻仁，治噎食。（寒氣去也。）配荊芥、薄荷，治鼻塞。（風寒在肺。）佐良薑，治寒呃。</p>
<p>去柄及皺皮用。酒浸蒸曬乾，或酒拌炒用。虛熱者禁用。</p>

<h3>吳茱萸</h3>
<p>蓼實為之使。畏紫石英。惡丹參、硝石、白堊。</p>
<p>辛、苦、熱。有毒。入足厥陰經血分，兼足太陰、少陰經氣分。疏肝燥脾，溫中下氣，開鬱化滯。除陰濕，逐風寒。治一切厥氣上逆，厥陰頭痛，嘔逆吞酸，痞滿咽塞，喉舌生瘡，腸風瀉痢，腳氣水腫，疝氣陰毒，心腹諸痛，蟲䘌疰忤，及產後余血。得硫黃、大蒜，研勻塗腹，治小兒腎縮。（初生受寒所致，仍以蛇床子燒煙燻之。）得茯苓，治痰飲。得鹽水，暖膀胱，治脾泄。（他藥雖熱不能分解清濁。）得乾薑，治乾嘔及吞酸。（因火而酸勿用。）配橘皮、附子，治腎氣上噦。配川連，治下痢水泄。醋調貼足心，治喉舌生瘡。（性雖熱而能引熱下行。）</p>
<p>陳久者良。閉口者有毒。揀淨，並去梗，泡去苦汁，曬乾炒用。止嘔，以黃連水炒。治疝，鹽水炒。治血，醋炒。散寒，酒炒。生嚼數粒，擦痘瘡口噤。多用傷神損元氣，動火昏目，發瘡咽痛。病非寒滯有濕者勿用。即有寒濕者，亦宜酌量少用。下氣最速，陽虛者禁用。</p>
<p>怪症：寒熱不止，數日，四肢堅如石，擊之似鐘磬聲，而形體日漸瘦削，此肝氣結也。合木香等分，疏其肝氣自愈。</p>
<p>吳茱萸得東方震氣，直入厥陰，招其垂絕不升之陽，以達上焦。仲景於少陰症手足厥冷，煩躁欲死者，用吳茱萸湯重固元陽於厥陰之中，良有以也。王又原曰：少陰厥陰，俱有煩躁。少陰之躁在水，由龍火不歸，薑、附得以回陽。厥陰之躁在木，乃雷火上逆，用薑、附則重其震烈矣。吳萸、薑、附，性俱大熱，而主治不同。錯用之，反傷元氣，元陽即旋消散，更何藥之可救。</p>

<h3>茗</h3>
<p><u>一名茶</u></p>
<p>甘、苦、寒。入手足厥陰經。降火消痰，除煩止渴。去油膩，清頭目。解酒食毒。得甘菊，治頭痛。配乾薑，療霍亂。配白礬研，冷水下，解諸毒。入紫沙糖，通經秘。合生姜，治赤白痢。調蔥涎為丸，治產後秘塞。（如用大黃利藥利者，百無一生。）房中燒煙燻，解痘瘡作癢。</p>
<p>嫩芽。味甘者良。苦者濃煎恣飲取吐，治痰厥頭痛。虛寒血弱，酒後不寐，皆忌之。空腹者尤忌。服威靈仙、土茯苓者，忌飲茶。</p>
<p>怪症：腦中聲響，狀如蟲蛀，名曰大白蟻。用茗子研末吹入鼻中，至愈而止。</p>

<h2>果部</h2>
<p>（瓜果類七種）</p>

<h3>甜瓜</h3>
<p>苦，寒。入手太陰、足陽明經。除煩止渴。通三焦，利小便。</p>
<p>多食發病作脹。（食鹽花，飲酒水，服麝香，即化。）胃虛者忌食。瓜沉水者勿食。兩鼻兩蒂者殺人。</p>
<p><u>蒂</u></p>
<p><u>一名瓜丁，一名苦丁香。</u></p>
<p>苦，寒，有毒。入足陽明經。吐膈上風熱痰涎，除周身濕熱蠱毒。得麝香、雄黃末塞鼻，治息肉。（一方用白礬末，一方用丁香末。）配井華水，治發狂欲走。配香豉、赤小豆，吐膈上之邪。配丁香，同煅研末吹鼻，治陰黃。（片時黃水流出，隔日一用，瘥乃止。）</p>
<p>俗呼冷飯瓜。其蒂尤佳。去瓜皮用蒂，約半寸許，曬極乾研用。凡取吐，須天氣清明，巳午以前行之，令病人隔夜勿食，卒病者不拘。如吐多人困甚，即以麝香泡湯，飲之即止。上焦無實邪者禁用。</p>

<h3>西瓜</h3>
<p><u>一名寒瓜</u></p>
<p>甘、淡、寒。除煩止渴。解暑熱酒毒，療喉痹口瘡，利小便，治血痢。（性寒解熱，有天生白虎湯之號。）</p>
<p>多食寒中助濕。傷瓜者即以其皮煎服。</p>
<p><u>瓜子仁</u></p>
<p>甘，涼。清肺潤腸，和中止渴。炒食補中。</p>

<h3>葡萄</h3>
<p><u>一名蒲桃</u></p>
<p>甘、平、酸、澀。入手太陽經。治胎上衝心，療筋骨濕痹，除腸水，發痘瘡。配生藕、生地，搗汁和白蜜，治熱淋澀痛。</p>
<p>多服令人煩悶目暗。</p>
<p><u>根、藤、葉</u></p>
<p>甘、平，澀。治嘔噦，利小腸，消腫滿及霍亂後噁心。</p>

<h3>獼猴桃</h3>
<p><u>一名藤梨</u></p>
<p>酸、甘、寒。入足少陰、陽明經。止暴渴，解煩熱，調中下氣。有實熱者宜之。</p>
<p>多食冷脾胃，動泄澼。</p>

<h3>甘蔗</h3>
<p>甘，寒。入足太陰經。潤燥生津，和中助脾。除熱止渴，解酒消痰，止嘔噦，利二便。配生地、麥冬，治春溫液涸。和生薑汁，治反胃乾嘔。和蘆根汁、藕汁、人乳、童便、竹瀝，治胃脘乾枯。</p>

<h3>沙糖</h3>
<p>甘，溫。入足太陰經。和中助脾，緩肝和血。潤心肺，治痰嗽。得烏梅，治噤口痢。得新汲水，治痘不落痂。得薑汁，煎服，治吐逆喘嗽。</p>
<p>酒煎飲，活血。多食助熱，損齒生蟲。同筍食成瘕。</p>

<h3>石蜜</h3>
<p><u>一名冰糖</u></p>
<p>甘，寒。入足太陰經。潤心肺，治痰嗽，解酒和中，助脾陰，緩肝氣。配棗肉、巨勝子，助臟生津。</p>

<h2>果部</h2>
<p>（水果類六種）</p>

<h3>藕</h3>
<p>忌鐵器。</p>
<p>甘，平。入足太陰經血分。去瘀血，解熱毒。除酒積，止瀉痢，敷金瘡，解蟹毒。得薑汁，治霍亂煩渴。得生地汁、童便，治傷寒口渴，產後悶亂。和梨汁，治痰熱。和蜜飲，治煩渴。搗汁飲，治蟹毒。（受其毒必痢。）調發炭，治血淋。</p>
<p><u>藕節</u></p>
<p>伏硫黃。</p>
<p>澀，平。消瘀血，解熱毒，止一切血病。得芎藭為末，治鼻淵腦瀉。搗爛熱酒服，治蟹毒下痢。</p>
<p><u>藕皮</u></p>
<p>散血。</p>

<h3>蓮</h3>
<p><u>蓮肉</u></p>
<p>得茯苓、山藥、白朮、枸杞子良。</p>
<p>甘、澀、溫。入足太陰、手少陰經氣分。交心腎，厚腸胃，固精氣，強筋骨，補虛損，利耳目。除寒濕，止脾泄久痢，白濁夢遺，及女人崩帶，一切血病。得茯苓、丁香，治產後嘔逆。得乳香，治白濁。得浮萍、生薑，治小兒熱渴。得甘草，治赤濁。配龍骨、益智仁，等分為末，治遺精白濁。（一方配白茯苓。）配肉果，治胃虛嘔吐。佐參、連，治噤口痢疾。米飲調服，治產後血竭。豬肚為丸，益脾肺虛損。</p>
<p>止痢，炒用。補脾，蒸用。清心，生用。攝腎，不去皮。其皮又補脾陰。多服令人氣滯。大便燥結者勿用。</p>
<p><u>蓮薏</u></p>
<p><u>即蓮子內綠心</u></p>
<p>苦，寒。清心熱，滋血渴。得糯米，止勞心吐血。得辰砂，治小便遺精。</p>
<p><u>蓮蕊須</u></p>
<p>忌地黃、蔥、蒜。</p>
<p>甘、澀、溫。入手足少陰經。交構水火，會合木金。固精止瀉，療崩帶，清心氣。得川柏，治欲火夢遺。</p>
<p><u>蓮花</u></p>
<p>忌地黃、蔥、蒜。</p>
<p>苦、甘、溫。破血。酒調末服，治跌撲損傷，嘔血不止。（乾荷花為末，酒服，神效。）</p>
<p><u>蓮房</u></p>
<p><u>一名蓮蓬殼</u></p>
<p>苦、澀、溫。入足厥陰經血分。消瘀散血。治血脹腹痛，及胞衣不下，止血崩、下血、溺血。得香附炭，治產後血崩。配荊芥炭，止血崩。入肝經藥，治便血。燒存性研末，入麝香少許，米飲下，治小便血淋。調井底泥，塗天泡瘡。</p>
<p>陳久者良。下胞，酒煎。止血，燒炭。</p>
<p><u>石蓮子</u></p>
<p>得茯苓、山藥、枸杞子、白朮良。</p>
<p>苦，寒。清火斂熱。實脾胃，止瀉痢及淋濁諸症。</p>
<p>九月霜降後採。黑堅如石而沉水者，為石蓮子。今藥肆中石蓮，產廣東樹上，大苦大寒，不堪入藥。</p>

<h3>荷葉</h3>
<p>畏桐油。伏白銀、硫黃。苦，平。生髮元氣，（足少陽甲膽之氣，與手少陽三焦元氣，同為生髮之氣。）裨助脾胃。消水穀，發痘瘡，澀精濁，除水腫，散瘀血，留好血，下胞衣，治吐衄及崩淋損傷，產後一切血症。得升麻、蒼朮，治雷頭風證。得白殭蠶，治痘瘡倒黶。得藁本，治腳膝浮腫。得童便，治產後心痛。得蚌粉，保傷寒胎孕。（卷荷更好。蜜調服，並塗腹上。）配紅花、薑黃，童便調服，治傷寒產後血運。配蒲黃，止吐衄崩中。活血，生用。止血，炒焦用。</p>
<p><u>荷葉蒂</u></p>
<p><u>一名荷鼻</u></p>
<p>苦，平。除惡血，留新血，初產者必需。研燒，治下痢。（赤痢沙糖調，白痢白蜜調。）燒研末，糯米泔調服，安胎。</p>

<h3>蔆</h3>
<p><u>即芰實</u></p>
<p>甘，寒。安中消暑，止渴解酒。</p>

<h3>芡實</h3>
<p><u>一名雞頭</u></p>
<p>甘、平、澀。入足少陰、太陰經。補脾助氣，固腎澀精。治遺濁滯下，小便不禁。得金櫻子，澀精。配秋石、蓮肉、大棗，為丸鹽湯下，治便數精滑。佐生地，止血。合菟絲子，實大便。</p>

<h3>荸薺</h3>
<p><u>即烏芋，又名地慄。</u></p>
<p>甘，微寒。滑。入足陽明經。消堅積，止消渴，療黃疸。除胸中實熱及五腫膈疾，誤吞銅物。得燒酒浸，封貯，治赤白痢。配海蜇煮食，治痞塊蟲積。入雄豬肚，瓦器煮食，治腹脹。搗汁和酒溫服，治便血。燒研酒服，治婦人血崩。</p>
<p>闢蠱，曬乾研末服。治脹，去皮食。作粉，可點目翳。有冷氣、孕婦禁食。</p>

<h1>卷七</h1>

<h2>木部</h2>
<p>（香木類二十一種）</p>

<h3>柏</h3>
<p><u>柏子仁</u></p>
<p>辛、平、微涼。入手少陰、足厥陰經氣分。安五臟，寧神志，養心氣，定驚悸，利虛秘，治驚癇。得遠志少許，升腎氣交心。配松子、麻仁，治老人虛秘。</p>
<p>去衣炒研，再將末鋪紙上加重紙覆之，以熨斗文火熨之，三易其紙，俟紙無油痕入藥。煎黃精汁煮炒用，亦妙。痰多，肺氣上浮，大便滑泄，胃虛欲吐，四者禁用。</p>
<p><u>側柏葉</u></p>
<p>苦、澀、微溫。入手太陰經血分。養陰清肺，止血和陽，生肌殺蟲。瀉嘔逆火，塗湯火傷。得川連，治尿血。得榴花，研末吹鼻，治鼻衄不止。得乾薑、阿膠、馬通汁，治吐血不止。配白芍，治月水不斷。佐槐花，治下血。</p>
<p>生用，涼。炙用，溫。</p>

<h3>松</h3>
<p><u>松脂</u></p>
<p>甘、苦，溫。入手太陰、足陽明經。去風勝濕，除邪下氣。煎膏，生肌止痛、排膿祛風。配生銅屑，摻金瘡出血。炒黑，罨刀傷止血。</p>
<p>血虛者禁用。</p>
<p><u>松節</u></p>
<p>苦，溫。燥血中之濕，除骨節間之風。得乳香、木瓜，治轉筋攣急。</p>
<p><u>松花</u></p>
<p>甘，溫。潤心肺，除風，止血。配石膏、蒲黃，治產後壯熱。人乳拌蒸，潤肺。多食則上焦發熱。</p>

<h3>杉木</h3>
<p>辛，溫。治風毒奔豚，除心腹脹滿，腳氣衝心。</p>

<h3>肉桂</h3>
<p>畏生蔥、石脂。</p>
<p>甘、辛、熱。有小毒。入足少陰經，兼足厥陰經血分。補命門之相火，通上下之陰結，升陽氣以交中焦，開諸竅而出陰濁，從少陽納氣歸肝，平肝邪扶益脾土，一切虛寒致病，並宜治之。（端溫營分之裡，與軀殼經絡之病無涉。）得人參、甘草、麥門冬、大黃、黃芩，調中益氣。得柴胡、紫石英、乾地黃，療吐逆。蘸雄雞肝，治遺尿。入陽藥，即汗散。入血藥，即溫行。入泄藥，即滲利。入氣藥，即透表。</p>
<p>去皮，勿見火，研末吞。若入藥煎服，必待諸藥煎好投入，煎五六沸，即傾出取服。痰嗽咽痛，血虛內燥，孕婦，產後血熱，四者禁用。</p>
<p>附子救陰中之陽，肉桂救陽中之陽，以桂性輕揚，能橫行達表，走竄百脈也。</p>
<p><u>桂枝</u></p>
<p>辛、甘、微熱。入足太陽，兼手太陰經氣分。通血脈，達營衛，去風寒，發邪汗，為內熱外寒之聖劑，治肩臂諸藥之導引。得茯苓，御水氣之上犯以保心。得龍骨，使腎邪由經脈以出表。配黃芩，轉少陽之樞。佐人參，發陰經之陽。佐乾薑，開陽明之結。使石膏，和表邪之郁。勿經鐵器，甘草汁浸，焙乾用。陰血虛之，素有血症，外無寒邪，陽氣內盛，四者禁用。（傷寒論曰：桂枝下咽，陽盛則斃。）</p>

<h3>辛夷</h3>
<p>芎藭為之使。畏菖蒲、黃連、蒲黃、石膏、黃環。惡五石脂。辛，溫。入手太陰、足陽明經氣分。通九竅，利關節，行頭腦，而散上焦之風熱。佐薄荷、石膏，治鼻流清涕。佐川柏、牡蠣，治鼻淵如膿。</p>
<p>去心及皮毛，甘草湯浸炒，或芭蕉水浸，焙乾用。氣虛，火盛，二者禁用。</p>

<h3>沉香</h3>
<p>切要忌火。</p>
<p>辛、苦、溫。入腎與命門。療下寒上熱，消風水腫毒。闢疰忤，散鬱結，下痰氣，治吐瀉，通經絡，祛寒濕。得木香，治胞轉不通。佐蓯蓉，治大腸虛秘。佐熟地，能納氣歸腎。</p>
<p>或入湯，或磨汁用。中氣虛，陰血衰，水虛火炎者，禁用。</p>

<h3>丁香</h3>
<p>畏鬱金。忌火。</p>
<p>辛，熱。入足陽陽經氣分。泄肺邪，溫胃氣，殺酒毒，除冷瀉。得五味子，治奔豚。配甘蔗、薑汁，治乾嘔。氣血盛，火盛嘔，口氣盛，三者禁用。（脾有鬱火，溢入肺中，失其清和之氣，而穢濁之氣上行，則發為口氣。）</p>
<p>肉桂溫能發表，丁香溫能和胃。</p>

<h3>檀香</h3>
<p>忌火。</p>
<p>辛，溫。入手太陰經氣分。辟邪去惡。除心痛，止霍亂，散冷積，解結氣。夏月囊香，可闢臭氣。</p>
<p>白⿰方⿱𠂉再檀，調衛利膈。紫檀，和營消腫。癰潰、陰虛俱禁用。</p>

<h3>降真香</h3>
<p>辛，溫。入足厥陰經。入血分而降氣，治怒氣而止血。療金瘡，生肌肉，消腫毒，治肋痛。取紅者研用。</p>

<h3>烏藥</h3>
<p>苦、辛、溫。入手太陰，兼足少陰經氣分。治膀胱沖背之冷氣，消風濕侵胃之寒痹。療瀉痢，止腹痛。磨水灌下，能治貓犬百病。得木香，治腹冷氣痛。得川芎，治氣厥頭痛。配小青皮，去五積切痛。佐益智仁，治小便頻數。</p>
<p>酒浸一宿，去心用。炒研用亦可。氣虛及內熱者禁用。</p>

<h3>楓香脂</h3>
<p><u>一名云香</u></p>
<p>辛、苦、平。入手足太陰二經。主風熱之疹，勝肉裡之濕。搽齒齦，止吐痢，活血生肌，排膿止痛。配蛤粉、薑汁，治吐衄。內服多不宜。</p>

<h3>乳香</h3>
<p>辛、苦、溫。入手少陰經氣分。去風伸筋，活血除痛，並療痘後餘毒，並治跌打損傷。得膽礬，燒研，敷甲疽努肉。得鹿血、真茶，治心腹氣痛。配綠豆、硃砂，研調水服，托裡護心。（毒氣外出，不致內侵。）佐棗仁，治膽虛不眠。佐枳殼，令胎滑易產。</p>
<p>箬上烘去油，同燈心研則細。</p>

<h3>沒藥</h3>
<p>苦，平。微寒。入十二經血分。乳香功專活血而定痛，沒藥功專散血而消腫。得虎脛骨，治歷節風痛。配血竭、童便，去產後惡血。</p>
<p>箬上烘去油，同燈心研則細。癰疽已潰，血虛腹痛，孕婦，三者禁用。</p>
<p>氣血疼痛，瘡毒壅腫，皆用乳、沒治之。蓋血滯則氣瘀，氣瘀則經絡滿，故痛而且腫，得乳、沒以通其氣血，腫痛自除。然氣血之瘀滯，亦有氣虛不行、血虛不動者。有邪氣入於肌肉，致氣血凝滯者。宜審其虛實，或補或散，以乳、沒為佐，勿專恃散血活血之劑以為功也。</p>

<h3>血竭</h3>
<p>甘、咸、平。入諸陰經血分。止痛生肌，為和血之聖藥。配乳香，治慢驚瘛瘲。配沒藥，消腹中血塊。</p>
<p>麒麟木之脂。敲斷有光彩，磨指甲紅透者佳。須另研，若同眾藥研，則作塵飛。瘡家多用，引膿不止。</p>

<h3>安息香</h3>
<p>辛、苦、平。入手少陰經。驅邪逐惡。治血暈，消蠱毒，禁夢魘，療勞瘵。</p>

<h3>蘇合香</h3>
<p>甘，溫。入足太陰經。性暖氣竄，通經達竅。和氣血，通神明，辟邪惡，去三蟲，禁夢魘，消蠱毒。</p>

<h3>龍腦香</h3>
<p>辛、苦、微熱。入手太陰經氣分。開氣閉，使風邪內散，通關格，引熱氣外宣。殺諸蟲，療驚癇，退乳蛾，治舌腫，皆其辛散之力。得麝香，內入骨髓，外走經絡。配川柏、麥冬，治夢漏口瘡。（經絡中火邪一去，夢漏恍惚等症自除。）配獖豬血，宣發痘毒。</p>
<p>梅花片者為最。氣虛者禁用。</p>
<p>怪症：舌出五六寸，藥不能療，用冰片末摻舌上即收。蓋此症因陽盛極而然也。</p>

<h3>樟腦</h3>
<p><u>即樟樹脂</u></p>
<p>辛，熱。通關利滯，除濕殺蟲。稟龍火之氣，能於水中發火。配硃砂，擦牙疼。</p>

<h3>阿魏</h3>
<p>辛，溫。入足太陰、陽明經。闢臭氣，破痞塊，殺小蟲，消蠱毒，化肉積，下惡氣。得硃砂為丸，截瘧。配蔞仁，治痢疾。配五靈脂、狗膽汁，治噎膈痞積。</p>
<p>阿虞木內之汁。置銅器一宿，沾處白如銀汞者真。研細，熱酒器上裛過入藥用。虛氣作痞者禁用。</p>

<h3>蘆薈</h3>
<p>苦，寒。入足厥陰經。最捷於引經入肝。消風熱，殺三蟲，散瘰癧，治驚癇。鎮心明目，利水除腫。得硃砂，治風秘。配甘草，敷瘡瘻。佐使君子，治脾疳。入鹽湯，漱齒䘌。（和甘草研敷亦可。）</p>
<p>脾胃虛寒作瀉者禁用。</p>

<h3>胡桐淚</h3>
<p>咸、苦、大寒。瀉熱殺風蚛，療齒䘌，消瘰癧，除結核，清咽喉，止熱痛。配黃丹，摻走馬疳。佐地骨皮，漱牙宣露。治喉，磨水掃之，取涎而愈。</p>
<p>多服令人吐。</p>

<h2>木部</h2>
<p>（喬木類二十七種）</p>

<h3>川黃柏</h3>
<p>伏硫黃，惡乾漆。</p>
<p>苦，寒。入足少陰經血分。瀉下焦隱伏之火，除臟腑至陰之濕；溲便癃秘，水瀉血痢，由濕熱致者，宜此治之。得肉桂，治咽痛。（桂乃命門之匙，賴以開之。）配知母，降肺火。佐蒼朮，治濕痿。（柏可直入。）使細辛，瀉脬火。（辛用二、三分。）</p>
<p>治上，酒製。治中，蜜炙。治下，鹽水制。止崩帶，炒炭。塗瘡，乳調。脾胃虛瀉，尺脈細弱，二者禁用。</p>
<p>川柏補水，以其能清自下泛上之陰火，火清則水得堅凝，不補而補也。蓋陰中邪火，本非命門之真火，不妨用苦寒者除之。若腎中之真水不足，水中之真火虛浮於上，宜用二地以滋之，水足火自歸藏也。如誤投知、柏，水愈燥而火愈炎，反成孤陽飛越，莫可救矣。</p>
<p>又曰：命門之火，安其位為生生之少火，出其位即為爍陰食氣之壯火，是畏火也。非急除之不可，川柏、丹皮，在所必需。然少火出位，失水之源，用川柏之苦燥，不若丹皮之辛潤，為無傷於真陰也。</p>

<h3>厚朴</h3>
<p>乾薑為之使。惡澤瀉、硝石、寒水石。忌豆。</p>
<p>苦、辛，溫。入足太陰、陽明經氣分。除腸胃之濁邪，滌膜原之穢積。破鬱血，去結水，消宿食，散沉寒。得炒姜，治腸風下血。（邪去血自歸經。）配黃連，治帶下。（濕熱消也。）配杏仁，治氣逆急喘。（寒邪去也。）佐白茯苓，治尿渾。（邪氣消也。）佐解表藥，卻衛氣之有餘。（寒邪乘之則有餘。）佐分理藥，清大腸之多阻。</p>
<p>去粗皮，薑汁炒，或醋炒用。暴瀉如水，（腸胃虛，忌辛散。）胃虛嘔惡，脾陰不足，孕婦，（服之損胎元。）四者禁用。</p>

<h3>杜仲</h3>
<p>惡元參、蛇蛻皮。</p>
<p>辛、甘、淡，氣溫。入足少陰經氣分。除陰下之濕，合筋骨之離，補肝氣而利於用，助腎氣而胎自安。凡因濕而腰膝痠疼，內寒而便多餘瀝，須此治之。得羊腎，治腰痛。配牡蠣，治虛汗。配菟絲、五味，治腎虛泄瀉。配糯米、山藥，治胎動不安。佐當歸，補肝火。入滋補藥，益筋骨之氣血。入祛邪藥，除筋骨之風寒。</p>
<p>去粗皮用。治瀉痢，酥炙。除寒濕，酒炙。潤肝腎，蜜炙。補腰腎，鹽水炒。治痠疼，薑汁炒。內熱，精血燥者，</p>
<p>禁用。腎中之氣不足，因之寒濕交侵，而腰足疼痛，用杜仲溫其氣，燥其濕，而痛自止。故合破故、胡桃、為蟠桃果，治腰膝痠疼之勝藥。若精水不足，內多虛熱者，用此治之，水益燥，火益盛，其痛更甚。如略用錢許，為熟地之使，則又能理氣而使之不滯。</p>

<h3>椿白皮</h3>
<p>苦、澀、微溫。入手足陽明經血分。治血崩赤帶，利肺胃積痰，縮小便，止遺精，去疳䘌，療久痢。得訶子、丁香，治休息痢。配蒼朮、枳殼，治脾毒腸風。配乾薑、川桕，治濕熱帶下。</p>
<p>去粗皮，醋炙或蜜炙，隨症制之。滯氣未盡，脾氣虛寒，真陰不足者，禁用。</p>
<p>香者為椿，臭者為樗。椿皮入血而澀，樗皮入氣而利。俱宜丸散，不入煎藥。</p>
<p><u>莢</u></p>
<p><u>名鳳眼草</u></p>
<p>清血內髓中之濕熱。</p>

<h3>樗白皮</h3>
<p>洗疥瘡風疽，去疳蟲蛔痛。配參末米飲下，治挾熱痢。</p>

<h3>乾漆</h3>
<p>半夏為之使。畏雞子、紫蘇、杉木、漆姑草、蟹。忌豬脂。</p>
<p>辛，溫。有毒。性急飛竄，能破關節凝結之瘀血。得牛膝，治婦女經閉。（加生地更好。）得蕪荑，治小兒蟲病。</p>
<p>炒煙盡，不宜存性。用鐵漿甘豆湯可解其毒。血枯經閉者，投之立斃。</p>

<h3>梓白皮</h3>
<p>苦，寒。解熱毒，去三蟲，能引邪下泄。溫病復感寒邪，變為胃啘者，煮汁飲之。配連翹、赤小豆，治溫熱發黃。</p>

<h3>海桐皮</h3>
<p>苦，平。入血分，行經絡，達病所。去風濕，殺諸蟲。得蛇床子，擦癬蟲。</p>
<p>血少火熾者禁用。</p>

<h3>川楝子</h3>
<p><u>即金鈴子</u></p>
<p>苦，寒。有小毒。入足厥陰經。導小腸膀胱濕熱，引心胞相火下行。除傷寒大熱發狂，止上下熱厥暴痛。得吳萸，療氣痛囊腫。得破故、茴香，除偏墜。配延胡，止熱厥心痛。合芎藭、豬膽，治五疳。</p>
<p>清火，生用。治疝，煨用。氣痛，酒蒸用。用肉，去皮核。用核，槌碎，漿水浸，煮熟去肉用。脾胃虛寒者禁用。</p>

<h3>土楝子</h3>
<p>微苦，寒。泄陽明、厥陰之邪熱。專主中焦乳病。配豭鼠糞、露蜂房，治已潰之乳岩。配紅棗，煮汁常飲，治未潰之乳岩。</p>
<p><u>根白皮</u></p>
<p>苦，寒。微毒。主殺蟲，利大便。</p>

<h3>槐蕊</h3>
<p>景天為之使。</p>
<p>苦，涼。入手陽明、足厥陰經血分。除五內之邪火，祛皮膚之風熱，除痢殺蟲。得鬱金，解熱結溲血。配桃仁，治疔瘡腫痛。配梔子，治酒毒下血。佐荊穗，除風熱便血。</p>
<p>治喉痹，炒嚼。治舌血，炒研摻。入湯藥，微炒。催生，酒服。</p>
<p><u>皮</u></p>
<p>治中風拘攣，齒痛疳䘌，消癰解毒，止痛長肉。</p>
<p><u>子</u></p>
<p>苦，寒。入足厥陰經氣分。脾胃濕熱生痰，內蟲隱見莫測，子臟血熱致痛，肝氣結乳為瘕，非此不能消散。配枳殼、當歸，治腸風。入牛膽陰乾，明眼目。</p>
<p>牛乳拌蒸。脾氣不足者禁用。</p>
<p><u>葉</u></p>
<p>苦，平。入足厥陰、陽明經。除牙齒諸風，及疥癬疔毒。凡小兒驚癇壯熱，入藥煎服，無不見效。配桑葉、甘草，治霍亂煩悶。</p>
<p><u>膠</u></p>
<p>苦，寒。入足厥陰經。治毒風筋急，療四肢頑痹，兼除身若蟲行，腰背強硬。（破傷風多此症。）煨熟綿裹塞耳，治風熱聾閉。</p>
<p>湯、散、丸，煎俱可。血虛、氣滯，二者禁用。</p>
<p><u>栭</u></p>
<p><u>即木耳</u></p>
<p>苦、辛、平。祛風破血。燒研水服，除蟲心痛，止腸痔血，療婦人陰瘡。配赤石脂，治月水不斷。酒可拌炒。久服有衰精冷腎之害。</p>

<h3>秦皮</h3>
<p>苦瓠、防癸、大戟為之使。惡吳茱萸。</p>
<p>苦，寒、澀。入足厥陰、少陰經。治下痢崩帶，療風寒濕痹，祛肝熱，點白膜。（煎汁澄清，頻點自效。秦皮能達木鬱，木不鬱則諸症悉除。）配滑石、川連，洗赤眼生翳；配川連、竹葉，治眼暴赤。</p>
<p>怪症：田夫忽然發癩，遍身潰爛，號呼欲絕，此天蛇毒也。用秦皮煮汁一斗，二三次服之。</p>

<h3>合歡皮</h3>
<p><u>即夜合</u></p>
<p>甘，平。入手足太陰經。安五臟，治肺癰，又能補心脾之陰。得阿膠，治肺痿吐血。配白蠟煎膏，長肌肉，續筋骨。配白芥子，內服外敷，治跌打折骨。</p>
<p>去粗皮，炒用。</p>

<h3>皂角</h3>
<p><u>莢如豬牙，名牙皂。</u></p>
<p>柏實為之使。畏人參、苦參、空青。惡麥門冬。伏丹砂、粉霜、硫黃、硇砂。辛、咸，溫燥。有小毒。入足厥陰、陽明經氣分。開竅通關，達三焦之氣，宣膀胱之滯。搜風逐痰，辟邪化谷。配蛤蜊殼，消乳癰。佐白礬，吐風涎。佐海石，去膈上橫結之痰。佐鐵花，墜痰穢上逆之氣。使羊肉，治腸風。合半夏末，取鼻嚏。</p>
<p>去粗皮、弦、子，酥炙或蜜炙，或取汁，或燒炭用。通大腸，入蜜熬膏。陰虛痰盛，熱極生風者禁用。</p>
<p><u>子</u></p>
<p>疏五臟風熱，通大便秘結。</p>
<p>煮熟去黃皮，煅存性用。</p>
<p><u>刺</u></p>
<p>辛，溫。性銳。去風殺蟲，能引諸藥至癰疽潰處。</p>
<p>攻毒，連尖。不使瘡破，去尖。</p>

<h3>肥皂莢</h3>
<p>柏實為之使。畏人參、苦參、空青。惡麥門冬。伏丹砂、粉霜、硫黃、硇砂。</p>
<p>辛，溫。入足厥陰經。除風濕，破堅症，通關節，療腫毒。得萊菔子，治一切痰氣。</p>
<p>去筋膜。酥炙，燒炭，酒炒絞汁，依方法制。</p>
<p><u>核</u></p>
<p>甘，溫。腥。除風熱，治瘰癧。得枳殼，治裡急後重。得槐實，治腸風下血。</p>
<p>煮熟，去皮用。</p>

<h3>沒石子</h3>
<p>苦，溫。入足少陰經。治腸虛冷痢，陰瘡陰汗，攝精固齒，烏鬚髮，生肌肉。配甘草，摻口瘡。</p>
<p>去蟲食者炒研，或泡，或用漿水於沙盆中研末，焙乾用。</p>

<h3>訶黎勒</h3>
<p><u>一名訶子</u></p>
<p>苦、酸、溫。入手太陰、陽明經。斂肺降火。止胎漏，療崩帶。治腎氣奔豚，止痰嗽喘急，收瀉血脫肛，去心腹脹滿。</p>
<p>得橘皮、厚朴，泄氣。配烏梅、五味子，斂血。佐肉果，止水瀉。佐白朮，厚腸胃。六路紋者良，或多或少，便是他種。酒蒸去核取肉用。清金行氣，生用。溫胃固腸，煨用。元氣虛陷者，當避其苦降之性。嗽痢初起，肺與大腸實熱，俱禁用。</p>
<p><u>皮</u></p>
<p>消腹中之惡物。</p>

<h3>水楊枝葉</h3>
<p>苦，平。行氣血。搗汁，治久痢赤白。</p>
<p><u>根</u></p>
<p>生搗，貼乳癰。</p>
<p><u>𣚊</u></p>
<p><u>即木耳</u></p>
<p>苦、辛、平。入足陽明經。調中理氣。除痰涎，止反胃。</p>
<p>胃虛弱者禁用。</p>

<h3>柳枝</h3>
<p>苦，寒。入足陽明、厥陰經。去風熱，除濕痹。</p>
<p>治黃疸，煮服。熨腫痛，酒煮。</p>
<p><u>葉</u></p>
<p>苦，寒。治天行熱瘡，療勞瘵骨蒸。下水氣，除白濁。煎湯洗諸惡瘡。</p>
<p>陰乾為末，入薑汁於鐵器中調摩，治眉毛脫落。</p>

<h3>赤檉柳枝葉</h3>
<p><u>即西河柳</u></p>
<p>甘、咸、溫。入足陽明、手太陰經。解溫疫之躁亂，開肌肉之邪結。一切風火厲氣，非此不能達表。</p>

<h3>榆白皮</h3>
<p>甘，平。滑利。入手足太陽經。利諸竅，通二便，下有形留著之物。治淋腫、喘咳、不眠。（火氣下降則寐。）配歸身，治墮胎下血。（火清血止。）調雞子清，治五色丹毒。</p>
<p>初生莢仁作羹食，令人多睡。胃氣虛寒者禁用。</p>

<h3>蕪荑</h3>
<p>辛、苦、溫。入手足太陰經氣分。除皮膚骨節中邪氣，淫淫如蟲行。祛五內風濕，止大腸冷滑，殺蟲化食，在所必需。（蟲因濕而生，食因寒而滯。）得檳榔，殺諸蟲。配乾漆，治蟲癇。配訶子、豆蔻，治小兒疳瀉冷痢。配川連，治疳熱生蟲。（加豬膽汁、麝香，更效。）配川連末，豬膽汁丸，療驚喑。（風熱去也。）配暖胃益血理中等藥，治鱉瘕。（大如鱉，小如錢，上侵咽，下蝕肛。）君豬脂，塗熱瘡。拌蜂蜜，搽濕癬。</p>
<p>去殼，炒。殺蟲，和麵炒。脾肺燥熱者禁用。</p>

<h3>蘇方木</h3>
<p>甘、辛、咸。入足三陰經血分。達下焦，泄大便，破死血，散癰腫，排膿止痛。得人參，療產後氣喘。配乳香，治血風口噤。使防風，發表里風氣。銼碎，酒煮濃汁入藥，治跌撲血瘀作痛。</p>
<p>少用和血，多用破血。血虛內痛，勿得亂投。</p>

<h3>棕櫚</h3>
<p>苦、澀、平。治瀉痢腸風，止崩中帶下。得髮炭，治吐衄。配烏賊骨，治血淋。和枯礬末，治血崩。和蜜、茶，治腸血。（合栝蔞炭亦可。）合側柏、卷柏炭，飯丸，止遠年下血不止。</p>
<p>筍、花、子皆可用，均宜燒炭調服，不入湯煎汁。痢初起者禁用。</p>

<h3>烏桕根白皮</h3>
<p>苦，涼。利水通腸，功勝大戟。配木通、檳榔，治水腫。和麵作餅，治鹽齁痰喘。</p>
<p>慢火炙黃，亦可搗用。切勿多用、久用。</p>

<h3>巴豆</h3>
<p><u>一名剛子</u></p>
<p>得火良。芫花為之使。畏大黃、藜蘆、黃連、蘆筍、醬豉、豆汁、冷水。</p>
<p>惡蓑草、牽牛。</p>
<p>辛，熱，有毒。剛猛之性，走氣潰堅。盪滌腸胃之積滯，驅除臟腑之陰霾，片刻間靡不奏效。得杏仁，治積滯泄痢。得硼砂、杏仁、牙皂，水丸服，治痰哮。燃燈吹滅，以煙燻鼻，治中風痰厥。</p>
<p>不去膜傷胃，不去心傷腎。炒熟，令煙盡至黑色，去油極盡用。用之不當，臟腑潰爛。中其毒，綠豆汁解之。</p>

<h3>大風子</h3>
<p>辛，熱，有毒。行水破血。取油治瘡疥，有殺蟲劫毒之功。得苦參，治風癩。</p>
<p>去殼。日久油黃勿用。最傷血分，內服害目失明，不可不慎。</p>

<h2>木部</h2>
<p>（灌木類二十種）</p>

<h3>桑</h3>
<p><u>桑根白皮</u></p>
<p><u>即桑根皮</u></p>
<p>桂心、續斷、麻子為之使。忌鐵。</p>
<p>甘、辛、寒。入手太陰經氣分。瀉肺火，降肺氣，利二便，祛痰嗽，散瘀血，殺寸蟲。又皮主走表，治皮裡膜外之水腫，除皮膚風熱之燥癢。得糯米，治嗽血。配茯苓，利小便。</p>
<p>疏散清熱，生用。入補肺藥，蜜水拌炒。肺虛，小便利者，禁用，根出土生者，有毒殺人。</p>
<p><u>桑椹</u></p>
<p>甘，涼。入足少陰經血分。補水生津。和血脈，利五臟，通關竅，解酒毒。入糯米釀酒，治水腫脹滿。得生熟地，治陰虛火動。</p>
<p>清小腸之熱，生用。通關節，酒蒸曬。補腎陰，熟地汁拌蒸曬。胃寒，大便滑，二者禁用。</p>
<p><u>桑葉</u></p>
<p>甘，寒。入手足陽明經。清西方之燥，瀉東方之實。去風熱，利關節，疏肝，止汗。</p>
<p>得生地、麥冬，治勞熱。配生地、阿膠，治嗽血。</p>
<p>陰乾，芝麻研碎拌蒸用。肝燥者禁用。</p>
<p><u>桑枝</u></p>
<p>甘、苦、平。入手太陰經。治風濕，通關節，除肺咳，利小便，散寒消食。得桂枝，治肩背痹痛。配益母，煎膏，治紫白瘢風。</p>
<p>切碎炒香。治風濕，酒蒸。消食，煅炭。氣虛者禁用。</p>
<p><u>桑霜</u></p>
<p><u>即桑樹炭</u></p>
<p>辛，寒。治噎食積塊。外用能鑽筋透骨，為抽疔拔毒之品。配川連，洗目赤腫。配豬膽汁，塗熱毒。（中留一孔，以出毒氣。）</p>
<p>取東引桑根帶皮煅炭亦可用。</p>

<h3>楮實子</h3>
<p><u>一名谷實</u></p>
<p>甘，平。入足太陰經氣分。益顏色，充肌膚，利陰氣，通九竅，逐水明目。得茯苓，治水臌。得大腹皮，除水腫。調井水，治喉痹。</p>
<p>水浸，浮者去之，酒拌蒸，焙乾用。久服、多服，成骨軟痿症。脾胃陰虛，腎水不足，口舌乾燥，俱禁用。</p>
<p><u>樹汁</u></p>
<p>甘，平。治天行病後脹滿，塗癬及蠍螫犬咬傷。</p>
<p><u>樹皮</u></p>
<p>逐水。</p>
<p><u>樹葉</u></p>
<p>煎湯洗惡瘡癮疹。煎汁如餳，空腹一日三服，治水腫。</p>

<h3>山梔</h3>
<p>苦，寒。入手太陰經血分。主屈曲下行。瀉三焦之鬱火，導痞塊中之伏邪，最清胃脘之血熱。心煩懊憹，顛倒不眠，臍下血滯，小便不利，皆此治之。得滑石，治血淋溺秘。得良薑，治寒熱腹痛。得柏皮，治身熱發黃。配連翹，治心經留熱。（心熱則赤淋。）佐柴胡、白芍，治肝膽鬱火。使生地、丹皮，治吐衄不止。</p>
<p>微炒去皮，水煎二十枚，治吃飯不化直出。上焦、中焦，連殼。下焦，去殼。洗去黃漿炒用。瀉火，生用。止血，炒黑。內熱，用仁。表熱，用皮。淋症，童便炒。退虛火，鹽水炒。劫心胃火痛，薑汁炒。熱痛，烏藥拌炒。清胃血，蒲黃炒。邪在表，虛火上升，二者禁用。</p>
<p>山梔、丹皮、白芍、龍膽，皆瀉肝家之火，其中卻自有別。蓋肝喜散，遏之則勁，宜用梔子以清其氣，氣清火亦清。肝得辛為補，丹皮之辛，從其性以醒之，是即為補，肝受補，氣展而火亦平。肝氣過散，宜白芍制之，平其性即所以瀉其火，使之不得自逞。火盛肝氣必實，龍膽苦以泄其氣，寒以制其火，故非實膽草勿用。如不審其究竟，而混投之，是伐其生生之氣，即使火氣悉除，而人已憊矣。</p>

<h3>酸棗仁</h3>
<p>惡防己。</p>
<p>酸，平。入足厥陰，兼入手少陰經血分。收肝脾之液，以滋養營氣。斂心膽之氣，以止消渴。補君火以生胃土，強筋骨以除痠痛。得人參、茯苓，治盜汗。（無火可用。）得生地、五味子，斂自汗。（心火盛不用。）配辰砂、乳香，治膽虛不寐。（有火勿用。）配地黃、粳米，治骨蒸不眠。（棗仁只用一錢。）</p>
<p>去殼，治不眠。炒用，治膽熱不眠。生用，止煩渴虛汗。醋炒，醒脾。臨時炒用恐助火，配二冬用。肝旺煩躁，肝強不眠，（服之肝氣斂，火益盛。）心陰不足，致驚悸者。（血本不足，斂之益增煩躁。）俱禁用。</p>
<p>世醫皆知棗仁止汗，能治不眠。豈知心火盛、汗溢不止，膽氣熱、虛煩不眠，陰虛癆瘵症，有汗出上焦而終夜不寐者，用此治之，寐不安，而汗更不止。</p>

<h3>蕤仁</h3>
<p>甘，微寒。入手少陰、足太陰、厥陰經。破心氣，下結痰，治鼻衄，療目疾。凡心肝脾血分病由風熱者所需。水浸去皮尖，研用。治好眠，生用。治不眠，熟用。用通草少加芒硝水，煮一伏時，研膏入藥。</p>
<p>川連、蕤仁等分，研膏，取無蚛干棗二枚，割去下頭，取出核，以二物，填入於中，仍以割去者合定，用薄綿裹之，盛茶杯置銀器中，文武火煎取一雞子大，再以綿濾之，收點眼疾，無不神效。</p>

<h3>山茱萸</h3>
<p>蓼實為之使。惡桔梗、防風、防己。</p>
<p>酸，溫。入足厥陰、少陰經血分。收少陽之火，滋厥陰之液，補腎溫肝，固精秘氣。暖腰膝，縮小便，斂內風，澀陰汗，除面皰，止遺泄。</p>
<p>去核酒蒸，帶核則滑精。命門火盛，（服之助火精遺。）陰虛血熱，肝強脾弱，（木剋土則瀉。）小便不利，四者禁用。</p>

<h3>金櫻子</h3>
<p>甘、澀、微酸，性溫。入足少陰經血分。固精秘氣，止血生津。治虛痢，收虛汗，斂虛火，平虛嗽，定虛喘，療怔忡。得人參、熟地，治精從便出。配芡實、蓮子，治陰虛作瀉。</p>
<p>霜熟時採用，不及時反令人瀉。去毛刺用。不當澀而澀之，令人減食。（隧道不能通暢也。）</p>

<h3>郁李仁</h3>
<p>忌面及牛馬肉。</p>
<p>辛、苦、甘、酸。入足太陰經氣分。開幽門，下結氣，導大腸之結，利周身之水。得酒煮飲醉，治目不閉。（此因悸病也。目系內連肝膽，膽受驚氣而然。）</p>
<p>去殼研用。去驚風，酒炒。大便不實者禁用。</p>
<p>邪氣結於胃府，用下藥而不下，此幽門未開也。惟郁李開之，邪氣自流而下。再者，驚恐後寒熱如瘧，治瘧之劑不效，此驚氣結於膽下，膽因氣積，橫而不垂。惟郁李去膽下之驚氣，以散其結，則寒熱自除。是郁李之用，不僅如麻仁之為潤劑也。</p>

<h3>女貞子</h3>
<p>甘、苦、涼。入足少陰經。養陰氣，平陰火。一切煩熱骨蒸，虛汗便血，目淚虛風，因火而致者，得此治之，自無不效。其能黑鬚發，善行水，乃補腎補脾之力也。配補脾暖胃藥，不致腹痛作瀉。</p>
<p>洗去衣皮，酒拌蒸，曬乾用。淡鹽水拌炒亦可。脾胃虛寒，腎陽不足，津液不足，內無虛熱，四者禁用。</p>
<p><u>葉</u></p>
<p>微苦。除風散血，消腫定痛。</p>
<p>搗汁，含浸舌腫脹出。</p>

<h3>衛矛</h3>
<p><u>即鬼箭羽</u></p>
<p>苦，寒。破血殺蟲。去蠱疰，消風毒之膚腫。得歸尾、延胡，治兒枕硬痛。配穿山甲，治瘧日發。去赤毛，酥炙。</p>

<h3>南燭子</h3>
<p><u>即烏米飯</u></p>
<p>酸、甘、平、微涼。入足少陰經血分。強筋骨，攝精氣。得桑椹，助腎陰。配生地，治陰火。</p>
<p>潤腸，蜜水拌蒸。去風火，酒拌蒸。補腎，鹽水拌蒸。脾胃虛寒者禁用。（亦有用之而不泄者，以酸斂故也。）</p>
<p><u>根、葉</u></p>
<p>止熱。除盜汗，益氣力。燒研，熱水調服一錢，下誤吞銅鐵。</p>

<h3>五茄皮</h3>
<p>遠志為之使。畏元參、蛇皮。</p>
<p>辛、苦、溫。入足厥陰、少陰經氣分。去風濕之在骨節，逐瘀血之在皮膚。除寒痛，止遺瀝，殺陰蟲，療疝氣。得牛膝、木瓜，治腳痹拘攣。配丹皮、當歸、赤芍，治婦人血風勞。飲酒生痰火者，酒浸啜之。肺氣虛，水不足，二者禁用。</p>

<h3>枸杞子</h3>
<p>味甘，微溫而潤。入足少陰，兼厥陰經血分。補肝經之陰，益腎水之陽。退虛熱，益精氣，解消渴，去濕風，強筋骨，利二便，下胸脅氣，療痘風眼，止陰虛腰痛，療肝虛目暗。得麥冬，治乾咳。得北五味，生心液。配椒、鹽，理腎而除氣痛。佐朮、苓，補陰而不滑泄。</p>
<p>甘草湯浸，或好酒浸蒸。恐溫熱，童便拌蒸。大便滑泄，腎陽盛而遺泄，二者禁用。</p>
<p>怪症：脅破腸出，臭穢異常，急用香油摸腸送入，煎杞子加人參服之，再吃羊腎粥，十日而效。</p>
<p><u>苗、葉</u></p>
<p><u>名天精草</u></p>
<p>伏砒砂。</p>
<p>甘、苦、涼。清上焦心肺客熱，代茶止渴。</p>
<p><u>地骨皮</u></p>
<p><u>即杞子根皮</u></p>
<p>制硫黃、丹砂。</p>
<p>味淡，性寒。入足少陰、手太陰經血分。降肺中伏火，瀉腎虛熱。上除風熱頭風，中平胸脅肝痛，（肝火熄，痛自止。）下利大小腸秘，（熱清便自行。）除無定之虛邪，退有汗之骨蒸。得生地、甘菊，益肝腎陰血。配青蒿，退虛熱。得麥冬、小麥，治骨節虛燔。配紅花研末，敷足趾雞眼，作痛作瘡。君生地，治帶下。（濕熱去也。）</p>
<p>鮮者，同鮮小薊煎汁洗，治下疳。鮮者搗碎，煎濃湯淋洗惡瘡。膿血不止，更以細白穰貼之即愈。</p>
<p>去骨熱，甘草湯浸一宿，焙乾用。刮去粗皮，取細白穰，可貼瘡。中寒者禁用。</p>

<h3>黃荊根</h3>
<p><u>即牡荊</u></p>
<p>防己為之使。畏石膏。</p>
<p>苦、微辛。入手少陰經。治心風、頭風，肢體諸風，解肌發汗。用葉並嫩頭搗爛，罨毒蛇螫傷，洪腫發泡。（搗取汁頻塗，亦效。）配荊芥、蓽茇，煎水，漱風牙痛。</p>

<h3>荊瀝</h3>
<p>辛、甘。入手少陰經。除風熱，開經絡，導痰涎，行血氣，止消渴，解熱痢。治心悶發熱，頭風旋運目眩，心頭洋洋欲吐，中風失音，痰迷心竅，小兒心熱驚癇。配竹瀝、薑汁，治風熱、風痰。（氣虛不能食者用淡竹瀝，氣實能食者用黃荊瀝。）</p>
<p>取瀝法：用新採黃荊莖截尺余長，架於兩磚上，中間燒火炙之，兩頭以器承取。熱服，或入藥中。令人不睡，氣虛食少者忌用。</p>

<h3>蔓荊子</h3>
<p>惡烏頭、石膏。</p>
<p>辛、苦、微溫。入足太陽、厥陰經氣分。搜肝風，祛寒濕，除頭痛，止睛疼，利九竅，殺白蟲，治濕痹拘攣，療腦鳴齒痛。配馬藺，治喉痹口噤。配蒺藜，治皮痹不仁。</p>
<p>去膜拷碎，酒蒸用，或酒拌炒用。胃虛，（服之恐致痰疾。）血虛頭痛，二者禁用。</p>

<h3>紫荊皮</h3>
<p>苦，寒。入足厥陰經血分。活血行氣，消腫解毒。治經水凝澀，療小便不通。配老酒，治產後諸淋。酒拌炒用。</p>

<h3>木槿根皮</h3>
<p>甘、滑、微寒。入手陽明、太陽經。潤燥活血。治赤白帶下，療腸風久痢，除濕熱，利小便，擦頑癬，殺瘡蟲。擦癬，肥皂水浸，或浸汁磨雄黃尤妙。</p>
<p><u>花</u></p>
<p>甘、平、滑。治症與根皮同。配糯米，治反胃吐食。</p>

<h3>芙蓉花</h3>
<p>微辛，平。清肺涼血，散熱解毒。消腫，排膿，止痛。配蓮房炭，治經血不止。得生赤小豆末，和蜜搗塗一切瘡毒。（留頭頻換。）</p>
<p>或鮮搗，或陰乾研末用。</p>
<p><u>根、葉、皮</u></p>
<p>治症與花同。</p>

<h3>山茶花</h3>
<p>苦、微辛，溫。入血分。治腸風下血，吐咯衄血。研末調麻油，塗湯火傷。入童便、薑汁及酒調服，可代鬱金。</p>
<p>取紅者，陰乾用。</p>

<h3>密蒙花</h3>
<p>甘、平、微寒。入足厥陰經。去肝家之燥熱，消風眼之赤脈，青盲及疳氣攻目，亦可施治。配川柏根，治障翳。酒浸，取出曬乾，蜜蒸用。</p>

<h2>木部</h2>
<p>（寓木類六種）</p>

<h3>白茯苓</h3>
<p>得甘草、防風、芍藥、麥門冬、紫石英，療五臟。馬藺為之使。畏地榆、秦艽、牡蒙、龜甲、雄黃。惡白蘞。忌米醋、酸物。</p>
<p>甘、淡、平。入手足少陰、太陰、太陽經氣分。性上行而下降，通心氣以交腎，開腠理，益脾胃。除嘔逆，止泄瀉，消水腫，利小便。除心下結痛，煩滿口乾，去胞中積熱，腰膝痹痛，及遺精、淋濁、遺溺、帶下，概可治之。（以其能利三陰之樞紐，故治無不宜。）得人參，通胃陽。得白朮，逐脾水。得艾葉，止心汗。得半夏，治痰飲。得木香，治泄痢不止。配黃蠟，治濁遺帶下。君川連、花粉，治上盛下虛之消渴。加硃砂，鎮心驚。（能利心經之熱，故可治驚。）</p>
<p>去皮。補陰，人乳拌蒸。利水，生用。補脾，炒用。研細入水，浮者是其筋膜，誤服之損目。上熱陽虛，（虛陽上浮，故熱。）氣虛下陷，心腎虛寒，汗多血虛，水涸口乾，陰虛下陷，痘疹貫漿，俱禁用。</p>
<p>怪症：手十指節斷壞，惟有筋連，無節肉，出蟲如燈心，長數寸，遍身綠毛卷，名曰血餘。以茯苓、胡黃連煎湯飲之愈。</p>
<p><u>皮</u></p>
<p>專行水，治水腫膚脹。（腫而煩渴，屬陽水，宜五皮飲。若溏而不渴，屬陰水，宜實脾，不應利水。）配椒目，治水腫尿澀。</p>
<p><u>赤茯苓</u></p>
<p>甘、淡、平。入手少陰、太陽經氣分。專利濕熱。</p>
<p><u>茯神</u></p>
<p><u>抱松根生者</u></p>
<p>得、使、畏、惡、忌，與白茯苓同。</p>
<p>主治與茯苓同，但茯神入心之用多。治心虛健忘，療虛眩，安神志。較茯苓之淡滲稍差，然總屬滲泄之物，心無火而口乾者，不宜輕用。得燈草，退心火。配金銀，鎮驚悸。配竹茹，利驚痰。佐沉香，消陰氣。使遠志，逐心邪。使菖蒲，散心氣。</p>
<p>去皮、木用。恐燥，人乳拌蒸。</p>
<p><u>黃松節</u></p>
<p><u>即茯神中木</u></p>
<p>苦，溫。治骨風，療健忘，止指節痛，除血中濕。配乳香、木瓜，治筋攣疼痛。</p>
<p>好酒浸透用。血虛者禁用。</p>

<h3>琥珀</h3>
<p>甘，平。入手少陰、足厥陰經氣分。達命門，利水道。散瘀破堅，寧神定魄。得硃砂，治胎驚。配硃砂、全蠍，治胎癇。佐大黃、鱉甲，下惡血。和鹿蔥，治淋瀝。</p>
<p>手心摩熱能拾芥者真。研粉，滾水泡候冷，凝如石花，沖藥用。腎虛溲不利者禁用。</p>

<h3>豬苓</h3>
<p>淡、苦。入足少陰、太陽經。去心中水濕之懊憹，分瘧疾陰陽之交併。（能於陽中降陰。）目昏，無濕而渴，二者禁用。（瀉水故也。）</p>
<p>王損庵治瘧，每加豬苓於湯藥中。以陰陽上下交爭，遂致寒熱更作，用升、柴升陰中之陽，用知、苓降陽中之陰。外加豬苓一味，理上焦而開腠理，使邪氣外達也。</p>

<h3>雷丸</h3>
<p>厚朴、芫花、荔實為之使。惡葛根、萹蓄。</p>
<p>苦，寒。有小毒。入手足陽明經。燥脾除熱，消積殺蟲。（濕熱除，蟲之巢穴自倒。）甘草汁浸，酒拌蒸，或泡用。色赤者殺人。</p>
<p>怪症：皮肉生蟲，行如蟹走，聲如孩啼，此筋肉之化。用雷丸合雄黃各一兩，為末，摻豬肉上炙熟食之。</p>

<h3>桑上寄生</h3>
<p>忌火。</p>
<p>苦，平。入足厥陰經。去風濕，益血脈。主崩漏，散瘡瘍，安胎下乳，兼治胎產余疾。配阿膠，治胎動腹痛。配芎、防，治下痢膿血。</p>
<p>桑上節間生出，纏附桑枝者，名寄生。折斷有深黃色者真。雜樹上生者多害人。</p>

<h3>柳上寄生</h3>
<p>苦，平。搗汁服，治膈氣刺痛。</p>

<h2>竹部</h2>
<p>（二種）</p>

<h3>淡竹葉</h3>
<p>畏皂刺、油麻。</p>
<p>甘、淡，微涼。入手太陰、少陰、足陽明經。清咳氣上衝，除風邪煩熱，止吐血，利小水。得芍藥，清肝膽之火。得橘皮，治上氣發熱。佐小麥、石膏，治時行發黃。苦竹不入藥。</p>
<p><u>竹根</u></p>
<p>苦，寒。能下五臟熱毒氣。氣虛者禁用。</p>
<p><u>竹衣</u></p>
<p>清肺火，通肺氣。虛火傷金，失音不出者，用此治之。</p>
<p>竹內白衣如紙者。</p>
<p><u>竹茹</u></p>
<p>畏皂刺、油麻。</p>
<p>甘，微寒。入足少陽、陽明經。清上焦之火，消虛熱之痰。療驚悸、止胎動、嘔啘噎膈、吐血崩中、因內火致者，非此不治。得雞子，治飲酒頭痛。配蔞仁，治婦女勞復如中風狀。</p>
<p>肉薄，節間起白霜者。刮去青皮，用第二層。</p>
<p><u>竹瀝</u></p>
<p>薑汁為之使。畏皂刺、油麻。</p>
<p>甘，寒。治狂悶，利九竅。療破傷中風，止因觸胎動，養血明目。凡痰在經絡四肢胸膈及皮裹膜外，非此不達不行。和薑汁，治中風熱鬱之痰。合地黃，治時症陰虛之熱。</p>
<p>腸胃寒濕者禁用。</p>

<h3>天竹黃</h3>
<p>伏粉霜。</p>
<p>甘，涼。入手少陰經。涼心熱，鎮肝風，利關竅，辟邪惡。除昏昧譫妄，病後痰鬱。生南海鏞竹中。此竹極大，又名天竹，其內有黃，結成如竹節片者真。其氣味功用與竹瀝同，而無寒滑之害。</p>

<h2>服帛部</h2>
<p>（六種）</p>

<h3>故錦</h3>
<p>治血症，敷口瘡臍毒。配茶清，治上氣喘急。</p>
<p>燒灰研末。</p>

<h3>絲綿</h3>
<p>治吐衄崩中，赤白帶下，及金瘡出血不止。</p>
<p>燒灰研末。</p>

<h3>黃絹</h3>
<p>補脬損，洗頭瘡潰爛。配棕櫚炭、京墨炭，治婦人血崩。配丹皮、白芨末，治產婦脬破。止血，燒灰用。蠶吐黃絲所織，非染色也。</p>

<h3>白布</h3>
<p>甘，溫。主血崩金瘡。</p>

<h3>棉花子油</h3>
<p>辛，熱。微毒。主惡瘡疥癬。燃燈損目。</p>

<h3>青布</h3>
<p>解諸物毒。治天行熱煩。配醋煮擦，治轉筋入腹。配薑汁，治霍亂。</p>

<h1>卷八</h1>

<h2>虫部</h2>
<p>（卵生類十三種）</p>

<h3>蜂蜜</h3>
<p>忌與生蔥同食。</p>
<p>甘，平。入手足太陰經。潤燥生津。除心煩，通便秘，能緩燥急之火，並解諸般之毒。得薑汁，治初痢。和生地汁，治心腹刺痛。拌薤白，塗湯火傷。入牙皂，通便結。（將蜜煎膏，入牙皂末少許，作錠塞糞門，便自下。）</p>
<p>每斤入水四兩，桑柴火熬，掠去浮沫，至滴水成珠用。</p>
<p><u>黃蠟</u></p>
<p>惡芫花、齊蛤。忌與生蔥同食。</p>
<p>味澀，微溫。入足陽明經。止痛生肌。療下痢，續絕傷。凡盪滌下焦之藥，裹丸吞之，免傷上部。配川連、阿膠，治下痢腹痛。</p>
<p>烊化入水十餘次，色變為白，亦名白蠟。調陽氣，安胎漏。暴痢者禁用。</p>

<h3>露蜂房</h3>
<p>惡乾薑、丹參、黃芩、芍藥、牡蠣。</p>
<p>甘，平，有毒。入足陽明經。驅肝風毒犯於胃，治外瘍毒根於臟，兼使痘粒分窠，能療驚癇痢疾。得蛇蛻、髮炭，酒下，消疔腫。填鼠黏子煅炭，酒下，治乳癰。燒炭和酒，敷重舌。入鹽煅炭，擦蟲牙。</p>
<p>懸於樹上，受風露者佳。草蜂房，大如拳，可用。山蜂房，大有尺余至一二丈，大有毒，不宜用。賊風感者，用之無效。癰疽潰後禁用。</p>

<h3>蟲白蠟</h3>
<p><u>即白占</u></p>
<p>甘，溫。生肌止痛，止血接骨。得鯽魚，治腸紅。配合歡皮為膏，長肌肉。入涼血滋腎藥，療尿血。入丸散，殺瘵蟲。</p>

<h3>五倍子</h3>
<p>咸、酸、寒、澀。入大腸經氣分。斂肺止血，收痰止汗，除瀉斂瘡。得鹽梅，治小便尿血。得烏梅，療赤痢不止。配五味子，止黃昏咳嗽。配蔓荊子，治風毒攻眼。配鯽魚，治臟毒。</p>
<p>配白礬，治腸風下血。和蕎麥麵，治寐中盜汗。合全蠍，摻聤耳。合黃丹，敷風眼赤爛。合臘茶葉末，搽陰囊濕瘡。（加膩粉少許更好。）</p>
<p>或炒，或生用。</p>
<p><u>百藥煎</u></p>
<p><u>即倍子釀過者</u></p>
<p>酸、咸、微甘。清肺化痰。（能聚周身頑痰於一處。）得槐花，治酒毒血痢。佐荊炭，治大便下血。合生白礬末，油調，搽小兒煉眉瘡癬。</p>

<h3>桑螵蛸</h3>
<p>畏旋覆花。</p>
<p>咸、甘、平。入足少陰、厥陰經。益精氣，固腎陰，通五淋，止遺濁。得黃芩，治小便不通。配人參、龍骨，療虛汗遺濁。佐馬勃、犀角，治喉痛。酒炒，研，白湯下，治胎產遺溺，並療血閉不通。</p>
<p>熱漿浸一夜，炙黃用。若生用，令人瀉。陰火盛者，用之反助火泄精。</p>

<h3>白殭蠶</h3>
<p>惡桔梗、茯苓、茯神、萆薢、桑螵蛸。</p>
<p>咸、辛、微溫。有小毒。入手太陰、足厥陰經。平相火逆結之毒痰，治風熱乘肝之惡瘧，祛皮膚風若蟲行，療風溫痰結口噤，治小兒驚疳，止婦人崩帶。得生礬、枯礬、薑汁，治喉風。得薑汁，治一切風痰。得蔥、茶，治頭風。得冰、硼，治喉痹。（加牙硝更好。）配烏梅，治腸風下血。合蛇蛻，浴小兒膚如鱗甲。浸白馬尿，治腹內生龜。調皂角水，擦牙蟲。取僵直者為雄蠶，折斷腹內黑而光亮者真。糯米泔浸去涎，漉起焙乾，拭淨黃白毛口甲，炒研用。酒淨炒亦可。無風邪者禁用。</p>
<p><u>蠶繭</u></p>
<p><u>已出蠶蛾者</u></p>
<p>甘，溫。燒灰酒服，出癰疽頭，療二便血。煮汁服，除蛔蟲，療反胃。</p>
<p><u>蠶退紙</u></p>
<p>甘，平。療痘疹，祛目翳。入麝香，蜜和，敷疔毒口瘡，療熱淋如血。酒水調服，治邪祟，止崩帶，除痢疾，祛腸風。</p>
<p>炒炭存性。</p>
<p><u>雄蠶蛾</u></p>
<p>咸，溫。有小毒。氣熱。固精強陽。止尿血，敷諸瘡。</p>
<p>去頭、足、翅，製法同殭蠶。腎火盛者禁用。</p>
<p><u>蠶沙</u></p>
<p>制硇砂、焰硝、粉霜。甘、辛，溫。去風濕，熨癰緩。得醇酒，熨風痹。（酒三斗，蠶沙五斗，蒸熟，鋪席上令患者就臥，厚覆之取汗，令頭面露出，以防昏悶。如不愈，間日再如法治之，至愈而止。）合獨活，治支節不遂。調麻油，敷爛弦風眼。</p>
<p>淘淨曬乾用。去風濕，酒拌炒用。</p>

<h3>斑蝥</h3>
<p>馬藺為之使。畏巴豆、丹參、空青。惡甘草、豆花。</p>
<p>辛，寒。有毒。專走下竅，直至精溺處，引藥氣下行，取其以毒攻毒也。惟瘰癧癲犬傷者可暫用，余皆禁用。斑蝥七枚，研末，或加六一散四錢，白湯下，不利再服，治癲犬咬。（頂心必有紅髮二三根，宜拔去。）配薄荷，共為末，雞子清丸服，能消瘰癧。</p>
<p>八月豆葉上收取陰乾，去頭、足、翅，酒浸洗，和糯米炒焦黃，去米研用。亦有單用米，取氣不取質者。如法制度，服之毒行。小便澀痛不可當，以木通、滑石、燈心輩導之。利後腹急痛，急用冷水、靛汁、黃連水及黑豆、蔥、茶，冷飲解之。愈後忌一切熱物。</p>

<h3>蜘蛛</h3>
<p>畏蔓荊、雄黃。</p>
<p>微寒。有小毒。治蛇傷，療溫瘧，止嘔逆霍亂，療腹大丁奚。配肉桂，治狐疝。配銅綠，擦走馬疳。（加麝香少許。）</p>
<p>蜘蛛咬傷，腹大如孕，飲羊乳解之。以靛汁入麝香、雄黃，點咬處。</p>

<h3>壁錢</h3>
<p>治喉痹乳蛾，用壁上壁錢七個，內要活蟢二個，捻作一處，以白礬七分研末，以壁錢惹礬燒存性，出火毒，為末，竹管吹入立愈。忌熱肉硬物。配人中白等分，燒研，搽牙疳腐臭立止。</p>
<p><u>窠幕</u></p>
<p><u>即白蟢窠</u></p>
<p>煎汁呷之，治產後咳逆。燒研，吹喉痹乳蛾。</p>

<h3>全蠍</h3>
<p><u>尾謂之蠍梢</u></p>
<p>辛，熱。有毒。入足厥陰經。一切風木致病，耳聾掉眩，痰瘧驚癇，無乎不療。且引風藥達病所，以掃其根，入降藥暖腎氣，以止其痛。配白附、殭蠶，治搐掣症。配天麻、蜂實，治破傷風。（蜂實，即蜂窠蒂。如無蜂實，蜂窠亦可。）</p>
<p>酒洗淡，去足焙用。梢力尤緊。類中風，慢脾驚風，禁用。</p>

<h3>五穀蟲</h3>
<p>性寒。療熱病，解毒痢，消疳積，進飲食，腐結糞。</p>
<p>漂淨，曬乾炒用。</p>

<h3>蒼蠅</h3>
<p>治捲毛倒睫，以臘月蟄蠅乾研為末，鼻頻㗜之，即愈。</p>

<h3>狗蠅</h3>
<p>治痘瘡倒黶。（每用七枚，研末酒下。冬月棲於狗耳內，可取用。）</p>

<h2>虫部</h2>
<p>（化生類十一種）</p>

<h3>蠐螬</h3>
<p>蜚蠊為之使。惡附子。</p>
<p>微溫，有毒。治折傷惡血瘀在脅下堅滿。</p>

<h3>蒼耳蠹蟲</h3>
<p><u>即蒼耳梗內蟲</u></p>
<p>專治一切疔腫惡瘡，及無名腫毒。燒存性，研末油調塗，或以麻油浸死，收貯。每用一二枚搗敷，即時毒散，大有神效。得白梅肉，搗貼惡瘡。配白殭蠶、江茶，等分為末，蜜調塗腫毒。入砒少許，搗敷疔毒。（刺瘡令破，敷之少頃，以手撮出疔根即愈。）</p>

<h3>青蒿蠹蟲</h3>
<p><u>即青蒿節間蟲</u></p>
<p>專治急慢驚風。用蟲搗和硃砂、輕粉各五分，丸。一歲一丸，人乳化下。</p>

<h3>蟬蛻</h3>
<p>咸，寒。入手太陰經。除風熱，發痘疹，下胞胎，通乳汁，殺疳蟲，治癮疹。得硃砂，止小兒夜啼。配薄荷，治風熱癢。調蔥涎，塗破傷風。入羊肝，治痘後目翳。入寒藥，直達肺經，解熱止渴。</p>
<p>洗淨，去翅、足，漿水煮，曬乾用。入臟腑經絡，用身。多服泄元氣。</p>

<h3>蜣螂</h3>
<p>畏石膏、羊角、羊肉。</p>
<p>咸、寒。有毒。入足厥陰經。治驚癇，散風熱，療下痢，破畜血，敷疔毒，消重舌。配巴豆，炒敷箭頭入骨，待癢極拔之。</p>
<p>蒸炒，去足、翅用。勿置水中，以使人吐。其性猛急，最易傷脾，勿輕用。</p>
<p>俗呼推車客。以土包糞，能轉而成丸，山上頗多。</p>

<h3>螻蛄</h3>
<p><u>一名土狗</u></p>
<p>咸、寒。有毒。治水腫石淋，取箭鏃入肉。（杵汁，滴三五度自出。）得蜣螂，通二便。得穿甲，共研末，塞耳聾。去翅、足，炒熟，用下截勿用上截，宜取雄者有力。善鳴而飛者為雄。虛人禁用。</p>

<h3>螢火</h3>
<p>辛，微溫。主明目。療青盲，闢疰忤，通精神。</p>

<h3>蠹魚</h3>
<p>咸，溫。入手足太陽經。主中風項強，治驚癇天吊，除淋秘尿血。（納二十枚於婦人陰戶，尿血自愈。納一枚莖中，治小便轉胞。）燒炭，敷重舌。</p>

<h3>鼠婦</h3>
<p><u>一名地蝨</u></p>
<p>酸，溫。入足厥陰經。治氣癃，療寒熱，小兒撮口，痘瘡倒黶。葛洪又用以截瘧。配巴豆、胡椒，飯丸，治風牙疼痛。（綿裹一丸咬之，良久涎出，吐去立效。）</p>

<h3>䗪蟲</h3>
<p><u>即地鱉蟲</u></p>
<p>畏皂莢、菖蒲、屋遊。</p>
<p>咸，寒，有毒。破宿血積聚，敷重舌木舌。配乳香、沒藥、自然銅、龍骨等分，加麝香少許，每服三分，酒下，治折傷接骨。</p>
<p>去足，或炒，或酒醉死用。如無瘀血不宜用。</p>

<h3>虻蟲</h3>
<p><u>即蜚虻</u></p>
<p>苦，微寒，有毒。入足厥陰經血分。遍行經絡，能攻真氣運行不到之血。治兩目赤痛及眥傷淚出。配丹皮，治撲墜瘀血。（宿血在骨者，二味治之。）</p>

<h2>虫部</h2>
<p>（濕生類八種）</p>

<h3>蟾蜍</h3>
<p>辛，涼。微毒。入足陽明經。散熱解毒。行濕氣，殺蟲䘌，除疳病，消堅積。取汁，和井水，治溫疫發斑。犬咬鼠瘻，末可敷。洞瀉下痢，炙研水服。跌撲損傷，活搗爛罨。疳蝕成癖，作膾食。和豬脂燒，敷風淫生癬。</p>
<p>陰乾，酒浸三日，焙乾用。形大背多磊，行遲不跳不鳴者，為蟾蜍。若小而能跳，舉動極急者，名蝦蟆，不入藥。</p>
<p><u>蟾酥</u></p>
<p>辛，熱，有毒。疔瘡發背，外用能拔，內用能攻。配硃砂、白麵，成錠，蔥湯下，治惡瘡。（汗出即愈。）配硃砂、麝香、人乳，滴鼻中，治腦疳；配廣膠、米醋，溶化圍腫毒。（以散為度。）疔毒甚者，合他藥服二三釐，取以毒攻毒也。瘡毒已潰，欲生肌肉，用之作痛異常。誤服，頭目張大而死。</p>
<p>酥能爛人肌肉，不可輕用。蟾酥入目則腫盲，用紫草汁洗點即消。</p>
<p><u>蟾肝</u></p>
<p>專治蛇螫人牙入肉中，痛不可忍，敷之立出。</p>
<p><u>蟾膽</u></p>
<p>汁點舌，療小兒臍風失音。</p>

<h3>田雞</h3>
<p>甘，寒。消水腫，治疳瘦。搗爛加麝香貼臍，治毒痢噤口。</p>

<h3>青蛙</h3>
<p>汁解熱毒，利水氣，治蝦蟆瘟。煅炭，蜜調敷𤸔瘡。</p>
<p>蛙骨性熱，食之小便苦淋，臍下痠痛，有至死者，擂車前水飲之可解。</p>

<h3>蝌蚪</h3>
<p><u>即蝦蟆兒</u></p>
<p>治火飈熱瘡及疥瘡，並搗敷之。配黑桑椹，各半斤，瓶密封，懸屋東百日，化泥，取染鬚髮，永黑如漆。</p>

<h3>蜈蚣</h3>
<p>畏蛞蝓、蜘蛛、白鹽、雞屎、桑白皮。</p>
<p>辛，溫。有毒。入足厥陰經。能截暴風，消除瘀血。入雞子白煮，治腹大如箕。入酒煮炙，治腹內蛇症。（常飢，食物即吐，此其症也。）</p>
<p>去頭、足用，荷葉包煨，或以柳蚛末於新瓦上同炒，俟蚛黑為度，或酒炙，隨病法制。千足蟲頭上有白肉，嘴尖，誤服之腥氣入頂而死。中其毒者，桑樹汁、鹽、蒜塗之。烏雞糞、蜒蚰可敷。蚯蚓、桑皮，亦能解其毒。</p>

<h3>蚯蚓</h3>
<p>畏蔥、鹽。</p>
<p>咸，寒。能引諸藥直達病所。解時行熱毒，除風濕痰結。利小便，療黃疸，除腳氣，治跌撲，祛蟲瘕，破血結。得麵粉，炒研吞，治癡癲。配枯礬末，搽齒血。（加麝香更妙。）絞汁，治勞復。（或卵腫，或縮入腹中絞痛，身重頭不能舉，小腹急熱，拘急欲死。）調荊芥汁，治熱狂，（再加白蜜更好。）加乳香末，治驚風。</p>
<p>白頸者佳。水浸一日，酒浸一日，焙乾用。搗汁，井水調下，治大熱。或入鹽化水，或燒炭，或川椒、糯米拌炒，隨方法制。</p>
<p>蚯蚓咬人，形如大風，眉須皆落，以石灰水浸之，或以鹽湯浸之並飲，乃愈。</p>
<p><u>糞</u></p>
<p>甘，寒。瀉熱解毒。治赤白久痢，敷陰囊熱腫，腮腫丹毒。配綠豆粉，塗外腎生瘡。入輕粉、清油，調敷臁瘡。</p>

<h3>蝸牛</h3>
<p><u>即負殼蜒蚰</u></p>
<p>畏鹽。</p>
<p>咸、寒。有小毒。主消渴脫肛，筋急驚癇。入嬰兒藥，大有解熱消毒之功。得蟾酥麝香、藤黃，塗消癰毒。入麝香化水，塗痔瘡腫痛。和麵，搗敷痄腮腫痛。和白梅肉、生礬、枯礬，治喉塞口噤。加麝香，搗貼臍下，治小便不通。</p>

<h3>蛞蝓</h3>
<p><u>即蜒蚰螺</u></p>
<p>畏鹽。</p>
<p>咸，寒。主治賊風、喎僻、軼筋，及脫肛、驚癇、攣縮，消痰核。得京墨研，塗痔瘡腫痛。生搗，塗蜈蚣咬傷。</p>

<h2>鱗部</h2>
<p>（龍類四種）</p>

<h3>龍骨</h3>
<p>得人參、牛黃、黑豆良。畏石膏、鐵器。忌魚。</p>
<p>甘、平、澀。入足少陰、厥陰經。收浮越之正氣，澀有形之精液。鎮驚定魄，止腸紅，生肌肉，療崩帶，愈溺血，斂瘡口，祛腸毒。（能引治毒之藥黏滯於腸，以治患也。）得白石脂，治泄瀉不止。得韭菜子，治睡即泄精。配桑螵蛸，治遺尿。合牡蠣粉，撲陰汗濕癢。</p>
<p>酒浸一宿，焙乾，水飛三度用。或酒煮焙乾水飛用，或黑豆蒸曬乾，或火煅水飛用。不制著於腸胃，晚年發熱。</p>
<p><u>龍齒</u></p>
<p>得人參、牛黃、黑豆良。畏石膏、鐵器。忌魚。</p>
<p>甘、澀、涼。入手少陰、足厥陰經。鎮心神，安魂魄，療煩熱，治驚癇。</p>
<p>法制與龍骨同。龍骨、龍齒，舐之黏舌者良。黑色者勿用。止瀉痢莫若龍骨，攝遊魂不如龍齒。</p>

<h3>鯪鯉</h3>
<p><u>即穿山甲</u></p>
<p>咸，微寒。有毒。入厥陰、陽明經。竄走經絡，迅達病所。消癰疽，除痰瘧，破血結，療痹疼，去驚邪，下乳汁。得肉豆蔻，治氣痔膿血。配豬苓，醋炒酒下，治便毒。入五積散，治渾身強直。調木通、生自然銅末，酒下，治吹乳。</p>
<p>尾、腳、嘴、甲力更勝。或油，或醋，或酒，或土，或乳，或童便，或蛤粉拌炒，各隨病制。性猛不可過用。肝氣虛者禁用。</p>

<h3>守宮</h3>
<p><u>即蝘蜓</u></p>
<p>咸，寒，有小毒。入手少陰經血分。治中風驚癇，癘風瘰癧。配蠶沙、麥面，炒研，柏葉湯下，治風癩。</p>
<p>童便、酒，鹽，隨方法制。</p>

<h3>蛤蚧</h3>
<p>咸、平、溫。有小毒。入手太陰、足少陰經血分。助陽益精，定喘止嗽。配參、蠟、糯米，治虛寒喘嗽。配人參、熟地，補陽虛痿弱。</p>
<p>功用在尾，其毒在眼。去眼，或去頭足，洗去鱗鬛內不淨，以酥炙，或以蜜炙，或以酒浸透，隔紙緩焙熟令黃色，研用。口含少許，奔走不喘息者為真。宜丸散中用。陰虛火動，風邪喘嗽，二者禁用。</p>

<h2>鱗部</h2>
<p>（蛇類五種）</p>

<h3>蛇蛻</h3>
<p>得火良。畏磁石及酒。</p>
<p>咸、甘、平。有毒。除風瘧，祛翳膜，治瘛瘲，殺三蟲，療瘡疥，止嘔逆，愈腸痔，定驚癇。配當歸，治纏喉風。配花粉、羊肝，治痘後目翳。調人乳，治小兒咳吐血。調豬頰車髓，塗小兒解顱。燒存性，研末，治耳忽大痛。（如有蟲在內奔走，痛不可忍，以鵝翎吹之立愈。）</p>
<p>青黃色者不入藥，白色者佳。皂莢水洗淨，纏竹上，或酒，或醋，或蜜浸，炙黃用。或鹽泥固煅，或燒炭存性，隨症制用。產婦禁用。</p>

<h3>蚺蛇膽</h3>
<p><u>一名南蛇</u></p>
<p>甘、苦、寒。有小毒。入足厥陰經。明目涼血，除疳殺蟲，療諸風症，止心䘌痛。</p>
<p>置水旋行極速者真。</p>

<h3>白花蛇</h3>
<p><u>一名蘄蛇</u></p>
<p>得酒良。</p>
<p>甘、咸、溫。有毒。入足厥陰、手太陰經。治風淫末疾，（四肢為末。）透骨搜風，截驚定搐。其性善竄，能內走臟腑，外徹皮膚，引諸藥直至於有風疾處。凡癩麻、鶴膝、雞距，並宜治之。得丁香，治痘瘡黑陷。（炙白花蛇三錢，大丁香七枚，為末，每服五分，水和淡酒下，神效。）</p>
<p>出蘄州。頭尾有大毒，尾有爪甲，去頭尾各一尺，酒浸五日，每日換酒，去酒埋於地下一宿，盡去皮骨，炙用。服之切忌見風。虛弱者禁用。</p>

<h3>烏梢蛇</h3>
<p>得酒良。</p>
<p>甘，平，有小毒。入手太陰經。治皮膚不仁，療風淫熱毒，功用與白花蛇同。但白花蛇主肺風，為白癜風之要藥，烏梢蛇主腎風，為紫雲風之專藥。配麝香、荊芥，治小兒撮口。</p>
<p>蘄州烏蛇，頭上有逆毛二寸，腹下有白帶子一條，長一寸者是雄，可入藥。去頭、皮骨，酒浸一宿，酥炙，埋地下一宿用。大者力減。誤用反能引風入骨。</p>
<p>膽敷癘風、木舌腫脹。</p>

<h3>公蠣蛇</h3>
<p><u>即水蛇</u></p>
<p>甘、咸、寒。治消渴、煩熱、毒痢。</p>
<p><u>皮</u></p>
<p>燒研，治小兒骨疽。</p>

<h2>鱗部</h2>
<p>（魚類四種）</p>

<h3>鯉魚</h3>
<p>蜀漆為之使。忌天門冬、硃砂。</p>
<p>甘，平。消水腫，治黃疸，止腸澼，散血滯。配阿膠、糯米，治胎動下血，（魚宜煨炭。）入礬腹內，紙包泥固煨食，治水腫。</p>
<p>多食發風動火。天行病後、下痢、宿症禁用。</p>
<p><u>膽</u></p>
<p>祛赤腫青盲，滴耳聾，塗瘡毒。</p>
<p>膽汁滴鏡上陰乾，竹刀刮下用。</p>

<h3>鯔魚</h3>
<p>甘，平。開胃，利五臟，令人肥健。與百藥無忌。</p>

<h3>石首魚鯗</h3>
<p>甘，平。入足太陰。治瀉痢，消食，開胃。</p>
<p>酒炙，或煮湯。</p>
<p><u>鰾</u></p>
<p><u>即膠</u></p>
<p>暖少陰之精，又能消瘀解毒。</p>
<p><u>首中石</u></p>
<p>治石淋。燒研末，摻聤耳出膿。</p>

<h3>鯽魚</h3>
<p>忌麥冬、沙糖。</p>
<p>甘，平。入足陽明經。和胃實腸，通陰利水。（諸魚屬火，惟此屬土。）得茴香末蘸服，治疝氣。配山藥，搗敷便毒。入赤小豆，煮食，消水腫。填蔥於腹煨研，治膈氣。</p>
<p>利水，取汁煎藥。多食動火。</p>

<h2>鱗部</h2>
<p>（無鱗魚類八種）</p>

<h3>烏鱧魚</h3>
<p><u>頭有七星</u></p>
<p>能導橫流之勢，以遂敦阜之性。能除陰僻之風，以扶痿弱之體。故虛人，老人，孕婦有風濕水腫者，宜之。</p>
<p><u>膽</u></p>
<p>治目與鯉魚膽同。若治喉痹，惟此更勝。</p>
<p>諸魚膽苦，惟此膽甘。臘月收取陰乾。</p>

<h3>鰻</h3>
<p>忌銀杏。</p>
<p>甘，平。去風滅蟲。治疰氣、虛損、勞瘵。</p>
<p>孕婦忌食。腹下黑點，背上白點，毒甚不可食。</p>

<h3>鱔</h3>
<p>甘，溫。補中益血。通經脈，除風濕。凡耳聾鼻衄，痘後目翳，均以血滴之自愈。血和蔥汁，塗赤遊風。血和麝香，塗口眼喎邪。</p>
<p>病後禁用。黑者有毒，不可食。</p>
<p><u>頭</u></p>
<p>止痢除痞。</p>

<h3>海螵蛸</h3>
<p><u>即烏賊骨</u></p>
<p>惡白芨、白蘞、附子。伏硇砂。</p>
<p>咸，微溫。入足厥陰、少陰經。通血脈，去寒濕。治血痢，除痰瘧，並治赤白帶下，陰蝕腫痛，驚氣入腹，腹痛環臍。得鹿茸、阿膠，治崩中帶下。配辰砂、黃蠟，治赤翳攀睛。配生地黃，治血淋不休。配乾薑，煎服，治血瘕。配炒蒲黃，敷舌血如泉。配雞子黃，塗重舌鵝舌；研銅綠，治血風赤眼；調白蜜，點浮翳。（目淚亦除。）拌槐花吹鼻，止衄血。加麝香，吹聤耳。炙黃用。</p>

<h3>鰕</h3>
<p>甘，溫。有小毒。壯陽道，下乳汁，托痘瘡，治鱉瘕。配黃丹，生搗，貼血風臁瘡。入薑、蔥，醬煮，探吐風痰。和糯米搗膏，敷蟲疽。生搗，敷赤白遊風。</p>

<h3>鮑魚</h3>
<p><u>即乾魚</u></p>
<p>辛，臭，溫。治跌打損傷，及女子血閉。</p>

<h3>海蟄</h3>
<p>咸，寒。主婦人生產，勞損血凝，小兒火瘭丹毒。配荸薺，煎汁，治肝氣鬱結，小腹疼痛，一切痞塊蟲積。</p>
<p>漂去石灰、礬性用。</p>

<h3>海參</h3>
<p>甘，溫。補胃益精，壯陽療痿。</p>

<h2>介部</h2>
<p>（龜鱉類三種）</p>

<h3>龜甲</h3>
<p>畏狗膽。惡沙參、蜚蠊。</p>
<p>甘、微咸、平。入足少陰經血分。通血脈，療蒸熱。治腰腳血結，及瘧邪成痞。得婦人頭髮、芎、歸，治難產。得枳殼，開產門。配杜仲，止瀉痢。配鱉板，燒研，治人咬傷瘡。</p>
<p>酒、醋、豬脂，隨症炙用。陰虛燥熱者禁用。</p>
<p>血虛滯於經絡，得此可解。其結邪氣鬱於隧道，得此可通其塞。開骨節，闢陰竅，是其所能。如謂滋陰補血，則未之有得。</p>
<p><u>肉</u></p>
<p>溫。止寒嗽，療血痢，除筋骨痛。</p>
<p><u>膠</u></p>
<p>甘，平。入足少陰經。鎮腎中之火，收孤陽之汗，安欲脫之陰，伏衝任之氣。得丹皮、地膚，止淋瀝。佐北沙參、元參，止燥咳。</p>
<p>止嗽，牡蠣粉炒。養血，酒蒸化。脾胃虛寒，真精冷滑，二者禁用。</p>

<h3>鱉甲</h3>
<p>惡礬石、理石。忌薄荷。</p>
<p>咸，平。入足厥陰經血分。治勞瘧，除脅堅，祛腰痛，療斑痘。凡暑邪中於陰分，出並於陽而熱，入並於陰而寒者，得此治之，自無不愈。得青蒿，治骨蒸。配牡蠣，消積塊。佐桃仁、三稜，治奔豚氣痛。調雞子白，敷陰瘡。消積，醋炙。治骨蒸勞熱，童便炙。治熱邪，酒炙。宜煎服，不宜入丸。冷勞癥瘕人不宜服。其性燥，血燥者禁用。</p>
<p>肉　涼血補陰，亦治瘧痢。（不用鹽、醬，加生薑、沙糖，名鱉糖湯，作羹食之，痢自止。）</p>
<p><u>頭</u></p>
<p>治婦人陰墜，小兒脫肛。</p>

<h3>螃蟹</h3>
<p>咸，寒，有小毒。能解鱔魚毒，治筋骨折傷。（帶黃，去殼搗爛，微炒罯之。）黃塗漆瘡即愈。（蟹能化漆成水。）殼治兒枕作痛。爪破宿血，下死胎。</p>

<h2>介部</h2>
<p>（蚌蛤類十一種）</p>

<h3>牡蠣</h3>
<p>得甘草、牛膝、遠志、蛇床子良。貝母為之使。惡麻黃、吳茱萸、辛夷。伏硇砂。</p>
<p>咸，平，微寒，澀。入足少陰經血分。主泄精帶下，逐虛痰宿血，除夢交，治溫瘧，止遺溺，散喉痹。收往來潮熱，消胸膈脹滿。凡肝虛陽升於頂者，得此降之，而陽自歸也。得杜仲，止盜汗。（加麻黃根更好。）得玄參，治男女瘰癧。得柴胡，治腹痛。配大黃，消癰腫。配鱉甲，消脅積。和貝母，消痰結。合花粉，消癭瘤，並治傷寒百合變渴。同乾薑末，水調，</p>
<p>塗陰囊水腫。（熱如火，若干燥再塗之，小便利自愈。）</p>
<p>煅研。久服寒中。</p>

<h3>蚌</h3>
<p>制石亭脂、硫黃。</p>
<p>甘、咸、冷。止渴除熱。解酒毒，去赤眼。多食發風動氣。</p>
<p><u>殼粉</u></p>
<p>咸，寒。清熱行濕。得青黛、齏菜水，治痰飲咳嗽。配米醋，調塗癰疽赤腫。</p>

<h3>蜆</h3>
<p>甘、咸、冷。去熱利便，除濕開胃。生搗汁，塗疔瘡。多食發嗽，且使冷氣消腎。</p>
<p><u>殼</u></p>
<p>咸，溫。治陰瘡，止痢疾，療失精，化痰飲，止嘔吐，除吞酸。</p>

<h3>真珠</h3>
<p>咸，寒。入足厥陰經。安心定志，聰耳明目。療遺精，解痘毒。</p>
<p>取新珠末經鑽綴者，以人乳浸三日，煮搗研用。</p>

<h3>石決明</h3>
<p>咸，平。入足厥陰經血分。能生至陰之水，以制陽光。清肝肺之風熱，以療內障。除骨蒸，通五淋。得龍骨，止泄精。得穀精草，治痘後目翳。得杞子、甘菊，治頭痛目暗。</p>
<p>地榆汁同煮研，水飛用。煅，童便淬研，水飛用。麵裹煨熟，水飛用。</p>

<h3>蛤蜊殼</h3>
<p>咸，寒。入足陽明、少陰經血分。利濕化痰。去浮腫。散癭瘤，治疝氣白濁，療陰痿心痛。得大蒜，治水腫。配芒硝，治傷寒血結。配川柏，治白濁遺精。</p>
<p>煅，研粉用。丹石人食之，令腹結痛。</p>
<p><u>肉</u></p>
<p>咸，冷。潤五臟、止消渴、解酒毒、除血積。</p>

<h3>魁蛤</h3>
<p><u>即瓦壟子</u></p>
<p>甘、咸。消血塊，散痰積。治血氣冷痛。配醋丸，治一切氣血症瘕。（先煅，醋淬三次，醋丸服。）連肉燒存性，研敷小兒走馬牙疳。</p>

<h3>貝子</h3>
<p>咸，平。有毒。解肌以散結熱，利水以消浮腫，點赤翳，除疳蝕。吐乳者下咽即止。</p>

<h3>淡菜</h3>
<p>甘，溫。補五臟，益陽事，除腹冷，治帶下。產後瘠瘦，食之而肥。煮汁煎藥亦可。</p>

<h3>田蠃</h3>
<p>甘，大寒。煮汁療熱，醒酒利濕熱。除黃疸，腳氣上衝，小腹急硬，俱此治之。連肉燒存性，研末，香油調，搽瘰癧潰破。入冰片化水，治痔漏疔腫。入川連末，良久取汁，點目止痛，及大腸脫肛。搗大蒜、車前子，罨臍下治水氣浮腫。搗爛入麝香貼臍，使熱氣下降。（噤口痢亦治。）</p>
<p>水缸養久者，更佳。</p>
<p><u>殼</u></p>
<p>止遺精，治心痛。（燒研水服。）</p>

<h3>蝸蠃</h3>
<p><u>即螺螄</u></p>
<p>甘，寒。止渴解毒。利二便，消黃疸，治水腫，療痢疾。脫肛、痔瘻，亦皆可愈。入白酒煮食，治五淋白濁。入鹽少許搗，貼白遊風腫。</p>
<p><u>殼</u></p>
<p><u>一名鬼眼睛</u></p>
<p>甘，寒。治痰飲胃痛，療疳毒火傷。配倒掛塵，油塗小兒軟癤。配辰砂、片腦，搽楊梅瘡。泥中及牆壁上年久者良。煅用。</p>

<h1>卷九</h1>

<h2>禽部</h2>
<p>（水禽類二種）</p>

<h3>鴨</h3>
<p>忌龜、鱉肉。</p>
<p>甘，冷。入手太陰、足少陰經血分。滋陰補虛，除蒸止嗽。利臟腑，治熱痢，定驚癇，消水腫。</p>
<p>青頭雄鴨，利小便。烏嘴烏骨白鴨，補虛勞。或酒或童便煮服。腸風下血者禁用。純黑者勿用。目白者殺人。</p>

<h3>野鴨</h3>
<p>忌與胡桃、木耳、豆豉同食。</p>
<p>甘，涼。消食積，退水腫，除瘡癤，祛風熱。</p>

<h2>禽部</h2>
<p>（原禽類十種）</p>

<h3>烏骨雞</h3>
<p>甘，平。微溫。入足厥陰、少陰經血分。益肝腎之陰，除陰虛之熱，祛心腹惡氣，治折傷癰疽。胎前崩漏，產後蓐勞，得此自愈。佐白果、蓮肉，治帶下。使豆蔻、草果，治脾泄。</p>
<p>純酒煮。久服動肝經風火。吐血者不宜食。（以其能動血也。故產後宜之。）烏雞白首，六指四距，雞死不伸者，並不可食，害人。</p>
<p>雞屬木，烏骨者得水木之氣，故虛熱者宜之。</p>
<p>怪症：口鼻流水，腥臭難狀，以碗盛之，有鐵色如米粒者，此肉敗也。任意食雞肉而愈。</p>
<p><u>血</u></p>
<p>咸、平。塗中風口眼喎邪。（冠血尤佳。）配酒漿，發痘。</p>
<p><u>肝</u></p>
<p>甘、苦，溫。補腎虛，安胎漏，療風虛目暗。得白芙蓉花，治疳眼。得硃砂，治驚風。</p>
<p><u>腸</u></p>
<p>止遺濁。</p>
<p><u>翮翎</u></p>
<p>破血消腫，解蛇蟲風毒。</p>

<h3>雞內金</h3>
<p><u>肫內黃皮</u></p>
<p>甘，平。入大腸、膀胱。健脾開胃。祛腸風，治泄痢，消水穀，除酒積。得花粉，治膈消飲水。配枯礬，敷牙疳口瘡。（清熱之功。）拌人乳，治小兒瘧疾。同鬱金，貼金腮瘡蝕。燒存性，研。</p>

<h3>雞子</h3>
<p><u>即雞卵</u></p>
<p>甘，平。益氣補血。白：解熱毒，治下痢，安胎利產，定驚止嗽，清咽開音。黃：救厥陰之陰，以安胃氣，補離中之氣，以定心神。配阿膠，交心腎。入黃丹煨研，治妊痢。入亂髮熬煎汁，療小兒驚熱下痢。</p>
<p>凡治俱生用。治黃疸，醋浸服。調赤小豆末，塗毒。小兒痘疹氣滯者禁用。卵有八字紋者不可食。</p>
<p>抱出卵殼治痘陷便血惡症。磨障翳，敷下疳。殼中白衣治久咳。炒研末用。</p>

<h3>雞屎白</h3>
<p>微寒。下氣消積。利二便，治臌脹。（羯雞干糞炒黃，酒煮三分之一，去渣服，腹轉脹自消。）除脹，酒漬。消積利便，炒黃，水煎。</p>
<p>怪症：腳肚或遍身肉窠處生瘡毒，漸即內肉翻出，但紅亮而無膿血，飲食不進，疼痛欲絕，名翻花石榴。用爛溏雞屎時時抹之自愈。</p>

<h3>白鵓鴿</h3>
<p>咸，平。調精益氣。患惡瘡、疥癬、風瘡、白癜、癧瘍，服之立愈。解諸藥毒。</p>
<p><u>卵</u></p>
<p>小兒食之，預解痘毒。</p>
<p><u>屎</u></p>
<p><u>名左盤龍</u></p>
<p>辛，溫。微毒。可敷諸瘡風毒。</p>

<h3>雀（並）卵</h3>
<p>甘、咸、性熱。併入命門。益氣壯陽。治陰痿帶下，除疝瘕，利小便。</p>
<p>雀宜冬三月食之，卵宜五月取之。陽氣旺者禁用。服白朮者忌之。</p>
<p><u>頭血</u></p>
<p>點雀盲。</p>
<p><u>腦</u></p>
<p>治耳聾，塗凍瘡。</p>

<h3>白丁香</h3>
<p><u>即雄雀糞</u></p>
<p>苦，溫。微毒。療目疾，消積塊，決癰疽，治痘瘡倒黶，通咽塞口噤。</p>
<p>白湯化下，治急黃欲死。和人乳，點胬肉翳膜。熱酒服，治破傷風瘡。（作白痂無血者，殺人最急。）和沙糖為丸，綿裹含咽，愈喉痹乳蛾。和桂心、乾薑、艾葉為丸，治痃癖諸塊。入麝香少許，米飲下，治痘瘡倒黶。</p>
<p>兩頭尖挺直者，是雄雀屎。臘月採得，去兩畔附著者，研細，以甘草水浸一宿，去水焙乾用。</p>

<h3>燕窩</h3>
<p><u>一名燕蔬</u></p>
<p>甘、淡、平。補陰潤肺，生津養胃，化痰止嗽，能使金水相生，腎氣上滋於肺，而胃氣自安。調理虛損之品，惟此為最。化痰潤肺，淡煎。滋陰養胃，和米煎粥，或冰糖煎。</p>
<p><u>燕糞</u></p>
<p>辛，平，有毒。治久瘧，臨發日攪酒熏鼻即止。配獨蒜，用燕糞三合，炒研為丸，清湯送下，除蠱毒，殺邪疰，破五癃，利小水。</p>

<h3>天鼠肉</h3>
<p><u>即伏翼</u></p>
<p>逐五淋，去目翳。</p>
<p>拭去毛腸並爪，酒浸一宿，黃精汁塗炙用。</p>

<h3>天鼠糞</h3>
<p><u>即夜明砂</u></p>
<p>惡白蘞、白薇。</p>
<p>辛，寒。入足厥陰經血分。活血消積，散內外結氣，療肝經血分諸病。和硃砂、麝香末，治五瘧。豬膽丸，米飲下，治雀盲。摻豬肝，治翳障。酒送末，下死胎。</p>
<p>淘淨曬乾，焙用。</p>

<h3>五靈脂</h3>
<p><u>即寒號蟲屎</u></p>
<p>惡人參。損人。</p>
<p>甘，溫。入足厥陰經血分。治痰涎挾血成窠，去胸腹血結疼痛，愈瘧痢，療目翳，除腸風。得半夏，治痰血凝結。得蒲黃，治心腹疼痛。佐胡桃、柏子仁，治咳嗽肺脹。合木香、烏藥，理周身血氣刺痛。酒調，治蛇咬昏潰。</p>
<p>酒飛，去沙石曬乾用。</p>
<p>怪症：目中白珠墨黑，視物如常，毛髮直如鐵絲，能食而不能語，昏昏如醉，名曰血潰。服五靈脂末二錢，即愈。</p>

<h2>禽部</h2>
<p>（林禽類四種）</p>

<h3>斑鳩</h3>
<p>甘，平。入足少陰經。助陰益陽，明目止噎。</p>

<h3>伯勞毛</h3>
<p>平，有毒。主治小兒繼病，取毛帶之。（繼病者，母有妊乳兒，兒病如瘧痢，相繼腹大，或瘥或發，他人有娠相近，亦能相繼也。北人不識此病。）</p>

<h3>烏鴉</h3>
<p>酸、澀、平。主治暗風癇疾，咳嗽骨蒸。配栝蔞穰、白礬，煮熟食之，治勞傷。</p>

<h3>逐魂鳥</h3>
<p>黃泥封，煅存性，研服酒下，治噎食。</p>

<h2>獸部</h2>
<p>（畜類七種）</p>

<h3>豬</h3>
<p><u>肉</u></p>
<p>甘、咸、溫。入足太陰經。補脾氣，潤腸胃。</p>
<p>多食動風痰，助濕熱。（人食豬肉而肥白者，內有風痰也。）若老人燥痰不忌。</p>
<p><u>脊髓</u></p>
<p>甘，寒。填髓補骨。配童便、烏梅，治勞傷骨蒸。</p>
<p><u>肺</u></p>
<p>甘，微寒。補肺。麻油炒熟同粥食，治肺虛勞嗽。</p>
<p><u>脾</u></p>
<p>澀，平。治脾傷，除熱消積。</p>
<p><u>肚</u></p>
<p>甘，微溫。入胃。健脾利水，通血脈。配北五味，煮食，養胎氣。配胡蒜丸，治水瀉不止。</p>
<p><u>肝</u></p>
<p>微寒。補肝。入補血藥，明目。納陰戶，引蟲。引藥入血所而治血。配麻油，炒熟煮粥，療肝虛咳嗽。加杏仁、童便同煮，治休息痢。蘸米仁末食，治肝虛嗽血。</p>
<p>豬臨殺，驚氣歸心，絕氣歸肝，不可多食。不但肝不可多食，凡豬一身內除肚膏外，余皆發病，可暫食不可久食，可少食不宜多食。</p>
<p><u>腎</u></p>
<p><u>即腰子</u></p>
<p>咸，冷。理腎氣，通膀胱。治腰痛耳聾。配甘遂，煨熟去藥服之，治卒腫。加破故紙煮食，止久泄。腎氣虛寒，冬月禁用。</p>
<p><u>心</u></p>
<p>忌吳茱萸。</p>
<p>甘、咸。治虛悸，可為補心藥之嚮導。得人參，治心虛自汗。</p>
<p>多食耗心氣。</p>
<p><u>心血</u></p>
<p>獖豬者良。</p>
<p>治驚癇及卒中惡死，痘瘡倒黶。（用一匙，入冰片少許，新汲水服。）配硃砂、靛花，除心病邪熱。</p>
<p><u>腸</u></p>
<p>甘，微寒。入大腸。治腸風下痢。</p>
<p><u>膽</u></p>
<p>苦，寒。入心。瀉肝膽之火。治傷寒熱渴，殺疳蟲，通大腸。以汁炒藥能入膽。入牙皂末，以葦筒納入肛門，捏注大腸，能使熱結下行。</p>
<p><u>卵</u></p>
<p><u>名豬石子，牡豬外腎也。</u></p>
<p>治癲癇邪疰，寒熱賁豚。熱酒吞二枚，治陰陽易病，少腹急痛。</p>
<p><u>胞</u></p>
<p><u>即膀胱</u></p>
<p>甘、咸、寒。治遺溺疝氣，可作引經。</p>
<p><u>脂膏</u></p>
<p>反梅子、烏梅。</p>
<p>甘，寒。涼血行水，利腸殺蟲。配酒，治赤白帶下，滑胎。和白蜜煉服，治暴喑。</p>
<p><u>胰</u></p>
<p><u>名腎脂，生在兩腎中間。</u></p>
<p>甘，寒。滌腎臟邪毒垢膩，療肺氣喘脹咳血。得延胡索，治膜內氣塊。同棗肉浸酒，治痃癖羸瘦。（並治二十年嗽，忌鹽。）</p>
<p>多食薄大腸。</p>
<p><u>蹄</u></p>
<p>母豬者良。</p>
<p>甘、咸，小寒。益陽明經之氣血。同通草，通乳汁，洗敗瘡。</p>
<p><u>懸蹄甲</u></p>
<p><u>蹄之懸起不著地者。</u></p>
<p>母豬者良。</p>
<p>咸，寒。治寒熱痰喘，痘瘡入目，五痔腸癰。</p>
<p><u>血</u></p>
<p>咸，平。祛血風眩暈，奔豚暴氣。</p>
<p>服地黃、何首烏諸補藥者，忌之。</p>

<h3>外膚</h3>
<p>甘，寒。潤肺腎，解虛熱。</p>
<p><u>尾血</u></p>
<p>獖豬者良。</p>
<p>和冰片，治痘瘡倒黶。</p>
<p><u>乳</u></p>
<p>甘、咸、寒。生精血。除天吊豬癇，及小兒臍風胎驚。（同硃砂、牛乳少許，抹口中，甚效。）</p>

<h3>狗</h3>
<p>畏杏仁。反商陸。忌大蒜。</p>
<p>咸、酸、性熱。入右腎命門。壯元陽，補胃氣，除膝冷，暖五臟。黃者補脾，黑者補腎。白狗一隻，餓數日，飼以粟米，其糞洗淨，取粟米曬乾為末，每二兩加抱出雞子殼炒一錢，滾湯下二錢，治隔食。</p>
<p>陰虛，懷孕，內熱者，禁食。</p>
<p>丹溪先生曰：人之癆怯，多是陰虛。若陽果虛乏，而成癆瘵者，其死甚速。抑且辛熱之品，投之元氣愈散，反使焦燥，狗肉烏足以救其萬一也。且陰虛者食之，則陰火益亢，病更難療，藥更無益，世之人何竟不察其原，而妄食之。</p>
<p><u>狗實</u></p>
<p>甘、咸、平。有小毒。治反胃噎食，療癰疽瘡瘍。得龍腦、蟾酥、麝香，酒丸，用蔥酒嚼下，治赤疔。治反胃噎食，以其端降冷痰積結。</p>
<p>氣血枯槁者服之，何殊負薪救火。</p>
<p>生癩狗腹中，狀如白石，帶青色，其理層疊，亦難得之物也。</p>

<h3>羊</h3>
<p><u>肉</u></p>
<p>反半夏、菖蒲。忌銅器煮。</p>
<p>甘，溫。入脾、肺二經血分。滋益虛羸肌肉之氣，眷戀在下欲脫之陽。配生地、當歸，治崩中欲死。同歸、芎、甘草，治產後厥痛。合當歸、生薑，治腎虛寒疝。</p>
<p>可煮汁煎藥。孕婦水腫及骨蒸瘧疾禁用。中羊毒者，甘草湯解之。</p>
<p><u>脊骨</u></p>
<p>甘，熱。補腎，通督脈。治腰痛下痢。</p>
<p><u>頭蹄</u></p>
<p>甘，平。治腎虛精竭，五勞骨蒸。熱病後宜食，冷病勿食。</p>
<p>水腫者切忌。</p>
<p><u>腎</u></p>
<p><u>即腰子</u></p>
<p>甘，溫。補腎氣，益精髓，縮小便，止盜汗；得杜仲，治內腎結硬。</p>
<p><u>肚</u></p>
<p><u>一名膍胵</u></p>
<p>甘，溫。治胃反，止虛汗，補虛羸，止便數。配白朮，治脅下水氣。</p>
<p><u>肝</u></p>
<p>忌銅、鐵。</p>
<p>苦，寒。治肝風虛熱，目赤暗痛，熱病後失明。配川連為丸，治翳膜。配決明子，治目暗。</p>
<p><u>脂</u></p>
<p>甘，熱。止癆痢，潤肌膚，療產後腹中絞痛。得阿膠、黃蠟、黍米，煮粥，治下痢腹痛。合白蜜、生地汁、薑汁，煎如飴糖，治產後虛羸。</p>
<p><u>血</u></p>
<p>制諸丹石。</p>
<p>咸，平。補血涼血。主治女人血虛風熱。（宜新血熱服。）刺血熱飲，治妊娠胎死不下。蘸醋食，治大便下血。解丹石、胡蔓草、莽草毒。</p>
<p>服地黃、何首烏、諸補藥者忌之。</p>
<p><u>肺</u></p>
<p>甘，溫。上通肺氣，下利膀胱。</p>
<p><u>屎</u></p>
<p>和鹽豉杵，敷傷寒熱毒攻手足，腫痛欲斷。</p>
<p><u>乳</u></p>
<p>甘，溫。治大人乾嘔及反胃，小兒噦啘及舌腫，補寒冷虛乏。解蜘蛛咬毒。</p>
<p>丹溪先生云：反胃人宜時時飲之，取其潤胃脘大腸之燥也。</p>

<h3>牛</h3>
<p><u>肉</u></p>
<p>甘，溫。養脾胃，止涎唾。</p>
<p>牛病死及獨肝者，有大毒，食之生疔殺人。</p>
<p><u>骨髓</u></p>
<p>甘，溫。通十二經脈，填骨髓，平三焦，止泄痢。配地黃汁，治羸瘦。和羊脂、白蜜、薑汁煎膏，治勞損風濕。</p>
<p><u>乳</u></p>
<p>制秦艽、不灰木。</p>
<p>甘，微寒。養心肺，潤腸胃，解熱毒，補虛癆，通二便，止吐衄。佐薑汁，治熱噦。使蓽茇，治氣痢。拌硫黃，治腳痹。和薑汁、韭汁，治噎膈。</p>
<p>每碗入酒半盞，文火調和，結如燉蛋，服之。胃虛噁心，大便滑泄，二者勿用。</p>
<p>怪症：項中生瘡，五色如櫻桃狀，破則自項分裂，連皮剝脫至足，名曰肉人。常飲牛乳自消。</p>
<p><u>白水牛喉</u></p>
<p>去兩頭，除脂膜，醋炙燥，燒存性，每服一錢，米飲下，治反胃噎膈，及小兒呷氣。</p>
<p><u>角䚡</u></p>
<p><u>即角尖中堅骨</u></p>
<p>苦，溫。入足厥陰、少陰經血分。治血痢崩中，赤白帶下。淡青鹽水送末一錢，服二三枚，種子神效。</p>
<p>久在糞土中爛白者亦佳。燒存性用。</p>
<p><u>膽</u></p>
<p>苦，大寒。除熱渴，止下痢。拌苦參、膽草，蜜丸，治谷疸。入槐角於內，風乾丸服，治痔瘻。</p>
<p><u>膽星</u></p>
<p>苦，涼。入足厥陰、少陽經。豁結氣，除肝熱。肝膽驚熱之風，以此為調和之神劑。上焦壅閉之痰，惟此為消降之聖藥。</p>
<p>九制者佳。清膽府，療驚氣，較竹茹有力。</p>
<p><u>牛黃</u></p>
<p>人參為之使。畏牛膝、乾漆。惡龍骨、龍膽、地黃、常山、蜚蠊。</p>
<p>苦，涼。入手少陰、足厥陰經。清心火，通關竅，入肝臟引風外出，透胞絡合於神明。化胎毒，治驚癇。得牡丹、菖蒲，利耳目。得天竹黃，發聲音。得犀角末，治諸驚。得竹瀝，治口噤熱驚。硃砂一分，牛黃二釐，蜜浸胭脂取汁，調二味末，塗痘瘡黑陷。</p>
<p>磨指透甲者真。癰疽，研敷。風中血脈及腑者，用之引風入骨，脾胃虛寒者，易於作瀉，並禁用。</p>
<p><u>霞天膏</u></p>
<p>甘，溫。治諸疾，由腸胃出透肌膚，能搜剔一切虛結。</p>
<p>煎膏法：用肥嫩雄黃牛肉三四十斤，洗淨，煮爛，去滓熬膏。</p>
<p><u>黃明膠</u></p>
<p><u>即牛皮膠</u></p>
<p>甘，平。去風濕，活血止痛，潤燥補血，利大小腸。功用相近阿膠，如無真阿膠，不若以黃明膠代之。攤膏，貼瘰癧潰爛。</p>

<h3>馬</h3>
<p><u>白馬懸蹄</u></p>
<p>甘，平。破瘀血，療腸癰，治癲癇，止崩帶。調雞子清，塗腸癰。（兩耳輪甲錯，腹痛，或繞臍有瘡如粟，下膿血，此其候也。）調生油，塗赤禿頭瘡。入鹽，摻走馬疳。調豬脂，綿裹入肛門，治蟲蝕。</p>
<p>煨，切片研末用。</p>
<p><u>白馬溺</u></p>
<p>可殺蟲，破癥瘕。屎煎汁，治卒死，並攪腸痧危症。</p>
<p>怪症：誤食發成瘕，咽中如有蟲上下者是也。飲馬尿數碗即下。</p>
<p><u>白馬脛骨</u></p>
<p>甘，寒。降陰火，可代芩、連。</p>
<p>煨用。</p>
<p><u>白馬頭骨</u></p>
<p>微寒。有小毒。合乳香、炒棗仁，治膽虛不眠。</p>
<p><u>驢溺</u></p>
<p>辛，寒。有小毒。治反胃，殺諸蟲。沖滋陰之劑，治噎膈。得人中白、乾地龍，滴耳聾。</p>
<p><u>阿膠</u></p>
<p>得火良。薯蕷為之使。畏大黃。</p>
<p>甘，平。微溫。入手太陰、足少陰、厥陰經血分。壯生水之源，補坎中之液，潤燥降痰。斂虛汗，利小便，定喘嗽，固胎漏，止諸血，治帶濁。一切血虛致疾，服無不效。得人參，正瞳人。得滑石，利前陰。佐川連，治血痢。君生地，治大衄吐血。（膠能降火歸元。）</p>
<p>光如瑿漆，夏月不軟者真。和血，酒蒸。止血，蒲黃炒。止嗽，蛤粉炒。清火，童便化。肺氣下陷，食積嘔吐，脾胃虛弱，三者禁用。</p>

<h2>獸部</h2>
<p>（獸類十七種）</p>

<h3>虎</h3>
<p><u>骨</u></p>
<p>辛，微熱。入足少陰經血分。追骨間毒風，闢疰忤邪氣，敷犬咬，除骨哽。</p>
<p>左脛骨尤雄。或酒，或醋，或酥炙入藥。脛骨羊油塗炙，搗末，米飲或酒下，治痢久不止。</p>
<p>頭骨，酒炙，研，桃腦湯下，治溫瘧嘔吐。</p>
<p>肝腎虛敗，腰腿疼痛如風者，禁用。</p>
<p><u>肚</u></p>
<p>煅存性。和平胃散，治反胃吐食。</p>
<p><u>皮</u></p>
<p>止瘧疾，辟邪氣。</p>
<p><u>睛</u></p>
<p>寒。鎮心安神，明目去翳。</p>
<p>入羊血浸一宿，焙乾研末用。</p>
<p><u>骨膠</u></p>
<p>祛風尤良。佐補血藥，以治老人虛風，不同草木之燥。</p>

<h3>象</h3>
<p><u>牙</u></p>
<p>甘，涼。出諸物刺入肉中，取諸毒久結瘻管，一切痰熱邪惡，並宜生屑入藥。配白梅，塗骨刺入肉。燒炭服，治小便過多。</p>
<p><u>皮</u></p>
<p>甘，寒。治疳，燒炭和油敷之。又治金瘡不合。</p>
<p><u>膽</u></p>
<p>去目中塵膜，塗瘡腫，治口臭。</p>
<p>須先搗成粉，後入眾藥。</p>

<h3>犀牛角</h3>
<p>松脂、升麻為之使。惡雷丸、雚菌、烏頭、烏喙。忌鹽。</p>
<p>苦、酸、咸，寒。入手少陰、足陽明經。散心經之火、瀉肝木之邪，清胃中之熱。傷寒時疫，煩嘔發斑，畜血譫語，發狂發黃，及吐血衄血，驚癇心煩，痘疹血熱，癰疽，概無不治。得升麻，散陽明結熱。（通利陽明血結。）配連翹，治熱邪入絡。（磨尖入藥，發汗甚速。）佐地黃，解營中伏火。合地榆，治血虛不止。</p>
<p>黑角尖，磨汁沖服。鎊，水煎亦可。娠婦服之消胎氣。血虛燥熱，痘瘡初起，服之寒伏不出。無大熱者禁用。</p>

<h3>熊膽</h3>
<p>惡防己、地黃。</p>
<p>苦，寒。入手少陰、厥陰經。涼心平肝，為眼障疳蟲之要藥，並治黃疸驚癇。得片腦，拌豬膽汁，塗十年腸風痔瘻，並搽風蟲牙痛。拌使君子，蒸研為丸，治諸疳羸瘦。</p>
<p>點水運轉如飛者良。研用，或蒸熟溶化用。</p>

<h3>靈羊角</h3>
<p><u>即羚羊角</u></p>
<p>苦、咸，微寒。入足厥陰經氣分。治風毒之伏於骨間，散時氣之熱在肌膚。如因火而目不明，因風而筋不舒，及驚癇噎塞，血痢血沖，煩悶狂越，腫毒等症，得此悉治。得鉤藤鉤，息肝風。調雞子白，塗赤丹。磨東流水，治產後煩悶，汗出不識人。燒存性，研末童便調下，治敗血衝心。</p>
<p>明亮，尖不黑者良。或鎊碎，或磨用。如研不極細，刮腸致害，煎服無妨。寒能伐生生之氣，無大熱者禁用。</p>

<h3>山羊血</h3>
<p>咸，寒。散血和傷，頗具殊效。</p>

<h3>羖羊角</h3>
<p>菟絲子為之使。</p>
<p>苦、咸，微寒。入足厥陰經。療百節結氣，除頭風疼痛，治青盲，止癇殺疥蟲。燒存性，研末，酒服，治產後寒熱，心悶極脹。</p>

<h3>鹿</h3>
<p><u>茸</u></p>
<p>麻勃為之使。</p>
<p>甘，溫。純陽。入足少陰經血分。通督脈之氣舍，達奇經之陽道，生精補髓，養血益陽。止夢交，療崩帶，破瘀血，散癰腫，治石淋，止遺尿。一切陽虛，以致耳聾目暗，眩運虛痢等症，得此自治。配蓯蓉、麝香，治酒泄骨立。配參、耆，提痘漿。配狗脊、白蘞、艾，治冷帶不止。</p>
<p>狀如紅玉，破之肌如朽木者佳。去毛骨用，或羊脂塗炙，或好酒浸炙，或黃精汁煮，或老酒浸蒸，隨症法制。陰火盛者禁用。</p>
<p>茸中有小白蟲，鼻嗅之人顙，藥不能療。</p>
<p><u>角</u></p>
<p>杜仲為之使。</p>
<p>咸，溫。入手少陽、足少陰經血分。助相火，通督脈，生用：行血消腫，辟邪祟。熟用：強陽活血，除夢交。得人參、生薑，治產後喜嘔。得髮炭，治小兒滯下。配地丁，消虛人乳癰。用酒下，治跌打折傷。</p>
<p>塗腫毒，醋磨。行瘀血，煅用。命門火熾，瘡毒宜涼者，並禁用。</p>
<p><u>角霜</u></p>
<p>將角截斷入瓦器中，泥裹入火燒一日，狀如玉粉，其名為霜。治與角同。</p>
<p><u>角膠</u></p>
<p>得火良。畏大黃。</p>
<p>甘、咸、溫。入足少陰經血分。補陰中之陽道，通督脈之血舍。壯筋骨，療崩帶，婦人虛冷，胎寒腹痛，此為要藥。得龍骨，治盜汗遺精。得茯苓，治小便頻數。</p>
<p>水浸七日，刮淨，桑柴煮七日，入醋少許，取角搗成霜，其汁加無灰酒熬膠。折傷，酒送。</p>
<p>真陰虛服之，火炎水愈涸。痰熱、血症俱禁用。</p>
<p><u>腎</u></p>
<p>甘，平。煮粥食之，補中，安五臟，壯元陽。</p>

<h3>麝香</h3>
<p>忌大蒜。</p>
<p>苦、辛、溫。入足太陰經。利骨髓之伏痰，搜至陰之積熱。通關竅，開經絡，透肌骨，安心神，辟惡氣屍疰，除驚癇客忤，殺蟲解毒，祛風止痛，消食積，解酒渴，療一切癥瘕瘡癰。當門子尤妙，微研用。孕婦禁佩。風在肌肉者，用之反引邪入骨。陰盛陽虛，有升無降者，禁用。</p>
<p>麝香不可近鼻，有白蟲入腦，患㿗。久帶其香透關，令人成異疾。</p>
<p>怪症：口內吐出肉球，有根如線長五六寸，不能食物，捻之痛徹於心。用麝香末一錢水調下，三日自消。</p>

<h3>貓</h3>
<p><u>頭骨</u></p>
<p>黑者良。</p>
<p>甘，溫，無毒。治痰齁發喘。走馬牙疳，對口惡瘡，燒存性，研末酒服。配蝙蝠一個，俱撒上黑豆，同燒存性，為末摻之，干則油調塗，治多年瘰癧不愈。（內服五香連翹湯。）</p>
<p><u>睛</u></p>
<p>專治瘰癧鼠瘻，燒存性，研末，井華水服。</p>
<p><u>胞衣</u></p>
<p>專治反胃吐食，煅研，入硃砂末少許，壓舌下甚效。</p>
<p><u>毛</u></p>
<p>治乳癰潰爛見內者，取腹下毛以泥固煅存性，研入輕粉少許，油調封之。</p>
<p><u>屎</u></p>
<p>治瘰癧潰爛，鬼舐頭禿，及蠍螫鼠咬，以屎煅末敷之。</p>
<p>臘月採乾者，泥固煅存性，收用。</p>

<h3>兔頭骨</h3>
<p>平木邪，療頭眩。</p>
<p>孕婦禁用。</p>
<p><u>望月砂</u></p>
<p><u>即兔屎</u></p>
<p>治目翳，療疳瘡。</p>
<p>產婦禁用。</p>

<h3>兔毫敗筆</h3>
<p>微寒。水調灰服，治小便不通，淋瀝陰腫。酒調服，治婦人難產。漿水調服，治咽喉腫痛。調藕汁，亦可催生，配馬藺，治石淋熱淋。</p>
<p>燒存性，研用。筆不用新而用敗者，取其沾濡膠墨也。膠墨能利小便胎產故耳。</p>

<h3>水獺肝</h3>
<p>甘，溫。主疰忤，鎮肝魂，療勞怯之熱，殺變幻之蟲。治腸痔，消水脹。</p>

<h3>海狗腎</h3>
<p><u>即膃肭臍</u></p>
<p>咸，大熱。入足少陰經。補精益腎。助陽氣，暖腰膝，破癥結，除積冷。</p>
<p>以漢椒、樟腦同收則不壞。酒浸煎熟用，或酒浸紙裹炙用。</p>

<h3>鼠</h3>
<p><u>肉</u></p>
<p><u>即老鼠</u></p>
<p>治兒疳鼠瘻。</p>
<p><u>膽</u></p>
<p>明目治聾。</p>
<p><u>脂膏</u></p>
<p>療瘡瘍湯火傷。</p>
<p><u>糞</u></p>
<p>甘、咸、微寒。入足厥陰經。能引諸藥入至陰之處，通陰舒陽，而解其熱。凡陰陽勞復者，此可治之。得梔子、枳殼、蔥白、豆豉，治傷寒勞復。配亂髮，等分燒灰，治疔瘡惡腫。（刺破瘡頭納入，甚效。）配韭根，治男子陰易。配大黃、黍粥，塗乳癰。兩頭尖者是雄鼠糞。</p>

<h3>鼫鼠肚</h3>
<p>甘，寒。主咽喉痹痛，一切熱氣，含咽即效。</p>

<h3>蝟</h3>
<p><u>皮</u></p>
<p>得酒良。畏桔梗、麥門冬。</p>
<p>苦，平。治腸風，療反胃，破畜血，止鼻衄。（以末吹鼻。）配磁石、桂心，治脫肛。煅末塗乳頭飲兒，治小兒驚啼，狀如物刺。和髮炭，治犬傷。合穿山甲同燒，入肉果，治五痔下血。</p>
<p>銼細炒黑用。</p>
<p><u>肉</u></p>
<p>炙食肥下焦、理胃氣。</p>
<p><u>脂</u></p>
<p>制五金八石。伏雄黃。</p>
<p>滴耳治聾。</p>
<p><u>膽</u></p>
<p>點痘後風眼。</p>

<h1>卷十</h1>

<h2>人部</h2>
<p>（十種）</p>

<h3>血餘</h3>
<p>苦，微溫。入手少陰、足厥陰經血分。消瘀（能去竅血。）生新，補陰甚捷。通關格，療驚癇，除咳嗽，止諸血，托癰疽，長肌肉。介賓先生云：壯腎益肺，陰中有陽，靜中有動，為精氣中最要之藥。得雞冠花、柏葉末，治便血。配爪甲灰，治無故遺血。佐雞子黃，治驚熱。調茅根汁，治諸血。合蓮房、敗棕燒炭，止竅血。入豬膏煎化，治陰吹。香油煎化，入雞子煮服，治廣瘡，並療膿窠積年不愈。亂髮頭髮，撩結口中，治胎衣不下。</p>
<p>二十來歲無疾病男子頂心頭髮，用皂角水洗淨，苦參水浸一宿，去水，築入瓷罐，黃坭將罐裹貯，文火煅，候開視成炭者佳。若未成炭，或已成灰，俱不入藥用。</p>

<h3>指甲</h3>
<p><u>名爪甲</u></p>
<p>散乳癰，去障翳及飛絲入目。（以木賊擦取末，置目中。）刮細末，㗜鼻衄立止。</p>

<h3>人牙</h3>
<p>治痘瘡倒黶。配獖豬血調下，治黑陷。</p>
<p>當中曰齒，兩旁曰牙。煅酒淬，再煅韭汁淬，用一二釐而止。痘瘡氣虛，色白癢塌，及熱痱紫泡，禁用。</p>

<h3>糞清</h3>
<p><u>名黃龍湯</u></p>
<p>苦，寒。消食積，降陰火，大解五臟實熱。</p>
<p>臘月截淡竹，去青皮，浸滲取汁，名糞清。治天行熱病，中毒。以竹筒入甘草末於內，用木塞緊，冬月浸糞缸中，立春取出，懸風處陰乾，破竹取甘草曬乾，名人中黃。治同糞清。</p>

<h3>童便</h3>
<p>咸，寒。消瘀血，止吐衄，下胞胎，療血運。且能引肺火下行，從膀胱而出，反本還原，仍歸舊路也。瓶盛熱浸，治人咬指傷。和酒飲，治跌撲損傷。調竹瀝，治脅脹作痛。同甘草，治久嗽。加豬膽汁，入姜附湯，治傷寒少陰症厥逆無脈，下利不止，乾嘔欲飲水者。</p>
<p>行瘀，入韭汁。目赤痛，乘熱抹之。瘴瘧，和白蜜攪，去沫服。產後過飲，生帶病。怯病自服溺水，無異毒藥。（病者小便多鬱熱腥穢故也。）</p>

<h3>人中白</h3>
<p><u>即溺白垽</u></p>
<p>咸，微涼。入足厥陰、太陽經。降火（使肝膽膀胱火從小便出。）清痰，消瘀止衄。療痘瘡倒黶，肌膚汗血。得炒地龍末、羊膽汁㗜鼻，治偏正頭痛。配雞矢，治蜘蛛毒。配麻仁、阿膠，治血便秘。和枯礬，摻口舌瘡。合銅綠、麝香，治走馬疳。</p>
<p>以風日久乾者良。新瓦煅研用。</p>

<h3>秋石</h3>
<p>咸，溫。入足少陰經。治勞咳，止遺精，軟堅塊，潤三焦。為滋陰降火之聖藥，亦還元返本之神丹。得白茯苓、菟絲子，治遺濁。配人乳粉，固元陽。入芡實、蓮子，治腎虛溲數。</p>
<p>多服誤服生燥渴。（味鹹而性溫也。）</p>
<p>用淨糞桶二隻，淨磚頭數十塊，置磚桶內，令數十童子便於磚上，俟尿上磚，再加磚一層，再便之，如此層層加法，至滿而止。再將磚漸置別桶，如前法，加至滿桶而止。四五轉易，磚內童便自透。將磚置陰暗地上，磚外發出白霜，羽毛刷下，貯瓷瓶候用。又法：取童便數桶，每桶入石膏一兩，桑條攪之，澄定傾去清液。如是者二三次。入秋露一桶，攪和澄清。如前法數次，滓穢滌淨，鹹味減除，以重紙鋪灰上曬乾，輕清在上者為秋石，重濁在下者刮去不用。</p>

<h3>人乳</h3>
<p>甘，平。入三陰經血分。潤五臟，利關格。和竹瀝，治失音。沖梨汁，治燥痰。入蔥白汁，治初生不尿。入美酒，治卒不得語。浸桐油，塗臁瘡。浸川連，點眼熱赤腫。脾胃多濕，大便滑泄，二者禁用。</p>
<p>取粉法：用銀瓢如碗大，傾乳汁少許，浮滾水上，以手急轉其瓢，如做粉皮法一般，再浮冷水，候乾剖取粉用。鑞瓢亦可。</p>

<h3>紫河車</h3>
<p><u>即人胞</u></p>
<p>甘、咸、熱。入足厥陰、少陰經血分。大補氣血，尤治癲癇。</p>
<p>破其血線，流水洗淨，酒蒸焙乾用，或童便煮熟爛焙乾用。陰虛火動者禁用。</p>

<h3>臍帶</h3>
<p><u>一名命蒂，又名坎氣。</u></p>
<p>療虛寒，解胎毒，稀痘瘡，免驚風，除虛瘧。</p>
<p>洗淨焙乾，研末用。</p>

<h1>附奇經藥考</h1>
<p><u>茴</u>　香</p>
<p>入奇經。</p>
<p><u>秋葵子</u></p>
<p>入奇經。</p>
<p><u>巴</u>　戟</p>
<p>入衝脈。</p>
<p><u>馬鞭草</u></p>
<p>入奇經。</p>
<p><u>香</u>　附</p>
<p>入衝脈。</p>
<p><u>川</u>　芎</p>
<p>行衝脈。</p>
<p><u>實</u>　芩</p>
<p>行衝脈。</p>
<p><u>鱉</u>　甲</p>
<p>行衝脈。</p>
<p><u>木</u>　香</p>
<p>主衝脈為病。逆氣裡急。</p>
<p><u>當</u>　歸</p>
<p>主衝脈為病。逆氣裡急。帶脈為病。腹滿腰溶溶如坐水中。</p>
<p><u>黃</u>　柏</p>
<p>主衝脈逆氣。</p>
<p><u>白</u>　術</p>
<p>主衝脈為病。逆氣裡急。臍腹痛。</p>
<p><u>蘆</u>　薈</p>
<p>主衝脈為病。逆氣裡急。</p>
<p><u>檳</u>　榔</p>
<p>主衝脈逆氣裡急。</p>
<p><u>吳茱萸</u></p>
<p>主衝脈逆氣裡急。</p>
<p><u>蒼耳子</u></p>
<p>走督脈。</p>
<p><u>細</u>　辛</p>
<p>主督脈為病。脊強而厥。</p>
<p><u>附</u>　子</p>
<p>主督脈脊強而厥。</p>
<p><u>羊脊骨</u></p>
<p>通督脈。</p>
<p><u>白</u>　果</p>
<p>通督脈。</p>
<p><u>鹿角霜</u></p>
<p>通督脈之氣舍。</p>
<p><u>鹿</u>　茸</p>
<p>通督脈之精室。</p>
<p><u>鹿角膠</u></p>
<p>溫督脈之血。</p>
<p><u>龜</u>　版</p>
<p>通任脈。</p>
<p><u>藁</u>　本</p>
<p>主督脈脊強而厥。</p>
<p><u>鹿</u>　銜</p>
<p>補溫沖督之精血。</p>
<p><u>杞</u>　子</p>
<p>補沖督之精血。</p>
<p><u>黃</u>　耆</p>
<p>主陽維為病苦寒熱。督脈為病。逆氣裡急。</p>
<p><u>白</u>　芍</p>
<p>主陽維寒熱。帶脈腹痛。</p>
<p><u>桂</u>　枝</p>
<p>走陽維。</p>
<p><u>防</u>　己</p>
<p>入陽蹻。</p>
<p><u>肉</u>　桂</p>
<p>通陰蹻督脈。</p>
<p><u>穿山甲</u></p>
<p>入陰陽二蹺。</p>
<p><u>虎</u>　骨</p>
<p>入陰陽二蹻。</p>
<p><u>川</u>　斷</p>
<p>主帶脈為病。</p>
<p><u>艾</u></p>
<p>治帶脈病腹滿。腰溶溶如坐水中。</p>
<p><u>龍</u>　骨</p>
<p>治帶脈為病。</p>
<p>王不留行　通衝任二脈。</p>
<p><u>澤</u>　蘭</p>
<p>調病傷八脈。</p>
<p><u>升</u>　麻</p>
<p>緩帶脈之縮急。</p>
<p><u>甘</u>　草</p>
<p>和衝脈之逆。緩帶脈之急。</p>
<p><u>丹</u>　參</p>
<p>益衝任。</p>
